
Po buri. 
U 


eć od nekoliko dana bijesni starim gradom Senjem burni 

siječanski vihor. Po ulicama bruji i hripi, a gore u zraku, 

visoko ponad krovova, urla uporno i najednako, nekuda 

muklo, potlačeno, kano odjeka bijesu iz daleka. Reć bi, da 
se negdje prelomilo ravnovisje u vazduhu Zrak se širokom, 
dubokom bujicom silovito ruši u vrtoglav na morsku pučinu, 
te se, uvirući, dube u nju hitrim valovima, pa gine u oblaku: 
visoke, prozirne morske prašine, što no otimlje oku u ne- 
dogled suprotnu krčku obalu. Divno li tamo kuha biserna 
prašina sred lagašnog, zlaćanog daška dugine boje, što no 
slatko gine na bistroj modrini u svu šir čistoga nebišta! S bur- 
njaka nad starcem Vratnikom nabila se grdna plećata obrvina 
sniježnog oblačja, crtajući vijugast, snažan luk prema jugu sve 
tamo do dogledne okončine velebitskoga gorja. Od nje se 
neprestance otkidaju 1 baš kao da tale na jasnom nebištu 
prebrzali ogranci okrajnih maglica, sipajući na vjetar tanke, 
tvrde iglice snijega. Oskorašnji južnjački snijeg pokrio čitavu 
okolicu sve do obale, te se zadubao u zavjetrinu uskih uličica 
do na hvat visoko. Samo sivi kameni kukovi po brdinama i 
čistaci na udaru bure u gradu ostadoše posvema goli, kao 
da si ih omeo. Sruden zrak, strjelovitom brzinom prkoseći 
snažnoj zraci primorskoga sunča, oštro se zajeda u lice, i bije , 
zamjernom, jetkom svježinom. — | 





To slavi bijesan pir glasovita januarska bura, ,fortu- 
nal od sv. Imena Isusovoga“, od davna pamtivjeka oštra i 
uporna, što ne jenjava sve do ovoga blagdana. — Po neu- 
.molnome običaju sve se već njojzi priviknulo, i nebo i ljudi. 


I. 


Tamo na „Križu“ šulja se ravno iz sadašnjega obalnoga 
trga ,Frankopanskoga“ uska, duboka uličica ća.do drevnoga 
gradskoga obzida Iza ovoga se razjazilo strmo i pećinasto 
korito, što no njime iza obilnih kiša i oluja koji put u go- 
dini nabrekne obilna bujica. Ova neprohodna uličica i ne ima 
pravoga imena. Danas se službeno zove. ,mornarskom“, ma i 
da se je mornarija odavna veće na toliko razredila u gradu, 
e se ono par drevnih domaćih nemoćnika i stranih rijetkih 
priselica lako u nedogled gubi u obilnoj mreži gradskih uli- 
čica, ne mogući po svojem stalnom boravku podati obiležja 
nijednoj od njih. Tako je mnogo šta u historijskoga doba 
ostalo bez imena, a i u koliko se sačuvalo starinskoga nazivlja, 
nijesu ga stari rada nadijevali kićeno i zvučno, nadajući se 
zajamačno više u ječni zveket svojega oružja, nego li u krasno- 
glasan smisao svojih riječi. A i u opće se je krstidba nove 
ere slabo poprimila uličnih stanovnika. Tako se i dan danaske 
ova uličica u puku krivo zove starim imenom ,Križ“, koje 
no je po pravu patrilo nekadašnje raskrižje dvajuh ulica. dok 
je jošte sadanji ,Frankopanski“ trg zapremao stari pavlinski 
manastir s turnjem sv. Mikule. Do g. 1874., — kad no ga 
zbog staračke nemoći, a za volju napretka porušiše, — svake 
bi večeri o deset sati ječalo s ovoga turnja tanko zvonce na 
mirozov poštenim gradjanima. Ali ,Križ“ od nekada i današ- 
nji! Kao tama i svjetlo! — Danas se, brajne, s ušća ove uličice 
nudja pogled ravno ua luku i Krk. S tog odličja zavide joj 
mnogobrojne sestrice u gradu, ma i da je unutra — u srcu 
svom potrajala živjeti po starom ćefu. Na razrovanome tlu 
naći je uzduž pobočnih jaraka, zimi i ljeti, tragova poslijednje, 


> 

pa makar i davne plohe, što uzalud pročišćuje zapuštenu 
nutrinju, prenoseći do jazova kanala kojekakav starež, sliko- 
vita šara, a sumnjiva odaha. Taj se svakidašnji starež kroz 
godište slabo šta i mijenja; ni isti brzopleti prsti ulične de- 
rančadi, ni izvjedljive nozdrve gladnih domaćih ni komšijskih 
pasa ne premažu, ma i u čem promijeniti pradavno obličje 
toga domaćega, čisto izvornoga tla. — S toga i danas slabo 
tko strani razvan prijeke nužde zalazi u taj zapušten, uski 
ulični prolom, što no ljeti neumitno podbija nakiselim zapa- 
hom bezdvojbene, skrajne starosti, a zimi straši svojim mrkim 
zidinama i sutonjom saminjom. 

Danaske se dobrim dijelom uličice — koliko traje za- 
vjetrina, — prostire visok snijeg; — po čistini okrutila spo- 
ljašnu starež tanka ledena korica. Tamo već podno bedema 
presjeca brid sniježna nameta klimava vrata neuglednoj jedno- 
katnici, oda njih vodi na čistac prokrčen, uzak nogostup. 
Oskorašnje stope na njem dobrano jur zapuhala vjetrena ulična 
vijavičica novim, čistim snijegom. Tude u prizemlju boravi u 
konobi brojna obitelj Nine Vlahove. — 

Za boljih dneva kućne domaćice bijaše tude i krčma sa 
konobom i malom odajicom. To pokazuje i zahrdjali držak 
nekadašrijega cimera poviš vratiju. On i danaske vijerno pod- 
sijeća na šarenu povjest bučnoga krčmarskoga života i obja- 
šnjuje podjedno gorku oprijeku nekadašnjega živoga i unosnoga 
prometanja prema sadanjoj mrtvoj i bezpomoćno . jalovoj 
bezposlici. Suha petlja otrunjena cvijeta! — 

U tom domu zadržala se jedva jošte po koja uspomena 
starih, boljih vremena. Na hrapavu,. začadjenu zidu šarene se 
razne pruge, crte i črknje od poprskana vina, što no jih do 
danas jur prekrila glatka ruka potlašnjeg, slabo pazljivog a 
upornog milovanja. — U zatku stere se uza zid obilan krč- 
marski stô; na par klimavih vješaljaka o zidu visi nešto 
izlizanih haljina za raznu dobu čovječjega vijeka, što no ih 
ne možeš više ni prodat ni založit; —- pusta spomen žarke, 
jevtine srpanjske žege! Nje te živo podsijeća 1 par mršavli 


6 


kreveta, pa ležaj uleknute slamnjače na podu: — sve lagašni 
i trijezni naručaji toplome tijelu. A raspucan krčmarski ormar 
kroz svoja staklena, zaprašena vrata otkriva oku na slut tamne 
oblo-šiljaste obrise okrhanih ostanaka krčmarskoga posudja. 
Koliko se taj niski a široki ormar odlikuje otmjenom stro- 
goćom ozbiljna starkelje, na toliko se uska a dugoljasta, nekuda 
vižlasta škrinja za rublje u nasuprotnu kutu veselo smije kroz 
široku raspuklinu na pokrovu, očito odavajući lagašni ustroj 
i poskočljivu narav svojega ženskoga bića. Prostrana ptičja 
krletka o debelu, dugačku čavlu poviš prozora još iskrenije 
pokazuje svoju prazninu: zaprašena zavjesa paučine pre- 
krila je u svu šir, po sred sredine. Valjda bi i taj domak 
ptičjega roblja bio našao boljega gospodara, kad mu se nebi 
baš po sred srijede prolamala duboka utlina sa silovitoga 
valjda udarca čaše il. tanjura iz vremena bilo koje „povjesne“ 
borbe. A na ledenoj, napukloj željeznoj pećici pokraj začadjene 
limene lampice koči se visok i trbušast zemljen vrč s uzdanim 
natpisom: ,Bevi Nina!“ — Pij Nino! — 

Upravo jučer o poldan potrošiše zadnji zalogajak hljeba, 
što no ga Nina bila isprosila u susjetke Vice Jačmikove na 
spratu. — I Vice je bogče, što žive od dana na dan; al se 
nekako sretno promiče, mešetari robom svakojakom, ne miruje, 
proturava se — i dobrano žive. Da ľ s božje, da I s vražje, 
sve joj ide od ruke. Zaslužuje obilnoj i još drugima ustupa 
posla. I druge bi, da svagdje ne preteče Vica. Ne hasni, kad 
je ona hitra avet dobro došla pod svačijim krovom! — -Od 
škrta predujma, što no ga primi od nje za buduće pranje, 


preostade do danaske još zadnja šestica, koju pohraniše do 


skrajnje sile. I jutros se uspela Nina do nje, ne bi li opet 
isciganila koj krajcarak ili zalogajak ; al je Vice silovito otpravi 
s trpkim riječima: — Ajde s Bogom! Ima vas za posao; cu- 
retina vam čitavo čeljade, krjepko — i zorno. Tko bi pre- 
hranio toliku besposlenu čergu! A rekoh vam jur sve, što 
znadoh od pomoći reći. — Nina premuča odgovor, i ne prizva 
se na buru, van progutnu nemilu opasku, pa podje do trgovca. 

Ovaj se studeno nasmiješi, pa odreza na tvrdo: — Potraje li 
ovako, moja draga, onda ćemo i sami u prošnju! — 

Kobni zaista odgovori za to zdvojno doba zračnoga 
prevrata! — / 

Zazvonilo podnevno zvono. — Na krevetu kutri sjedećke 
staro, matoro čeljade. Kostobolan je; na pepeljastu mu se 
licu objesila koža u debele tetive. Jedva na jabučicama pod- 
bija mu sumnjiva, zagasita rumen u okrugle pjege. Mutne mu 
se, zakrvavljene oči, nemirno vrte, debeo nos s modrikastim 
žilicama preuzetno strši, iznad debela, prosjeda, poklopljena 
brka. Čeljade teško dišuć stenje i pokašljiva muklo i hropljivo, 
pa se kadikad pogladi preko očiju i visoka čela do uske prudi 
rijetkih vlasi. I pilji pogledom preda se, u rasporinu tankog 
pamučnog pokrivača. — To je treći muž Nine Vlahove. — 
S prvim se pozakonila u šesnaestoj godini, od puke zajed- 
ničke nužde. Stjerala ih pod brak rodbina, previše se uzdajući 
u valjanost starih običaja. — Slijedeća dva muža namaknuo 
joj puki slučaj — u potlašnje, slobodnije i veselije doba, sve 
bez zakonske sveze. S prvim je živjela neskladno i nevjerno 
— s nametnute nužde; s drugim bučno i pohotno — u povodu 
ženske obijesti, a strećim od navade, da ne traje dane u 
nenavičnoj osami. — I tako njih dvoje sve do danas protu- 
ravaju dane pod udarom zajedničkoga hudoga usuda, poput 
dvoje paščadi na istome lancu. Nina ne premaže snage, a bi 
reći ni srca, da se odvoji od njega ni u potlašnje dane njegove 
nemoći, ma i da nije dok bijaše zdrav i krjepak trošilac 
i bučni vinopija, doživjela uza nj ni mrve pažnje ni koristi. 
Al medjutim je i ukrotio život tu strojnu žilavu ženu s kiće- 
nom krunom svjetlo-lanenastih vlasi, krupnih modrih očiju, 
još i sada pravilna i naobla lica, što no je nekada slovila 
zavidnom ljepotom i zavodljivim žarom. Koliko li se puta 
viteški ne pobiše o njene biserne oči; pa kako da se sada 
spomen davne slave ne odade u njojzi viteškom pažnjom 
zadnjega joj — vijernoga druga! Zajamačno bio bi to vrtoglay 
preokret životne povjesti, — pa baš i pod staro doba evo 


8 


gladnoga zimnjega orkana. — Poništio je, poništio život tu 
krčmarsku ljepotu, što. no isisa čilu snagu dvojici svojih 
prvih muževa! — 

Eto sjedi kraj prozorka i bocka iglom, da na brzo za- ` 
krpi suknenom krpom šuplje cipele. Prsti joj se grče od 
studeni, pa što ne premaže prstima, to se potpomaže žilavim 
dlanima i gojnim laktima, potiskuje ramenima i podupire 
snažnim koljenima, da kako savlada žilav otpor stare kože i 
upornu pečal vlažne studeni. Zuri u posao i sažimlje usnice. 
Od časa na čas zahuče u dlane, pa ih trenom tisne pod pa- 
zuhe, okomi pogled na muža i klupko nejačadi na slamnači 
uposrijed odaie, pa zirne žacavo kroz uzak prozorak, gotovo 
zamuljen od prašnih udaraca bure: 

Njih troje nevinčadi, dva garavca, i najmladje jasno la- 
nenaste kose, bacaju se loptom, što no ju skalupiše od dro- 
njaka, pa premrežiše koncem. Nabacivaju se o strop, i podcikuju 
iza svega grlašca: — Na koga se Bog srdi? — Svijaju tanke 
vratiće i punim očicama paze kret loptice, na čiju li će glavu 
pasti po njoj Božija srčba. Slabašne se ručice nesigurno za- 
mahivaju. Loptica često puta i ne dohvati stropa, a kadikad 
zakrivi po strani, — kao da se Bog danaske kadikad ne srdi 
ni na koga od njih! Sred živahna smijeha bliješte im krupni, 
ozdravi zubići, a djetinja im se omršava lišca lagašno rude. 
. Godi im zabavica; ugrijava ih. — Starija dva garavca od dru- 
goga su braka, a najmladji bjelkan sretan je štićenik oboje 
živih roditelja. Najstarijemu je dvanaest, a najmladjemu šest 
godinica. — A tamo za stolom do peći sjedi djevojče od 
šesnaest godina, zalog prvoga braka, iza jur pokojne trojice. 
Kutri u sutamnu kutu, prekrstila ruke u krilu i nepomično 
promatra kroz prozor dijelak uličice na vidiku. Netom otpa- 
rala par stupala starih čarapa, te primotala nit u klubašce, pa 
sada miruje. Plesti se ne dade; sam dodir ledenih pletaćih 
igala peče jabučice na prstima, a brz kret naglo ledeni i grči 
članke. Trenom gane stopom, da bi se maknula iz neprilična 
počitka, al joj moćnije prija otopljeno sjedište; svagdje drugdje 

prijeti svježa, jača studen. — A pri svem tom ipak joj la- 
gašno, iz potaje sve to mrzlije plazi mraz po nemoćnu tijelu. 
Kadikad zadrhće i trzne se, pa se opet složi nepomično. — A 
u duši joj se burka nekakav čemeran osjećaj zapuštenosti i 
bezpomoćne nemoći, koj podjednako sladi i naginje plač na 
sumorne oči. [ zaista sve to jače ovlažuju joj se krupne, 
plave luči izpod podatno svedenih obrva, prebijajući čudesnim 
iskricama iz okvira dubokih, lagašno tamnih, ponešto upalih 
podočnjaka. — Divno li se odava njeno otanko, bijelo lice, 
osvježeno prozirnom, ružičastom rumeni prve mladosti, divno 
li se odava ono svojom bezazlenom vedrinom i spokojnošću 
čiste duševnosti na ukočen, bolan pogled vlažnih joj zenica! 
Kako se nemoćno svija sniježni yrat pod teškim bremenom 
mladjahne, utrudjene glavice, što no ju obavija zlaćana kosa 
lakša pjene morske! Kako samilosno skromno talasaju jedva 
vidljive djevojačke grudi lagašnim, nabrzim talasima, kako 
beznadno i bezpomoćno miruju tanahni prsti na tankoj tka- 
nini izmedj nježnih, sićanih koljena! — 

Snažan zamah bure jurnu zrakom, zaruli kroz dimnjak 
i prosu po domu jedak, studen mlaz. Na ulici zavitla se sni- 
ježni vrtoljak i zasipa o prozore. I vrapčić jedan — Bog zna 
odkale pognan i kako izlomatan — udari kljunom o prozorno 
staklo, i pade okomito, poput kamena. — Djevojče se trzne, 
oči joj se naplave suzama, prekrsti lakte na stô, i polagašno 
klone glavom nada nje. Ramena joj se jedva vidljivo, al 
uporno trzahu. — | 

Jošte zvoni podnevno zvono; ječni mu zvuk jenjava na 
prekide i tone u šumu silovitih vrtloga bure. I izginu u 
zadnjem refulu, — i ne oglasi se više. Bura bi reći raste; 
neumolno tišti nedužni svijet. O poldan se je po čudu mo- 
gao isčekivat preokret; al ta nada uminu za davašnji dan. 
Ona će jamačno kao i jučer rasti te rasti sve do ponoćja, pa 
onda — Bog zna — valjda polag predaje sve do sv. Imena 
Isusova. — 

* Otac sa kreveta zastenje mrzlovoljno i promumlja: 


10 


— Poldan! — 

Nina se prene od svog posla, pa se zagleda na ulicu. 
Časkom razmišljaše. Onda se diže, navuče još posve ne za- 
krpane cipele namjesto domaćih papuča, i dohvati sa kljina 


išupljen, vunen rubac. Dok se omatala, obazre se s pola oka 


na muža. 

— Hoćemo li kruha? — upita neodlučno. 

— Rakije! — ozva se živo prazan glas sa kreveta. 

— Pa da skapaš od gladi! — sažme žena ponjadjele 
usne. — | 

— Zima je! — ozva se on. 

— Pa prepolovimo! — odgovori Nina izpod glasa. 


— Dede, dede! — Zima je! — 

I Nina izidje žurno, bezobzirce, i za malo donese hlje- 
bac kruha i bočicu rakije. Zaduhala se od žurna hoda, pro- 
drhtava od studeni po čitavu tijelu. Ogledne se jetko na 
nepomičan obris kćerina tijela, jednak, kako ga i ostavila, i 


postavi na stô čedan obrok. — Hljebac se podatno povaljuš- 
kao. po stolu, a bočica na tvrdo, samo ei maškom 
zalupnula. — 


Dječaci prekinuše igru, pa se primaknuše stolu do ruba, 
pozirući punim očicama u hljebac kruha. Majka razreže hljebac 
na pola, te časkom oglednu, koji li je komad veći, pa uze 


tobož veći, a manji razdijeli na tri dijelka, za tri mališa, od > 


većeg otpiljuška skriščicu i gurnu je pred djevojku. Parče 
hljeba se prevagnu i dirnu djevojče o lakat. Ona se niti ne 
ganu. — A ostatak oprezno prepolovi, pa s bočicom ponese 
ok postelji. 

I zagrizoše lakomo. Glasno hlaptaše petero čeljusti, a 
izim toga hlaptanja nije počuti baš nikojeg drugog glaska. 
Podatno se lomi mekan krušac pod živim kliještima razdra- 
ganih zubi, lagotno i hrlo mljeska se u povodu prižimanja 
Jakomih usnica, a hrloj radnji pritiče u pomoć nagao udisaj 


zraka, što se na oduške hripeći zajama kroz puna usta. — 


Najprije dokonča mališad, pa se kan da u čudu zagleda u 

ono dvoje starijih. I ovi dogrizoše, pa prionuše srkati. Pravilno 
grgoće žuta dućanska žganica kroz tanak grljak bočice, pra- 
vilno, kao da udara takt. Zvečno to ječi praznom, studenom 
sobom, ječi otporno, bezobrazno, lupeški. Najpre sa kreveta: 
— klok, klok! — pa od prozora: — klok, klok! — A iza 
toga napun odisaj i mljesak usnica. Pa malo za tim srkljaj 
novi sa kreveta, pa opet od prozora, i konačno lupnu prazna 
staklenka o drvenu plohu. I sveudilj. težak, važan muk, — 

Mališad se medju to gotovo u isti čas sjatila oko stola, 
i uperila lakome očice na preostalu tanku kriščicu kruha. 
Sloški strijelja tri para iskrenih očiju onu zeru slobodne hrane, 
te poglediva čas u pognatu glavu sestrinu, čas u oči roditelja. 
I sretoše se sa svokojnim pogledom matere. Žena opazi cijelu 
kriščicu hljeba i namah se smrče 1 dahnu, kao da će se raz- 
vikati. Zenice ioj se razmaknuše i zaigraše, stisne šake i sažme 
usne, kao da silom tomi riječ. Časkom potraja tako. 

— Pa uzmite, kad ne će gospodična! — podciknu ispod 
glasa 1 upilji neustrpljiv pogled na nepomične obrise kćerina 
tijela. 

Najstariji mališ djipnu, zgrabi krišku i pohlepno zagrize. 
Mladji mu se brat priljepi za ramena, da ugrabi dijelak; al 
se jači deran vješto okreće i zamiče u zakutke, da dogrize 
čitav komad. Najmladje pokuša slijedit brzi im lijet, al za 
malo opazi, da nije doraslo, pa stade nasred sobe, te se 
iznenada jadovno rasplače i potrči do materira krila. 

Nina ustrmi iznova pogled na onu upornu mučaljivku 
za stolom, pa zagladi čelo drhtavim, hladnim dlanom. I trznu 
se, udari nogom o klimavo tle, da se potresoše stijene, te 
zakriča: ; 
— Pa pravo! — Crkni! Crkni! — 

Koli zagonetno ori nasilan glas po praznom, gladnom 
domu! Od djevojke se poču lagašno ridanje, pa se stade le- 
lijati, nasporuje i ote mah, i prasnu u glasan lelek. 

Nina prevuče prstima preko kose, oči joj se ząmņtile, 
te nastavi neskladno, bolno kričati: — 

— A da, crkni! Služi ili gladuj! — Ne bijaše ni meni 
bolje u tvojim godinama, gospodično! — 

Djevojka podiže glavu, i upre pogled ravno i smjelo 
materi u lice. Niz oči joj se rone do dvije suze, usne joj 
drhću. 

— Očeva krvi, ne bilo te! 

— Pusti je! — šapne muž sa kreveta i bolno se po- 
makne. | 

Nina kruto dočeka ozbiljan, gotovo smjel poglel kćerin, 
pa proslijedi: -— 

— Čekati božji blagoslov, je li? — Svi bismo tako 
znali! — 

— Kriva li sam ja, što me dadoste na sviet? — zaječi 
zvonak, drhtav glas djevojčin. — , 

— Služi, radi, stiči, i ne otimlji zalogaj nejačadi! Ne 
rekoh li ti jučer zadnju: — da izgibosmo? Ne uputih li te 
— — o svem, tvrdoglavko! — ne pokazah li ti pametna 
spasa, prokletnice! — 


Bijesno piskutao prebujao joj glas. Zgrši pesti, i pokroči | 


proti kćeri. Ova ju dočeka sjajnim, otpornim pogledom, i u 
hip joj se osušiše suze. Mati postade. Cas prije bijaše nakana, 
zatisnuti nokte u bujne joj vlasi. 


Tren uzdrža djevojče materin pogled, pa se nehote | 


ogleda plaho, hrlo pribere lagane prnjke oko tijela,’ ošinu 
mater mrskim pogledom i odlučnim, odvažnim korakom 
izpade na vrata. 

— Eto pobježe! — zastenja ,otac“. 

A Nina ni riječi. Popodje lagano i obzirljivo do prozora, 
pogledavajući površnim pogledom preda se, kao da razmi- 
šljava. I sjede kraj prozora, te se nepomično zagleda u silovit 
vrtlog bure na ulici. — 

U sobi nastavila derančad svoju omiljelu igru, a sa po- 
stelje ozove se domala muž iza sna lagašnim hripanjem. U 
vani se neprestance vrtuljastim zamasima uzvitlava snijeg sa 
nameta, te lagašno, jogunasto prhuta po uzbunjenom vaz- 

duhu. — Neumitna zima kao da već na sam pogled probija 
u srce svakome stvoru svojom strašnom slikom. Pa ipak se 
svijet kreće, kao: obično. — Eno hrdjavi deran Kokošac 


skliska se snijegom i savija na buri poput trstike, otimlje se 
sili i opet uspravlja. A pri tom mu od studeni rumeno, suho 
lice ne gubi osmješljiva izražaja. Prošetiva eto žutokljunac; 
vrag si ga znao, odakle mu žilavosti! — A malo za tim evo 
škljoca svojim oporim čizmetinama Mijo Šutura, vjenčani joj 
kum, i valjuška se pod dubokom kukuljicom u svojoj staroj 
mornarskoj kabanici od darovca. I taj se stari bješnjak zaželio 
zraka i šetnje, te se otimlje čamnome zatišju. I tako se eto 
kreće i siromašad po zraku, i ustrpljivo, žilavo čeka zračnu 
' tišinu i po njoj bolja vremena A samo ona, vijoglava plesa- 
čica od nekada, kutri eto u studeni i mračnu zatišju, i ne 
ufa se pokazati živa! — Hude se 1 čemerne misli roje po 
njenoj glavi, nepomično bulji u pusto pozorište bijesnog 
vihora, i dosjeća se vijerno i oštro davnih sličica svoje lijepe, 
vedre i vesele mladosti. — | 
Nekada i njojzi u očinskoj kući pusta bila šala, iz tople 
odaje slijediti okom ovakovu divlju igru prirodne srdavi. Lako 
se onda čekalo, dok pomamnu buru zamijeni prpošan lahorak, 
da se obale oraje na toplome sunašcu, pa da se uzmogne 
lagodno šetkati do prvih ljubica pod grmkom kupine, letkati 
za lasti i hvatati se posla. Lasno bilo djevojčetu n punoj kući, 
kraj obilne pažnje brižnih roditelja. — Baš na domaku ovakih 
težkih dana jednom je i ona mučno ožidala, da se pojave 
prvi izbojci, te uminu užasi zimnije osame. Brojila pomno 
dan po dan; — a onamo i ne bijaše joj baš teško čekati 
dragost pramaljeća. Nije ju bila ni bijeda ni studen, a srce 
prepuno milota i sladjanih nada. Jednom je i ona za ovakih 
dana nestrpljivo očekivala nježni susretaj sada jur davno za- 
boravljena momka (— ne bješe to prvi joj muž! —) — i 
pri čudesnom sjaju zimnje mjesečine u slut pramaljeća po- 
mirisala na pola razvijen pupoljak prve romanije, I nevino se 
čudila njenome ranome pojavu, i iskreno zahvalila za. dar 

prvim poljupcem u svome životu: — A romanija mirisala 
toli nježno i toli prijatno! Više nikada, brajne, takova cvijeta, 
takova mirisa, ni takova poljupca! — 

I gle, za čudo! — i danas u čas tih sladogorkih uspo- 
mena u prirodi jednaka slika. I danas je — bez dvojbe — 
oyako mladome čeljadetu moguće, sprezati srdašce u slutu i 
nadi vedrih i mirnih dneva! — 

Dodir hladna stakla na čelu prenu čeljade iz misli, te 


se odvrati od obloka. — Oko peći veru se dječica do vrča, 
da okvase lagan zalogajak. Lako da će ga i razbit nemoćne 
ručice, dohyate li ga u svoju vladu. — Nina zaglibi nemiran 


pogled u raspucane daske na tlu. Ne dojimlje je se ni do- 


sadljivo, nepravilno hripanje stare rbine na krevetu, ni cvr- | 


kutav žagor mališa oko peći, što no konačno prionuše, da se 
sigraju bauka ispražnjenim vrčem i blatnom krpetinom iz 
zapećka. — Maljušan život migolji oda svijuh strana; sve 
sitno, manjkavo, odnikle nade boljemu, vedrijemu časku. — 

Iznenada, sa silovitim udarom rasklopiše se vrata. — 
 Zažarena lica, široka, oštra, valovita pogleda, živim, nespretnim 
kretom banu unutra najstarije čedo, dignu visoko u zrak 
zgrčenu šaku, zagleda se drsko, prijetljivo u materine oči i 
potraja tako časkom. Žena susretnu plaho stran pogled rodje- 
noga čeda i ne prozbori ni riječi. Nijemo se zapilji u njeno 
izopačeno lice, pa, ne održav pogleda, poniknu nikom. 
| — Imate li hljeba! — ozva se suh, grčevit glas djevojčeta, 
a krjesave joj oči zaokružiše sobom. Jećno li se razlio taj 
snažan, drzak glas po ubogoj odaji, gdje gotovo hotijaše već 
da zamre i slijednji trzaj otpornoga života! I sve se zenice 
zaglibiše u taj novi, živi pojav sile, sve izim materinih; — 
ona ustraja. nikom poničući. Zagatljiva hrpa nekadanjega 
čovjeka sa kreveta nasuprot zaglediva se proti njojzi bolno i 
strašljivo, a bistre očice nejačadi susretljivo se i izvjedljivo 
uprle u nju. 

— Eto vam, pa proživite još koji dan! — rasmija se dje- 
vojka i baci iz šake na tle nov, svjetao srebrnjak onim jakim, 

i podjedno suspregnutim zamahom grčevite ruke, kakim se o 
pokladama u napunu obijesti nabacivaju harlekini smokvama 
na pohlepnu, bijednu hrpu, podmuklo podcikujući: la! la! la! — 
I baš kao da podav se ovome zamahu, jednako podmuklo 
podciknu u odgovor prvi jek srebrene stvarce: ona djiknu 
visoko u snažnome luku, padne i opet poskoči, pa zaglavinja 
vrtoglavo plaziti ravno do pred noge nekadašnjoj krasotici 
Nini. Tude se udari o njenu prekrpanu cipelu, prevagnu na 
uznak i uzvaljuška se na mjestu, nabrzo kao: da srdljivo 
mrmoreći zujnim zvukom. Pa se složi nemoćno i zamuknu, 
razgaliv pun sjaj svoje mirne, glatke, podatpe površine. 

Nemoćnik sa kreveta razvali svoje pohlepne oči. 

— Gle, forintača! — zapjevucka hropljivo, a zenice mu 
jedva' vidljivo zatreptješe iza davne, maglene vlage. — Dobre 
li sreće! — | 

A mladjarija se sjati oko materina krila, pa pohlepno 
promatra nevidjenu, nepoznatu igračku. Najstariji prvi se oju- 
nači, te je dirnu 1 poturka, onda je žacavo podiže sa tla, 
oprezno pokliznu preo dlana i bojazljivo prebaci u drugu 
šaku. Zatim stisnu šaku kruto, vinu je u vis, djipnu na jednoj 
nozi i otrča u kut, a mladja vojska za njim, veselo i plač- 
ljivo vrišteći. 

A Nina sunu u vis, pa prikloni uho do ključanice po- 
krajnoj odajici. Teško joj se bibaju grudi, nepokojan joj po- 
gled nemirno titra, u očima mute joj se suze. Al ipak ne 
premaže srca, da prihvati za kvaku. — A iza vratiju čuje se 
jasno prigušeno jecanje; — u vani svira kobna bura svoj 
svagđanji pijev. — 


II. 


U tako težke dane ne vole baš ljudi, prometat se uli- 
cama. Samo uličnjaci, — po raboti il po dokolici ne navikli 
domu, — otimlju se zidinama, te se u zavjetrini natiskuju u 
hrpe, sve ledjima uza zid prema zapadu, da se što bolje za- 

štite od studeni, pa zure u bijes morske pučine. Tako se i 
danaske uz kićenu kuću na obali — kod funtane — sa- 
stalo šareno posijelo, te razvlači duge divane. 

Nezibježivi Blaža Papajina, što no već davno izgubio 
besjedu s nekakva naleta u jeziku, svjema veoma dobro znana, 
struže punim plećima o zid i spokojno motri i sluša. Ostala 


se družina i ne osvrće na nj, znajući, da s njime nije razgo- 
vora, pa upravo raspliće divan o žitku, sadanjem i ono pri- 


jašnjih godinica, kad no se zimi živjelo o jesenskim parama, 
kad no je pokojni Mijo Šutura u vrtoglavu društvu grizao 
čaše i žderao staklo, a pokojni Barlam za dobru okladu ispio 
buricu vina na dušak. To je onaj isti, što no pred par go- 
dinica posija glavu da bi za što, van za ciglu srdeljicu, rad 
koje no mu šakada*) Maie Škiljana, dade kraj životu. 

Štrakasti Papagalo prednjači na divanu, i vješto navraće 
razgovor sad na ovo sad na ono. — Očevidno se opaža, da je 
danaske dan kobna počitka, gdje nije kapnuo na dlan ni 
grošić, pa stari barba Ante ne da na vjeru ni koliko po- 
naša i najobičnija „porcija“. To su zaista rijetki svjetli — 
trijezni dani u životu toga društva: — ne jede se, ali se i 
ne pije. — Stoga se razmišljava rado i u sitno. — Ta se 
nedaća odrazuje na svjema licima. Papagalo glasno i razgo- 
vjetno nijeti utrudjenu, reko bih zamrzlu misao u društvu 
svojim gromornim govorom na puna usta. 

— Lijepo moje u prvanje vrijeme! I gospoda živjela i 
dala, da se žive. Lake šale, nataknuti janje na ražanj o Gjur- 
` gjevu, o Vazmu, puricu o Svisvetima i božitnjim blagdanima! 
U ono doba, kad no mezana vina po grošić, sinko moj, a 
lokarada po pet za stari krajcar. Moglo se onda po buri 
ogrijati i čašicom  ,frajlice“ — fine rakijice, a dan danaske 
težko i do ,konjića“* — pustog ruma deravca kod barbe 
Ante, van hajd Bože! na ovoj ciči da se namakne kapljica 
»Zmaja“ špiritusa, da zaliješ kukavnu srdeljicu! 


| *) Udarac šakom, 

Srčana li, po Bogu! govornika: — u glasu mu drhće 
svakolika krjepkoća i čustvenost gorka odricanja. — Taj se 
ubojiti ton odrazio i na _svjema ostalim licima u društvu, 
izim Blaže, koji jednako trepti obrvama i miga lijevim okom, 
kao da povladiva blagostivu riječ dobrome znancu, a ma da 
mu i ne gleda u lice. Mlado fakinče suha, glinenasta lica 
podigne na nj upalo, crno oko, uzdahne duboko, pa se pre- 
podboči na drugo rame, a susjed mu, ridji čovuljak hrdjava 
lica — trhonoša i za nevolju udičar Baćon — odlučno se 
uspravi, zaškilji na sunce, što no se sred krvave rumeni 


upravo naginjalo na zapad, protegne se valjano laktima poviš 


glave, pa neharno okrene ledja sunčanoj zraci i zajedri uz 
buru, ne rekavši nikome ni „s Bogom!“ — Bi reći, da se je 
Papagalovo razlaganje njega najviše dojmilo. Zaludu je yeć 
čitavo popoldan žvakao zeru ćike — dogarka cigare, ne bi 
li kako zavarao želudac. Nastade skrajna potreba, da okusi 
štogodj. Gurajuć se uz buru, napipa u džepu dobro mu znan 
poslijednji soldin i još jednu polovinu, što no mu je jutros 
povratio barba Ante od cijene za po hljepca i sitnu srde- 
ljicu. Kod kuće o poldan zatekao žlicu grahove čorbe, a bez 
kruha. — Bura bijesni predugo, pa otpuhnu i slijednji prašak 
s ulica, a kamo | nebi i zadnji krajcarak iz džepa, kad živeš 
od dana na dan — od samog prometa. Svaka kola iz Krajine 
prehrane po obitelj za dan, dva; — a već od sedam dana 
nitko ne zagleda ni jednih. 

U tim mislima dokopa se Baćon do dućana barbe 
Ante, te udje. Unutra sam dućandžija, stari, gengavi barba 
Ante upravo okresiva komad stara, pljesnjiva sira, da mu se 
ne bi prigovorilo, e će upravo pravo, pravcato djubre da 
promiće za valjan kršćanski grošić. — Došljak pograbi hljebac 
iz košare na klupi, razlomi ga i uze polovinu, izabere iz bu- 
reta ponajdeblju srdeljicu, tresne njome dva tri puta o bure, 
da otrese preobilje soli, pa rasplati hljebac, zakopa u nj sr- 
deljicu i pohlepno zagrize. Barba Ante okresiva i nadalje svoj 
sir, a Baćon se ušetao uzahnim prostorom uzduž dućanske 

| 2 

klupe. Šetka gore, dolje, popostaje kraj vratiju i poglediva u 
burno nebište. Smaknuv i zadnji zalogajak, maši se u džep, 
pa strese novac na klupu. Barba Ante se prene i nehajno 
turi sitniš u pretinac. 

— Ne ćeš li gucnuti, Loyro! — upita, pogledav ga 
ispod oka. 

— Kako bih, kad ne imam više vjere? 

— Pa daj, daj, gucni u ime Božije; doći će i bolji 
dani! — 

I natoči čašicu ruma. Lovro je namah prihvati, pridigne 
proti svjetlu i ogleda časkom, pa se silovito zamahne i salije 
je u grlo, hakne zadovoljno, pa si obriše ridje, rijetke brkove. 


U taj čas zaviri na vrata niska, plećata ljudina — Lu- 
kina Matić — i zadje u dućan. 
— Sladi li, sladi, Lovro? — nasmije se glasno Lukina 


i zagladi brkove cijelom šakom. 


— E sladi, sladi, kao na vjeru, dokle Bog ne providi 
inako. — | | 

— Bi li i ti? — priupita gazda. | 
| — Ne bih ni za Boga! — Danas nijesam rumović, he, 
he! Hajde, hajde, bende! Danas se u Lukine kucka vinom, 
sinko moj! Nude, tate Božji, hajdemo na čašicu kumi Franki! — 

Lukina raširi blaženo svoje žmirkave, trome oči, pa po- 
treska blagohotno Baćona po plećima. 

— Boga mi! ti danas po gospodski! — progundra barba 
Ante. — A moj račun već od tri mjeseca? Spava! — 

— Šta račun, račun! Doći će balji dani, da razbijamo 
glavu tim vašim blaženim računima. Ta tu vašu bezdušnu 
knjižetinu, barba moj, ne mori ni glad ni žedja. Neka malko 
spava! — 

— Neka, neka! Bit će dobra 1 barbina čašica. 

— I te kako! Al će se naći još koji grošić Lukini u 
džepu, ako Bog da! Ne tjerajte nas u ovom tjesnacu! Strpite 
se! Što se zaplete u mjesece, ne moš u dan da odriješiš. — 

I Lukina pobere zablenutoga Baćona, istura ga na polje, 
pa ubrdi s njime vijugavom uličicom do kume Franke. 

Tude se posjela čeljad uboške ruke u onom Božjem 
oblaku dima, pa zbori i pjeva, igra i puši uz čašicu gusta i 
opora dalmatinca, od kojega si i sit i pijan. To ti je ,kuko- 
tres“ iz domaćeg podruma za čeljad dobre volje, a slaba 
džepa, jevtin grijač na polak situ želucu. — Za stolom u 
kutu igra u karte troje čeljadi: — dva stranca drvokradice 
iz krši ponad grada 1 domaći kovački kalfa iz iste domaje. 
Garava, žilava čeljad krjepko udara o stô i šutećke pilji po- 
željnim okom u zamusane, teške, na pola crne karte. — Na 
glavnome stolu uposred sobe pijucka obrtnička omladina, 
razgovara bučno i na oduške mučno dotjeriva prve kitice 
raznovrsnih pjesama, — sve na modernu. Stare bo pjesme 
obuzimlju doduše po devedesetidevet kitica, al bi ih pje- 
vači znali na izust sve do jedne, i strpljivo dopjevavali, a 
društvo susretljivo slušalo. Za to ostalo društvo slabo šta i 
pazi na to šarovito cvrkutanje mladjeg naraštaja. — Tamo 
u drugom kutu, u polusvjetlu kraj ognjišta, čami za stolom 
dvoje čeljadi: krojač Tita i mešetar Smijalo. Majstor Tita 
nabuhla, njada lica priča nešto veoma zanimljiva i smijucka 
se kroz krnjave zube, boduć neprestance raskrečenim prstima 
po zraku. Ta se njegova očevidno dobrohotna pripovijest ve- 
oma tragično doima druga mu. Visoka i plećata ljudeskara 
šćetinastih brkova i tamno-crvena nosa tromo se podbočila 
na dugačke lakte, pa na časke neprijatno striže za čudo si- 
ćušnim, plamenim očicama, silovito spuštajuć krupnu šaku 
na sto, da sve tutnji, a čaše voljko skakuću. I promrmljiva 
pri tom duboko, nerazumljivo. Što se drugar više razgovara i 
smijucka, to se nijemi Smijalo sve to više smrkava. 

Došljaci razgledaše krčmu, pa posjedoše baš za ovaj sto. 
Njihovim se dolaskom situacija ponešto promijenila. Tita pre- 
stane pričati, i namah pozajmi od Smijala cigaru, te zapuši, a 
ovaj se ukočeno zagleda u sitnoga Baćona, što no se skromno 
sklonuo baš njemu nasuprot. Neprilično ga poglediva, i kao 

da ga čudno saletila njegova blizina. A Baćon se pokunjio i 
uporno šuti, kao od bojazni. —- Lukina lupne dva puta ša- 
kom po stolu, da tobož dozove gazdaricu, što eto uprav 
donaša punu litru. Društvo se kucne čašama. Baćonova se 
čaša skromno ozvanjala s lagana dodira. Smijalo iztrusi, pa 
nabere obrve i zagleda se u strop, u začadjenu lampu. 


— Što, Tita? — povikne Lukina. — Dobro tebi, k6 
igli u suknu! — 

— Bolje, bome, neg ramenu pod vlačicom! — pod- 
smjehne se Tita. — Al da mi se nasmije sreća na lutriji, 


kao što, bojat se, ne će, onda bih namah iglu za uvijek 
utopio u yino. — 

— Ne doživi toga, moj Tita! — čemerno će Lukina. — 
Bludna sreća omuhava se uvijek oko brdjih kesa! — Nego 
radije pijmo! — 

Lukina naruči novu. U taj čas zaječi suh, pištay tenor 
tanka krojačića s osrednjega stola. Zategnuo previsoko, da sve 
drhće zrak. I ista debela i pospana sudoperka prene se i 
obazrije na taj premoćan zvuk, a i Smijalo se trzne, kihne 
gromorno i razgleda se začudjeno po stolu, pa zagledav skro- 
man, gotovo prezav pogled Baćonov, škrine zubima i iskapi 
času preko reda. Društvo: dobro shvati pogriješku, pa srdačno 
poprati žedna pilca drugara. A Tita i Lukina uz pratnju 
zaglušljive pjesme nastaviše spokojno svoj razgovor o sreći, 
pa već do tri puta omočiše grlca punim čašama. Baćonu se 
zarumenila lica, te bome i on kadikad pribode zgodnu. — 

— Sreća! — priča Lukina, a sve mu se naprežu prsa 
poput kovačkoga mijeha. — Nije sreća imati, nego znati. Ne 
ćeš ti, brate moj, umrijet od žedje, ako umiješ steći, il za- 
dužiti, il založiti, il ishitriti, — svejedno! — To ti je prava 
sreća. Nije ni nas okupila puna kesa! Evo Baćon! — ne ima 
ni prebite pare, pa ipak pije. Umio prijatelj, pa mu dozvao 
srećicu: — ajde, hrdjavče, zalij se čašicom vinca, ogrij želu- 
dac, dok traje. Sjutra ćemo možda obojica ceriti na sunce 
žedne laločine! — Nego sve bi dobro, da nije žene. — Ulari 

te, zauzdava, a onamo vrag si ga znao, što se svega ne 
bješe naužila, dok ti se ne objesi o ludu vratinu! — Pa onda 
naklapa, zajeda, propovjeda, a turneš li je, vrišti i sikće i 
proklinje, kao da si dirnuo sveca na oltaru. A djevojkom 
mogao ju svaki vrag mijesiti kao kruh u kopanjici. Čekaj, 
gujo! — Dodjem sinoć kući, a ženetina u mraku sjedi na 
postelji, ni da se oglasi. A drugda uvijek viče i buči. Jedva 
napipah svijeću, užegoh, pa gledam, gledam: — ona to sjedi 
i šuti — i bulji u koljena. 

— Što kutriš, svetice? 

Šuti; ni glaska. | 

— Šutiš li ti, dok te ja pitam? — 

Opet ni riječi. | 

— A kad ne treba, onda melješ za trojicu! — 

Ni piska, kao da mi se ruga. Žena, pa šuti! a drugda 
treba da je oplićeš bičem, neka zaveže jezičinu. 

— Čekaj, lijo! — pomislim, pa onako u prvom mahu 
otvorim oblok, te ženom na ulicu. Nije hvat visoko; ne ćeš 
potući pogance na tabanima! S Bogom, ružice, tko te vidi, 
vidje, pa se sada sprdaj, s kime goder znadeš! Pa da vidiš, 
kako joj se tekar sada razvezao jezik! I da mi ne bude onako 
po navadi pjevala pod oblokom koje pô urice, ne zaspah ni 
do zore. A ovako kao zaklan. — Sjutradan od žene ni glasa 
ni traga. Na ognjištu ni iskre, kuća pusta: djeca se otisnula 
za materom do punice, stare vješturine. — Pa dobro ! kažem 
i uprtim ormarić na ledja, pa dobroj duši u zalog, i tako 
sada lijepo jedem i pijem, kao duka, á, Baćone? — 

Lukina udari obima šakama po stolu, i poprska kapljom 
prolivena vina ravno Smijalov nos. Ovaj se sporo razgleda, 
ne bi li se dosjetio jadu, i uzrije povladiv smješak na Baćo- . 
novu licu. 

— A, Baćone! — nastavi Lukina, 4, tate Božji, da ne 
bude žena otprhala na ulicu, bi li ti sada sjedio ovdje kod 
parvone Franke, u poštenu društvu? Pij, i hvali Bogu, što 
je tako! I kadagod bude žena prhala, najavi se samo u 

Lukine, pa da opet vidiš, kako se pije u poštenu društvu! 
Pij! — 

I naruči dupljak. 

— Dao Bog i do godine! — zazuji sitan glasak Baćonov. 

— Meni svejedno! — slegne Tita po mudrački rame- 
nima, pa se kucne i iskapi. 

Smijalo se promiješa na stolcu, čuvši Baćonovu riječ, pa 
prezirno prevali čašu. | 

— A lijep si ti i taj tvoj Baćon. Vidiš li mi ljudi! — 
promrmlja. 

— A što, Tone? — uspriječi se Lukina. 

— Ti si bena! — turi Smijalo Lukini šaku pod nos. 

— A zašto? — napuhne se Lukina. 

— Tko je to vidio, bacati ženu kroz prozor? — 

— Bolje i to, nego je omodriti! — nasmije se Lukina 
porugljivo i zagleda se diljem stola, da uhvati povjerljiv 
pogled. Tita sumnjivo žmirka, a Baćonu se jedva vidljiv smi- 
ješak razlijeva po licu. l 

— Pa da sam je i omodrio, nijesam je prognao: — 
žena mi je! — 

— A ja eto jesam: — žena mi je, kô i tebi tvoja! — 

— To su nove pravice! — naruga se Smijalo. 

—- Nove il stare: pravice su! povikne Lukina. — Pij, 
Baćone, da čujemo još koju mudru — 

— Junačine bome, ti i taj tvoj hrdjavi Baćon! — obijeli 
Smijalo oči na Baćona. — Sastali se: tučja smrt i žensko 
strašilo! Koji vas djavô i nanio ovamo, da kvarite ljudski 
razgovor! — 

Baćon se skutrio, te mudro šuti. 


— Idi ti za fratra, moj Tone! —- nasmije se Lukina, — 
il ako ćeš ženi perčin da pleteš; — a mi, braćo, zdravo i 
veselo! — Hej čašice, vjerna pajdašice, hej čašice — ! — — 
Živio, Baćone, pa pij do zore! — 

— Pijte, pijte! Piju i konji. — 

— A, ta se ne prima uha! — ozove se Tita, lupeški za- 
škiljiv na Smijala, pa prihvati čašu. — Ta se ne prima uha, 
Tone moj! Ako više ne možeš, a ti pusti! Mi hoćemo. 
Živjeli! — 

— Živjeo! — ozvaše se ostali, pa iskapiše na dušak. 

— A što, hrdjo! Zašto nijesi i ti bacio ženu kroz oblok! 
— zažagri Smijalo očima na Baćona. — Gle, što mi se čuje, 
što mi se upliće u ljudska društva! — 

— Eh, treba ženu najprije dići, pa onda pokrenuti! — 
podbode Lukina. 


-- Tako i ja kažem! — ozove se Baćon sada već po- 
svema rumena i svjetla lica. 

— E, ti ne možeš, znamo svi, — namršti se Sijelo. 

— Možda ni ti, — umiješa se stara pirivatra Tita. 

— Ja! — grmne Smijalo. — Malo vas je sviju, sve 
redom jednoga za drugim! — 

— Nemoj se ujesti za jezik! — zakrijesi Lukina očima. 
— Što si se, djavle, napuhnuo večeras! Pazi, da ne prasneš! — 

— Da vidimo! — skoči Smijalo munjimice, ščepa ma- 


loga Baćona pod ramena, otvori vrata, i baci ga na ulicu. U 
taj isti čas djipnu Lukina, pa onako nizak a podkožen sagne 
se pod ogromnu tjelesinu, krene, makne i gurne, i Smijalo 
jurnu kroz otvorena vrata. Iz vana lupnu, kao da je plošti- 
mice pala teška vreća. Društvo se usplahiri, a stara gazdarica 
Franka zajada, skoči 1 zaklenu vrata. Zaludu Smijalo iz vana 
lupa po vratnicama i poziva na megdan. — U krčmici se 
sve nabrzo navrnulo na staru kolotečinu. Lukini za volju 
dodje umah na red jedna stara pjevanka od onih sa devede- 
setidevet kitica, a Tita se na novo raspričao, zabadajuć prste 
u zrak još silnije. Lukina sluša dobrohotne mu priče, svak 
čas škripeć zubima i uzvraćajuć očima. Za Smijala mu 1 za 
bojnu slavu mala briga. Svako i slijednje čeljade u gradu 
dobro znade, da je od njega jednom i bolji junak od Smijala, 
pokojni Kriste, odnio šakadu u prsa, od koje je potla 
pljuckao krv preko mjesec dana. Pomozi Bog, što bijaše ljeti, 

a da bude zimi, davno bi ga prije bila progutala crna 
zemljica. Valjan je Lukina megdandžija na šakanje, pa teško 
onima, koji se svoj dan zanesoše na njegov niski rast! Nego 
je Lukina poslije ove šale razbijao glavu, hoće li zateć ženu 
kod kuće, gdje bulji u griješna odnekada koljena —- i šuti. 
Istom kad je pokrajno društvo zapjevalo onu pravu, istom 
uđomaćenu: — ,kikljicu prodala bum, za slatko vince dala 
bum“ -— ! — — razbadri se i Lukina posvema, te stade da 
reda bocama, sve dok teče sitniša, zaboraviv čisto i na Smi- 
jala i na ženu si kod kuće. — Kad je već kasno u noć 
posrnuo proko 'kutnjega praga, osjeti se u dno duše naj- 
boljim čovjekom na svijetu; — jer ne nadje unutra ni kr- 
štene duše. — 

A sjutradan se i on pojavio u društvu na obali, te i on 
kao i Baćon jučer, s jednakim čustvom sluša razlaganja mu- 
drijaša Papagala. Baćon se pako nije sunčao. Kažu, da je 
potresć želudac, te leži kod kuće. A za Smijala vele, da je 
jutros osvanuo s jednim samo okom; — desnu mu luč po- 
klopila silena modrica. I dok tako svi u društvu jednodušno 
ožidaju pojav prvih kola iz Krajine, ukrade se Lukina do 
barbe Ante, da izmoli na tvrdu vjeru još samo čašicu 
zmaja“. 

— Ta ne može yaljda još dugo da potraje ta buretina! — 
uvjerava Lukina, a barba Ante bijaše i sam istoga osvje- 
dočenja, pa se i lako uvjerio s njegova umovanja. Obojici 
idjaše u prid, da ponevjere davnoj gatki o buri „Sv. imena 
Isusova“. [ tako je barba Ante sred prometne dokolice rado 
natočio syojoj davnoj mušteriji sve na stari rovaš do tri 
uzastopce. — 

Ta bura je u yani, Bože moj! stara naša bura — sva- 
čiji silnik. — 

nate li, čime je Beppa, ona mlada, gojna krčmarica Beppa 
na „širokoj kuntradi“ neobično krotila muškarce? Ne po- 
gledom: taj bijaše i za svakog odveć veseo, kao zvuk 
cimbala; -— ni time, što je znala zrnate usne djavolački 
svijati: — u tom su vam konačno sve mlade krčmarice ravne; 
— ni vižlastim kretnjama, gdje joj tijelo drhće kô prenapeto 
uže: — tomu su svemu nayikla ta ulična djeca, što objeručke 
grle ljepotu, bez laske i mama; — već je ona svojom srčbom, 
mačjom svojom, laskavom srčbom zanašala mladu krv. Kao 
kad te odasvud i posvema ražari ljetna omaja, a odnikle 
hlatka, tako je isto moćno titrao vazduhom njen vrući, rezki, 
jaki glas, pa neumolno dražio živce. On je opajao upornije 
od sunca, jače od vina. U njem se je žarila sva strast žen- 
skoga tijela, sva želja za životom, sva premoć čustva nad 
umom, — što stvara ditiramb. — | 

A nije se znalo, odakle je i što je ta mačka. Pala kô 
iz neba, pa je samo gledaj! S Hrvatom umjela po hrvatsku, 
s Talijancem po talijansku; voljela stara i mlada, a sve to na 
račun mira svojih susjetkinja, što no uvijek snujuć o miru 
pripravljaju rat. Sastale se dvije sile; mačka žmirka spokojno 
sa visoka, kako to dole obletiva i laje štenad. To joj očito i 
godilo, pa je od časa na čas blaženo zaklapala tanke si vedje 
pred sunčanim zračkom. Na to štenad zalajavala žešće i jad- 

nije. — I ogovarali ju sirotu, raznim ju naprćivali grijesima. 
A Beppa bijaše zadovoljna, što joj vole muškarci, ne mareć 
bijaše puno za sklonost njihovih majka, seka i Ženčica. 


Ljetna je, jasna, topla noć. U dvorištu Beppine krčme 
ispod široka smokvina lišća sjedi šareno družtvance. Nasrijed 
stola trepti petrolejka. Čudesno drhće njeno svjetlo na veselim 
licima, na svježoj zeleni, zadiruć se duboko u krošnju. Kroza 
tu krošnju »ne_ prodire ni svjetlo ni pogled, nu po mljakoj 
struji zračnoj slutiš ono jasno južno nebo, što no mu pod 
kraj pale lagašne, prozirne maglice, — i zrk šturka čuješ, i 
lomatanje nespretnog šišmiša. U čašama bliješte na krupno 
rubinska zrnca-kaplje, poput zmajskih očiju. Ta je kapljica 
netom doplovila iz vinorodne Dalmacije, pa joj je sada istom 
načetak. Danas joj gosti tek kušaju žicu. — Nešto je veoma 
- zanimiva, kad se načima bure; pod poljupcima prokušanih 
usana slatko protiče nova kapljica, baš kao kad se nevjestini 
pogledi poput vatrometa rasipavaju pirnim stolom, pa se 
nov, nepoznat dotle sjaj njihov hvata pomno, željno. Novina 
zanaša Evino potomstvo; možda je baš ta slabost jedini uzrok, 
s kojega ti ne dojadi svagdanje živovanje. — Da, je oslastna 
noć u vani; tek ju naslućuješ, al i osjećaš, ko što i bijelu 
grud djevojačku iza nabora prostrane haljine — '— — 

— Beppa! — vikne ,šior Andrea“, stari, zgrbljeni veselj- 
čina, što no brusi nože na ćošku ,Križa“ već kojih dvade- 
setak godina, — Beppa, viš, ja sam Talijan, — tamo u nas 
lijepa je krv, al per Bacco, takove mačke ne zagledaše još 
moje oči ,giammai“! 

— Gle! —- nasmije se Beppa. — Ja sam, Boga mi, misli- 
la, da ste vi svoje oči već posvema izbrusili na kamenu, šior 
Andrea; nu bi reći, da vas tamo u Italiji nijesu žene baš 


jako volile, kad ste u starosti još — bože prosti — yrag! 
— Bravo! bravo! — zakriješti Talijan, a sijeda mu se 
brada sva razduva od žara, — vidi se, da mi još nijesu suhe 


stare kosti! Pravo si rekla, Beppa! — 

—. Nadaj se, Andrea, još će ti Beppa zavoljeti! — klikne 
jedan mladi zidar iz ,varoša“, što se već odavna bio zagledao 
u Beppu. — 

— E, pa mnogi mladi nije vrijedan ni pô staroga — 
zaškilji Beppa na zidara. — 

— Živila Beppa! — povikne treći od družtva, momčina ovi- 
sok i mršav, koji je znao, da ga ne vole dijeve, pa bi se stoga. 
uvijek poveselio, kad bi koga drugoga uštinula lijepa usta. — 

I kucnuše čaše. To je vince grijalo po vrašku, jače no 
podnevno sunce. -— U taj par upade na vrata ovisok, krjepak 
mladić, ribar Vicko. Preo ramena prebacio lagašan haljetak, 
naherio pomorsku kapicu, pa izpod nje siplje žarke poglede 
iz crnoga si oka. Iza njega se pomoli krupan, onizak čovjek 
rusih i debelih brkova. Sve do brkova pokrio mu lice širok 
obod slamena šešira. — Po nošnji i hodu pozna se mornar 
Talijan. 

—Vicko !— klikne Beppa kô papiga. Tako puca prenapeta 
žica; drzko, bolno, strasno. Takav ti se krik silovito probija 
ušima, nevoljko ti je iza njega, i ti bi mnogo prežalio, da ga 
za čas opet ne čuješ. Tako zvuči slatka drzost poželjne obijesti — 
U tren oka priskoči Vicko i zagrli snažno. Beppu, a ona se 
privinu uza nj rado i vižlasto, kad li u taj isti tren zakriči 


Talijan iza njih: — Beppa! — i posrne korak, dva, pa 
stane, plamna oka, sgrčene pjesti. 
i — Antonio! —- vrisne Beppa, i uzmakne u kut plaha, 


blijeda, izobražena. Tude se poput mačke uzgrebe noktima po 
duyaru. 
— Što je to, amico? — plane Vicko na mornara. 

— Bestia, bestia! — Nevjerna, prokleta ženetina! — 

Časkom svi zamuknuše;' Vicko ostade na mjestu kao 
ukopan. Prvi se prenu mornar. On se je ćutio gospodarom 
momenta, pa se je i držao poput baritona iz domaće mu 
koje opere, kad se pogledom i glasom sprema, da satare 
nevjernicu. Pa snažno zavitla desnicom po zraku, i nadvije 
šešir nad zatiljak. ' 

— Per Bacco! Čeljade ne vrijedi srčbe — mačka! —- 
Vina amo! — — Dok mi bijaše u kući, ne htjede da me 
dyori, — da vidimo, ostia, hoće li htjeti sada!“ — 

I zlobno planuše Talijanove oči. On sjedne za stô, raz- 
metne noge po tirjansku, izvali si glavu na lakat, pa zmijski 
žaškilji na Beppu, gdje drhćuć natače bocu, pa ju meće na: 
stô plaho, poniknuta pogleda. Vicko je sveudilj stajao nijemo, 
pa gledao začudjeno na Beppu, i grizkao brk. Talijan natoči 
sebi i njemu. 

—- U zdravlje moje žene! — nasmije se. Vicko se trzne, 
svine usta na porugljiv posmijeh, digne čašu, kucne se i povikne: 

— Živila Beppa! — pa iskrene do dna. 

Vince podjarilo strasti u toj komediji. 

Šior se Andrea ukočio od dražesna čuda, kao da si ga 
zalio malvasijom. Mornaru sijevale oči kao mačku, i za malo 
— hoćeš ne ćeš — morade Beppa da sjedne na njegova ko- 
ljena. Blijede joj usne podrhtavale. — 

— Poljubi me, Beppa! — nakesi se Talijan. 

Sirotno mače nagne usta i utisne žacav cjelov med 
ruse, debele brke, rad kojih je jednoč već bila pobjegla u svijet. 

— Živila Italija! Živio kompatriota !-— pozdravi taj cjelov 
šioi Andrea, podignuv visoko čašu. 

— Pristupite! — ozove se Talijan, — poljupte mi nevjestu, 
kad ste mi patriota; bilo vam u slast! — Pristupte svi! — 

Andrea hopne u vis, i zagrli Beppu, pa redom, kličuči 
i smijući se, stade se redati ugrijana družba, da pritiska po- 
ljupce na meke usne ulovljene griješnice. Mornar je pri tom 
sve to bjesnije priklanjao to gojno tijelo na svoju grud, a 
Vicko, polu jarostan, polu vesed, prihvati je lagašno za njen 
drsko izvaljen nosić, mahne njime lijevo i desno, pa joj isceri 
svoje svjetle zube u oči. 

— Veselo, Beppa! — držiš mi se kao prava pokisla 
mačka! — 

— Hahaha! Pokisla mačka! — nasmije se družba. 

Beppa se trzne, naglo djikne i sune kroz vrata. U 
mornarovim šakama ostadoše joj nadramci duboko: izrezane; 
poput zraka tanahne, fine košulje. l 


— To ti za uspomenu, per Bacco! — prodere se pijani 
šior Andrea. 


Talijan poleti za ženom, i čitavo se društvo razleti 
do okolnih čošaka, al od Beppe ni strvi ni java. Nestade 
je poput mačke. — A veseli momci zaprionuše, da prazne 
načeto bure. — 


U cik zore ljubili se na obali Vicko i Antonio, sve 
dok se ovaj ne štropošta u ćamac. Začudjen „mozzo“ po- 
tegne lijeno veslima, da spremi na ložište pijana mornara. 
Brod, kojim je Antonio prispio na hrvatski žal, zvao se „Ben 
venuto“, a i u istinu je susjetkama Beppinim dobro došao ; 
jer su iza toga mogle spokojno da spavaju. — 

Beppe nestade za uvijek. Za njom ponajviše žali vinar, 
čije je vino prodavala; jer mu ostade dužna zadnje bu- 
rešce ,dalmatinca“. Vraška ga družba ama skoro do dna 
osušila, a što ne osuši, to pusti, neka proteče kroz ot- 
vorenu pipu — da se zalije slava, baš po navadi pijanih 
svatova. | 

Slijedećih je dana neki deran narisao kredom na zatvo- 
renim vratima Beppine krčme debela Talijana s mantijom i 
sa širokim šeširom, te su se poslije djeca metala na nj iz 
praćaka, vičuči: Abasso Italiano! Živjela Beppa! — 

Nevinost eto, ne poznavajući života, a čujuć pričicu, 
naklonila svoju sućut griješnici, a proti njenome tirjaninu 
mužu. U tom se ona nije sudarala s iskusnijim dijevama i 
snašama „široke kuntrade“, koje ni poslije njene propasti 
nijesu mogle da oproste Beppi, — a kamo I' da zaborave — 
njenih starih grijeha, te su sa svoje strane udarile njenu 
uspomenu na vječnu metu svojim jezičnim strijelicama. — 
A za pravo, i nijesu dugo čekale, da ugine pogubna gljiva 
ispred domaćega praga. — | 

Onai živi danas medju mnogobrojnim sličnim figurama 
u zabavnome i šarenome domjenku gornjogradskih uličica 
u grdnoj i nezahvalnoj uspomeni to ženskog to muškog. 


(Almanak «Zvonimir» I. god.) 

| 
Ji opli se jug valjao na žaru sunca sa zapada i odsijevao 
svjetlim  titrajima na izglodanome, cryenkastome  zidju 
starih magazina. Bilo je ljetnomu blagdanu u predvečerje. 
Zastave se lijeno ljuljale i prevraćale na šiljcima jarbola ; 
obali na rub hitali se valovi slabašnom pjenom. Od časa do 
časa šušnuo bi vjetar ostatkom nepometena smeća po pločniku, 
valjkajući ga u kolutaste hrpčice. 

Sred toga drijemeža povalilo se u zakutku u hlad pe- 
trolejskih bačava četvero čeljadi, društvo neprilično, ali sloško. 
To se je moglo bar pomišljati; jer se je medju sobom vrlo 
slabo pazilo. Povaljalo se magazinima uza zidove, pa uživa 
ljenivu ljetnu lagodicu. Dva Cozota s mljetačkog ,trabakula“ 
sjede podvitih nogu, naheriyši malene zemljene lulice medj 
zubima, pa gundraju ispod glasa neku domorodnu si pjesmicu, 
mjenjajući se jedan tenorom, a drugi basom, pa onda uskupa 
udesujući. Oni pozirahu na pučinu, tamo daleko za tanahne 
rtove otočja, zanašajući se valjda uspomenama sa rodnih si 
obala. A koli laskavo im se smiješi onaj kržljavi slaštičar 
kriva stasa, što no se naslonio na rubove svoje košare, te 


 poglediva čas milahno na svoju oslasnu trgovinu, čas intimno 


na njihova gojna, oznojena lica! Njegovo oštro, pepeljasto, 
srdačno lice, — kao kakav isprat, bršljiv brijački cimer — 
o! — ono je izraziyalo silu zadovoljstva, upravo olimpijskog 

zadovoljstva. Svojim mudračkim pogledom orjedje se sjeti i 
susjeda si, onoga istoga Blaže Papajine — nekakvo ime na 
talijansku, bijes bi ga znao! — što no ga malo prije poput 
lopte pobacivala obijesna mladež u djavoskom si kolu, pa se 
sada trudan povalio na uznak, te počiva. Kroz čadjav slamen 
šešir, što no si ga nadvalio nad obraz, zirka mrežasto sunčano 
svjetlo po bakrenastom mu licu, po žutoj, čupavoj bradi i 
pGotvorenim, zakrvavljenim očima. On se u taj čas upravo 
pripravlja, da se dosjeti, kako bi razvalio svoje zamagljene, 
žutkaste oči iz besvijesna polusna. Napokon mu se i to ne- 
kako udesi, te se čak i popridigne, pa protegne klimava si 
uda. Nožni su prsti u njega veoma slabe petlje. Kad se po- 
svema osovio, stao se da zavagiva unapreda poput ukočena 
suncokreta na vjetriću. Bože moj, što je sve on mogao sada 
da premetne pameću, nakon kako se pogladio dlanom od 
čela pa sve do poslijednjih niti zamusane brade, nabiv pri 
tom šešir nad rumenu i debelu šiju! Nije li možda baš oćutio 
živ drhtaj trijuh poduljih dlaka rodjene si brade, što no i- 
stršiše na sunčani udar iza zamaha teške mu desnice — ? — 
ll je naprosto samo mislio — ? — — O, on je mislio u 
velike! Pitao nije nikad; ni odgovarao nije rada. I kad bi ga 
dapače ,zaboljele vlasi“ — kronična to u njega boljetica! — 
nit onda ne bi on pokazivao mnogo sklonosti za domjenak, 
pa bilo baš i o ,konjiću“, ,frajlici“ il o drugoj kojoj vrsti 
veselih kapljica. 

Njegov maglušast svijet nije jošter nitko dogledao; iza 
melankolične rezignacije njegova kosog pogleda nije se jošter 
nitko domogav tumača onim odvažnim zamasima klimava 
mu tijela. Dapače 1 iz onog doba, kad mu je jošter služio 
jezik, kažu ga duboka mislioca. Tako kad se jednom bratimio 
s Inglezima kod debele ,Frau Mari“, neprestance ga jedan 
star, ćor kormilar lupkao po ramenu, hoteć mu izraziti svoje 
priznanje, il Bog zna, što. A Blaža — svaki put samo po- 
gleda preko ramena, pa iskrene čašu, I svi ga razumješe, kuda 
cilja, pa izprazniše iz burenca i poslijednju bocu, 

| Ona mnogo raznašana priča o Miji Smogoru i Juri Kosu, 
koji no su se o vlašićima ustali od čaše yina, pa istom na 
mostu kraj „Velikih vratiju“ u pukom prijateljskom spomi- 
njanju dočekali jutrnju ,Zdravu Mariju“, — ona je prava 
šala pram veselicama Blaže Papajine. 
On je jedan put zapeljao četiri Ingleza na najvišji janj 
u gradskom drvoredu, pa im zapovjedao, neka dižu jadra na 
odlazak, a sam je na pukoj kruni od janja, ni za cigli kolćić 
debeloj, razgledavao obzorje i pušio svoju lulicu kao pravi 
praycati kapetan. A  drugda je jednom za pišljivu okladu o 
puku tursku lulicu osušio na dušak kablicu vina, zaronivši 
glavom unutra poput ,žmerka“. Kako je upravo prezirao rum, 
nije vrijedno nit spominjati, a kako je o jedincatoj ,ručici“ 
kruha smazao trideset i jednu srdelju, toga nije on mario 
dozivati u pamet ama baš ni jednim slovcem. 
Pa onda, brate, da ne uhadjaš za mislima Blaže Papajine! 
— Tog su mnijenja bili očito i njegovi susjedi; s toga u- 
muknu duet, — basista ispraši svoju lulicu baš o spretno 
sveden kljun svoje drvene obuće, a tenor, protegnuvši se la- 
godno, očepi čipkast okrajak nekud komodnih si hlača, dočim 
je slaštičar s laskavim i očevidno zadovoljnim smiješkom ogle- 
davad prepečen paprenjačić. — No sve to laskanje nije se ni 
malo dojmilo njegova čvrstog naturela, te on zatetura u na- 
prijed 1 ogrli ravno visoki valjak naslaganih ljeskovih obruča, 
što se je tude po strani upravo bezobrazno kočio. U taj isti 
prekritički čas zahvati ga nenadana ruka pomoćnica, i to upravo 
kad se je stao spremati, da odgovori tomu nijemomu kav- 
gadžiji pitajućim pogledom. On se nadje ruku o ruku s visokom 
i suhom ženom dugoljasta i košćata obraza, orlova nosa i 
udubljenih, oštrih očiju. I sasma muče, kako se pristoji, 
zakrenuše njih dvoje za ugao. Pravo je čudo, kako se je dje- 
tinjsko tapkanje zamišljena veseljčine slagalo s ukočenim i 
odrezanim korakom ženskog grenadira! Sad je za njih oboje 
jedan put, ravan i dohodan, gotovo po vještačku odrezan 
upravnim i nepokolebivim, upravo željeznim pogledom tog 

dugačkog genija, kome se je odjeća, kô da bi na kolcu obješena, 
slikovito svijala u povodu odrješitih koračaja. — Nakrivom 
uličicom podbijao dosadan hladak, kano u pivnici, a 1 zau- 
daralo je tude baš kao po ukiseljenoj repi. Njihov ih genij 
dovede do nekakve podzemne škulje; iza tih debelih temeljnih 
zidina krivo bi bilo uhadjati bezkonačne dijaloge bračnoga 
domjenka. | 


(»Vienac«, g. 1885.) 

Koban zavjet. 


a velikom trgu gradskom bacala puna mjesečina daleke 

sjene. Samo vršak funtane na sredini i krov starog kaštela 

srebrene se o njenu sjaju; sve ostalo čami u sumraku 

jasne proljetne noći. Kroz tu čamnu tamu slavno prosijeva 
svjetlo kroz zastrte prozore prve gradske gostionice, pa po- 
dalje iz dućana škrtoga trgovca noćobdije na ćošku, što re- 
dovito posljednji u gradu zatvara svoj dućan, a bogati se 
sitnom trgovinom s kirijašima. Njemu nasuprot čarobno. bulje 
staklena vratašca vesele krčmice parone Dorke kraj staroga 
gradskog kaštela. — Tamo sasvim u prikrajku na ušću u 
gornji grad žalobno treperi uljenica iz konobe stare Mande 
Kihavice, matore piljarice, što stara kao zemlja sveudilj broji 
očenaše. Ni njojzi se ne će jošte utrnuti čadjave uljanice; jer 
se nada, prodati još koji hljebac i šaku lješnjaka. 

Zrak je čist i oštar, zvijezde bljeskaju divno, a jetka 
studen zapuhuje te sve na mahove, kakogod se zavija zrakom 
vijoglav zamah obijestne bure. — Pred ,Dorkom“ čekaju troja 
kola zadnjih te večeri kirijaša. Gospodari unutra piju za sretan 
put, a odavna upregnuti konji prigrizaju zadnju vlat sijena i 
po gdjekad silovito, kao nestrpljivo potresuju glavama, a brunze 
oko vrata zvoncaju im neskladno, srdljivo. Na rijetko se pojavlja 
koji prolaznik, žuri se pločnikom uz kuće, uzvinuv ovratnik 
i sve od neke unutarnje studeni i nehote fićuka po koji 

nestašni napjev. — Nešto podalje od vrata parone Dorke 
ukočila se u tami visoka osoba. Čovjek neki miruje ovdje, 
naslonjen o kameni stupac, i nijemo zuri u Dorkina vrata, 
iza kojih se motaju hitre sjenke i bruji gromoran razgovor 
izmjenice s bučnom pjevankom. Čeljade zuri i žvače medj 
zubima ostatak cigare, jaku i ubojitu ćiku. Najednom zaori 
iznutra visokim, hrapavim tenorom vragoljasta krčmarska pje- 
smica: ,Madjarice, Madjarice, jedna curo mlada!“ — Poskoč- 
ljiva pjesma, djavolasta. Čeljade se gane, i podmetne prozeblu 
nogu pod drugu, što se je dotle nekako zagrijala. Osamno 
čeljade prokušava eto najjeftiniji način grijanja — vlastitom 
toplotom. Pri tom probrlja desnicom po džepu od hlača i 
oćuti ugodan zveket bakriša. 

U taj se čas naglo otvore vrata i krupan, onizak a čil 
momak sune na zrak i pojuri tik samca do skrajnjih kola. 
Tude podmetne naramak sijena pred konje, pa ih popipa po 
ledjima, jesu li im gunjci na mjestu. Zatim se umah obrne, 
postade i razgleda nebište. Zasapila ga očito svježina noćna; 
uzdahne teško i zatetura po strani, pa se zadjene o mu- 
čaljivca. Taj iznenadni sukob u spokojnoj noći ozlovolji ugri- 
jana momka, pa promumlja kletvu izmedju zubi. Noćni sna- 
trilac ma ni da se gane. Nijemi taj otpor očevidno uvrijedi 
veseloga svata, pa će jedljivo progundrati : 

— Koga djavla brojiš zvijezde tude, ćulume! 

— Mani me se, ćoro! — otresne se 'sjenka ispod glasa. 

Momče naćuli uši na taj glas i za čas pljesne rukama, 
pa se uspriječi ravno pred visokom ljudeskarom i prasne u 
objestan smijeh : 

— Mijo! — A što tebe snašlo! ? — Hajde! — i popane 
ga za rukav. 

— Pusti me! — otrgne se Mijo. 

Momče stade, kao da ne vjeruje vlastitim očima, pa opet 
gromko zahohota i ponovno povuče ljudeskaru za rukav, da 
se je pokrenuo u osi poput kamenog kipa. 

— Ja ću platit! — povikne veselo momče, 

— Ne trebam! Ne ću! 


Momče korakne natraške, kao da ga je nešto gurnulo u 
prsi. Ne odvrati ni riječi, van skoči do vrata, otvori ih širom, 
pa povikne unutra: | | 

— Šutura! Šutura! 

Iznutra odgovori složan usklik nekolikih glasova. U čas 
izlete dva vesela svata, pa sva trojica proturaju Šuturu ravno 
do stola i posjednu ga medju se u sam kut krčme. Umah 
se na svima licima zakrijesila radosna objest, sve zinu na 
Miju Šuturu, počevši od gojne i trbušaste Dorke sa svjetlim, 
rumenim licima, pa sve do visokog, šćetinastog garavca sa 
korduna, okositoga Laze Ogorelice. Domaći da pobjesne. 
Patetični inače dugajlija Papagalo potreptava Miju po ledjima 
svojom omašnom šakom, pa viče neprestance. 

— Šta, Mijo, hoćemo li ga, hoćemo! 

Veliki Smijalo po svom starom rdjavom običaju tuče po 
stolu željeznom šakom, kao batom. Guravi Giovani Baltasarini 
— Talijanče još po djedu — tare si veselo dlanove i ceri se 
na novoga došljaka svojim rijetkim, žutim zubima, a okretni 
»Coro Briškula“ sa kovrćastom, žutom kosom skakuće po 
konobi, hoteći na syu silu da zaigra štajerac s gojnom krčma- 
ricom. I ista domaća djevojčura, vitka Luce Dugljača, pljeska 
rukama, i amo i tamo — i konačno se sama baci u naručaj 
škiljavome , Čori“, pa zaigra štajerac, koketno, podatno. Voljko 
li se previja njen dugi stas, drsko li tapka nogama, zamamno 
li vijori desnom rukom po zraku, pucketajući prstima. Sve 
se zanosi pustopašnim plesom, i mali deran u kutu udara u 
takt dlanima i desnom nogom, dok se ne doumi na kraj 
kraja, pa uze da nabija desnicom po praznome kablu. Dok 
se tako razigravalo yrzino kolo medju domaćom čeljadi, ma- 
ljušni, krupni veseljčina s korduna, Gjoko Omčigus, dozva 
cijeli dupljaš. A medjutim su sve oči zirkale u brkatoga Miju 
Šuturu, što no je tiho, gotovo žacavo pogledavao naokolo, 
baš kao da bi želio umaći odatle. | 

Gjoko natoči čaše i vikne gromko: — Pij! — pa da 
će se trknuti s Mijom. 

— Ne ću da pijem! — odvrati Mijo ponešto oporo. 

— Muči! Ta nijesi baba! — otrese se Gjoko — Moja 
se čaša ne odbija, ako će Bog! — 

— Hoćemo li, hoćemo! — potrepta Papagalo Miju po 
plećima. 

— A da! — udani Smijalo šakom po stolu. 

Briškula upravo dovrši ples i prileti, pa digne čašu. 

— Živio, Mijo! Pij do zore! — 

— Ne ću! — odvrati Mijo odrješito i zakopa ruke u 
džepove. 

— Zašto ne ćeš? — 

— Pij il za vrat! — povikne Gjoko. 

— Ne ću! — uspriječi se Mijo očajno. 

Čitavo se društvo zagleda u nj u čudu, ne mogući vje- 
rovati svojim ušima. A Mijo ne uzmože izdržati toliko izvje- 
dljivih očiju, pa će progutati slinu, što mu se nekako slegla 
u grkljanu, i s teškom mukom izlanuti: 

— Zavjetovao sam se. 

— Kome djavlu? — nasmija se Briškula na pć u čudu» 
na po u šali. 

— Zavjetovao sam se pred fratrom, — rastumači Mijo 
nekako zbunjeno. 

— Pred krivim svecem! — ipie Smijalo šakom o stô 
i iskapi. — Društvo se gromko nasmije i naslijedi dobar 
primjer. — Samo Mijo sjedi, kao da si ga ukipio. — Ajde, 
ne šali se! — ponuka sada Lazo Ogorelica. 

— Ne šalim se, — otpovrne Mijo sav smrknut. — 
Zavjetovao sam se ravno pred fratrom u crkvi. 

— Lijevaj mu za vrat! — vikne Gjoko i pridigne 
Mijinu čašu. 

— Ajde, vraže, k vragu! — zahihota Briškula. — Pusti 
barem, neka nam najprije pripovijeda tu fratarsku štoriju ! 

—- Pa pusti, nek’ priča! — umiješa se treći kordunaš, 

mučaljivi Pero Vukmanić i odbi gust dim iz svoje ogromne lule, 

Mijo pomuča časak neodlučan, pa onda poče krotko: 

— Zavjetovao sam se, Bog me ne pomogao, ako nijesam, 
— Pio sam svaki dan, pio i pio, ali kad dodji kući, dočekuje 
žena, 1 noć na noć prihvati ja nju za vlasi i čestito protuci. 
Sjutradan tko žalniji od mene! — Da ne ću piti, al uzalud! 
Zadnji put sam joj rastukao nos, te joj cijelu noć izvirala 
krv. — Postelj kao da si zaklao vola. Djeca vrište i jauču. 
Ustanem u jutro i tužan počnem obijati ulice, ne znajući, 
kuda bih se stanio. Nijesam se ni svratio kući na objed, a ne 
bih ga bio ni našao. U džepu ni soldina. Liznem srdeljicu, 
grcnem čašicu, pa onako na tašte već u sumrak nadjem se 
pred crkvom svetoga Franciska i udjem. Bio korizmeni petak, 
te fratar propovijeda upravo o piću. — Goni djavla od če- 
ljadi i prizivlje na pokoru, na ispovjed. Nešto me ganulo u 
dno duše, prekrižim se i odem kući. Tu se umah lijepo 
izmirim sa ženom, a sjutradan na ispovjed. Nayire svijet na 
jata. — Ja udjem medj zadnjima i umah pristanem baš k 
istomu fratru. — Kažem svet — tako i tako; vino i rakija 
odnesu mi pamet. On oko mene po očinski, posavjetova me 
lijepo i odriješi, i podade pokoru. -— I na koncu, ne znam 
ni sam kako, zavjetova me, da ne ću cijelu godinu dana 
okusit ni vina ni rakije. I od onda mi je upravo mirnije pri 
duši; — već četiri dana ne pijem ni kapi. — Eto, sad sudite 
sami! — 

— Eh, Bog je velik! — uzdahnu Dorka nekako plašljivo. 
Ostali pomučaše koji časak. Nema sumnje: — čudnovata im 
se pričinila pričica. — Prvi se snadje Papagalo, te ANE, 

— A što te onda nosilo u noć? 

To je pitanje na prvi mah zadovoljilo sve ostale u 
društvu. Očevidno se ništa zgodnije nije moglo da kaže. 

— Eh! — odgovori Mijo nekuda zbunjeno, — nekako 
mi je tužno oko srca samome, jest, Bog me ne pomilovao, 
ako nije. Milo mi je poslušati razgovor, pa makar i izvana. 

I opet se svi zbuniše s toga njegova krotkog, po nekuda 


40 


poniznog, strašljivog glasa. A nije ni čudo! Manimo glas; — 
al se čeljade i u licu promijenilo posvema: propalo, izo- 
pačilo se. Crvena nosina nekud iskočila poput debela kljuna, 
baš kao u svetog Melkiora na slici „triju kralja* o Božiću u 
Betlemskoj štalici, — a oči mu porasle, zacaklile se kao u 
utopljenika, podočnjaci zabrazdili do pô lica. — I opet prvi 
Papagalo shvati prayi značaj toga časka, pa se grohotom 
nasmije i gromko zapjeva prvi stih iz ,Miserera“. On je tom 
pjesmom bio vičan pnajavljivati svoj burni dolazak ojadjenoj 
svojoj ženi, pa se je svakom zgodom nemalo hvastao, što je 
tako plemenitu pjesan prisvojio za svakdašnju pjevanku. 

— Pa ne treba da se napiješ, čovječe! — primetne ` 
Gjoko gotovo sažalno. — Mani čašicu, što sam ti ponudio; 
ne ćeš s njome zapiti pameti. Još nitko nije odbio Gjokine 
čašice, pa da mu je mati Janja! 

— Nuder, Mijo, u zdravlje! — ponudi Smijalo. 

— Nuder, bako, okrijepi se! — naruga se Lazo. 

— Rodila majka šeprtlju, šeprtlju! — zapjeva Briškula 
svojim hrapavim tenorom. Sve, što je živa, prihvati pjesmu, 
odasvud zaiskrile se smješljive oči, zacaklili se rascereni zubi. 


Mijo se trzne, pograbi čašu i iskapi je na dušak. — Umah 
mu se ugodna, odavna znana toplina razlije po želucu. 
— Rodila majka junaka, junaka! — dokrajči Briškula, 


dok su ostali stali da pljeskaju rukama 1 udaraju nogama o pod. 

— Jeste, Boga mi, pravi fratarski junak ! — lupnu Smijalo 
šakom po stolu, da je sve zazvonilo, i okosi ljutit pogled na 
Šuturu. 

— Muči ti, Smijalo! — oglasi se guravi Giovani, poz- 
nata pirivatra. — Nijesi ti još pojeo čašu poslije vina, kao 
Šutura. | 

— Muke to, samo kad čovjek ima dobre zube! — 
progundra Smijalo. 

— I u tebe su dobri, al kušaj! — naruga se Briškula. 

— Kakyu čašu, Bog budi s yamá, kršćani! — zadivi 
se Gjoko, 

— Ma nu ovu jesen, pri moštu, Isus me ne pomogao, 


ako nije! — prekriži se Briškula. 

Mijo se lagašno nasmiješi i trenu ispod oka na zadivljena 
Gjoku. 

— Ne zaludjujte čovjeka! — razljuti se opet Lazo. 

— Kakvu čašu, — staklo, pa da grize? — Ta nije 
mašina! — 

— Kladimo se — za dupljak! — viknu okretni Briškula. 

— Za dupljak! — nasmija se Gjoko prezirno. — Muči 
rdjo! — Ti dupljak, a ja tri! — Nije toga porodila majka! 

— Jesi l’ čuo, Mijo! — zaškilji Briškula pouzdano. 

— A što? Mijo! — Kadar ti, kadar ja; — umiješa se 
Lazo. — I ja primam: tri na jedan! 


Mijo je Šutura ovako grizao čaše još od svoje pusto- 
pašne mladosti, uvijek, kad bi se našao u osobito bijesnu 
društvu. Bila mu to šala. A sad ga ove porugljive riječi 
iznenada podbodoše, te nehote iskapi čašu i pogleda kordu- 
naše sigurnim pogledom. 

— Pa nude! Gdje si, junače! — podruga se Gjoko. 

Briškula je medjutim opet nalio Mijinu čašu. Ovaj ne 
odgovori ni riječi, nego opet iskapi, prihvati čašu medju 
svoje jake i bijele zube, što se cakle poput zaledjena snijega, 
Prihvati i krhne, a čaša pukne. 

— Živio! — cikne Briškula ponosno. 

Ostali mukom zamuknuše; kordunašima gotovo zamrć 
dah. — Mijo pribere odlominu usnicama poput kopja, kad 
pribire sijeno medju zube, krhne opet, staklo prasne jednom 
dva puta. Onda oprezno zamelje, probrblja, opet zamelje i 
probrlja, zamelje, pa gutne i opet zamelje pa gutne i otvori 
zube. Iz desnih mu milila krv, al usta prazna. — Pa pri- 
hvati čašu i opet otkrhne komad. 

— Nemoj dalje, tako ti svijeta, jer će mi se okrenuti 
želudac! — zgadi se Gjoki, pa odvrnu lice i zažmiri očima. — 
Djavolji čovječe, zašto ne putuješ po svijetu za kruhom 
poput Talijanca! 

-- I jest djavo i od djavola! — promrmlja mučaljivo 
Pero i pljunu na stranu. 

— Jesi li ga vidio! — cikne Briškula. 

— Nude vina! — povikne Lazo. — I ta valja, da. je 
znadeš! 

— I valja! — potvrdi Papagalo. 

— Hm, hm, — oglasi se Smijalo zadovoljno. 

--- Vina! — zakriješti guravac, a Dorka smijućke pri- 
skoči i postavi na jedan mah dva dupljaka. 

Mijo ponosan baci čašu u kut, propere usta i pljune 
samu krv, pa natoči i zalije ha 


— Ele vidiš, dragoviću moj! — reče, — da se ne možeš 
ni na što zareći! 
— Rodila majka junaka, junaka! — zapjeva Briškula i 


cijelo društvo skoči na noge te iskapi čaše. 

— Živio stari moj junače! — cikne Briškula i zaigra 
štajerac s vitkom Lucom Dugljačom. 

A vineno društvo prione žamoriti i piti. Za malo i 
sam tromi Smijalo izmijeni Briškulu, pa poplesa mrvičak. 
Miji se zavodnile oči, pa i on prionu uz družtvo s punom 
voljom. Njegov zavjet ne spomenu više niko. Fratarski junak 
osvjellao si lice, te svi zaboraviše njegovu korizmenu pričicu, 
a i on sam. On zapuši, zatim izmijeni Smijala, pa izruči 
djevojčuru Papagalu. U to se preko ulice oglase veseli zvuci 
harmonike. Briškula ispade na vrata i uvede igrača s cijelim 
mu društvom, te svi ukupno udare po dupljacima od oklade, 
da su se paroni Dorki zacaklili obrazi od samoga blaženstva, 
A plesačica Luce stala već da se zadahtava tobože s umor- 
nosti.  Krčmica parone Dorke ne bi se marila stiditi, da je 
lijepo sam pokladni utorak. 

Dok se je gradska policija u opancima (da uspješnije 
vreba na noćnjake) oko vlašića tek navrnula na glavni trg i 
priškiljla u krčmu, već se je i parona Dorica okrenula bila 
u par štajeraca. Dok su po tom stari i prokušani gradski 

službenici kušavali iz dupljaka, jedva se nekako spremilo 
društvo, i onako smućeno i ugrijano razišlo se burno i gro- 
morno, pozdravljajući se i milo i drago. — Kordunaški kirijaši 
krenuše uz brdo na beskonačni onaj noćni put, kad konji 
sami vode kočijaša. Njihovu bugariju otpuhavala bura, te 
nije smutila sna ni krštenoj duši. — Nije bilo tako i u tije- 
snim uličicama gornjega grada, gdje no su prezava ženska 
srca očekivala onaj kobni čas, kad no se zatvaraju vrata za 
možnim kućnim gospodarima, — za punopravnim ocima obi- 
teljskim. 

Samo dom Mije Šuture dočekao zoru u gluhome miru. — 
Gospodar mu veoma dugo tumarao ulicama i opet jednom 
okušavao dobro poznatu žaobu Papagalovu, da čovjeku više ` 
puti i sami Kantuni ne dadu mira. U toj neizvjestnoj, otajnoj 
borbi na jednom se nadje na ušću u svoju uličicu. Na dru- 
gom spratu opazi svoj prozorak, sav osrebrenjen mjesečevim 
sjajem i s mjesta prepozua svoj domak. Odmah mu se pričini, 
kao da hvata kvaku i otvara vrata i da ona škripe jadovito 
i uporno. U tmini čuje šuštati u postelji, brz i prezav dah — 
i konačno prikornu riječ. Uzbjesni, stisne šaku — i posrne, — — 
pa udari čelom o pritvorenu vratnicu na zidu. Prene se, — 
razgleda. Hladna struja bure poškaklja ga iznenada po uz- 
vrućenim prsima. — U taj se čas dosjeti svoga zavjeta i onako 
vinenu sažali mu se bijedna žena i ona pilad u kući, pa se 
u čas okrene, kao da ga nešto steglo oko srca, te se povrati 
niz ulicu, sve za tragom mjesečeva svjetla. Tako se najednom 
nadje na obali i nehotice klekne podno visoke naslage bordu- 
nala, pa zaspe.— Kad se je probudio, već se je sunce otimalo 
oblačnoj mreži sa namrgodjena istoka. — Bilo mu ohladno; 
prostrujišš ga oštri srsi po svima udima, a u čeljustima oćuti 
neobičnu bol, smljeskavši jezikom gorku i gustu slinu.— Bio 
je Mijo Šutura već čovjek pri dobi; najmladje mu dijete jur 
štilo iz čitanke četvrtoga razreda o domaćoj povjesnici i o 
raznim blagotvornim metama znanja i uzgoja na svakome 
polju, — a to dijete bješe u njega deveto po redu. — Ta 

nije ni čudo! — oženio se još pred dvadeset i tri godine u 
svojoj tridesetoj, 


# 
* * 
Za nekoliko dana iza toga vraćao se s groblja izvan 
grada dugim drvoredom čoporak ljudi iz najnižega — fakin- 


skoga staleža. Na čelu povorci brzala suha i niska ženčica u 
crnini, vodeći za ruku malena dječačića od deset godina. 
Nešto stariji, nezgrapan dječak hodao po strani. Plah izraz 
lica u ove žene i blijedi obrazi dječaka upravo se nemilo 
zajedali u svačije oko. Žena je većma posrtavala nego hodala — 
donekle po navadi svoga staleža. Bila je odjevena u star, 
crn latak zelenkasta odsjeva; dječaci u običnoj odori s krpi- 
com crna vela oko vrata. Tromo i potrveno klecala koljena 
ovoj sirotinji; nejasno i smućeno gledahu u svijet. Vraćahu , 
se sa žalosti, pa kao da ne vjeruju, da li je zbilja bila prijeka 
potreba, da se eto pokažu svijetu u svojoj skromnoj siro- 
mašnoj svečanosti. Kamo se vraćaju, čeka ih prazan dom, 
otkale netom iznesoše mrtva hranitelja. Teški dani čekaju 
ovo troje duša, i baš taj slut teške sudbine kao da je suzbijao 
suze na njihovim očima, što su čas prije obilno navirale nad 
razjaženim grobom. Suho oko u žalosti, to ti je tekar tužna 
priča, brajne! — — — 

Ovo se vraća udovica pokojnoga Mije Šuture, što je 
pred šest dana prezebao preko noći na obali i umro s upale 
pluća. Uza nju samo dvoje djece; ostala se razišla po svijetu, 
tko u vojsku, tko s trbuhom za kruhom. 

A otraga za ovim prepuklim sirotama koracaju pokoj- 
nikovi drugovi iz krčme: Papagalo, Smijalo, Baltasarini , 
Briškula i još jedan stari drug, s kojim se bio još odavno 
rastao, izbivši mu u kavgi jedan zub, što mu ga ovaj nikad 
poslije nije mogao da zaboravi — sve do groba. — Bio to 
“mali, dobroćudni Baćon. A iza njih opet ostala braća — 
fakini trhonoše, što se nijesu toliko sretali s kirijašima pri 
krčmarskome stolu. Na koncu slijedila živahna družba dobro- 
dušnih ribara, što podjoše na sproyod tek za volju svome 

drugu, bratiću udovičinu. Ovi najposljednji slabo su ćutili 
žalost ovoga dana; naklapali o svojim poslima i o svakdaš- 
njim tricama. 

Čitava ta povorka hoda slobodno, šitokim, klimavim 
koracima, i pognuto, baš kao u poslu — po svom običaju. 

— O, miserere! — uzdahne Papagalo. — Siromah 
Šutura ! 

— Bog mu se smilovao! — primetne Baltasarini, pa 
po slabosti svoga roda nastavi da naklapa: — I on otidje eto 
Bogu na pravdu. Grješnik, grdi grješnik kao i svi mi ostali! 
A da ne bude naučio staklo gristi, Bog zna, ne bi li potegnuo 
još koju godinicu! 


— Muči, beno! — prekine ga Smijalo. — Tako bilo 
sudjeno. Io staklo ili ne io — svejedno to! — Tako je 
eto bilo pisano u zvjezdama. — — Pala njegova zvijezda, 


pa gotovo! Pala bi bila, da je i samo mlijeko pio! 

— Sve je to dobro i lijepo, ali mi se ipak ne svidja, 
što se je ono zavjetovao! — uzdahne Briškula brižno. — Za- 
vjetovao se, pa se Bogu smilovao, i uzeo ga, da se ne pati 
na ovome svijetu, kao i mi ostali — grješnici božji. 

— A što bi se patio! — prigovori Baćon. — Živjeti je 
svakome kršteniku, i nije ružno živjeti. — Eto vidi — udo- 
vicu i djecu. — — I kamen bih grizao, samo da se držim 
na zdravlju! 

— Eh, ti beno! — zamumlja Smijalo. — I kamen bi 
grizao! — Čemu kamen gristi? — Pošten čovjek uvijek se 
protura, — i ne grizući kamena. Radje ga tučem kraj ceste! 
Koga Bog miluje, toga i drži u životu, sokole moj! 

— A šta ti, Smijalo! — ozva se Papagalo nekud smu- 
ćenim glasom. — Koga Bog miluje! — Hej! Hej! A da li 
nas miluje? — Imaš li solada?'— Vidiš, Šuturi nikad nije 
falilo groša.  Rastepao očinstvo, a mogao je i danas živjeti 
na njem kao gazda, — pa eto — tren, dva, — nije se na 
njem pravo ni okrenuo. Nas koji lomi se kao blašče, pa 
jedva koji blaženi čas, da ti grošić poškaklje dlan. — A njega 

je Bog i poslje milovao U njega se uvijek našlo — vrag 
si ga znao otkale! — pa barem za srdeljicu. — Nego da 
nam je bar mogao ostaviti svoju sreću. 

Časak potraja tišina. 

— A ja opet kažem, -- počeše se Briškula po gustim 
čupercima iza uha, — ja opet kažem, da mi se ne svidja. onaj 
njegov zavjet, — ni najmanje ne svidja. Ja se lje ne zavjetovah 
za Života! Kako si jednom počeo, tako i dovrši, pa što 
Bog dade! — — 

— Imaš li koji soldin? — upita Smijalo. 

— Hajdemo! — odvrati Briškula posvema sigurno. 

— Ja ću sjutra dobiti — doći će bragoc — progundra 
Baltasarini. — Hajdemo! 

— Nikad bolje! — završi Papagalo. 

I društvo zakrene žurljivo u krčmu parone Dorke — 
na karmine. 

(»Vienac« g. 1891.) 

Tijesno je. 


f imo stolne, ili, kako je u gradu zovu, „velike“ crkve, 
silazi se kratkom, strmom uličicom do konvikta gimna- 
$ zijskih učenika — školanâ. U toj te kamenoj ogradi i 
usred kolovoza podbije studen, što pahne po plijesni. Ta 
te studen dosadljivo sijeća podzemnih podruma, sumračnih i 
vlažnih, i svakojakih zavrgnutih trica, što već odavna gnjiju 
unutra. Utješljivo li je i bajno usred vrela ljetnjeg dneva 
pogledati otuda uza yisoke, grdne i napola zapuštene kućerine 
na ono lazurno primorsko nebo, što ti se laskavo i zavodljivo 
smiješi kroz čisti poput kristala vazduh! 

A baš takova dneva u „svetu suboticu“ sabralo se tude 
pred yratima konvikta veoma čudno, šareno društvo. 

Na hrapav zid do samoga povlačila kućnjega zvonca 
naslonio se pristar čovjek, mršav, košćat, čvrst, razvaljenih i 
rutavih grudi. Čitava spoljašnost podsjeća te na španjolski 
tip: — vrana mu kosa pada u neurednim uvojcima sve do 
gustih, išljastih obrva, a ispod njih se sjaju sitne, vruće crne 
oči. Te oči pouzdano i drsko bljeskaju u svačije lice. Jak, 
orlov nos, izvaljene, zera blijede usne i debeli, zavinuti brkovi, 
crni, s laka prosjedi, ušte tome koštunjavome licu neku od- 
liku medju inima — otmenost neku don Cezara Bazanskoga, 
A čeljade se i vlada prema tomu! Odrtim opancima obuvene 
noge prekrstio nehajno, desnicom se podbočio kićeno. Čovjek 

bi teško 1 pomislio, da se u takim prnjama može održati 
svijest osobnoga ponosa! — Iza otrcane, blatne košulje bez 
spona bliješti mu na prsima mjedena medaljica s likom matere 
Božje o zasukanoj vrpčici. Kroz prodrtu nogavicu odsijeva se 


snažan, skladan koljenski zglob. — Zagledao se na široko u 
modro nebo i stoji nepomično, kao da i ne vidi obližnjega 
družtva. Da, pravi don Cezar de Bazano! — Eh, da mu je 


barem komad mača mješte ciglene Zdjelice, što no je drži u 
ljevici i brižno skriva iza ledja od očiju svakojakovića! 

Oko njega se omuhava visoka, na krupno razrasla dje- 
vojčura u isprekrpanoj prozirnoj suknji, na prsima nehajno 
sputane košulje. U nje je dugoljasto, za njenu dobu premr- 
šavo lice s odebelim, lijepo svinutim, al isprištenim nosom. 
Jednaki, jasno crvenkasti prištići nanizali se oko širokih, 
spretno izbočenih, na pola otvorenih usana; iza ovih zavod- 
ljivo bliješte široki, bijeli zubi. Vrana joj i sjajna kosa ne- 
skladno pada u zapuštenim čupercima na krupne, modre oči. 
Te sumorne, kao utrudjene oči bljeskaju iz potaje zatomljenim 
žarom. — Djevojčura skrstila ruke u krilu, a palcem zakvačila 
žicom opleten, krnjav lončić. Zagledala se u grmak bosiljka 
na suprotnom prozoru, koketno se zibajući o lijevoj nozi i 
desnome ramenu, kojim se naslonila na zid. Med zubima 
mrmlja nekakovu poskočljivu pjesmicu, jedva čujno, kao da 
zuji muha, a oči joj se s pola zrijeća zatreptavaju prema 
don-Cezarovu brku. Ovaj to dobro opaža, al se ne odaje; 
mrko je njegovo lice sveudilj tvrdo i nehajno, kao od 
kamena. — Kako zgodan duet, tek da je zrake mjesečeve i 
srebrnih talasa na obrježini morskoj! 

Iza njih se dvoje sklonilo gologlavo, na pola nago 
deranče. Desna mu nogavica rasporena od bedra pa do 
gležnja, te vijori zrakom, a lijevu — ne zna se, zašto? — 
zasukao sve do koljena. Šarena mu košulja bez desnog 
rukava, a lijevome ostala samo gornja četvrt. Šiljast mu se 
nos crveni kao ogromna piknja uposred žutoga, mršavoga 
lišcas ta crven i ne prolazi nikad, a potječe od nahlade, što 

je ponio valjda još iz rodne kolijevke. Mališ zirka nemirno 
u okolo svojim crnim, bodljivim očicama poput miša, pre- 
bacuje se s noge na nogu i grebe tjemenom po hrapavu zidu. 
Uza to švićuka iz tihana objesnu uličnu pjesmicu na uvehle, 
gotovo nevidljive, rekao bi, papirne usne. A u poprat pjesmi 
struže malenom zdjelicom iza sebe po zidu, pa je neprestance 
premeće s jedne ruke u drugu, kako mu je kada red, da se 
počeše sad po jednoj sad po drugoj strani svojega zečjeg tijela. 

Nasuprot ovoj rpi zgurila se osrednja žena, s rujnim 
pjegama na nabuhlu licu. Glavu si nastrla rupcem neznane 
boje, pa joj pada malo ne do pred gornju usnu, što se kao 
da srdljivo odvojila od donje, i tako sred nemila nehaja traje, 
da pokazuje niz pepeljastih, gnjilih zuba. A ni nos joj se nije 
mogao da otme neumoljivome dojmu okoliša, i on, širok i 
klapav poput crkvene gasilnice, nemoćno je klonuo nad usta 
poput dozrela rujanskoga krastavca. — Žena bulji u tlo, ne- 
pomično, nevoljko. Tek kadikad podigne si rubac nad čelo, 
te zirne u svijet dubokim, zamagljenim očima — ne poznaje 
se — da li tamne ili plave boje. 

Njojzi do skuta sio na zemlju gurav starčić u crnom, 
nekada paradnom odijelu, što se prelijeva na sivo i zelenkasto, 
kao u zelenbaća. On je pohranio svoj lončić uza zid tik do 
susjetkina, razastro na tle od stara blata čisto povošten rubac, 
pa drhtavim suhim rukama prebire na njem šaku para. Starac 
je posvema sinj i pepeljast, te mu i ne umiješ pravo razabrati 
lica. To je dugoljasto lice s lanenastom, prosjedom bradicom 
u klin nalik na ogromnu, usahnulu mrkvu, što je djeca u cik 
proljeća ispuknula negdje iz podruma, pa joj sred igre usadila 
dva boboya zrna, da budu oči. 

Tako jednako boravi društvo već sdugo: Blizu je ura 
popoldašnja. U to u dvorištu iza vrata stadoše prokliktavati 
zvonki mladenački glasovi, a izrazit zamaman miris jestiva 
bije već preko dvije ure po zraku. Zaludu! — kudagod upreš 
nosom, odasvuda te se uporno dodira taj blaženi miris! — 
Čeljad pred vratima Šuti; čustvo i nagon u društvu razilaze 

se razrožno. Čeljad čeka, da joj se razdijele ostanci konvik- 
torskoga objeda. U sviju je jednak oćut: — svijem podrh- 
tavaju nozdrve, sluteći oslasnu sadržinu kuhinjshih lonaca. — 
Medjutijem se iz sobe prvoga sprata poviše ozivlje živahan 
zveket posudja i cinkanje čaša, pa ispretrgan, nabrz razgovor 
kroz puna usta. [ rasplinjuje se zamamljiv miris kao od limuna. 
Prozori na njojzi razjazili se u svu šir, kao da se smiju od 
zadovoljstva. A tamo negdje na trećem spratu cvrkuće živahan 
kanarac i prebira zrnje, obijesno tresući kriocima. Iza njega 
čuje se dubok, beskonačan zijev; -- kao da vidiš, gdje se 
proteže čeljade laktima lijevo i desno u sav mah, — ne zna, 
gdje bi se stanilo sa šakama. — Tjeskobno je, brate, tjeskobno 
tude na pločniku! 

Najednom zaječi iz konvikta zvonce u znak, da je obrok 
dokončan. Društvo se pred vratima nenadano usplahiri. Dvije 
šake — svaka sa svoje strane — prihvatiše kvaku na vratima, 
dodirnuše se na njojzi i zadrhtaše. U isti se čas sraziše do 
dva para očiju — don Cezara i mrzlovoljne mučaljivke s 
lijeva. Iz obiju bljesnu neodoljiv nagon napretka i mržnja: 
protiv zapreka. Dva mačka u oči borbe! — A ne bješe toga 
dana po prvi put! 

Nije — ni dao Bog! — bilo ponosnome don Cezaru 
do borbe s matorom ženom, ako mu i jesu krijesnule varnice 
iz očiju. Ta nužna mržnja yri u njegovim zjenicama. Kao po 
nagonu gurnu on drugu ruku s kvake i punim dlanom prekrije 
je čitavu. 


S 


— Nu, ljepote Božje! — zapišti žena. — Što se tišteš, 
vukodlače ! 
— Suti! Doći ćeš, na red, vještice! — Vidiš, da je 


tijesno ! 

— A da! Nije ti ni potreba, da se tuda motaš. Da si 
čovjek, ne bi namicao lončića, ni nemoćan ni gladan, lijeni 
gade! — Tijesno ti je! I bit će ti donavijek, i bilo ti, da 
Bog da! 

— Nijesam nemoćan kao ni ti, Skupa smo ostarjeli. Al 

ja nijesam protukô očinstva, kao ti! Dok si bila mlada: — 
hop! hop! --- a sada cop! Onda ti nije ni Bog bio do pete, 
a da ne bude tako, ne bi se sada smucala oko tudjih pragova, 
` jadnice! 

— Šuti, galijote! Bio si glad i ostat ćeš! 

— Hoćeš li za rakiju, Mare? — nakesi se don Cezar 
i iskopa par krajcara iz džepa, pa ih potrese na dlanu, baš 
pod nos Mari. 

Mara zašuti i odvrati glavu. Zarumenila se u licu poput 
purana. 

—- O, bježi, vraže, k vragu! — nasmije se otraga dje- 
vojčura i zakrene glavom na stranu, kao da će da zatomi 
hihot. 

Mara je samo ošine okom, pa se zapuše silovito. 

U to se osovila i stara mrkya, a mali se crvendać uska- 
kutao nestašno iza ostalijeh. 

U dvorištu zamniješe teški koraci potkovanih cipela po 
kamenu pločniku. Ključ zacvili u bravi, vrata se otvore. Pojavi 
se stari sluga Bašćanin obrijana lica, na kom se osobito ističu 
oštre, grmolike obrve. Pred njim omašna zdjela. Starac se 
važno razgleda po društvu, pa se zaustavi pogledom ponaj- 
prije na malom crvendaću. 

— Ti opet tude, mala ništarijo ? 

— Nijesam, barba, založio već dva dana! 

— Ta prekjučer si bio! 

— A da! — promrmlja stara mrkva. 

Bašćanin se okrenu prema don Cezaru. 

— Pai ti, Mića! Što se tuda ofrkavaš! Ni ti nijesi 
ubogar na Božju ruku, van onako od objesti. I koliko te 
puta odbijem, eto te opet za par nedjelja. 

— Avaj, da! — potvrdi Mara zadovoljno. 

— Ne, po Bogu oče, nijesam objestan, van siromah od 
poroda do groba. Šta ću, kad nema posla? Drugi preteku i 
odmiče im, a meni ni djavo! 

— Hm! hm! — odahne Mara, 


— Ili sam možda rastepô imutak na veselju, kao Mara? 
— primetnu Mića smijerno, pa se pod jedno zlobno nakašlja. 

— Šuti, vražji sine! — zastenje Mara iz tihana. 

— Ati? — obrne se starac prema djevojčuri. — I ti 
bi mogla da pošteno služiš hljebac. Mlada si, jaka. 

— Kuda poštenije, van ovako! Bolesna sam. Ako 
prosim, kore me, — kad bih plesala, psovali bi me. 

— Kad bi te tko hotio! — pomisli Mića i ošine zlobnim 
pogledom isprišten joj nos. 

Stari sluga razgleda još časkom svoju dobro poznatu 
družinu, pa uspe svakome po tri paljka ričeta i ponosno 
zatvori vrata. 

Mali crvendač odbježa prvi sve na jednoj nozi, kusajući 
na mahove škrbavom žličicom prelomljena drška. Stari zelenbać 
pokri lončić rupcem, pa otpuza s mjesta ulicom niz brdo. A 
ostala trojica pohrliše kraj crkve, da kod kuće uz milodar 


prigrizu mrvičak hljeba. 

Ovaj isti don Cezar — Mića — bio je nekada vidjen 
momak u gradu, čil, okretan, pristao, dapače i kićen. Bio je 
kolski fakin, a na domu prepukla sirota. Pa ipak su ga dje- 
vojke rado gledale i za njim hihotale. Al je Mića slabo bio 
maran za taj djevojački djavoluk. On se bozobzirce vrzô za 
svojim poslom, trseći se, da se otme bijedi i bolje proživi, 
no što mu roditelji, siromasi i trudni težaci, od zipke svoje. 

Bio Mića marljiv i trijezan momak, čist i ponosit. I 
tako je on Živio spokojno i odmjereno svoje momačke dane, 
kao da mu je to od Boga dato. — Nu jednom — djavo ne 
da mira — proturavao se kroz tišmu ljudi preko trga do 
obale, da preuzme u solari sol svome kirijašu. Bilo početkom 
kolovoza; krupan znoj curio mu s čela. Ugleda srebrnast 
slap vode sa fontane, pa priskoči, da se napije. Sagne se pod 
slap, i željno pijući uoči čilo, ubavo djevojče, što se je pod- 
vilo pod pun čabar vode, da ga digne. na tjeme. Lako i 
skladno složile se snažne mišice; djevojče se zanjiha trenom, 

uspravi se i popodje. U prvi čas valovita hoda zatalasala joj 
se živo tanahna suknja oko snažnih bedara. Jedva par kap- 
ljica prevrši preko ruba punoga čabra, i kanu na topao 
pločnik. Iznenada poput munje bljesnula pred njim slika dje- 
vojčeta, mlada kao kaplja. Pričinilo mu se, kao da speti sliku 
sa oltara. A jedva da je i prepoznô! Rascvalo se čedo u oca 
— ladjarskog štivadura — mešetara za krcanje, što je stanovao 
u predgradju, — ,varošu“ — kako vele u gradu — razraslo 
se gotovo preko noći. — Mića stade kao ukopan, sve dok 
djevojče ne zamače, pa se onda maknu i podje za poslom. 
A puna mu duša, kao da mu ona sveudilj u blizini. — Slabo 
je Mića toga dneva opskrbio kirijaške konje! Nije mu se 
račilo, ni da popije čašicu dalmatinca s gazdom krajišnikom. 
Gazda je ovoga puta slabo kucao na krčmarevo bure, i hvala 
Bogu! po prvi se put nabrzo raskrstio sa svojim omiljelim 
Jakinom. Blago njemu, konjima i Mići! — Od tada je Mića 
bez prestanka uhadjao za koracima lijepe Mare. Par dana iza 
toga uvreba je, gdje polazi s pranjem na obalu. 

Sunce se bilo već dobrano naklonilo k zapadu. Dolje 
pod obrježinom svete Marije ,od rta“ vitla pralicom domaća 
ženskad na obalnome pijesku, vitla žurljivo i podatno; zrak 
ječi od jakih udaraca, a sitna morska prašina rasijava se po 
glatkoj morskoj pučini, biseri se po vazduhu o žarkoj popod- 
nevnoj traci. Gipko se stežu snažne mišice peračica 1 odsijevaju 
talasavo morskijem zrcalom. A Mara prednjači snagom i gip- 
koćom. Zivi usklici i smijeh presijecaju se punim, čistim 
zrakom. Najednom zazvoni isprvce polagašno, a poslije sve 
to jače i jače ječan glas, visoko, drhtavo, pa zapjeva domaću 
pjesmicu : 

Oj, mladi mornari! 
Kažiti vi meni: 

Za kamo je otišal 
Moj dragi sudjeni ? 


U taj se glas splinuše sladno i ostali, te zaječi pjesma 
snažno, čeznutljivo. — Gdjegdje namreška lagašan dašak zračni 

tihu pučinu, a čini se, kao da to udar pjesme svojim talasanjem 
ljubi more i na osmješak ga nuka. 

Mića se naslonio na ogradu mosta, što no je sveden 
preko klisurasta korita domaće bujice, pa se uprô upijati 
očima tu bajnu sliku. Nešto novo, slatko i meko usadilo se 
u njegovu dušu, pa njome prodrhtava. On je — ne zna se, 
po čem — slutio, da je onaj prvi glas pjesme proiznijela nje- 
gova djevojka. I tako razdragan ostade na mjestu, sve dok se 
četa peračica ne dignu kući, A put im mimo njega. Poglćda 
Mića žacavo; nekud mu se ne dalo zirnuti ravno Mari u oči. 
Čini mu se, da će sve žene namah prasnuti u smijeh, kao 
da pravo znaju, rad šta se on tuda omuhava preko običaja. 

— Što, Mića, mjeriš ponoru dubinu? — ozva se jedna 
susjeda iz društva. | 

Mića zgleda, kako ga Mara ošinula okom, pa se smuti. 

— A da! mjerim. Dosta duboko, da slomi vrat, kome 
je nevolje. | 
— Ta nijesi trgovac, nebore, — da faliraš! — nasmija 


se opet susjetka. 
— Ili si se možda zagledao! — našali se jedna razyi- 
kana djevojčura iz društva, — pa ti dodijao život! 


Mići se zgadi, što se i ova uplela u taj razgovor, pa 
ne odgovori ni crne ni bijele, dok pralačka družina uminu 
žurno i u smijehu. 

Od to doba postanulo Mići teško oko srca. — Marin 
je otac bio imućniji gradjanin, imao svoju kućicu i trsjašce, 
a kćerka mu jedinica. Čovjek pošten, trijezan i ponosit, a 
oštar i na domu pravi gospodar. Dok je nešta stekao, domogao 
se bio dobranih godinica. Tada se istom okućio, pa ga tako 
posule sjedine kraj mlada čeda. — Al se Mića i kraj toga 
stao natiskivati za lijepom Marom, pa je tako češće poplesao 
s njome ,štajerac*. A onamo se trsio, da stucka koji grošić, 
pa da uzmogne pokucati na očeva vrata. Djevojče ga rado 
sretalo i s njime o svačem u vjetar čavrljalo. A rada se vrzlo 
i sa svjema ostalima, ne mareći priuštiti nikome ni zere više 

mara. — Jednom pri moštu šanu Mića njojzi par riječi milo- 
snijeh. Moma se vragoljasto nasmija, šinu ga svojim sjajnim 
okom, a ne prozbori ni crne ni bijele, van nastavi plesati s 
jednakom voljom. Al i po tom samo mišljaše Mića, da je 
njegovu milku osvanulo sunce. Ojunači se oko djevojke i 
sprijatelji sa starim štivudurom. I čisto se upokojio, pa pouz- 
dano stao čekati dan, kad no će si saviti sretno obiteljsko 
gnjezdance. 

U to baš doba pojavi se iznenada mlad gospodski vra- 
goljan, sin trgovca, u koga je stari štivadur ponajviše radio. 
Vratio se sinak s trgovačke škole, tanak, gotovo nedozreo 
goliš, žut i povenut, kao da si ga vrućom vodom popario. 
Pohotan sinak uživao do sita roditeljsku slaboću, pa vazda 
s punom kesom nije mnogo izabirao društva. Zapelo mu oko 
i o Mićinu Maru. Svidje se djevojci momkov jogunluk i slatka 
besjeda, pa s laka zaborayi i odnemari Miću, kao da se nikad 
nijesu ni poznali. Mića se s prve doumi jadu ; peče ga i grize 
u srcu, da svisne. A onamo ga stid i pečal, pabirčiti miloštu 
iza gospodskog vjetrogonje. Al ne mogaše odoljeti, van saže 
srce, i dočeka je jedne noći, da dokrajči račun. Vraćala se 
samodruga s nedjeljnoga plesa, kamo zalazi ispremiješano 
društvo čarojica o pokladama. Dočeka je pred kućnim vratima. 
Srce mu silovito bilo, krv navrla u glavu. Upita je naprečac, 
što misli i bi li ga za muža. Mara se nasmija i proste duše 
odvrati, da na to nije nikad ni pomislila. 

— Da koga ćeš? — upita Mića s pritajenim gnjevom. 

— Briga te! — Onoga ću, koga budem voljela. 

— Reci pravije: onoga, koga voliš! — planu Mića. — 
Al on ne će tebe, jadna, van samo za igru! 

— Stalo te! Nijesi mi gospodar! — otresnu se djevojka 
i umače u kuću. 

— Al teško njemu! — škrinu Mića zubima. 

— Beno! — nasmija se djevojka i zalupi vratima. 

A nije baš dugo ni trebalo, da Mića održi riječ. — Od 
tog časa postade on vjeran drug noćne bezbrižice, pa u brzo 

razmetnu prištednju razboritih dana. Uzopačio se, zalutao 
posvema. Poče da guli stare mušterije, pa ga sve odnemarilo. 
A njemu svejedno: napustio stari posao, pa prešao u fakine 
trhonoše. Dok se tako Mića ubijao rakijom, podala se Mara 
u jaranstvo mladog gospodičića. 

Jednog jutra osvanu gospodičić teško obranjen. Dočekao 
ga Mića, kad se vraćao iz ,varoša“, pa ga čvrstom šakom 
kresnuo medju oči, te oborio na tle. Na vapaj priskočiše slu- 
čajni noćni snatrioci, pa ga zatekoše na činu. Medjutijem 
dospje Mića, da i drugi put dohvati šakom, u vrh veza glave. 
— Ozledjenik odleža preko mjesec dana; — potresli mu se, 
rekoše, moždani. A Miću zatvorilo i osudilo na šest mjeseci 
tamnice. — Dok je Mića čamio u tamnici, pohodi Mara obli- 
žnji grad, da tobože potraži službu, — djevojka u onakva 
oca, milosnica u onakva ljubavnika! — Nakon mjesec dana 
vratila se kući — ne našavši službe. Gradom pukao neki te 
neki glas, nastalo ruglo i smijeh. Al glas kao i glas! — za- 
šumio pa i utihnuo. 

Malo zatijem oženio se Marin ljubavnik za djevojku iz 
svojega staleža, pa je tako ova zgoda stala malo po malo 
blijedjeti u pameti sugradjana. Samo živa uspomena u Miće 
i bližnji život Marin iza toga ostadoše pouzdani svjedoci ludoj 
griješci mladoga djevojčeta. — Mara se poslije toga podala 
veselu životu. Dok joj živio otac, nijesu se njeni koraci oda- 
vali svačijemu oku; al otkad on iznenada zaklopio oči, stade 
Mara da iznosi svoje čare na svakidašnji pazar. A pet godina 
istom, otkad joj se ponudilo iskreno i toplo Mićino srce! — 
Konačno se splete s jednim fakinom, što no mu pol uha 
dobrahno svjedočilo o dobroti. I jedva što dospješe Marinu 
očinstvu do kraja, pogibe „Pol uha“ od talijanskog šteleta 
sred pravde u jednoj zloglasnoj izvangradskoj krčmi. Od tada 
stupahu Mara i Mića korak po korak usporedo, jednakom 
stazom — do gola uboštva i posvemašnjeg kala, dok se nakon 
dobranih par godinicâ ne sukobiše jednog dana s lončićem 
u ruci pred milosrdnim pragom. 

[ tako je vrijeme opet izjednačilo i zbližilo to dvoje 
starih znanaca, pa makar da davna, duboko usadjena mržnja 
sveudilj traje u njihovim srcima. Nju eto uporno podjaruju 
i neprilične uspomene i tjesnoća u kasnijem životu, s koje 
se sastaju češće, nego što i žele. 


* $ 

Na polju se nadula bura, zrak se hoće da rasprsne na 
sve četiri strane. Po vrhuncima poviše grada zapao debeo 
snijeg, a dolje se tale oskorašnje pahuljice i po jarcima se 
hvataju u tanku poledicu. Bura ljuto brije, vijori odijelom, 
pa se uvlači kroza nj do kože, do kostiju. Pješaku sapinje 
dah i pored sve studeni natiskuje mu na mahove vruće valove 
po tijelu s napora i znoja, što se rek bi u samu zarodu na 
koži ledeni. Bilo to početkom siječnja. Nebo se zaodjelo u 
sivkasto, maglenasto oblačje, nigdje ni zere vedrila; — rek 
bi, da podbija kišovit južnjak sa široka mora. — Preko ulica 
brza po koje čeljade, dobro zamotano. 

U taj teški dan pokore protiskuje se ulicom do grad- 
skog poglavarstva ubogarka Mara, u jednakom svom ljetnjem 
odijelu, samo što si je glavu zamotala u rubac, a preko ledja 
prebacila otrcan, isprošupljen stolnjak. Grčevito se hvata zidoya 
crvenim, nabuhlim prstima i oprezno vreba na zamahaje vjetra, 
da je ne zateku. I tako puzajući polagano i ustrajno, dokopa 
se do magistrata, pa zamakne unutra. 

Što to, Bože moj, potiče staru Maru u tako teške čase, 
da se nadmeće sa silom zemljotresnog vihora ? 

U hodniku pred pisarnom gradskog kapetana čeka rpa 
ljudi. I Mara se sklone u jedan kut. Zapuhala se teško, pa 
odiše. Usred rpe razgovara Mića. Marino se lice smrači, nadvi 
rubac više nad oči, odvrne se i hukne u promrzle šake. — 
Iz one rpe ozva se objestan smijeh. Mara čučne u kut, kao 
da će da drijema. A čeljad tamo sveudilj čavrlja kroza smijeh. 
Mića se najviše ćuje. On se za čudo na novo odjenuo, sve u 
toplo ruho. Lice mu se rumeni i sjaji, a brk zasukao vrago- 
metno. Samo mu oči jače potamnile i zalile se maglom. 


68 


Soba gradskog kapetana otvori se širom, i hrapav, prazan 
glas zavikne iznutra: | 

— Mića Belobarbić, Mara Formajelić! 

Mara se nevoljko diže i podje za Mićom, koji ulažaše 
širokim, slabo svijesnim korakom. 

Iza visokih rešetaka na pisaćem stolu zateče ih boležljivo 
lice gradskog kapetana, što no ga u gradu staro i mlado zvalo 
prišvarkom  ,Uzdisalo“, — Tone Uzdisalo. Iza visokih rpa 
svakojakih hartija i debelih zapisnika važno je titralo sivo 
oko dobro poznatoga domaćega sina, što je u govoru često 
prevrtao očima i uzdisao. Rad toga ga i obdariše nadimkom, 
bez kojega nijedan pravi domorodac ne može da ostane. — 
Kapetan dostojanstveno prevuče prstima preko gustih čuperaka 
meke i neuredne kose, namršti obrve, počeše se po sivoj, ču- 
pavoj bradi, pa namignu pisaru, što je sjedio za pokrajnim 
stolom. Plećata, oniska ljudina crvenkaste brade, što no je 
naličila staroj do kraja izrabljenoj zidarskoj kefi, naslonila se na 
lakat, pa zakrvavljenim očima ravnodušno promatra ,stranke“. 
Na ovaj mig lijeno se pomakne i zamoči pero, ostrugav ga 
prije toga nekoliko puta o stol. 

Mara se sklonila skromno do vrata, a Mića se razvalio 
uposred sobe, pa prekrstio ruke na krstima. 

Kapetan Uzdisalo omjeri još jednom obje stranke, pa 
uze da recituje spis, što ga je držao pred sobom. — Tuži 
noćna straža, da se je noćas u ulici Zgon dogodio ,velik i 
neobičan škandal, što ga počini Mića Belobarbić uz pripomoć 
stanarke iste ulice, Mare Formajelić. — Jer šuljajući se mi“ 
— glasi prijava, — „noćas malo prije polnoći preko trga 
Cilnice, uzdignu se grdna i nepredvidiva bogopsovka i huljenje 
sviju svetaca i kalendara od strane ulice Zgon. Dospjevši mi 
tamo, provali upravo Mića Belobarbić uporabom javnoga nasilja 
doduše vrata bez ikakova zapora stanarke Mare Formajelić, 
od koje nije gorjela nikoja svijeća, nego se čuli njezini vapaji 
i pomaganja, prestrašivši se ona valjda od napadaja većega 
zla. Pozvayši mi Miću Belobarbića na odgovornost i poslušnost 

mira, usudi se on otresti na nas, — budući mi u vršenju 
naše službe i višega nadležnoga naloga, — i izdreči se: — 


šta imate vi sa mnom — ‘kaže, — ja sam došao na razgovor 
svojoj staroj prijateljici, a vi, ako vam nije pravo, idite svojim 
putom! — Jedva čuyši stanarka Mara Formajelić naše posre- 


dovanje, izidje iz kuće i psujući Mići Belobarbiću roditelje, 
spopadne kamen u grožnji ubojstva. I očitoya se Mara For- 
majelić, da je tat i galijot Mića Belobarbić valjda u namjeri 
došao, da ju orobi ili umori, osobito obzirom u to doba 
noći. — Na to počne Mića Belobarbić opet psovati kalendar 
i drugo tomu slično, tako da smo ga morali uporabom sile 
kroz njegov otpor sputati i u uze slavnoga magistrata do 
daljnje odredbe zatvoriti. — A doduše, svijetleći slabo ulična 
lampa, nijesmo mogli prepoznati, je li bio pijan ili pako nec. 

Kapetan Uzdisalo očito se umorio s ove recitacije. Po- 
nešto ozlojedjen s toga puhnu silovito u brk, pa se obori s 
visokim glasom ponajprije na Miću: 

— Nu, Mića, što je? 
> — Nije istina! — odlučno će Mića, spustiv ruke niza 
bedra. 

— Istina! — ciknu Mara. 

Kapetan udari po zvoncu. Za čas udje visok, suh re- 
- darstvenik, sitne glave, smrknuta kao vijekom zabrinuta lica, 
skučena vrata, poput kačkala. S dva koraka dospije ravno 
pred stol kapetanov, pa odreza službeni pozdrav. 

— Mića poriče, — opazi kapetan. 

— Istina od slova do slova, kakogod je izviješteno, go- 


spodine poglaviti! Reci, da nije istina! — obrnu se k Mići. 
— Istina je! — pokunji se Mića. — Al kaži, kako, 
Mare! — Sve u poštenju! Reci po duši! 


Mara poniknu i ne odgovori ni riječi. 

— U poštenju! — ražesti se kapetan i sklopi ruke poviše 
akta. — Dakle u poštenju psovati svetinju, opirati se straži, 
buniti noćni mir! — Lijepog li mi poštenja, po Boga svetoga! 

— Ma reci po duši, Mare! — opet će Mića oko Mare, 

i ne obzirući se na kapetanovo razlaganje. — Reci, nijesam 
li te gotovo cijele zime noć na noć pohadjao i u tebe ko- 
načio, — a? — Pa što si sinoć navalila kamen na vrata i 
počela bučiti, kad sam hotio unići? 

— Istina je, gospodine poglaviti, pravo reći, — na dušu! 
— stupi Mara korak naprijed i stavi desnicu na srce. — Ni- 
jesmo bili prijatelji, doduše! Nego kad je Mića ono jesenas 
primio kod suda onih sto forinti ereštine iza svoga brata u 
Americi, prilijepi se nenadano vražja duša uza me. Mare amo, 
Mare tamo, dok se ne pomirismo! Kuhala mu i redila ga, 
kod mene konačio. Al svaki dan sve jače pijan. S početka 
kako tako, al kasnije psovke, šake, progonstva! Tko će to 


trpjeti? — A da se ne bude dao na piće, mogli smo i dan 
danas još dobri biti. 

— Pio sam svoje! — prigovori Mića. — A nisi ni ti 
bila kraj mene žedna! | 

— Dobro, dobro! daj da svršim! — Jučer pitam ga za 
objed, za večeru, a on ni solda. Došao na večeru, ne našao 
ništa, pa udri po meni. — Hoću li te ja hraniti, jesam li ti 
žena, — zašto li? A odakle? Ajde s Bogom! Svako k sebi! 

— A što sam te hranio cijelu zimu? To ništa? — Pa 


mi usred zime zatrnula vatru, usred noći zatvorila vrata! Je 
li to pravo, gospodo, kažite po duši: 


— A daj, kad nije! — plane Mara, i zabode svoje na- 
buhle prste daleko u zrak. — Covječe božji! 
— Ako nije, bit će! — Našao bi se u mene još koji 


sold; a kad dotječe ima do dvije ruke, pa će se poslovati! 

— Da da, poslovati! S lončićem pred konvikt i semi- 
narij, kao i prije! 

— Al kako to, Mare? — upita kapetan. — Ti si rekla, 
da te je Mića hotio noćas orobiti ili umoriti? 

— A valjda? Da sta bi drugo i hotio silom u ono noćno 
doba? 

— Da, orobiti, umoriti! — prekrsti se Mića. — A šta 
bih ti uzeo, potrebo, kad nemaš u kući, čim bi miša otrovala? 

A umoriti! — Čemu? — Još par godinica, pa smo oboje 
s onu stranu! 

— Nadalje! — nastavi kapetan. — Oboje priznajete, 
da ste kroz dulje vremena skupa živjeli — bez zakona, što 


je zabranjeno? 

—- Ne, poglaviti gospodine! — korači Mića korak na- 
prijed. —- Stanovah u nje i kuhala mi i dalje ništa, ne dao 
Bog! | 

Mara munu okom preko Mićina nedužnoga lica i za- 
tomi riječ, što joj upravo navrla na usne, pa poniknu nikom, 

Uvježbanu kapetanovu pogledu ne umakne taj kret. 

— Istina li, Mare? — upita. 

Mara se gane i pogleda sumnjivo najprije na Miću, pa 
na kapetana. 

— Hm! — Istina je, — promrmlja. 

-- Al poradi sumnje i javnoga poštenja ne biste i onako 
smjeli dulje tako živjeti, — van da se vjenčate. 

— A sčime? — zanagli se Mara i uzdahne prijegorno. 

— Muči, Mare! — osovi se Mića. — Naći će se s čime. 
O Gjurgjevu, gospodine poglavii! evo moje riječi! Je li 
prayo? | 

— Pa pravo! — potvrdi Mara i podiže svoje zamagljene 
oči na Miću. Lice joj se slaka zgrči i potrese, baš kao kad 
lahorac pirne po zelenoj pučini žabokrečine. 

— A dotle, dragi Mića, samo u poštenju! — spomenu 
kapetan i žmirnu lukavo, intimno. — Ovaj put vam prošteno, 
al ako se ponovi škandal, onda nemilice strogo po zakonu. 
Ajte s Bogom! — Ne treba zapisnika! — okrenu se pisaru. 

Ovaj je medjutim odavno odložio pero, pa klimao gla- 
vom o desnome laktu. Stražar odsiječe službeno pozdrav 
i ode. 

— Hvala lijepa na sudu, gospodine poglaviti! — po- 
kloniše se „stranke“ i izidjoše veselo. | 

— Šta, Mića? — oglasi se neko, dok su se hrlo protura- 
vali izmedju izvjedljivih lica u predsoblju. | 

— Dobro, da Bog da i do godine! -— vikne Mića i 
popodje uzastopce za ponešto življim koracima svoje druga- 
rice, koju je očevidno okrijepio topao kancelarijski zrak. . 
I tako uspored jedno drugomu zamaknuše njih dvoje žurno 
u vijugaste uličice gornjega grada, da uzdrže bar nešto ste- 
čene topline. Činilo se, da upravo poradi toga nijesu putom 
ni razgovarali, — van da je možda i koji drugi otajni razlog 
bio do srijedi — ? 

xf g 

I opet sjaji žarko srpanjsko sunce i opet se laskavo i 
zavodljivo smiješi kristalni vazduh. I opet u istoj uličici pred 
konviktarskim vratima skupilo se bijedno društvo. Isto dru- 
štvo, kao i lane, samo što manjka stari zelenbać, što ga je 
prošla zimnja studen otpravila Bogu na pravdu, — i Mića. 
Na najzgodnijem Mićinu mjestu posadila se Mara. Miću za- 
mijenio star čovuljak, novak u staležu, što je upravo zadnje 
zime potrošio i zadnju krajcaru stalna imutka, — pa ga bijeda 
pritisnula, da kuca na vrata opće dobrohotnosti. A vidi se 
novak! Tih je i skroman, — i mali, drzoviti_crvendać presi- 
jeca mu pute i preotimlje prvenstyo. 

Mara se još i više pokunjila; u ruci joj dva lončića. — 
— Čitavo društvo gleda nemilo na ta dva lončića. — Silna 
omara pritište zrak, muhe vragometno oblijeću i nemilo se 
zagrizaju u oznojenu kožu. Sluti na kišu. — Društvu se ne 
mili ni zboriti. a 

Samo ona od lane isprištena djevojčura, danas s kra- 
stama po čitavu licu, usmjeli se i nakon duga muka srdljivo 
uzdahne: 

— Dupla porcija! 

Na tu rječ čitavo se društvo muče zagleda u Marine 
lončiće, a mali cryendač zafićuka vragoljast napjev! 


Fazzo l amor, xe vero, 
Cossa ghe xe de mal? 

Volè che a quindise ani 
Stia Ia, come un cocal ! 

U to se opet kao 1 lane ozovnuše ječna mladenačka grla, 
zvonce zazvoni, teški koraci zamniješe u hodniku, ključ za- 
cvili u ključanici, pa se pojavi stari Baščanin sa svojom 
zdjelom. I opet razgleda se društvom, pa za čudo muče za- 
hvati paljak. I njemu valjda dogrustila pasja omarina, pa mu 
se ne rači prodikati. -— Prva se primače Mara i priturnu 
lončić. Stari sluga uli svoja tri paljka. Al Mara primakne i 
drugi lončić. — Starac izbijeli oči. 

— Makni! — okosne se očito povrijedjen. — Što 
hoćeš još? 

— Za Miću, — ozva se trepetljiv, gotoyo nježan glas. 
— Bolestan je, na smrt bolestan. — Smilujte se! 

— Da, dvostruka porcija! — promrmlja djevojčura. 

— Avaj! — Smilujte se! Bog vam dao! — skrsti Mara 
ruke na prsima i upravi svoje uleknute oči u slugu. 

— A na smrt bolestan? — gane se sluga. 

— Na smrt! Teško da dočeka sjutrašnjega dana. 

— Izgorjet će od rakije! — zacvrkuta crvendač. 

— Ajde de, za ovaj put! — udobrovolji se sluga i 
zabode paljak u zdjelu. | 

U taj čas dotrča razdrapana, polunaga djevojčica 1 ciknu 
iza svega glasa: 

— Strino Mare, za Boga! Mića je umro! 

> Mara djikne, kao da ju nešto ubolo, i odbjegne žurno, 
lomatajući rukama i glasno ridajući. 

— Hvala Bogu! — šapne djevojčura i gurne povjer- 
ljivo crvendača u rebra. 

Stari sluga počine i zagleda se za lomnim korakom 
starice, zagleda se časak i prevuče rukavom preko uznojena 
lica, pa nastavi dijeliti paljke mimo prazan lončić Mićin. — 
A brzo je razdijelio i naglo zalupio vratima. 

— Ode dupla porcija! — vikne crvendač i pograbi hrlo 
Marin lončić, pa poplesa na jednoj nozi. 

— Tate! — vikne djevočura, — daj meni polovicu! 

— Ne dam! Bješe ti uzeti! Eno ti Mićine porcije! — 


ko 

— Neka bude tebi! — razjedi se djevojčura. 

A mali djikne, pa poplesa ulicom. —- Medjuto se stalo 
društvance razilaziti na popoldnevnu ,siestu.“ Mali deran o- 
bujmio lončić lijevom rukom, pa se poplesujući ulicom, spotakne 
o kamečak, popostaee časak, digne ga i omjeri o prazan 
lončić, što ga ostavila Mara, omjeri, žmirne pa odapme. — 
Lončić se rastreska u sijaset komada. — Milodarom obdarena 
siromašad okrenu se na taj prasak i nasmija se; djevojčura 
u sav mah, a novak u društvu tek olako ispod klapava, na- 
rijetka brka, — rekao bi sažalno, al ipak s potpunim oćutom 
vlastite sigurnosti. I novak pritisne življe dobiven darak ispod 
desnoga pazuha. 

Dok je uboga čeljad uživala s opće darežljivosti, ozva 
se sa tornja stolne crkva tanak, ječan glasak Zvonca u znak 
agonije, i svako od ove čeljadi pomisli: 

— Angonija, — Mići! 

Ovi su znali, da je Mići odzvonilo, i veselili se u dnu 
svoje duše, što im ponestalo takmaca ispred darežljivih vrata. 
Mali crvendač osobito se radovao dvostrukoj porciji. — A 
mnoga duša u gradu treptjela je u taj čas s toga zvuka, slu- 
teći trajan udar jednake sudbine nad svojom glavom. 


I tako se eto u nas fakini smiju i plaču! 
(»Vienac g. 1892.«) 

Meštromo. 


radski se nažigač netom uspe do prvih svjetiljaka uz o- 
balu, pa ih zapalio nasporo, savjestno. Skoro će obić 
čitavu luku, pa će se mljedne luči prosut u potpun vije- 
nac po pučini mora, što se lagano lelija s južna lahorca. 
Proljetan zrak miriši po nedaynoj kiši, što no je čitav dan 
sipila kraj časovita prosjeva sunca iza omagljenih oblaka. S 
kopnih brdina polagašno lazi suton, a s pučine još sveudilj 
uporno probija vazduh zablještivo rumenasto polusvjetlo sa 
zapada, što će sad na da ugine zadnjim svojim zrakama. 

Uz obalu tko se ukipio, tko šetka, a tko se opet po- 
vlači ljenivo od ugla do ugla, da prisluša i zaviri, — da pre- 
turi pospane časke tog rdjavog vremena, što nije pravo ni 
za posao ni za dangubu. Sve se to sbiva osamce, nevoljko; 
— tek zbor fakina podupro ledjima pročelje jedne kuće na 
ćosku, pa se od nevolje podaje bučnu razgovoru. — Brodovi 
u luci razastrli jedra, da se ocijede od preobilne mokrine. 
Iza njih jedva da proviri po koje čeljade. Mirno je na njima, 
gotovo mrtvo; — tek iz foguna šulja se orijedak, modrikast 
dim, pa se prostire poviše broda poput fina zastora; — i 
njega tišti teška vlaga u vazduhu. Taj dim raznosi cijelom 
lukom oštar miris po šmreki i prženome luku. — Žačinja se 
ribja čorba — brodetto, — ili mastan risotto. Sve to vari naš 


domaći brodar na svojem trabakuliću; ne miriši sa grčke 
| 5 

škunice tamo ispod solane ni po djavlu. Te ojadjene škrtice 
Božje — zaklela bi se i slijednja duša u gradu — ne vare 
negdje van što morske pogani i — kakvugod žmaru od pri- 
ljepaka ili ježina. 

Tako je upravo pomislio i meštromo Luka, sjedeći na 
jednome stupu uz obalu, zaogrnut žutom žnceradom, ogroman 
i nepomičan poput hridi. — Nehajno odbija meštromo Luka 
dimove iz kratke lulice. Na njegovo kao od kamena lice pao 
neki studen izražaj dužnosti i brige oko toga pomorskoga 
lakokrila jata, što se tako nestašno ljuljaka po pučini. Taj 
izraz nije nikad ni ginuo s njegova lica. On je polazio du- 
bokom brazgom od izvaljenih, krvavih očiju niz ogroman 
poput kljina nos sve do debela sijeda brka, što je čvrst i 
nepomičan, kao od mramora, poklapao krupne starčeve usne. 
Kroz zemljanu boju lica probija mu na jabučicama i nosu 
tamna opekasta rumen. Debele noge u teškim čižmama obje- 
sile se niza stup na mrtvo, podut uteza, baš kao da i nijesu 


njegove. — I tako sjedi on tude ogroman i nijem, poput 
misirskoga kumira. — Al naška duša! 
Da, on je baš bio pomislio: — Oštarija! Ti Grci, što 


bi od crijevaca mravljih bili kadri spraviti do tri tenfanja! — 
Beštije! ' | 

I on se nehote sjeti svojih mladih dana; —- da bude i 
on životario tako gadno, po bapsku, — daras bi se možda 
i njegova zastava vijala morem! 

Al eto, — mnogim ljudima svekolike muke u životu 
procvatu, — tek na nosu, — na onome temeljitome i prko- 
sitome nosu društvenjaka, što ga je scijenilo vrijednim pjesme 
toliko pjesnika, u vezanu i nevezanu slogu! 

Suton jače pritisnuo, nebo se namrštilo s juga. Krupna 
kaplja kiše kane iznenada na oslavljen meštromov nos. Zirnu 
Luka na nebište, a tamo s juga nuto prijeti sura oblačina, 
grdna, plećata. U čas zaromoni morem škropac; na brodovima 
stadoše žurno smatati jedra. Za tren oka opusti obala, a i na 
brodovima sleže se žurba malo po malo. naklanja se doba 
mornarskog počitka, 

Meštromo navuče kukuljicu, pa se opet ogleda nebištem. 
Rekao bi, da mu noćas ne će biti do pokoja. Mogla bi pre- 
mahnuti bura, pa onda eto mu na glavi i slijednja barčica 
u luci. 

Stari se kip gane, pa s laka istisne u zrak gromoran glas: 

— „Mali Pietro!“ Ho! | 

— Ho! — ozva se za čas tanki dječački glasak od 
bliza sa srijede luke. 

— Kumpar Mate? 

— Odmah, šior! 

A malo zatim zaječi tanko glasovito : 


. — Msštromo! 
— Ćemo !’ k Marijici? — zagromori Luka. 
— Čemo, ćemo; samo nek privežem cimu*) 
— Dobro — Bog! 


— Bog! Do vidove! 

Tamo kod kume Marijice u niskoj konobici mirišu pr- 
žene ribice, slatke menduljice, da je milota. Zrak se čisto 
zamaglio od dima s pržena ulja; s kraja na kraj jedva da 
prepoznaš druga. U dnu ogradilo pregradak za pobolje i po- 
starije goste. Tude ti se toči garav dalmatinac, braco moj, 
jak kao zmaj, i tanak gorić, fina kaplja, kao živa žeravica. 
Taj te iznenada ščepa za uši, poput gusara, što kaže meštro- 
mo, koji se uvijek drži garavca, ,pri čem barem znaš, s kim 
imadeš posla“. On već i ne pamti, kad ga je garayac nad- 
jačao, pa stoga znade češće nazdraviti kumparu Mati, što 
yoli gorića: — Capat će te, ćapat, oštija! 

Čelo stola u pregratku stalno je mjesto meštromu a 
ostala mjesta zaposjeda ostala mornarija, što jošter plovi, a 
i ona, što ne plovi, van počiva, te se preodjela u ribarski 
darovac, u carinarske bluze. Tude priča Luka svoje davne zgode, 
a valjano umije pričati: kako brije hladan sjever u siječnju, 
kako omajiva južno sunce u srpnju, kako straše grdne oluje 


*) Konop. 

u rujnu, pa kako grije slatka malvazija, kako žežu djevojačke 
oči, kako sapinju ženski naručaji. 

— Tempi passati! — klikne tada već pod kraj do- 
mjenka kaki god kumpar Mate, pokle ga je za duga pričanja 
već ščepao gorić za uši, pa zapjeva tanko glasovito: 

— Popuhnul je — tihi vjetar, tihi — vjetar — od 
Levanta! l | 

Tu da staneš, pa poslušaš! Ta zapio bi, brate, i kapu 
s glave! | 

Ne tuže se uzalud mornarske ženice široko u okrug, da 
se iz te luke lje ne poznaje njihovoj kesi prida, — kao da 
je nekakvo proklestvo! 


* 
x * 


A šta to priča meštromo Luka za tih dugih jesenskih 
večeri? | 

Svašta, šarena! 

— Tako se pričalo i ove večeri, dok je vani bijesno 
hujila šumna proljetna jugovina, a preko ,Treskavca“ na 
Krku bljeskale munje poput ognjenih zmija iz crne noći, da 
te je čisto zeblo oko srca. U te se čase osobito slatko priča 
i pijucka. 

Uz meštroma i hita Matu posjela brojna mornarska 
družina. Goste dvori kao uvijek djevica Mande, nećakinja 
gojne i vesele parone, djevica skromna i tihana, gotovo bi 
čovjek rekao, mrka. U tom veselom kolu često puta blagda- 
nom i sama parona Marijica za volju kumu meštromu vodi 
pjevanku svojim jakim sopranom, pa su se gosti to većma 
čudili sjeti i turobi djevice Mande. U taj veseli zakutak nikad 
nije zalazila nevoljka čeljad,' pa videći od neko doba, kako 
se mršti lijepo Mandino lišce, prohtjedne se čeljadi, da pro- 
spe šalu na tu crnu, snažnu djevojčicu, što je od nedavna 
zagustila skrivati i oči i lišće od vesele družine. 

— A što su to tebi večeraske potonule ladje, djevice 
Mando! — zaintači djavolasta jezičina, kumpar Mate. 

— Ni deseta briga, što bi ladje, — primetnu bradati 
kapo od pomorske straže, — van što možda momče na 
ladjama! 

Al je domišljato djevojče na prisoju primorskoga sunca. 
Obori oči na pola od smetnje, a na pola od jada, pa će se 
okositi: 

— Nit su ladje, ni što na ladjama, van se čudim vama, 
što ćete na silu od zdrava čaljadeta da učinite bolesno, poput 
našeg starog ljekara, kad utaman pipa žilu na ruci! 

U to se ozove kuma Marijica, što je upravo omjerivala 
medj prstima porciju menduljica, pa će svojim ječnim glasom, 
na po od šale, na po od prikora: | 

— A da, djavoli! — Tko bi znao djevojačke tajne! 

A u istinu Mande je žalostna, što joj se dragi pred 
nekoliko dana otisnuo na more, pa sad u prvoj žalosti i 
s mrva straha očekuje prve glase. Znade to čeljad za ve- 
selim stolom, pa s toga i draži lako zlijedljivu rumen na dje- 
vojčinu licu. 

— Blago onome, koga ta žalost ide! — podsmija se 
opet kapo. 

A na to će pribosti meštromo nekud na pola šaljivo: 

— Ženske suze, mačje suze! 

— Ehe! — ozove se opet kuma Marijica, — da nijesu 
sad tempi passati, bile bi to suze od samoga bisera, dragi 
kumpare! 

— Da, da, — tempi passati, — ništa lakše reći! Ma 
ja sam vidio svačesa svoj vijek, pa da se joši sad zamahnem 
za kojim djevojčetom, Bog zna, ne bi li se i moj zazelenio 


bor! — nasmija se meštromo, i punim si dlanom  pogladi 
sijede brčine. — Nije samo mladost, što se ženama svidja. 
— A da šta bi drugo i bilo, kumpare? — protuslovi 
kuma. : 
— He—he—e! — zažmiri meštromo, kao da mu se 


ne će, ali za čas iskapi svoju čašu, pa uze da priča. 

— Da čujete! — — 

Kad sam se u svojoj trinaestoj godinici otisnuo na 
more kao mali — mozzo, bilo je na brodu živih ćušaka dan 
na dan. Kome da ugodiš!? — Je li koverta blatna, je li se 
čun napio vode, a i slijednji čovjek na brodu vinca. je li 
ocima slabo zapetljana, ili se struže kroz podvez — eto ti 
bijede i konopca. S prvine bi mi se znalo smrknuti pred 
očima, kad bih pomislio na dječiju igru kod kuće, na ma- 
škule*) o Gjurgjevu, Uskrsu i Božiću, na popovske litanije i 
Božji grobak, na buru i skok, na kupanje i pjesmu u pod- 
večerje. — I često bi mi suza vrcnula na oko, kad bih u 
čunu uz obalu čekao kapetana, pa motrio živahnu dječurliju, 
gdje se sunča na obali i zbija dječije šale. — Bilo mi, da 
ostavim čun i pobjegnem, —- al kamo: u stranome svijetu, 
medj strane ljude! — Eh, da mi se bilo dočepati rodne o- 
bale: S Bogom, ti moj lagašni Galebe! — mišljah, i sva 
tvoja slavna morska putovanja, — i tvoj tvrdi krevet i još 
tvrdja srca! o 

Meštromo na brodu uvijek na zlo brz, a mornari svu 


svoju žuč s njega stišavali na meni. — Al u jednom svanu 
i meni. Naš kapetan — šior Giorgio — mrk bio svat, ne- 
razgovoran i okosit, a ljut kao zmaj — Jednom se rano 


ljeti usidrismo u Trstu, i za čudo! — naš štor. od neko doba 
svako predvečerje sjedi u čun, odvezi se na kraj, baš po- 
dalje vreve i svjetla, — pod malu, milovidnu' palačicu prema 
kraju luke. Tude bi se prošetao 1 prožviždao nekakvu sla- 
djahnu pjesmicu. Za čas dva pootvorila bi se lagacko vrata 
i šior Giorgio umakni unutra naglo, ušuljaj se na bok, kao 
da mu se žuri. — Ja bih čekao i po uru i po dvije. — 
Tamo gore uzmiješale bi se lagašne sjenke iza zastora, i opet 
sve osamno i tiho, samo što svjetlo lagacno migulji kroz te 
guste zastore, i more zapljuskuje obalu. Tek iz daleka tamo 


*) mužare. 

= dopire šum ljudske vreve i svijetli se stotina žarkih svjetala 
kao u po bijela dana. Ja bih gledao i gledao, — al i dojadi 
i to. Što ću, van da se povalim u čamac i zamislim u situe 
Zvijezde, — čudo li ih je dragi Bog dao na ovaj svijet! — 
U to bi banuo i kapetan, veseo, hitar, da ga je milota vidjeti 
onako mlada i snažna. On pjevucka onu istu pjesmicu, a ja 
veslaj od dragosti, da se sve praši. 

Već smo bili ukrcali teret, i sjutradan da ćemo razapeti 
jedra upravo u oči Ivanj-dana. Te noći opet se kapetan od- 
veze na kraj. Nešto podalje od doma dočeka ga crna, visoka 
žena, pa se oboje izgubiše u sjeni. Dugo sam čekao na nji 
konačno zaspim. — Hej, mali! — čujem gromak glas, stre- 
sem se, skočim. Već je mjesec bio izišao, što nikoju noć 
prije toga. Kapetanu se čudno sjalo lice, baš nekako kao 
družini, kad se na svetac vrati s kraja. Pušio cigaru ama tako 
oslasno, ko da sám med srče. Mi na domak brodu, a on će 


me potreptati po ramenu, pa: — Mali, — reče, — što si 
noćas vidio, što čuo, nikome ni riječi! Jesi li me razumio? 
— Ši šior! — odvratim gotovo pobožno, kao pred Bogom 


u crkvi. Čudna li glasa u njega te noći! Sve je nekako iz 
podmukla podrhtayao. 


Sjutradan se otisnusmo za Odesu. Od to doba bilo mi 
je bolje; kapetan me očevidno pazio. On nije bio više ono- 
liko mrk i pazljiv, van bi mu se znalo koješta na brodu da 
ukrade oku. — I tako bivalo sve jednako, dok se jednog 
dana ne vrati s kraja mrk, pokunjen, okosit. I ukopa se u 
kajitu za čitav taj dan. Dišpenziv*) iznosio jela, kako bi ih 
unio, cijela cjelcata, i sva se čeljad poslije mrsila boljim za- 
logajima, pa i ja sam po koji put o zdjelicu omazao krušac. 
— Za malo se sve na brodu preokrćnu na drugač. Svi smo 
se stali ježiti s kapetanove zlovolje. Jednom mu meštromo 
povrnu riječ, a sjutradan umah se našao nov meštromo na 
brodu, neki Istranin iz Voloskog. I tako sve povuklo dušu u 


*) Kuhar, 

se, svaki odnio svoj dijelak, samo mene kapetan kao da i ne 
vidi, kao da me i nema na brodu. Po tom, brate, bio sam 
ja za to doba najbolji mornar na čitavom brodu! To mi 
mrva oblakšalo dušu. 

Iz Odese vratismo se opet u Trst s kukuruzom. Usidri- 
smo se na posve drugoj strani luke. Prvi dan morade ka- 
petan u lučki ured, odakle se odmah povratio, pa ga cijele 
sedmice nije više vidio kraj A mornari se medju to na kraju 
češće ponapili mošta. Najzgodnije doba! — Jednom po večeri 
sjedim na konopima i prigrizam komad baškota. More poput 
zrcala, iz tiha se njiše, a poviše pala lagašna maglica. Mlaka | 
bila večer, ma upravo da zaspiš. Najednom zapovjedi kape- 
tan: Mali, nuder čun! — Povezoh ga ravno prema kraju. — 
Lijevo! — zapovjedi on gotovo srdito. Ja na lijevo, sve iz- 
medju onih stotinu brodova i konopa krivudaj, šuljaj se, da 
me je težak oblio znoj. Dokopasmo se kraja baš na onom 
mjestu, gdje no je kapetana zadnji put bila dočekala crna ona 
žena. On se prošeta pred onom istom kućom do dva i tri 
puta, kao nekada, al se ne oglasuje znakom nit koga izgleda. 
Kuda su se prije micale žive sjenke iza zastora, sada tamno 
i pusto. Kapetana, čini se, ni brige za to; zapali cigaru i 
sjedne u čun. Iskrcam ga na drugi kraj luke, odakle me 
namah povrnu na brod. On se povrati tekar sjutradan u jutro, 
kad je već čitav brod bio odavna u poslu. Tako bilo često. 
Koncem rujna otisnusmo se za Jakin. 

Brodili smo podobro, dok nas ne zahvati tišina baš jedno 
desetak milja pred obalom. Tude smo se čitav dan ljuljali 
po mareti. Najednom se pomoli grdna oblačina sa jugoistoka, 
pa pomalo raste, a zrakom sve promajiva s one strane ohladna 
struja, premda je more još uvijek mirno. Na brodu sve nekako 


tužno; — niti tko zbori niti romoni, već svatko stisnuo usne, 
pa se bavi oko svoga posla. 
— Orca! — najednom zapovjedi kapetan muklim ne- 


kakvim glasom. Pogledao bio va barometar, meštromo za 
njim, pa obojica čudno kimahu glayom. 

— Orca! Fate šivr! — odgovori krmilar i zakrenu 
timunom, al ne hasni ništa. Brod se sveudilj ljulja i primiče 
kraju. A tamo se okomile grdne klisurine, ravno iz mora, 
tvrde i oštre, da te zazebe u dno srca, kad ih opaziš. More 
se stalo mreškati poput skorupa; — grdna ona oblačina već 
se nadvila do pol neba, a isposred nje blisiču munje poput 
ognjenih zmija; — koja letne s oblaka u oblak, koja jurne 
ravno u more, okomo, jadljivo, — rekao bi, u samo mu srce. 
Kapetan spusti gotovo sva jedra. Malo za tim zahuja studen 
vjetar, — pa krupne kaplje kiše razdaleko silno zapljuskaše 
po pučini, po koverti, svaka, kao da bi izlio čašu vode. Mene 
shvati jedna ravno po obrazu, pa dok sam se otro, već ne 
vidiš pred sobom do samu gustu, sivkastu, staklenastu maglu. 
Nešto se u zraku naglo zavitla, brod “se silno nakloni, prvi 
yal zapljusne preko ruba, pa drugi, treći, sve jedan silniji od 
drugoga. Konopci zvižde i cijuču, kao da sikti paklenska 
svirka; prekrižice na staru brodu škriplju, — polomit će se, 
mniš, u času. U tren oka ne vidiš ništa van kako iz gusta 
mlaza kiše val za valom pliže iz dubine, udara preko koverte 
i tura brod očevidno sve više i više u propast. Rekoše, da 
* smo samo na dvije milje od kraja, a brod star, klimav, lako 
pušta vodu. Kapetan spusti oba sidra i preostala jedra, pa 
zapovjedi barku. Valove ponešto potlačila kiša. Meni se za- 
maglilo pred očima, tresao sam se kao šiba na vodi. Netko 
me ščepa za ruke i spusti u čun. Razgledam se: — strašna, 
postarala lica u sviju nas jednako, — ogledam se — a to 
brod strši iz valova podaleko od nas, na pola u magli. Jurismo 
preko valova strelovito, vratolomno. Netko mi turi u ruku 
paljić. Četvorica veslala, kapetan držao timun, a ja i dišpenzir 
paljkali vodu iz čamca. Čučio sam kapetanu do nogu; on 
posinjio poput mrtvaca. Najednom zaroni čun kao da bi u 
jamu; opasala nas vodena stijena, visoka, zelenkasta, strašna. 
U taj čas se kapetan trže poput strijele, maši se lijevom rukom 
u njedra, pa se nakloni nada me, te će mi žurno doviknuti 
— jedva smo se čuli: — Ovo predaj u onoj kući — u Trstu. 

Zakuni se, hoćeš? — Kunem se, hoću! — odviknuh, te po- 
grabih malenu kutijicu, što mi ju dade i turih u džep. U to 
jedan val otraga, visok, na bridu oštar poput pile, poklopi 
nas i prevali barku. Obnevidjeh, nešto me hladna, meka 
obujmi oda svih strana, stegnu me u prsima. Nu za čas mi 
odlanu, iznenada rasklopim oči, i eto me na pučini. U to me 
sretno prihvati drugi val i potisne za čitav hvat prema obali. 
Ponio me baš na svom rubu, čisto u zraku. To mi povratilo 
snagu. Zaplivam žurno, odvažno. Podalje plivao mladi mornar 


Fran iz Poreča. — U mlade sam dane bio jak i žilav, plivao 
sam kao riba. Obazrem se na pô i opazim samo još dvojicu 
iza nas — kapetana i jednog starijeg mornara. I potisnem 


jače. Čitava mi snaga nabujala, samo da se odmaknem što 
dalje i brže. Strašno ję u tom času ogledati se i vidjeti koga 
još iza sebe — bliže smrti, braco moj! Tude ti vrijedi sežanj 
daljine! — Plivah, plivah i gutah more! — motalo me i 
guralo i zapljuskivalo sa sviju strana. Pod kraj mi se za- 
maglilo; silna bol me sape u ramenima i bedrima. Klonuh 
svima udima, kad li me u dobar čas nešto tvrda gurnu u 
prsa, u trbuh. Otvorim oči i nadjem se medju surim stije- 
nama u polutamnoj pukotini. More je “strašno udaralo i šumilo 
unutra. Manem rukama, nogama i nekako isplazim na pijesak. 
U taj čas izbaci val i Frana. Prihvatim ga, što sam jače mogao, 
i izvučem na pijesak. Bio je blijed kao krpa, jedva duhat. 
Tada i meni ponestade snage; klonem na zemlju, drhtala mi 
i zadnja žilica u tijelu. Obazrem se na more, a od naših ni 
jednoga više. Sve ih progutalo more, i kapetana progutalo. — 


— Avaj Bože — — zajada kuma Marijica. -—. Meš- 
tromo se prene, uzdahne duboko i muče iskapi čašu. 
— Pa što onda? -- dahnu mlado momče od pomorske 


straže. 

—  Razgledam se, a to dvije hridine strše u vis, raspukle 
se u strašnu mračnu pukotinu, da te srce zebe. More nas 
sveudilj zapljuskuje pjenom sve do pasa. Dotle, čini mi se, 

nijesam ništa čuo, — sad me zaglušuje odasvuda podmukli 
neki šum i lomot. — Na to me tekar zahvati silan strah. — 
Tude kao da me nešto guši, kao da me tištu po prsima one 
visoke hridine svom svojom težinom. — Nas dvojica ne pro- 
divanismo čitavo to vrijeme ni riječi, van se kao po dogovoru 
digosmo, te usplazismo uz onaj kozji put do vrha. — Kad 
se doverasmo gore na liticu, do prvog čuperka trave, uzdrh- 
taše mi opet svikoliki udovi, te klonuh bez snage na zemlju. 
— Na pučini se slabo razabirala trupina broda. Trajao je 
jošte na istome mjestu. Sjetim se kapetana i popipam se za 
kutijom, pa kad je orjetih u džepu, proplakah iznenada kao 
ljuta godina. — Činilo mi se nekako, kao da sam se dotaknuo 
kapetanove lješine. 

Škropac sveudilj trajao, a vjetar pomalo jenjavao. Dobar 
puškomet poviše vijugala se cesta uz bok strmu brdu. — 
Jedno čeljade sa širokim šeširom brzalo njome. — Dozivah 
ga, al se on ne obazire, van žurno odmiče, u strahu valjda, 
vidjevši nas onako gologlave i čupave. — Doklecasmo nekako 
do ceste, pa pravcem za njime. Za uru hoda doklapasmo do 
malog gradića. Odvedoše nas u naš konzulat. — Piloti već 
pohitili na mjesto. Tude nadjoše u drugoj jednoj dražici lješinu 
dišpenzivovu; — od ostalih ni .strvi ni java. Dišpenzira pre- 
gledali, napisali protokol, pa ga pokopali uz obalu pod pijesak, 
kako zakon donaša. Pomalo popustio i vjetar, al odatle slaba 
hasan, jer je preko noći brod potonuo. Nasrkao se vode. — 
Bio je star, razbilo ga more. — Toga se bio kapetan i po- 
bojao, pa je staroj rbini premalo povjerovao. — Da ostadosmo 
na njem, Bog zna, ne bismo li se bili spasli svikolici. — Nas 
dvojicu otpratio konsulat ravno do Trsta. - - Tude se sjecih 
kapetanove isporuke. U njegovoj kutijici bio zlatan medaljon 
sa tri znaka: vjere, uhvanja i ljubavi, i s napisom: Emilija; 
sve to biserom orisato. U medaljonu slika lijepe žene, ama 
da je tražiš! | 

Jedva sam se riješio konsulata, udarim ravno do one 
kuće. U prvome spratu otvorim vrata. Nad njima zazvonilo 

zvonce. Za malo poviri nekakva stara s očalima na šiljastu 
nosu, sva u šarenu, poput turkinje. Kažem joj, da imadam 
nešto predati u toj kući. Komu? upita ona. — Jednoj go- 
spodji. — Stara me omjeri od glave do pete. Ne dadoh, da 
dalje pita, pokažem medaljon. Stara kaza, neka čekam, pa se 
za čas vrati i uvede me na malena vratašca na kraju hodnika 
pred lijepu ženu, krupnu, visoku, u bogatu, sjajnu odijelu. 
Prepoznadoh je umah po slici u medaljonu. 
— Vi ste gospodja Emilija? — upitam naprečac. 


— Pokažite mi, što imate za mene? — odvrati ona. 
Glas joj zvonio poput srebra. 
Dadem joj kutiju. — Lagašno je otvori, okrenu med 


prstima, pa nehajno položi na stô. Onda me pogleda bistro 
upita ispod glasa: | 

— Odakle vam to? 

— Šalje vam kapetan Giorgio sa Galeba. p 

— Odakle? 

— Od brodoloma blizu Jakina. 

— Žena kliknu lagašno, kao da ne vjeruje: Od brodo- 
loma? — A kapetan? 

— On se utopio. | 

Ona naglo ustade i pogleda kroz prozor. Nijesam joj 
mogao zagledati lica. Onda se hitro okrene i pruži mi ne- 
kakav novac, ne veleći ništa, oborenih očiju. 

— Hvala! — odsjekoh lijepoj gospi. — To sam učinio 
lih za ljubav svome pokojnome kapetanu. 

Ona me pogleda zaplašenim očima, — modre oči poput 
neba, dugoljaste poput mendulja, da bi čovjeku čisto zavrtile 
mozgom. — Časak smo se gledali nijemo. Bilo mi neprilično; . 
nijesam znao, što da joj kažem, pa odrezah studeno i resko: 
»9 Bogom!“ Nekako mi se prevrnula žuč. Ona ne odgovori 
ni riječi, i ja odoh. — A u očima joj ni suze! — beštija! 

Meštromo se bio čisto zapuhao od duga pričanja, te i 
opet iskapi na dušak, pa tresnu praznom čašom srdito o stô. 

Sve je šutjelo. Mande gledala bojazljivo u oči starome 

pričaocu. Iz očiju mu vrcale iskre; zanio se, pa ogleda lica, 
kako ih se dojmila priča. U to kuma Marijica potvrdi me- 
štromovu riječ: 

— Ma upravo beštija ! 


— He, he, Boga mi zgoda! — trznu se kapo, te podiže 
čašu. 

— Da Bog živi meštroma ! 

— Živio! — ozva se društvo gromko. 

— A ja ću vam zapjevati jednu, — prihvati meštromo 
— što sam je slušao u Trstu. Uvijek mi padne na um, kad 
se sjetim one mačke iz Trsta. — Pa zagromori svojim de- 


belim, oporim glasom, da se sav zacrvenio u licu: 
«La donna è mobile 
Qual piuma al vento» — — — 
Nekoje bližnje susjetke pridignuše uho iza sna, pa kad 
se dosjetiše jadu, prošanuše: 
— To je opet meštromo Luka dobre volje. 


x 
* * 


— Eh, pa nijesu ni svi prsti na ruci jednaki! — pri- 
bode Marijica poslije kratka pregovora. 

— E pa dobro! Čujte drugu, ta je još ljepša od prve! 
— otpovrnu Luka nazlobno. 

Na to nitko ni riječi, već svatko prisluhnu, čuo bi miša, 
da se provaljuška. 

— Od to se doba dugo nijesam dao na more, al zemlja 
gô kamen, a valja služiti krušac. Kad nijesam bio vičan dru- 
gome zanatu, pognali me opet na pučinu. Nov put, nova 
sreća, te tako ja čisto zaboravio onu nesreću. U to se i pri- 
ženih u Istri, a odatle po širokoj pučini, svaki put smjeliji 
i bolji mornar. Jednom, kad se tako desih na kraće vrijeme 
kod kuće, doniješe mi cedulju — pozivnicu na sud! — Zovu 
me za svjedoka. — Kaki svjedok, i o čem, kako Boga znadeš! 
— Nit sam bio gdjegod u pravdi, ni u kavgi, — što će to 
da bude? — Al nije druge — odjenem se, pa ravno na sud. 
Udjem u dugačak hodnik, medju rpu ljudi svakojaka soja. 

Sve me nešto steže u srcu, kao da sam kakvo zlo počinio. 
Medjutim opazim tu i kumpara Frana, što smo se skupa 
spasli od pogibije. I on kaže: Zovu me za svjedoka. — Pa 
baš nas dva u isti dan. Mori me želja, da čujem, šta će biti. 
— Tu se zbilo čeljadi svake ruke; netko zijeva a netko se 
pravda, reži jedan na drugoga poput pasa. Nekakav tanašni 
pisarčić proziva svak čas po koga. U neke jade dodje red i 
na mene. — Udjoh u lijepu, prostranu sobu. U kutu sjedi 
za stolom nekakav sijedi, debeli starčić s očalima; do njega 
po strani pognuo se onaj isti pisarčić, te struže po hartiji, 
strelovito struže, da sve škripi, kao da brusi nož. Nasuprot 
njima sjedi yremešna ženica, ljepušna. Ogrnula svilen rubac, 
prekrstila prste u krilu, pa me nekako čudnovato pogleda. 

Uze sudac da pita: tko sam, što sam, odakle, koliko 
mi godina, koje sam vjere. — Sveudilj me nešto zebe u srcu. 
Sve napinjem oči i pamet, nijesam li se gdjegod s tom ženom 
sastao, al uzalud; ne mogu da skrešem ni iskre spomena. 
Zatim me stade učiti, kako treba da istinu kažem, jer ću 
priseći i djavolu založiti dušu, ako šta krivo izrečem, i ne 
računajući suda i zatvora — Ma nijesam nikada krivo be- 
sjedio, rekoh, pa mi nije sile ni danas! Onda me stade da 
ispituje, kako smo putovali ono za one pogibije, tko se sve 
desio na Galebu, jesam li dobro poznavao dišpenzira, jesam 
li vidio, gdje ga more izbacilo i da li ga pokopaše na pijesku 
pri obali. Pa kaki je vjetar duvao, kako se pogibija zbila, 
kako sam se baš ja spasao, — i tako moradoh ispričati sve 
potanko, od početka do kraja. Hvata me čudo Božije, a pisar 
sve to piše, kako mu sudija kazuje u pero. Kad je bilo sve 
gotovo, pita sudija onu ženu: imade li i ona šta da priupita! 
— Ne imam ništa — odgovori. I na to se ja potpišem na 
zapisnik i prisegnem, — po prvi put u životu. Otpustiše me, 
a sa mnom izidje i pisar, da pozove Frana. Morilo me, da 
čujem, što se to zbiva, pa potegnem pisara za rukav. 

— A što to, Boga vam, pitaju za onaj brodolom ? 

— Traži udovica. 

— Čija? 
— Pokojnoga dišpenzira. 


— A za što, sretan bio? 
— Jer bi ga rado proglasiti mrtvim. 


— Ata i jeste mrtav, po Bogu brate, — mrtav i bez 
toga proglasa. 
— E, šta vi to razumijete, — okosi se pisar, — tako 


zakon traži. 

Al ne dam mu se ja skinuti s vrata, već ga i opet 
ščepam za rukav. 

— Čemu to zakon traži? 

— Jer udovica hoće da se uda, a nema smrtnog lista. 


— A je li to udovica — ona unutra? 
— Jest, — ona. 
Pisar uvede Frana, a meni se smuti u duši. — Eto 


hoće da se uda, pa nema ni riječi, da priupita, kako joj muž 
dokončao. Sluša mirno i spokojno, kako pričam, kao litanije, 


pa ni suze, ni blažene suze na tom blaženom licu — — baš 
kao i ono u kapetanove drage — — — Pa onda da ne žališ 
mornarskog života — pasjih onih dana! — lupne meštromo 


svojom krupnom šakom po stolu, da su č: še redom zazveknule. 

Opet je društvo zamišljeno šutjelo, samo Mande, redeći 

posudje, duboko uzdahne. Na to će kumpar Mate: 
— Bome Mandica uzdiše — kao vjerna draga. 

— A da, — pobrza Manda, a glas joj podrhtavao, — 
pa i nijesu sve žene na jedno brdo tkane. 

Da je tko iz bliza bio pogledao u Mandine oči, opazio 
bi, gdje na njima plivaju suze. — Da sakrije smetnju, udari 
mahom na meštroma : 

— Tko bi rekao, kume, da je u vas toliko zao jezik. 


— Kako vi volite kumu, — a ona jada svaki put, kad se 
preko ure zagovorite u nas? 

— E, to su drugi računi, drago moje! — nasmije se 
Luka, pa se umah dosjeti jadu, te pogleda na sat. — E, 


dobro! — reče — Corpo di bacco! Već je minulo doba! 

— Nuderte, kakvi su to drugi računi, kume Luka? — 


priupita parona. — Da čujemo i šta lijepa! 
— Eh, — lijepi su to računi, ali i dugački! — nasmije 
se Luka. — S toga ih ostavimo za drugi put! — Mogla bi 


Kate kod kuće opet da spusti po koj uzdah — bez potrebe. 
I meštromo Luka istoči preostalu kaplju za „laku noć“. 
(«Vienac» g. 1891.) 

U dida. 


o pučini se valjao mlak južnjak. Upravo je na pjenastim 
bridovima svojih tromih valova prenjihao do luke barčicu 
i otočanku — lakokrilu braceru. Crnorusi, obrijani otočani 
sretno spustiše sidro pod kraj luke, pod starom neka- 
dašnjom kulom svetoga Save, pa prionuše, da privežu i o- 
siguraju ladju. Iza njih u šir mora nigdje ni jedrašca. — Bilo 
jeseni u predvečerje. Sunce je već negdje poodavno zašlo za 
prekomorske brdine. Na jugu i zapadu koči se grdna rpa 
tamnozelenih oblačina s prugastim, sivim zarubima. Vjetru- 
šina žalobito huji, prijeteći svak čas obilnom kišom. A sa 
sjeveroistoka zrak se jošte prokši, pa sporo prebacuje odlo- 
mine južnih oblačina preko žalobita, bljedomodra nebišta, što 
kano da čezne za svjetlom i suncem baš kao i čovjek pod. 
njime. Tamo nebo kao da snatri. 

Obalom hrli po gdjekoji žuran prolaznik; na sipovima 
strše krupni obrisi lukajlija u oporim ovoštenim ogrtačima, 
što spremaju luku na siguran noćni počinak. Na čase ozove 
se oda njih po koje tvrdo grlo, bez talasanja i jeka. S bro- 
dova odgovaraju jednaka bučna grla mornara, a za stanaka 
bane trom lavež brodski pasa, neskladno i dosadljivo. — Sve 
to u vazduhu kao usplahireno stenje s mračne, večernje slike, 
— ni odakle glaska radosti, puna života. —  Voljko li je 
negdje smjestiti se pod suh krov, pa pri punu svjetlu odbi- - 

jati lagašne_ dimove i priklanjati uho sporome, beskrajnome 
divanu za večernje probave! | 

Dok se na obali još nejasno svijetli zamirući suton, već 
se je uhvatio mrak med tijesnim uličicama u nutrinji grada. 
Iz dućančića zirka žutkasto svjetlo u vlažni zrak, — tužni 
odsjev drijemne čame, što te hvata pri čadjavoj zdusi du- 
ćanske uljenice i pospanu zijevanju umorna dućandžije. Viso- 
ke sjene prolaznika žurljivo skakuću po hrapavim stijenama 
starinskih kuća. — Svijet hiti pod krov prije skoroga škropca. 

U to se baš doba u posebnu pregratku krčme u „dida“ 
Polde sabire svagdašnje društvance. Tude je stalno večernje 
sijelo gradjana osrednje ruke, sve same solidne čeljadi do- 
maćega soja. To davno i na dobru glasu sijelo pretresa dnevnu 
kroniku, ustaljuje. javno mnijenje i podjedno ga raznosi po 
gradu. Ta je potreba večernjeg domjenka u ovoj odajici na 
toliko dayna i običajna, da se društvo uvijek ponešto začu- 


djeno upita: —- ,a gdje nam je večeras kumpar taj, barba 
onaj“, ako čije mjesto slučajno ostane prazno. — ¿Nije li 
obolio?“ — ,A nije“, — odgovori umah koji lojalan glasak 
na pola kroz cigarušu, — ,jutros sam ga zatekao kod brijača, 


ili na trgu, ili u mesnici“. 

Pravo je čudo, što te stalne posjetnike toliko mami ova 
skromna, začadjena odajica niska stropa, gdje no svjetlomrči 
jedna jedina svjetiljka kroz zaparen, gusti zrak! U njojzi miriši 
po dimu i uljenoj pari, što se uvlači iz susjedne kuhinjske i 
krčmarske prostorije. Na zidu dosadljivo šetka starinska, o- 
gromna ura sa veoma dugačkim, sporim njihalom ; ljeti negdje 
pod stijenom zriče neumoran šturak ; u proljeću i jeseni bruji 
žalobit južnjak mimo klimava vrata, a zimi ciliče bura. A 
gazda, — ,did“ Polde, — sveudilj prošetiva duž sobe prema 
jednoličnomu taktu njihala. — Pa ipak gosti yoljko sjede tude 
za velikim krčmarskim stolom na teškim, drvenim stolcima. — 

Večeras se društyo nešto zamislilo. Vani je upravo pro- 
hujao ojači zamah južnjaka i potresao vratnicama. U taj se 
čas ,did“ Polde vrne iz podruma i postavi kvintin pred 

staroga Tonu, prosijeda čovuljka žmirkavih očica, što uvijek 
zgureno sjedi i sporo puši svoju ,kratku“ cigaru. Barba 
Tone se s toga oćuti prinudjen, da što kaže, pa će opaziti: 

— Ružno vrijeme, — bit će škropca. 

»Did“ korakne do dva koraka, pa se zagleda u vrata, 
držeći lulicu rayno pred nosom, i odbi usrknuti dim. A na 
Toninu primjedbu nitko ni riječi, i stari muk  potraja još i 
dulje. Upravo se s toga činilo, da se društvo izvrsno zabavlja. 
Svatko se udubao u svoje misli; čulo se tek, kako tkogodj 
oteže usrkne zraka i zacmokće cigarom u zubima, da se bolje 
razgori. 

Stari se gazda na taj odlučni muk opet ušeta po odaji. 
Desna mu cipela uporno, kao srdljivo škriplje, pa mu se s 
toga zvuka pričinja korak još i sporiji. 

Starac je svojom spoljašnjosti posvema ravan društvu. 
Sa svojim otvorenim, posmiješljivim i spokojnim licem sa 
zaliscima, što mu sežu preko široka ovratnika starinskoga 
kroja, gleda on čisto po domaću tu gospodu svojim modrim, 
slobodnim očima. Ispod gustih obrva posjeo se omašan nos 
usred košćata mu lica, i na prvi mah odavao u njega čvrst 
značaj. Takim su ga muče i držali svi u društvu. U njega 
se, nije nikad zapovijedalo, van radje molilo, osobito kad bi 
uminuo propisani čas, da se zatvara krčma. Bilo je to čeljade 
onih nemijenljivih, jakih staračkih naravi, što se uvijek jednako 
povlače po pameti istodobna pokoljenja, kô da si ih u kamen 
uklesao, i baš takove, uvijek jednake, padaju u grob naglo, 
bez bolesti i šuma. Jednog se dana objasni, da se je starac 
prestavio Bogu va pravdu. I slijednje bogoljubno čeljade pohrli 


u sprovod, — i starac se pokopa, a da ne ostavi iza sebe 
nikoje praznine. Doživio je. Tek slučajno u potlašnjim do- 
mjencima — spomene se kad i kad i njegovo ime, al tako 


nuzgredno i nejasno, kao da zvuči priča iz daleke davnine. 

A par godina poslije toga znadu se u spomen njegova imena 

nasmijati rumene, mladjahne usne na domaću frazu: ,Uh, 

kakva to historija — iz dobe, kad su miši nosili frakove!“ 
+ 

—- Ata stara doba sve to više gine. Još se drže po gdjekoji | 
hreci iz gradjanske garde od godine četrdesetiosme, i s veće 
česti kutre u domovima, izlazeći samo na gode, poput gu- 
šterica na proljetno sunce. Nu naš se ,did“ oteo toj staračkoj 
slaboći. On bdi do jedanaeste, a sjutradan medj prvima šetka 
obalom. On je živio u svakovrsnim prilikama života, pa ih 
se 1 rado sjeća, bez strasti i mržnje, te se svemu dobrohotno 
i srdačno smiješi. Možda upravo poradi toga smiješka nije se 
njemu jošter rasklimala os med plećima, nego se drži gordo 
i uspravno kao svijeća.. | 

I baš tako uspravi se ,did“ uposred sobe i stane. Na 
njegove jasne oči pala snatriva vlaga, što pada uvijek, kad 
trudan čovjek otpočiva i uživa slasti dokolice. Društvo sveu- 
dilj šuti, tek što je stari grbavi urar Talijan Pietro, grcnuv 
upravo kapcu vinca, uzdahnuo od navade: 

— O santo Dio! 

U taj čas se štropotno otvore vrata. Udje mlad, fino 
odjeven čovjek, s odlično uzgojenom, kestenjastom bradom. 
Hodajući držao se do kraja nehajno, premda se je kraj toga 
metao nogama ukočeno i odrešito. Svojim zelenkastim mačjim 
očima nemirno šiba u okolo, al tako površno, kao da bi 
gledao u prazan zrak. — Gospodin Vladimir, mlad trgovački 
sin, težeći biti stariji umom od svojih vršnjaka, češće je do- 
lazio u ovo sijelo starije čeljadi. On se u opće vrsta med 
ljude razborite i čvrste, medju nature prvoga stepena. Njega 
ništa ne smeta, da od nježne ,serenade“ podje ravno za pi- 
jački stô u dobroćudne kake konobarice, med zlima da se 
ruga dobrima, a med dobrima da kudi zle. 

Taj došljak pozdravi grlato i sjedne do barbe Tona, od- 
maknuv stolac za čitavu nogu podalje od stola. Zatim nasloni 
lakat desne ruke na sam rub stola i nastavi spokojno pušiti 
svoju cigaru. 

Za čudo, te je dolazak novoga gosta ponešto ugrijao to 
mučaljivo društvo. Barba se Tone za čas uspravi i pogladi 
brk. Starac kao da skuplja snage. On je po nagonu oćutio 


80 


potrebu skora razgovora. Poznato je, da je barba Tone pravi 
Titan na divanu. Kad se razmaše razgovor, pa se njemu 
probtjedne besjediti, onda govori brzo i gromorno i neu- 
morno; — on tada radi fizički, baš poput atlete u cirkusu. 
Tako on svojim hrapavim tenorom konačno umori i nadviče 
svakoga protivnika, i uvijek dodje do kraja svojoj temi, kao 
nitko u društvu. 

Stari, gojni Gašpar naprama njemu, čovjek mesa i vina, 
prvi sladokusac u gradu, samo je izbijelio oči na došljaka bez 
ikakva posebna izražaja. 

Stari mladić Fran, čeljade nabuhla, mrtva lica, bujne 
žute brade i izvaljenih, sivih očiju, bez ikojeg izražaja, sjedi 
u kutu i puši spokojno svoju smotku. On se nikad ne smi- 
ješi niti mrgodi, nego bez osobna zanimanja promatra, što 
se zgadja, poput Klije. On jednako susreće vijest o kavanarskoj 
sablazni, kako i osmrtnicu staroga kuma i prijatelja kućnog. 
Dosta je imućan, a ne žive ni za koga na svijetu, ama baš 
ni za svoju ribju krv. Pa i on sam dapače pokaza osobit ne- 
kakav interes s novoga pojava, prevukav prstima preko guste 
kose i prikloniv pogled za nekoliko stupanja bliže do došljaka. 
| Vremešni dugajlija do njega, mešetar Matija, izboči svoje 
dugačke laktove do preko polovice stola, ispukne dugački svoj 
vrat isposred šiljastih ramena, pa se s očevidnom izvjedljivosti 
zagleda svojim nemirnim očicama u Vladimira, poput lovskog 
paščeta, kad očekuje zapovijed. Općenito je poznato, da Matija, 
ne znajući ni sam zašto, nekom bijesnom požudom sabire i 
raznosi ,vruće“ novice po gradu, i to mu je drugi svakidašnji 
bljebac. On se ne brine toliko ni za svoju brojnu obitelj sa 
sedmero mališa, koliko za tu lagašnu i pršljivu miljenčad 
svoje povoljice. S toga nije ni čudo, što ga prozvaše ,velikim 
zvonom“ gradskim, a još manje čudo, što se računa u stalne 
posjetnike u ,dida“ Polde. 

» Cincar“ Mićel, trgovac latkom, stara i podmukla, a 
bogata kronika gradska, srkne dva prsta iz čaše, a to isto 
učini i urar Talijan, uzdahnuvši po običaju: ,O santo Dio!“ 

—- Ta su dvojica izražavala svoje ganuće u trošnji, strašeći 
se podjedno zagledati u dno prvome kvintinu, da ne bi u 
razmahu razgovora kadikad po nuždi morali naručiti drugi 
— i u svakom slučaju posljednji. 

Ocvali mladić Pepa, čeljade svakome priklono i svačim 
zadovoljno, a točno do na dlaku, pripali za čudo novu cigaru 
i priškilji plaho na zidnu uru. 

I svi ti ljudi oćutiše i nehote izraziše stanovit interes s 
‘pojava čeljadeta „prvoga stepena“, — tek stari domaćina, orijaš 
pokoljenja na domaku, namaknuv došljaku kvintin, jednako 
šetka po odaji, kao da se ništa novo nije pojavilo. 

Rekao bi, da je došljak potpuno razumio taj općeniti 
dojam u društvu. Očevidno, te nije po prvi put upriličio 
ovakov zanimljivi prizor. On prevuče dlanom do dva puta 
preko oba kraja kićene svoje brade, pa će živahno upitati: 


— A ne znate li, što je nova, gospodo ? 

Svikolici prizure; nitko ne upita. Talijan iskopa glavu 
iz kvrgastih ramena, poput želve, pa prikloni uho. On svaku 
riječ pomno guta, i uhom i okom, jer nije vješt hrvaštini. 

— Pred pô sata izdahnu stari patricij Jure Ivanišević. 


— Naglo bome! — presiječe Tone. 

— Zadnji od svojega plemenitoga roda, — nadostavi 
Vladimir na pô svečano, na pô porugljivo. 

— Nu, sad će mu se valjda udati sestra, — frajla Fiora, 
— opazi Pepa. 


— A nije baš ni moglo puno toga ostati iza njega, 
drago moje, — opazi Mićel. — Znam ja u svem svega, kako 
je. Nijesu išli posli, kao od prije, kad no se roba po noći 
vagala, a po danu samo bacaj zamotuljke preko banka, bez | 
vage i pravde, hoćeš ne ćeš! A u kasnije se doba bogme 
troši sve od kapitala. | 

— A lihva! — vikne Matija! — Bacao je njemu taj 
posao dobre kamate, znam ja! Zacvilit će sada mnogi dužnik! 

— Istina! —- uzdahne Talijan! 

Filozof Frane progundra tihano: 

— Eh tako! Sudjeno je — — 

I časak potraja muk. 

— Umro od upale trbuha, — nastavi Vladimir — Pred 
tri dana bio je zdrav zdravcat. 


— Od glada, gospodo! — protumači Tone. — Stari se 
već gotovo nije hotio ni da hrani. 

— Eh, pa i doba mu bilo, — primetne važno barba 
Gašpar. — Godine su godine! 

— Uvuče se bolest, pa eto, — nadoveže Pepa. 

— Dodje, dodje, da, dodje i krštenu i blaščetu njegov 
čas, — tiho završi filozof Frane, ne promijeniv ni crtice na 
licu. I zaveze se u misli; — sam Bog znade, kakova bi ga 
gromotresna ideja mogla opet da prene i namami u razgovor. 

— Al čudno mi je, gospodo, — postade stari gazda 
usred sobe, — čudno mi je, od kakove je to bolesti mogao 


stari Jure tako naglo da dovrši. U njega nije bilo nikojih ta- 
kovih navika proti zdravlju, a obvijao se uvijek flanelom i 
čuvao se zraka. 

— A što se čudite, dide? — nasmija se Tone i zlobno 
priškilji na gazdu. — Nije dosta, oblačiti se u flanelu i čuvati 
se zraka. Više puta istom u starosti nadodje pokora za mlade 
grijehe, pa stegne u kostima. 

— Pa dodje djavo po svoje, — primetne Vladimir, 

— Ej, ej! — nasmiješi se „did“ preko volje. — Bilo 
kako mu drago, al ja se za svoje stare kosti ne bih hotio 
mijenjati ni s omladinom, a pogotovo s ovom dandanaske. 

— Starac pri tom priškilji na Vladimira. 

— Ni ja! — ozva se žurno Matija. 

— A samo vi šutite! — prosvjedova Tone. — U vašim 
se godinama eto stari Medvedić oženio, i doskora zibat će 
sina, a vašemu najmladjemu već je trinaesta godinica. 

— Al je kremenito! -— ražesti se Matija. — A tome 
Medvedićevu, ako ga i bude, da vidimo, kako će se svi- 
jetliti uši! 

— Pa čudno! — nametne se opet Vladimir i nehajno 
otpuhne gust dim, — čudnovato, kako je odredio s imutkom! 

Vladimir popostane časak, očito, da se naužije općenite 
izvjedljivosti. Bio bi mogao počuti miša, da se prometne sobom. 

— Nikomu krivo! — nasmije se značajno i otpuhne 
opet svoj dim, spokojno motreći, kako se živo koluta. 

— Ivi ste mu u rodu, — primetne Mićel. 

— Ah, — deveta voda kisela! Brige! — Da nije staro 
kućno prijateljstvo, ne bih bio ni prišao, kad no me zovnuše 
za oporučnog svjedoka. Nego je čudnovato, zaista! Pomislite! 
— sve je dugove siromasima oprostio, — potihano nastavi 
Vladimir, kao da mu je žao to priznati. 

Gosti prizure u pripovjedača, ne bi li opazili, da mu 
je žao. On pak spokojno nastayi: 

— A od ostalog crkvi, školi i špitalu polovinu, a rod- 
bini drugu polovinu. 

— Poput popa! — opazi Tone. be A Fiora? 

— Nju zapade uživanje čitayog imutka do smrti. 

Nitko se ne može pravo da snadje; samo se Matija nes- 
kladno nasmije : | 

— Ode na vjetar udaja staroj djevici! | 

— A hlepila je za tom smrti i za tom udajom kao 
ozebao za suncem, — potiše će Tone. — Pa ima bome dosta 
i dalnjih rodjaka! 

— Stari žučljivac hotio je i na smrti kome tome zapa- 


priti! — reče Matija i s punim zadovoljstvom iskapi čašicu. 
— Možda je želio i spasti Snu — prasta: Pepa 
naivno. | 
— Ima i zašto, — pospano će opaziti Gašpar. — Dok 


življaše, nije se ni krštena duša mogla u njega da pomogne 
ni za grudu palente, a sada, kad već ne može sa sobom po- 
nijeti, lako mu da bude dobre ruke, pa i ne bio svetac! 
Što se sjećam, — prihyati Matija, — koliko se god puta 
javno skupljali milodari, od njega nikad ni novčića. Gledao 
te, kao da si .mu stao na kurje oko, i puhao ljutito - kroz 

nos. — Ne dam ništa! prodro bi se. — Ne znam odakle! 
— Stari zlobnik! 

. — I štogod se u gradu zasnivalo, svemu je bio protivan, 
— nadoveže Vladimir. — U potlašnje vrijeme grustilo mu se 
i preko ulice prolaziti od puke zlobe protiv svijeta. Sve onako 
. grbav i zadušljiv trčao bi poput oparena paščeta i prižimao 
očima lijevo i desno, kao da će ga sad na tkogod ščepati za 
vrat. Pa sad eto, veledušna čeljadeta! 

— Bio je stari pas, bio, — upotpuni Gašpar. — I slu- 
žinčad mu gladovala. I sol je izdavao na mjeru, a krumpir 
dijelio na broj, pa mu se još uvijek pričinjalo, da ga kradu. 


— A u crkvi ga nije nikada bilo, — nadoveže ravno- 
dušno Mićel. | 

— Nikad! Ni na Božić ni na Uskrs! — svečano će 
Tone. 

— O, santo Dio! —- zajada Talijan. 


Na ovaj obrz i obilan domjenak svima je mrva oblak- 
šalo. Davši na javu svoju misao, svatko se za čas zamislio, 
pa stao umovati baš o onom, što je upravo kazao, ne bi li 
se dalo reći još koješta umjesna. I svatko je uprayo uživao 
u dnu duše sa svojega suda. 

U to opet nastavi Vladimir: , 

— A što je najčudnovatije, onu kućicu, što no ju kupio - 
na pravdi sa starom Rožom, zapisao baš njojzi! 


— Njoj samoj! — klikne par glasova. 

— E, pa što sad nova jošte da ne dočekaš na ovome 
svijetu! — razjedi se Matija. — A pravdali se zbog nje punih 
pet godina! > 

— I istjerao je na polje sye pod stare dane! — pri- 


metne Tone. | 

Sve ušutilo i uprlo izvjedljive oči u Vladimira, ne će 
li banuti jošte koja nova. 

A on će samo kroza zube: | 

— Da, da, tako je to, gospodo moja! A teško je umirao. 
Čas prije smrti zaželi vidjeti Rožu, pa poslaše po nju. 

— Valjda mu se sažalilo, što ju je pod stare dane izagnao 
ispod očinskoga krova, 

— Bit će možda i drugo KOJE Ta. — lane Tone i nas- 
miješi se lukavo. 


Gašpar pogladi brk, a Matija uzmahne glavom i migne 
u znak, da i on ponešto razumije te stare, ,štorije*. — Vla- 
dimir zapazi te nijeme kretnje, pa se glasno nasmije. I svi 
ostali shvatiše, kuda cilja Tonina primjedba, te svaki na svoj 
način iskaza, da i on znade, zašto je stari Jure usupor sta- 
rome neprijateljstvu zaželio, da prije smrti vidi staru Rožu. 
Samo ,did“ popostane usred sobe, zagleda se nekamo u 
zrak ponad sviju, pa se dobrostivo nasmiješi : 

— Eh, gospodo moja! — reče tiho, al odlučno, — ja 
ne znam, hoću li reći pravo, al mi se sve čini, da vašemu 
sudu ne bi nitko mogao da ugodi. Ako čovjek pohadja crkve 
i moli, onda kažete: — To je bogomoljac, licemjerac, pro- 
pelu svak dan nožne prste glodje, a onamo vuk u ovčijoj | 
koži. Žive li čovjek po svojoj glavi, onda kažete: — Smu- 
šenjak, zlobnik! — niti koga voli niti je kome prijatelj. Naduo 
se, hoće da bude najmudriji na svijetu! — Ele, tko će čita- 
yome svijetu umijesiti kolač! 

Starac se još i življe nasmiješi, pa se zagleda po društvu, 
od glave do glave, i na zadovoljstvo opazi, da ih je ta obrana 
ponešto zatekla. 

Prvi se ojunači barba Tone: 

— A što, dide? Koji je bijes vas pozvao najednom za 
advokata pokojnomu Juri? Niti ste mu kum nit pomozi drug! 

— Pa da i nijesam, al ja sam ga s poznavao od 
ikojega vas! 

— Još iz one dobe, kad ste kao- školani skupa krali 


voće po trsjima! —- nasmije se Vladimir. 
— Bome i od to doba, a i od malko kasnije. Ali nije 
pokojnik bio toliko zao, koliko mu pišete. — A svako zlo 


ima i svoju klicu, gospodo moja. 

| Starac bijaše preko običaja veoma svečan. S toga se 
nikome ne prohtjede, da ga priječi. On raspali skoro utrnulu 


lulicu, pa nastavi : 
— Poznajem ja staroga Juru još od doba, kad smo kao 


školani od vragolije i voće krali, — istina je. On je u istinu 
bio u duši veoma dobar, premda ga nitko od nas nije osobito 
volio. Vikali smo mu: mala glaya, vela grba — radi njegove 


grbe, i čvrkali ga po glavi, a bubnjali mu po grbi. A po 
pravici imao je onda malu glavu, poput repe, gotovo ne 
veću od grbe. On sam pak nikad se nikome. nije zamjerio. 
Bijaše plah i pokoran, i nikad nije odvraćao psovke, uvijek 
bi mučao. A.i zaplakao bi često. Pa ipak je rada bježao za 
našim društvom u šale i vragolije. Kad smo se poslije bili 
raspršili svatko za svojim hljebom, rijetko smo ga vidjali. 
Otac ga pritegnuo u dućan i tamo ga u skoro zaboravismo. 
Kad li najednom stade se opet pojavljivati, na svakoj šetnji, 
na svakoj slavi. Nosio se fino, hodao ponosno i udarao se 
pri tom trstikom po tankim bedrima. Znali smo mu se do 
sita nasmijati, al najviše bilo rugla, kad je pokojni Žane Filušić 
bio pronio glas, da se je ,mala glava, vela grba“ zagledao u 
pekarevu kćer, u lijepu Rožu. Od to doba bili smo mu uvijek 
za petama, a on sirota gledao nas plaho, kao da moli, neka 
ga pustimo na miru! Al da. ne da nam djavo mira! Žane 
napisa pismo, tobože od Rože, i baci ga na postu. U isti čas ot- 
premi i Roži pismo bez potpisa — uzdah do uzdaha! te ih roči 
na koncu drvoreda o devetoj uri na večer. Bijaše ljetna večer, 
zvjezdovita, a bez mjesečine. Naša se četa posadila u busiju, 
pa vreba. Još prije roka eto ti se šulja siromah Jure, oprezno: 
jedva ga čuti. Plah, kao zec, ogleda se, sjede na klupicu, pa 
se opet diže i šetka, šetka gore dolje. O devetoj eto ti i Rože 
s mladjom sestrom. Siromah Jure sjede brže na skrajnu klu- 
picu. Zgurio se, pa čeka, što će biti, a mi da prasnemo od 
smijeha. Kad se njih dvoje zbližilo, zuri jedno u drugo i 
prepoznaše. se. Jure se digne, kao da ga je strijela ošinula, i 
skine šešir duboko u pozdrav. A Roža se smjesta ljutito 

okrene i ode u nepovrat. Al Jure sveudilj sjedi i čeka. — 
U to nas iz busije odade smijeh. Saletjesmo ga u čas oda 
sviju strana. — Što to znači ta tvoja noćna šetnja? Ta ti s 


kokošima lijegaš na počinak. Konačno razabra on, čije je to - 


maslo, pa nas se jedva riješi i pobježe. — Od to doba nije 
se Jure više pokazivao na šetnjama. Zatukao se u dućan, i 
tamo gotovo pustio korijenje. Odonda nas zamrzio sve; nikoga 
da pogleda. Ali opet je ostalo u njega toplo srce. U to se 
naime doba jedan od naših najboljih drugova, pokojni Ni- 
kodem Janjušić, vratio iz Zagreba, gdje je učio ,jura“. Ni- 
kodem bijaše ubog i sirotan, a smalaksao zdravljem, gotov 
svak čas da izdahne. Al glava, gospodine moj, — talenat! 
Nijedan nas ne bijaše mu ravan. Ne govorim o sebi; ja sam 
zapeo bio u drugoj gimnaziji; al i tako postalo od nas popova, 
doktora, profesora — svake ruke učenih ljudi. Koji pošli dalje, 
na brzo zaboraviše nas zaostale, — jedva nas hotjeli i po- 
gledati na ulici. Al Nikodem, ako i najbolji, svakoga sretao 
ljubazno. A ponajbolje se pazio s Jurom. Njih se dva dnevice 
sastajali. U to prikova Nikodema bolest za postelju. Ležao 
ovdje par mjeseci kod siromašne tetke. Jure ga pohadjao 
svaki dan, i sveudilj potpomagao, pa kad umrije, namaknuo 
čitav trošak za sprovod, sve od svoje vlastite prištednje. Mi 
se ostali sastadosmo, da upriličimo sprovod. Valjalo nositi 
duplijere, prelomljenu voštanicu i križ. Pristupio i Jure, pa 
prionuo, da će on nositi križ, Al to nama nikako u glavu. 
Kako da grbavac nosi križ — u svečanu sprovodu! Smijuc- 
kalo se u potaji i mrmljalo, al nitko nije imao srca, da kaže 
pravu, dok Žane ne prolanu: — Al kako s tobom u paradu, 
Jure? Ti i sam znaš, da ne možeš nositi križ u sprovodu. 
— A zašto ne? — upita Jure sav smeten. — Ta, Bože moj! 
— reče: Žane, — što da ti i spominjem! Ta dosta ti i taj 
jedan na ledjima! — Jure problijedi. — Pa dobro, — reče, 
— ja se ne pačam. — [I nije se pačao, al nije ni zaboravio, 

Poslije je taj isti Žane bio osudjen, što je okrao go- 
spodara u trgovini. — Jednom, dugo poslije toga, kupovao 

sam slučajno nešto u Jurinu dućanu, i pod kraj razgovora 
nasmiješi se on čisto sa zlobnim očima, jedovito, po zmijsku, 
kako nikad prije. -- Vidiš, — reče, — Žane je osudjen i 
sramotan, a Jure, grbavi Jure ostao pošten i čestit, pa će 
taki, ako Bog dade, i leći u grob. Vidjet ćemo! — Ja stisnuh 
plećima; ćutio sam, da ima pravo. 

Radilo se opet o lijepoj Roži. A ljepušna je bila onda, 
gospodo moja, krv i mlijeko! 

— Ma vi se odveć zadijevate o tu lijepu Rožu, dide! 
— žmirne Vladimir. 

— Da nije stara ljubav? — pridometne Matija. 

— Ne ću krivo reći, nastavi ,did“. — Svidjalo mi se 
djevojče, pa da ne bude, što bješe, Bog zna, bih li ja danas 
bio udovac, kao što jesam! Al bolje ovako! 

— Gle, gle! Ta novica vrijedi groša! — paos Matija 
dlanima. 

— Ma ja znam, —. nastayi ,did“, — da će tijem sjutra 
već sav grad bučiti; al se nadam, da vam se ne će povjerovati. 

>Did“ zapali novu lulicu, pa nastavi: 

— Dakle ta zlosretna Roža, onako ljepušna, dobro se 
pazila s militarskom gospodom od magistrata, osobito. pak s 
jednim debeljušnim auditorom, što je svaki dan zalazio u 
dućan Rožina oca na čašicu rakije, Auditor bijaše Nijemac, la- 
nenaste kose, crvena lica, a oči mu modre, kao nebo. Lje- 
pušan je bio i pristao, a u gradu se govorkalo, da mu se 
nije u dušu zasjekla toliko očeva rakija, koliko Rožine crne 
oči. A blebetanja, — ćakula — bijaše 1 onda, baš kao i dan 
danas. Al i u ćakulama imade često ponešto soli. — Auditor 
se sreta s Rožom na ulici, zalazi u kuću, izlazi na noćne 
šetnje. Vrag ne spava: — i tomu mora biti neki razlog! — 
Najednom stade se Roža manje pokazivati, a u licu opala 
strašno. Stalo se nagadjati, što je tome uzrok. U to se rekao 
bi i raskrstila s auditorom, te se vražja duša sada iznenada 
prihvatila — Jure. — Stala letkati u njegov dućan, smijati 
se 1 šaliti oko njega. A njemu nije trebalo baš mnogo. U 

predvečerje, po večeri stali se sastajati u dryoredu, na obali, 
kako gdje sjena zastiraše mjesečinu. — Malo za tim prosuo 
se glas, da je Roža opasno oboljela, i otišla mijenjati zrak k 
nekakvoj tetci u Trst. Pokojna joj mati bila odanle, dočim 
joj otac, — kako znate, bijaše Švaba negdje iz Česke. — Al 
sad tekar da vidite pelde!: — Kad se Roža iza tri mjeseca 
povratila kući, tuži Juru, da prizna očinstvo njenome čedu, 
što ga netom bijaše porodila u Trstu. U gradu gotova sablazan. 
Siromah Jure vucario se po sudu, i konačno morade priseći, 
da je u toj stvari prav pravcat, kao Bog na nebu. I tako ga 
nekako odriješilo svake obveze. Al na to pronese Rožina 
svojta glas, da je Jure pred sudom krivo prisegnuo. Jure tuži 
radi klevete i dobije pravdu. Rožina oca osudi na globu. 
— Sad se ovaj stade da osvećuje. Pregradi krušnu peć i svede 
dimnjak upravo pod Jurine prozore, a Jurin otac tuži i o tom 
se porodi dugačak proces. Parba se vukla u sve tri molbe i 
obnavljala i svakojako zapletala. Za te parbe pomriješe rodi- 
telji, a djeca je nastaviše. Konačno pobijedi Jure. Peć se imala 
pregraditi i Juri nadoknaditi obilan parbeni trošak. On se na 
to intabulira. — Rožin posao stao zapinjati, te ona napusti 
obrt i otputova u svijet. Govorilo se, da ju priklonio k sebi 
onaj isti auditor. — Od onda slabo se šta čulo o njoj. S 
kućom ne imadjaše ništa posla; jer se stanarina plaćala vjerov- 
nicima za dug. — Za pet šest godina opet se ona vrati i 
otvori pekaru. Al Jure je ne mogaše gledati pred nosom, pa 
zatraži dražbu, prodade joj kuću, sam je kupi i baci Rožu 
na ulicu. Što je bilo poslije, znate svi. Roža stade iglicom 
sticati krušac, dok joj eto sada s dušmaninove smrti ne pro- 
sinu sunce. | 

Starac odahne, da razgori lulicu. U to će Matija: 

— Bog zna, kakva je bila i ta Jurina prisega! 

— Eh! — uzmahne Tone ramenima. 

— Bog je sudac svima, — nastavi ,did“, — a mi sploh 
krivci med krivcima. Da, da, tako je to, gospodo moja! — 
Svako zlo ima svoju klicu, pa tako i ovdje. — S toga je eto 

pokojni Jure gledao u svijet onako strano i sumnjivo. S toga 
postade malo po malo podmuklica i zlobnik, škrtica i na- 
. pasnik. Ustrašili ga ljudi, izjela ga samoća. A baš isti ga ljudi 
s nametnutih poroka zamrziše, i tako pada on u grob eto s 
takim glasom. — A ja dobro znam, da je u njega bilo dobro 
i pošteno srce. Pa to je 1 pokazao: svojom oporukom. 

„Did“ se odrešito ogleda društvom. 

— Koji mu djavo bješe kriv, da se nije rodio na svijet 
— za paradu! — nasmije se gromko Vladimir. | | 

— A što ste vi učinili, gospodine moj, te se dadoste 
na svijet ravan i lijep, pa vas ljudi ne gledju prijeko ni 


kriva ni dužna? — prizuri ,did“ časkom u Vladimira i ušeta 
se opet po sobi, i ne čekajući odgovora. 
— Did je danas ponešto ćutljiv! — naruga se Tone. 


»Did* se medjutim opet zadubao u svaje misli, te prečuo 
ovu primjedbu. Oči mu se s prva zakrijesiše, nu za malo pade 
na prijazne mu staračke usne navadan, ljubak smiješak. 

U taj čas odbi deseta. — Pepa se mekanički digne, ispije 
preostalu kaplju vina, pozdravi društvo po tihano i ode ravno, 
bezobzirce. — To je njegova obična hora. A za malo jedan 
za drugim razidje se čitavo solidno društvo. -— Samo se još 
živi koluti dima gubili po tihom yazduhu. | 

Prije no je stari ,did“ zatvorio vrata, sažalno kimne 
glavom i zagleda se časkom u zvjezdovito nebo. Pri tom po- 
misli na sjutrašnji- sprovod, i je li mu u potpunu redu ona 
odora, što ju oblači samo na glavne blagdane i svečanosti. 

(«Vienac» g. 1892) 

Martinova oporuka. 


emu se nadaše u životu taj stari, odrti grob? Čemu je 

napokon i proživjeo svoj dugi, jalovi život? — Na to 

nije mogao da odgovori ni poštovani gradski brijač Ta- 

nana, a kad je tome tako, onda je zaista jedini odgovor 
tomu pitanju : — ničemu. 

Pa ipak mu na smrtnom krevetu za kasna jesenskog 
predvečerja drhtahu blijede usne molitvom, da ga Bog još 
malko, malko uzdrži na životu. — Tome su se prisutnici 
nekako čudili, jer uboge babe nijesu znale baš mnogo cijeniti 
čar oyoga svijeta, te su neprestance dosadjivale Bogu molbama 
za ,spokojnu smrt“. A i jeste se u rumenom, sumornom 
sjaju sunca sa zapada, — što no je probijalo kroz gotički 
preopleten prozor na olizano tlo prostrane, nekako puste 
sobe, — ljeskalo toli malo životna ćara, a toli mnogo če- 
merne sjete, da su u tom smijeru poštovane babe imale po- 
svema pravo. I čemu taj život, život starosti, porušene, kasne, 
beznadne starosti! Nije li se s tim pitanjem ozirao i visoki 
hrastoy, na pô rastočen ormar s išaranim okrajcima starin- 
skoga kova i su tri nakrivljene, lavlje pandže! I onaj grdni, 
kosi, povisokom rešetkom ogradjen pisaći stô, na kom su 
davne mrlje jur izgubile nekadanju boju, pa stale siviti i bli- 
jediti? — Pa naprama njemu starinski, kožom preobučen, uko- 
čena naslona divan, okružen ogromnim, krivonogim stolicama? 





| 
| 

— Nije li to pitanje izrazito ponavljao niz navraskanih, uljenih 
svetačkih slika, bakrene puti, izbuljenih očiju, s visoko stršećim 
naresima glave? — I dva srcolika ogledala, srebrna, u cvijeće 
izrezuckana okvira, i bakrena uljenica na sliku lijera povrh 
starčeva uzglavlja? — Da, sve to, i staklena vrata povrh toga 
sa zelenim zavjesama, na koja ne probijaše niti tračak živa 
svjetla iz polutamna hodnika, — sve je to ponavljalo ubojito 
ono pitanje, što je na sve strane odjekivalo od visokih, žutih 
stijena antikne sobe. Pa kan da ga je shvaćalo i čitavo sta- 
novništvo u sobi. I stari mačak, što se protegnuo po suncu, 
taj vječni drugar dugonje na umoru, — i on je, preduć i 
žmirkajuć na jedno oko napram gazdinoj postelji, pitao: 
čemu taj život starosti, porušene, kasne, beznadne starosti? 
I miris toga zraka, puncat zduhe, kakoyom su zadah- 
nute odaje svih staraca - čudaka, — i ljekarije na ormariću 
do starčeva kreveta, oštra, mnogostruka daška, pa ocat i le- 
munica, — sve je to stezalo zdraye grudi čeznjom za svježim, 
zdrayim izvanjskim svijetom. | 
Pa ipak je na ogromnu krevetu isposrijed poput snijega 
bijelih jastuka u čas planulom iskrom provirivala želja iz upala 
oka, ipak je težak pokrivač nadizavala molba iz posušenih 
grudiju: — jošte, jošte malko! I to sopljivo disanje, što 
naglim mahovima navire na pćotvorene, tanke i bolno na- 
ježene usne, i žuto odugačko upalo lice svojim dubokim, 
oštrim crtama — oboje ožidalo, molilo, šaptalo: — jošte, 
jošte malko! Pa i tanke, uzyrnute uši, zaokvirene sijedim 
kovrčajima, drhtale za svakim zvukom, i isti dugački, po- 
klopljen ružičasti nos pohlepno se naduvao, da što više 
usrkne tog vonjavog, težkog zraka. - 
Ali tanahni, uspivajući zuj kasne muhe, što no je pre- 
lećela s jabuke na porculanskoj peći do omreškana okna, i 
tihi, nabrzi šapat dvijuh zgurenih baka uz pratnju tajinstvena 
o škrebetanja koštenih brojanica — sve je to neumolno ponav- 
ljalo: — čemu taj život posušene, beznadne starosti, čemu ? 
Pa i dakako — čemu taj jaloyi, mrtvi život? — Zar 
7 

ga se nijesu prolaznici do volje nagledali, gdje se sunča na 
drvenoj klupi pred svojom nezgrapnom, jednokatnom ku- 
ćicom * Gdje ljeti tjera muhe, a zimi protariva dlane pred 
tom sivom, odrtom krletkom, na kojoj tri gotička prozora 
bilježe kutove nepravilna trokuta, a četvrti, uzak 1 četvero- 
kutan, viri ispod žlijebaca strmoga krova? U istinu, zadosta | 
ga se nagledaše, živ im lebdi u uspomeni. Eno ga, gdje sjedi 
uz mačka i burmutnicu, s modrim rupcem na koljenima, u 
izlizanu, tamnomodru fraku s omašnim mjedenim pucetima, 
izpod koga istom podno ovratnika proviriva crni baršunasti 
prsluk. Osebitosti se njegove svak dan iztiču, uvijek u istim 
crtama. Noge obuva u sive, uske a dugačke, nabrane hlače; 
crn, svilen ovratnik, posut modrim cvijetcima, zaveziva u debeo 
čvor izpod oštre jabučice mršava, svinuta vrata, a pupčastu, 
kestenjastu kapu s dugačkim sjenilom navlači duboko na 
jadoliko izmrežkano čelo i sumorno, sitno i upalo oko. — 
Sjedi, i podbija dosadom putnoga i namirnoga. 

Ej, al taknimo se duše, kako bi kazao poštovani brijač 
Tanana. Nije on samo onako naproslo zurio pred kućom u 
kljune svojih prostranih papuča. Znao bi on često i pogledati 
poprijeko na taj ljenivi ulični život, zaškiljiti na prolaznika, 
kroza zube omrmljati pozdrav uz zamašan klepet tankih si 
usana, nazvati ,dobro jutro!“ bližnjoj debeloj piljarici i dapače 
čak i dublje pozirnuti u prozorke susjedne kuće naprotiv. Baš 
ovi pogledi bijahu mu žacavi, vanredno žacavi. 

Ta je kućica posve slična Martinovoj, i jednako dapače 
položenih okana, samo što joj ulaz s protivne strane, i što 
pred njom ni klupe ni mačka. Prozori s ovu stran vijekom 
zastrti zelenim zavjesama. Stari Martin nije nikome neprija- 
telj; — sačuvaj Bože! — on bi dapače znao često reći: Bog 
će nam svima suditi. Nu i pored toga, što bijaše žučljiv kao 
osa poput većine starkelja, koji no se odijevaju dvadesetak 
godina uvijek istim kaputom, slovio je on kao čestit starina, 
kome nitko pod nebom, pa ni isti brijač Tanana, ne znade 
ni za što griješna, ni što je crna pod noktom. Često bi — 

istina — opleo mačka dosta blagim dokazom svojega gnjeva 
— neubojitom papučom, il bi ga službeno dao izbiti ,exempli 
causa“ po svojoj staroj gazdarici; često bi se znao otresti i 
na samu gazdaricu, a katkad bi susjetki piljarici dosta sporo 
odvratio „dobro jutro!“ — ali inače si nije nikada ni o 
mravka ogriješio duše. Jer valja znati, da starac Martin nije 
zadjevalo, pa ako je tko šta od njega 1 dočekao gorka, valja 
da je to i zaslužio. Mačak ne znadijaše za dosta uvažavati 
zlatna načela, koje no je starca Martina uvijek vodilo u ži- 
votu, a to je: „svakomu svoje“ ; piljarica pako znala bi više 
puta brknuti po koj obran lukov vijenac baš pred njegova 
vrata, da se ine govori o tom, kako bi sirotan mačak doletio 
na starčevu klupu, otresavajuć se ljuto od nemila ,argumenta 
ad hominem“ s njezine ruke. Što je napokon do čestite, suhe 
i baš poput Martina dugačke gazdarice, to je ona u svakom 
smijeru valjano čeljade, i redno i čisto i pouzdano, ama baš 
prava žena; ali bi znala rasrditi starca, kad bi iz devetih 
ustiju doznao za koju domaću tricu, što bi njojzi povjerio 
pod pouzdano ime. 

Ipak ne bivaše starac Martin na nikoga za dugo zla 
srca, pa se tim većma moramo čuditi nesmirljivoj žacavosti, 
s kojom bi pogledivao na susjednu kućicu. Ni sam stanovnik 
te zazorne kućice ne bijaše u volji staromu dobričini. — 
Onizka je to, suha i spora ženčica, rumena lišca i zalizane, 
prosijede crne kose, u vječncj koroti, što bi je rijedko koja 
duša vidjela na ulici van da na putu do crkve s masnim 
molitvenikom. Sitne joj oči nemirno migolje iza širokih očala 
debela okvira, — tako da ni živ stvor ne može nazrijeti u 
njima ma ni zere zlobe. Ali sa svijem tim ju je pratio starčey 
nepomirljiv zazor. Na prolazu bi se uvijek ugnuo toj crnoj 
ženčici, a u času, kad bi prolazila mimo njegove klupe, nastao 
bi za nj kljun vlastite papuče vrelo neiscrpive zanimivosti. 
Dapače kažu, da je ne jednom u kući božjoj volio stajati, 
nego li da zapremi jedino prazno mjesto, kojemu ona bijaše 
susjetka, 

On se je uvijek pričinjao, kao da je ne vidi, i brižno 
se klonio njene blizine; blizu nje kan da bi ga mučilo neko 
neizvjesno čustvo — čustvo suvišna susjedstva A baš to 
čustvo suvišna susjedstva bijaše to čudnije, kad nijedno od 
njih ne življaše u braku, i što se je tekom rasprava o tom 
problemu našlo čestitih gradjana, koji su pamtili, da su im 
se obitelji za davne im mladosti prijateljski pazile i živjele u 
lijepoj slozi. Ni ti čestiti sugradjani nijesu pravo razumijevali 
toga čudnoga čustva suvišna susjedstva. Ali ono ostade trajno 
i neugasivo. Njemu bi stari Martin davao oduška svakoga 
blagdana, — kad bi, dakako, dopuštalo ,vrijeme“. — Raz- 
gledav se pomno nebištem i posavjetovay se s gazdaricom — 
iskusnom ženom — bacio bi na sebe dug, svečan kaput, na- 
vukao kockaste hlače i poklopio glavu širokim bijelim šeširom, 
a papuče zamijenio čižmama. U devetere bi hartije zamotao 
komadićak sira, spravio ga pomno u džep, srknuo obilnu 
dozu, uzeo svoj nepregorljiv crveni kišobran, koji mu je 
već dvadesetak godina „za veću sigurnost“ vječni pratilac, — 
pa bi se prekrstio, išuljao na yrata, i ogledavajuć nebište u- 
dario syojim dugim, opreznim koracima na šetnju izvan grada. 
Koj pô sata od grada solidna je krčmica u „staroga Jure“, 
kamo bi starac za objedom upravljao svoje pomne korake. 
Tu bi se posjeo u vrt pod lozu, na svoje obično staro mje- 
stance, za kamen sto iza kuće, pa bi odmotao svoj zalogajak 
srčuć s osebito strpljivom sustežljivosti svoju mjericu: — po, 
pa zatim opet pô polića. 

To mu mjestance bijaše vanredno milo. Sve ga je tude 
poznalo; i stara, kudrava kuja, koja bi jamala odmetke sira, 
i zgrbljen spori Jure, koji no vrlo lijepo i dostojno solidna 
krčmara uvažavaše njegovu mučaljivost. 

S toga se Martin i osjećaše tude kao u svom domu, 
podavajuć se običnoj komodnosti. Uživao bi kapljicu božju 
veoma obzirno, sve zirkajući sad na kamenite brjegove, sad 
na more i poprijeke otoke, što plivaju u jedva vidljivu kolutu 
tanašne, plavkaste maglice. Tude bi on lako disao, možda 

upravo zbog sigurnosti, da mu ne pači ničija zazorna blizina: 
— jer je crna susjetka svakoga blagdana posjećivala svoju 
malenu bašticu na protivnoj strani grada. U ostalom sve kad 
bi i hotila, ne bi se ona mogla da podade rastrošnosti ; 
jer je morala da odplaćuje stari neki dug, koj je poput more 


sjedio uknjižen na njenoj hrapavoj krletci. — Da, on bi se 
razgledavao jasnim i prostranim svijetom, daleko od čamnih 
sličica ulična života, i bilo bi mu voljko pri duš. — Nu 


sitne njegove oči, navikle tjesnoći gornjogradske uličice, za- 
malo bi se silno umorile od tog obilatog motrenja, te bi na 
poslijetku stao žmirkati i nekud nepovjerljivo zirkati u okolo, 
sve uylačeći glavu med šiljasta ramena. Kad bi se zažario 
rub zapadnih oblaka, posrkao bi ostatak u čaši blaženom spo- 
rosti, vrlo obzirno ispuknuo kožnatu kesicu, brižno razvezao 
uzicu i izbrojio cijenu, novčić do novčića. Zatim istim putom 


u grad, ponešto mrk; — možda upravo s toga, što bi se 
već unapred stao podavati naskorome čustvu neugodnoga 
susjedstva. 

Pa je li to jednolično, pravilno, — bi reći mehanično 


živovanje zavrijedilo onoliko čežnje! Eto, s toga su se i čudile 
njegovoj molitvi okolne babe, stenjući pod zajedničkim pri- 
tiskom kasne starosti. I dobra se je gazdarica čudila, otiruć 
potajnu suzu, i misleć, pazljivo misleć o tom, što to Martin 
— kako se je činilo — pri tom toli živo i brižno razmiš- 
ljava? Ta svi osjećahu i raznim znakovima i uzdasima oda- 
vahu svoje tvrdo osvjedočenje, da je stari Martin već za života 
stekao potpuno pravo na nebesko blaženstvo. Pa čemu onda 
prezati pred tako blaženom smrti! — Al zaludu sva umo- 
vanja: on je i zbilja hrlo razmišljao, baš kao da pred: smrt, 
1 nečemu se otajno otimao. — 

Muha je zujila, mačak preo, brojanice škrebetale — a 
prsa se i dalje nadimala, težko, žurno, okratko. Baš je živo 
uzdahnuo stari, umirući grob, izvukao izpod popluna suhu 
ruku i mahnuo prema prozoru. A oko mu usplamtilo iz mr- 
kih udubina nekim blagim sjajem, smilkom, opraštanjem, što 

li? — Ali ga žalibože nijesu razumjeli, ni škrebet4juće babe 
ni poštovana gazdarica, a ipak je nešto hotio da očituje. 
Zatim je klonuo i izvrnuo oči, a muha iznova zazujila mimo 
zamirućih zraka kasnoga jesenskoga sunca — — 

On je preminuo. — 

Na večer trećega dana iza toga pričaše brijač Tanana 
nekomu mladomu čovjeku, kako je poštovana gazdarica strašna 
u svom pravednom grjevu proti pokojnome starome grobu, 
koga je ona žalibože sve do zadnje ure kao sestra brižno 
njegovala, pa joj ostavio tričav zapis, ni što bi desetinu nje- 
gova imetka ponio, a ostalo baštinila — crna susjetka. — 
Brzorjeki brijač znadijaše po tom tumačiti pokojnikovo čustvo 
suvišnoga susjedstva veoma živim riječima; a on je i u o- 
stalim stvarima divan nagadjač, pa mu i povjerovati možeš. 
— Kad je naime u ono doba, gdje još pojav vojničkoga 
časnika u gradu bijaše veoma zazoran, neki mladi topčija dulje 
vremena u gradu proboravio, ona se je — crna susjetka — 
za onda još u yeoma ljubeznoj svezi sa pokojnim Martinom, 
tim novimi pojavom toliko bila zaludila, da je u velike zabo- 

ravila na nužne obzire čestite gradjanske djevice. — I od 
onda ta mržnja. | 
— U ostalom, — završi brijač, prevukav jabučicom, — 


tomu se bijaše i nadati od staroga groba ; jer on nije mogao nit 
na koncu života da učini van što naopaka ..'. S tim je 
Tanana živo i yijerno ocrtao sveopće mnijenje o pokojnome 
Martinu, kojemu ta blažena kršćanska općina nikako ne mo- 
gaše oprostiti, što nije ća do smrti živo uzdržao svoje kobno 


čustyo suvišnoga susjedstva. 
(«Vienac» g. 1883.) 


—>se— 


— AA 9 


DDI 


OA OEA A E OC O I EO A S ET E E A prosa 








Mužev povratak. 


udo je, Bože moj, pravo čudo svoje vrsti, kako je ta 
dobra ženica hitro i udesno znala razmišljavati. Da, divno 
je znala razmišljavati. Bijaše to u prostranoj sobi u gornjem 
gradu, niskih stropova, s jednim prozorkom na dvorište. 
Zaprema čitav prvi sprat mrkosive dvospratne kuće. Hrapav 
i čadjav zid ljuto išarale godine izdubinama, kakovim obiluju 
starinske kuće; iza njih poželjni ljudi rado slute zazidane 
novce. I pod je hrapav; jer su daske na njem tekom 
vremena što izpucale, što se opet silno izlizale, tako da 
kvrge iznad koritastih izdubina provirivaju poput kljinaca. U 
kutu se boči ogromna zemljena peć, koja ljeti služi 1 kao 
udesna polica, jer na njoj vidjaš stvari svake vrsti i po- 
rabe. U drugom se kutu koči visoka postelj, a po srijedi 
sobe omašan sto sa cigle tri stolice, — sve domaći obrt hva- 
ljene ustrajnosti. Do peći se sklonio nizak ormarić, crno 
oličen ; iznad postelje omašna škropilnica podno slike matere 
božje od Trsata, preko koje vise troje moći, a na suprotnoj 
strani propelo, obješeno o crvenoj našušurenoj vrpci. Na jed- 
nokrilnim, žutkastim vratima visi nekoliko komada ženskoga 
odijela. 
U polutamnu kutu igra se desetgodišnji dječak Filip, 
umišljajuć si u odebelu komadiću jelovine brod, u tanahnu 
čavlu, što ga u nj zabio, jarbol, a u hrpici crvena, dugoljasta 

graha mornarsku čeljad, dočim je jedan odebeli, pjegasti služio 
kao kapetan. | 

A dobra ženica — majčica — zuri na prozorak u. 
dvorište, nadoplićuć petu čadjavoj čarapi. Zuri na prozorak. 
izmedj dvajuh lončića bosiljka i ružmarina, primorskog. cvijeća, 
što no ga domaće žene osobito cijene, i sdrobivši po koji 
listak medj prstima, po čitav se dan njegovim snažnim mi- 
risom nasladjuju. 

I ako stanuje ona u svoj kućici već punih dines 
godina, ipak je njeno oko uvijek nalazilo paše po tom uzah- 
nom, sumračnom dvorištu. Ogradjivaju ga do tri stara, odrta 
doma, kojekuda porazbácanih prozoraka. I na tim prozorcima 
bijaše uresa — bijaše cvijeća, a da se i ne govori o razno- 
bojnim krpama, što no ih poštovane susjetke, ljubeći povrh 
svega ,blaženu“ čistoću, tuda vješaju, neka se suše na ljetnom 
zefiru. Inaće ne bismo u tom dvorištu mogli opaziti ništa 
osobita, osim možda dvoje kamene stube, dvoja vrata od 
pivnica, narijedak pločnik od krupna, blatna šljunka i poviš 
njega dobranu krpicu bistra i čista nebišta, izrezuckana vi- 
sokim dimnjacima. 

Ele ništa, što bi velegradjanina udovoljilo. Pa ipak je 
to dvorište vanredno drago dobroj toj ženčici; ono joj 
svojim jednoličnim, sumornim bojama, svojim ukočenim, 
oštrim crtama i obrisima budi i mami misli; — jer ona 
je, valja znati, veoma rado misli. Kraj toga ne treba smet- 
nuti s uma, da su primorcu njegovo obitalište, njegov život 
i navade veoma mile, i odveć, a da bi ih mogao i časkom 
pregorjeti. 

Usrijed svojih misli pogleda dobra ženica u vis, i vidje, 
gdje se sunčano zlato šulja u visine, kako je ožarilo kapice 
okolnih dimnjaka. Ama same kapice. — To ju sjeti, kako je 
blizu doba, gdje će se on vraćati kući. On je bo zanatlija, 
zidar, a barem zidarskim majstorima nije sile raditi nakon 
sunčanoga zapada. Onomad mu kaza gospa kapetanica, neka 
mahne jošter preo jedne male krpice zida, što bi se jedva 

četvrt sata bio zabavio, a on joj ponosito odsiječe, da je jur 
minula zidarska ura. O, — on si ne da zapredati, pa ni od 
koga! Napokon gospodi čast i poštenje, ali se i od njih groš 
krvavo služi. Ti meni svoj groš, a ja tebi svoje dlane, pa 
smo ravni. — A pogotovo on! Čovjek čitav, čovjek na svom 
mjestu! — Ali ipak, — Bog bi ga znao, kako to on ne go- 
vori jasho, kako to nikako ne će da stupi na čistac! Što 
. je do ženitbe naime, jer je čeljade najljepše dobe, a gospo- 
darstvo bez žene voćnjak bez ograde. Bilo i to, što kažu, da 
mu je prva žena bila vanredno draga; al tome je već punih 
šest godinica, što ostade samac na ognjištu. A što je čovjek 
bez žene! 

Ženica primakne u taj čas vršak svoga tanahnog nosića 
nad stručak bosiljka, i taj ju miris zateče veoma ugodno, 
nekud milotužno, əl ugodnije no ikada prije. Ima u nje 
zera naravne sjete. U svojoj mladosti naginjaše čak na 
tugu. U ono doba, kad joj se je muž spremao, da ju zaprosi, 
bijaše toliko. nemirno melankolična, da je tetka Bare rekla 
očito vred čitavim susjestvom, da još nijedna ,od njihova 
roda“ ne bijaše toli rano izprošena, i da je prava sramota, 
kako je to djevojče zanaglilo s udajom. Zaista je to rekla. 
Pa ito, da takove udaje ne slute na dobro. Ali tetka je Bare 
bila brbljavo čeljade, vično zanovjetati, akoprem inače po- 
 svema dobra srca; Bog joj se duši smilovao! Pa napokon 
valja uvažiti, da žensko nije nikada premlado za udaju, kao 
ni prestaro. A muž joj bijaše toli pristao i živ momak! Živo 
mu se sjeća plavoga i velikoga oka, pa kestenjastih vlasi, 
vijugava brčića; nu nosa mu nikako ne može da dozove u 
pamet, nosa ni ušiju. Kadgod tegne pomišljati na nos mu 
il uši, uvijek joj se prikaže oštar, zavinut nos njena su- 
sjeda i njegove tanahne, zavrnute uši. A po tom si je lako 
dozvati na um i čitavu glavu; one crne, udubljene, nemirne 
oči, pa tanke, u oštar kut svedene obrve i košćato, dugoljasto, 
blijedo lice, zaokruženo crnom bradom na amerikansku. S 
toga ona valjda 1 misli toli često na svojega susjeda. Tà, 

Bože, tko napokon da i odgovara za to, što je Vicko izginuo 
na morskom putu! Tomu je već deset godina, što joj se je 
oledenio bračni krevet, a osam godina, što su joj dopanuli 
glasi, da se je mužev brod razbio u Ingliteri. Taj je glas 
donio Pere Smokvina, koj je pripovijedao pod pouzdano ime, 
da se osim krmilara i još jednoga momka nije spasila više 
ni krštena duša. Bože moj, — one groze, one boli! Na što 
joj se eto izvrnu ženitba! Siroče se dijete dreči po pustoj 
kući, i ta dreka istom sjeti dobru ženicu, da se mora jesti; 
jer u onoj smetnji i u onom jadu ne bi ona po gotovo bila 
niti mogla osjetiti nijedne druge nevolje, pa zvala se ona 
upravo i glad. Tako je isprva istom po Filipovu želucu stala 
osjećati gladnu prazninu, pa onda zasukala rukave, da radi. 
— Bi reć, da je tetka Bare nekada imala posvema pravo. 
Uminu i to — na sve se čovjek privikne. Sada se ona 
sjeća na muža samo pri molitvi za njegovu dušu. Medjutim 
je već treća godina, od kako su gazde izprašili staru lupaču 
Fabu Cinkvinu iz gornjega kata, našto je ona upravo odahnula; 
jer je Fabo danomice dolazio kući kasno u noć, i nakresan, 
pa tukuć ženu bunio čitav komšiluk u ,lijepu“ mu miru, A 
za njim se je nastanio Martin Mučalo, zidar, dobar i miran 
susjed, koji no bi došao kući natrušen rijedko koji dan izvan 
nedjelje. Ali nedjelja je božija i njegova; jer čovjeku, koj se 
šest dana bez prekida kini i raspinje, upravo je grjehota, kad 
bi se sustezao, da bar sedmi ponešto veselije proboravi. — 
I inače je Martin ljudina. Udovac doduše već sedmu godinu, 
ali bez djece. Žena mu se prestavi Bogu na pravdu umah 
pri prvom porodu skupa s djetetom. — O da, on je prava 
ljudina, akoprem je nekud odveć miran, — tih. Najprije je 
svako jutro i večer zamrmljivao ispod glasa: — ,s Bogom!“ 
— a kasnije znao bi dobaciti i po koji upit, po koji valjanu 
riječcu, tako da su sada dobrahni prijatelji, — ali i ništa više. 
Samo prijatelji! — — pa ipak joj se čini, da se njemu već 
davno otkida s ustiju neka riječ, — al se nikako ne će da ot- 
kine. Ona ju vabi slatkim posmjehom, pa kosim, bojazljivim 


S 


107 


pogledima ; ali je u tom majstor Martin prava kukavica. Uvijek 
ju progutne, tu riječcu, pa se zguri i dovikne: s Bogom! — 
Ali sjutra se ona nečemu nada; sve joj srce nešto šapuće. 
Sjutra je Martinu imendan, a ona će ubrat stručak bosiljka, 
pa mu ga zadjenut za kaput. Tko zna! — cvijeće je odri- 
ješit tumač, kad se radi o styarima medj mužkim i ženskim! 
— Tko zna! 

Sunce usplazilo preo visokih dimnjaka, a blijedi se 
sumrak uhvatio zemlje. Dobra ženica udilj misli, i u svojim 
se mislima češće dodira uspomenom tetke Bare i njena pro- 
rijeka. 

Na kamenim stubama zataptali koraci, i bubajući prešli 
u predsoblje. Ženčica i nehote otrgne vršak najvišoj grančici 
bosiljka, pa ga pomiriše. Vrata se sobi otvoriše. — — 

— On je! — 

I bijaše on. Krupna stasa, u surim haljinama, tamna, , 
blještava oka, zaraštene, guste i kudrave brade. 

— Toli kasno, dragi susjede? — 

Nema odgovora. 

— Vi ste to? — obrne se dobra ženčica, dočim je malomu 
Filipu izpao kapetan iz ruke. 

— Da, ja sam. 

Krupan, hrapav, stran bijaše to glas. 

— Ta tko to? Tko ste? — teška će daha ona. 

— Tko: Ta do vraga, zar me više ni žena ne poznaje ? 
— A ja sam ipak živ živcati tvoj muž Vicko! 

Ženčica klone bez daha na stolicu, a stručak joj se bo- 
siljka sklizne niz nemoćno koljeno. Bijaše od volje, da se 
čisto onesvijesti. 

— Ti si to — Vicko — ! — 

— E, dakako. A ovo je Filip? — Amo te! — Pasja vjero, 
kako je izrasao! -- I podigne u vis začudjena i POJEBJINA 
dječaka, te ga poljubi. 

— Ima u torbaku i za tebe nešta! 

Filip žacavo pogledivć na kuštravu, gromornu ljudinu, 

pa kad mu otac ispuknuo igračku iz torbaka, zgrabi je hitro 
i skloni se u kut. A dobra se ženica medjutim nije jošte ni 
sada sjetila svoje dužnosti. Dakle to je mrtvi joj suprug! 
Mrtvi suprug! — čudne li riječi! Ej, tetko Baro! 

Pa ipak su se dosta čustveno poljubili, 1 odveć čustveno 
glede na vrijeme, što no na oseb proživješe u pije 


godinama. — — 

Tu je večer prekomorski došljak u kavani — kako se 
doliči — odugo pričao majstoru Martinu, svomu susjedu i 
staromu znancu, o svom dosadanjem životu: — kako se je 


spasao od smrti, kako je zabludio na neki otok, gdje je ne- 
komu poludivljemu plemenu robovao. Jedva poslije duga vre- 
mena uspije mu uskočiti na engleski brod, koji se je na tom 
otočiću bio slučajno usidrio. S tim brodom prispje u Ame- 
riku, gdje je neko vrijeme gledao, da zasluži putni trošak za 
Evropu. Tu opet doživi svakojakih zgoda i nezgoda, dok se 
-kao mornar ne ukrca na talijanski brik, pa iza duga vremena 
ne prispje u domaću luku, prokrstariv evropska mora. 

Pripovjedač je silno natapao tu syrju ,odiseju“, a ni 
slušaocu ne bijaše grlo suho, premda je veoma teško disao, 
slušajući. Tako se sluči, te ponovljeni pobratimi dodjoše kući 
kasno u noć, uvjerivši se putom o vječnom svojem prijate- 
ljstvu. — Ovake se večeri sve to češće opetovale, a na račun 
prekomorskih lira, pa tako vremenom dospije dotle, da se je 
Martinov nos ljubičasto zarudio, kada 4 Vicko već stao za- 
našati na bakreno- glinenastu. 

To možda i bijaše uzrok, što se nitko nije imao da 
raduje tomu povratku, do li jedinoga maloga Filipa, koj sada 
nije morao više da istesiva brodić; jer je očev prekomorski 
dar — divna limena parnjača na pero i jedra za dugo vri- 
jeme vrijedila kolik i čitava drvena flotila. 


O, tetko Bare! ` 
(«Vienac» g. 1883.) 

Pričica o probodenom srcu. 





ednog nedjeljnog. popodneva u korizmeno doba vršio se 
o obred „križnoga puta“ u staroj franjevačkoj crkvi. —- Već 
se par dana rominja pramaljetna kišica. Nad morskom 
pučinom nadvili se sumorni, magleni oblaci, što ih tek 
danas jedva gdjegdje počeo da probija veseli tračak blagoga 
sunašca. Nu 1 kraj sve tmore izvana ipak je u tom božjem 
hramu tako toplo srcu i volji! Kamogod upreš okom, svaki 
ti se kutić voljko smiješi dobro poznatim, prijatnim crtama. 
Ti sveci u okolo otvoreno te gledaju, ljupko i pouzdano, 
kao stari znanci. [made medju njima i mrkih čela, ozbiljnih 
pogleda, a uzriješ i po koje smješljivo obličje; ali svi do 
sljednjega motre nekuda familijarno okolišni svijet. A ovaj 
im opet vraća pouzdane, ako 1 trenovite, zeru površne po- 
glede, baš kao 1 domaćim poznancima. Sveci motre i šute, 
navijek jednaka lica, a djevojčice našega gradića, što ih je 
svaka jur po koji griješak i nehote povjerila komu to od 
njih, neograničeno se pouzdaju u njihovu uzornu šutljivost. 
Nemirne noške nestašno kopkaju po starim, junačkim 
grobnicama pod korom, kojih se gordi grbovi nemoćno po- 
daju prašini novoga doba, te ih ona očevidno izjeda. Lavlja 
griva, zmajevo krilo, turska glava na vitu koplju s tankim 
poput jegulje perčinom, što no joj zub vremena odavna iz- 
glodao obličje ća do temelja, — sav taj historijski, nijemi 

starež čami u doboku snu ispod tanahnih, lepršavih skutova 


mlada svijeta. Nu od tih kamenih stvorova, — o da im živa 
oka! — ni zere zlobe ili pogibli po taj laki, života željni 
svijet. — Teška li jada, da ti mramorni svjedoci razyežu ni- 


jeme svoje usne! 

Mljedan sunčani tračak zaviri nerazumljivom izvjedljivosti 
u starinski hram. Tajinstvenim osmiješkom zabljesne kroz vi- 
jugave kolute tamjanova dima, ušulja se u tamne kutiće la- 
koumnih poklonika, pa iščezne iznenada, kao što bješe i 
bljesnuo, — tiho i bez izražaja, te ne znaš, što htjede, da 
kaže. — — — | 

U kutić jedan, na staru bršljivu klupu, niti sunčani 
zaluta tračak, niti se izvjedljivo zagledava oko. Obilni oblici 
starinske gradje podaju mjesta jedva dvoma. O taj mračni 
kutić ne otimlje se ni krštena duša, ni ista starost, svjetla 
željna svome oku, što izgara. Tude redovito zaprema mjesto 
suhonjavo žensko čeljade, u skromnoj, tamnoj haljini, što no 
je odavna u zaborav smetnu hrli točak dnevnoga ukusa. Iz 
blijeda joj lica bliješte krupne, crne oči pobožnjačkim sjajem. 
Kose si na glatko počešljala 1 povila crnim, svilenim rupcem. 
I tako to lice gotovo bez okvira u velike naliči svetačkome 
kipu. 

To čeljade nije još posvema staro, ali se pričinja dapače 
i drevno. Imade sudbinom osudjenih obličja, što traju i svr- 
šavaju uyijek najednako, bez traga radosti ni tuge, nijema za 
svijet, 1 kamena, poput mumija i kipova. — Pa ipak kako 
srdačno i svijesno ulazi ona preko praga božjega hrama, 
kako voljko sjeda u syoj zakutak, pa moli, žurljivo, toplo 
i pouzdano, upirući oči u miloyidni kip matere Božje na gla 
vnome žrtveniku ! 

Po treći put zaori konačna pjesma: 

Hvaljeno budi po sve vijeke — — 

Posljednji zvuk pjesme i orgulja rasplinu se u mirisnu 
zraku. Ljudstvo se pokrene prema vratima. Tko se križa, tko 
izmjenjuje pozdrave, a tko: opet popravlja pobrkano odijelo, 

Kad je već crkva gotovo prazna, u one svečane trenutke 
namah nakon bogomolje, prekrsti se starica, zaklopi svoj o- 
mašni, bakrom okovani molitvenik, pa izidje lagašno, opre- 
znim, nekud poskočljivim koracima, što no te iz daleka 
podsjećaju na žurno plaženje želve. 

— Ah, gledjte staru Gjorgju! — šapne mladjahna dje- 
vojčica pred crkvom, dok je starica prolazila. 

— Alaj je i ta negdje dodijala Bogu! — prihvati druga. 

Podalje od njih stajaše poznati domaći satirik, stari 
mladić Nadalin, što no je staru Gjorgju upravo prošlih po- 
klada zgodno prikazao u slavnome prohodu krabulja. Pridesio 
si i isto njeno odijelo, oponašao i isti hod, pa upotpunio 
prikazu čudnim oznakama: prihvatio staru, popucalu gitaru, 
a na ledja prevjesio ogromnu kartu srčeva asa, probodena 
strjelicom. — U njega je veoma tanko uho i osobita volja 
razgovoru, I on poču ovu opasku, pa će pošaptat djevojkama: 

— Da nadoveže sve izmoljene krunice, stara gitara, pre- 
mostila bi lako more do otočja! 

Starica poču na to iza sebe oglasan, srdačan smijeh, ali 
se i ne obazre. Ona je jur odavna navikla, da je posvuda 
prati nerazumljiv žamor i smješkanje. Jednako mirno i spo- 
kojno prodje ona svoje navadne šibe, da se u dstatku dana 
pripravi i ojača za budući težatnik, kad no će morat da služi 
svoj težak svagdašnji hljebac, pletući i šivajući za rugavetne 
cijene. Tako se ona već odavna proturava kroz nemili život, 
bez roda i prijatelja, nikome na teret ni spačku. Pala med 
svijet poput makova zrnca i sklonila se u najnižu rupicu. — 


Pa eto! ni tude je ne štedi oštra domaća satira. 


* 
k * 


Ubraja se već u davnu historiju, kad no je stara Gjorgja 
ostala siroče bez oca i matere, u stare bake po mlijeku. Otac 
joj zaglavio na moru, a mater ubio čemer i uboštvo. Još po 
namjeni pokojnoga oca podje mala u školu, a poslije ju baka 
kao potpuno jur siroče dade u nauk švelji susjetki Gašpri. 
Kad se je djevojče izučilo zanatu, poče šivati u kući, a na 

mahove i kod stare parone, kako se kada namaklo posla. 
Živjela samodruga s bakom pod krovom uske dvokatnice, 
kakovih, nalik kulama, imade mnogo u gornjem, najstarijem 
kraju grada. Čitav stan — mračna sobica iza tijesne kuhinje. 
Unutra zaudara po čadji i po nekoj osobitoj zdusi, što se 
uvriježi, kad ista čeljad dugo vremena stanuje na tijesnu se- 
lištu. A starica očekivala tude smrt već preko dvadeset godina. 
Zgrbila se od bolesti, kostobolje i kašlja, pa je već od desetak 
godina nije ponijela tvrda zemljica. Starica čami, moli i sveu- 
dilj uzdiše za slavom nebeskom. Od nekoliko godina suze joj 
oči neprestance, i vid joj pofalio, Bog znade, da li od davna 
plača ili davne bolesti. S toga nije čudo, što je starica mr- 
zovoljna i zanovjetna maloj Gjorgji, koja je vjerno pazi i 
nastoji, otkako se pamti. Mukotrpan je tude njezin mladjahni 
život! Ustaje u cik zore, robota oko kućnog posla, pa onda 
sjeda za svoj ropski šivaći stolčić kraj prozora, i bocka, bocka 
iglicom sve do sutona, motajući u svojoj ludoj mladoj pameti 
uzahne, djetinjske misli, Pogled joj se otuda krili preko kro- 
vova donjega grada, i zahvaća krpicu mora, što bliješti na 
suncu poput srebrna jezerca. Tamo se odrazuje smijer vjetra 
po igri valova, odanle se pojavlja slut sjutrašnjeg vremena iz 
boja 1 prizračja zapadnoga nebišta. A to gatanje u velike 
zanosi mlado djevojče: hoće li biti zgode za blagdanju šetnju, 
za večernju, hoće li krenuti sjutrašnja procesija. U takim zgo- 
dama se na časak izmakne ispred bakina oka. S tih pohoda 
donosila mladica u tmurni dom slatke uspomene izrazitih 
slika 1 dojmova i čudnovato neko čuvstvo čarobna umora, 
što bi joj oživljalo čamne trene slijedećih dana sve do nove 
zgode. ` 

Jednom, u početku suha i topla listopada, sjedjaše tako 
Gjorgja kraj svoga posla pri otvorenu prozorku Baka hrop- 
ljivo diše, a stari domaći mačak jednolično prede na sunčanoj 
traci. Popoldanje se nebo sjajno modri, gdjegdje po koji kao 
perce lagan oblačak zapliva njime i rastapa se za čas poput 
slučajne pjene na glatkoj pučini. Tako se upravo javljale i 

rastapale sitne spomensličice u djevojčinoj duši. — Odlazak 
očev u nepovrat, suze 1 zagrljaji, kao u magli, pa bolest ma- 
terina, teški njeni uzdisaji, i smrt, babe u crnini, duplijeri i 
sprovod. Onda pusta osama kućna kraj školske dragote, pa 
bučno šveljačko društvo u parone Gašpre. Osobito ovo strogo 
stezano, ali ipak zadovljivo društvo! Od njeg počimlju spomen- 
sličice bivati jasnije. Kako se slatko — na pola zlobno, a na 
pola nestašuo — čavrljalo tude o dnevnim tricama, pazarilo 
vrućim novicama, pod kraj dana, u sumračju, ili pri zimnjoj 
luči pričale strašljive pričice o sablastima i vukodlacima, o 
vilama i utopljenicima, da su ti se kose ježile i trnci te po- 
dilazili! A kraj toga ti neprestance druževno i nekuda toplo, 
sigurno pri duši! — Otada potječu i one kratke nedjeljne 
šetnje cestom uza gričje, miris ranih ljubica pokraj ubavih 
drijemaka, plavilo svilenastoga kuša i zlatilo opojnoga smilja. 
Kako nevina slut značenja i svrhe života probija iza tih prvih 
zrenja prirodne dragote — ! — — 

Djevojče uzdahnu i kao da osjeti smožan i okrepljiv 
miris sazrele prirode. Kako ljubazno zanjiha lagašan lahorac 
vršcima sitna bosiljka na prozoru, — i zamirisa njime! — 
— — Najednom zamnije sprijeka, čini se, iz doma susjetke 
Gašpre, tanak, umiljat, tugaljiv cilik gusala. Divna li čuda u 
tom zakutku s cilika gusala! Mala je kadikad — rijetko, 
veoma rijetko, — znala počuti odnekale iz nezamijetljive 
daljine slab ćurlik flaute, a da mu nikako ne uzmože raza- 
brati melodije. Al ispod čije to ruke sada iz bliza izmiliše ti 
sladjahni, dosele nečuveni glasovi domaćeg napjeva: 

Oj, košutko, crna oka, 
m. Tanka boka, a visoka — ? — — 

Često je tako budućih dneva isti napjev silio to ble- 
djahno djevojče, da svojim krupnim, crnim očima uhadja za 
njegovim  ishodištem. Konačno zapazi jednom na prozoru 
parone Gašpre snatrivo obličje mladića. Kestenjaste mu se 
vlasi poput živa okvira svijaju oko izrazita lica, što no ga 
jedva ponio pahuljast brčić. Jamačno nije to ni artižan ni 

trgovac. Mala pogodi s prve, da je to djak — školan, — 
što se od nedavna valjda nastanio u susjede Gašpre, pokle 
bješe otpočela škola u tome godištu. 

Čarobne li riječi školan u našem gradiću! Važna to 
čeljad, ti mravci božji, što po dva puta na dan hrle ulicama ' 
na glas svoga zvonca, sa svežnjem knjiga pod pazuhon, od 
žurbe rumenih i živahnih lica. Ta ponosita, zdušna četica, 
što više puta u godištu javno koraca pod svojim časnim ba- 
rjakom uz pratnju mračnih, s veće česti očalima zavješenih 
profesorskih lica, koliku li nadu, kakovu li budućnost ne 
goji u svojim redovima! Svi to razumiju, ili bar ćute. S toga 
im saučešća na pregršti: u počitljivu pogledu djeteta, u živu 
drhtaju djevojačkog srca, u susretljiyu žmirkanju starca. A 
oni i umiju. jariti općenito zanimanje i bučnim svojim, skri- 
yenim zabavicama i kasnim serenadama, i milom vile pjesni- 
kinje i silom pošte bezimkinje. Pa i ako se zlosrdnu kadikad 
brižne majke i strogi oci, opet ih vole i žale, iskreno žale s 
poslovične strogosti profesora greke ili latine, i pomiluju, ka- 
dagod se prilika desi. Čitav grad se dnevyice i nehote ozire 
na njihovo živovanje, računa dnevnu dobu po jeku njihova 
zvonca. Tako je bilo od zasnutka, tako i danas. 

A kako se tek godi maloj Gjorgji, kad joj se sukobi 
oko s pogledom susjednog školana! Plahost je i'stid obuzeše, 
pa se za dugo opet ne usudi: pomoliti na prozor. Al se me- 
djuto razmahala zima svojim vjetrovima, pa ti je čisto toplo 
oko duše, uzrijeti novo ljudsko lice, kad samotuješ. Desilo 
im se valjda obadvoma jednako, te se stadoše često puta 
sretati očima. Mladome se djevojčetu eto umnožalo društvo. 
Koliko laglje i žurljivije bockaše ona odsele svojom neumornom 
iglicom, koliko sladje bijaše joj zalagati svagdašnji mučno sti- 
cani zalogajak ! 

Bijaše svečana zornica u staroj franjevačkoj crkyi, u zoru 
dneva začeća Matere Božje. — Baka uvijek näganjaše unuče, 
da po starom običaju redovito polazi crkvene svečanosti, te. 
je s toga i jutros mala podranila i s Klarom susjetke Gašpre 

pošla na zornicu. Stari hram, obilno obasjan svečanim svjetlom, 
orio jednoglasnom pjevankom u znak poroda nazarenskoga 
čedanca, u slavu zore ljudskoga spasa. Usred žive molitve 
srazi se Gjorgjino oko s vatrenim pogledom mladoga guslača. 
Djevojče prestade zanašati bogoljubna slava, pijey joj zamre 
u grlu, poniče i ne podiže više očiju sa svoga molitvenika. 
Istom na putu do kuće — dan se tekar otimao noći — opazi 
opet onaj isti pogled, i nešto je sladjahno, do tada nepoznato 
ogrije oko srca, do dna duše. Osjeti nešto samosvojna i jaka, 
nešto golema u svojoj nutrinji, zažar iskre rana mladenačtva, 
s koga se stalno, naglo pomalja slutnja i spoznanje budućega 
života, njegove sadržine 1 cijeli. A kao u odgovor tome stade 
slijedećih dana oztvanjati sprijeka čeznutljivi napjev: 
Gine, vene srce u menika! — — — 

Nepomično i pobožno kao svetu pjesan nepoznate nade 
slušaše ona po prvi put te zvukove, pa iznenada, ne znajući 
ni sama, za što, — uze tetošiti oko bake, zagrli je žestoko 
i tisne vruć, dug cjelov na njene nagužvane, suhe usne, — 
i zastidi se mahom. I nastadoše dnevi puni sadržaja, obilni 
sitnim opažanjima, živi sa strastvenih kucaja mladenačkoga srca. 

Jedne nedjelje o pokladama pohodi Gjorgju Klarica su- 
sjede Gašpre, družica joj iz šveljačke škole, pa da će u šetnju. 


— A tko si ti, mala? — zažmirka baba s kreveta, čuvši 
stran glasak. 

— Gašprina Klara, — odgovori garavo curče, i vrago- 
ljasto zaškilji na Gjorgju: 

'— Gašprina, — Gašprina! — Valjana ti mati; budi joj 
ravna, pa ne ćeš nikad požaliti! — nakrivi starica svoje kre- 


zube usne na čudnovat posmjeh. 

Klarica se naduši od smijeha, pa zatisne usne u rubac, 
da ne prasne. | | 

— Podjite, podjite slobodno na šetnju, a ti, Gjorgja, da 
mi se doskora vratiš! 

— Jedya sam dočekala, đa izidjemo! — umah će Klara 
čim prekoračiše kućni prag. — Večeras polazimo na ples! 

— Na ples? — začudi se Gjorgja. 

— Zato sam i došla, da te snubim. 

— Mene? — Ja ne bih smjela od bake. 

— A nisi je ni pitala? 

— Znam, da mi ne bi dopustila. Ona kudi plesove, a 
i onako jedva da me na čas pusti u blagdan na šetnju. 

— Prosi je! — Naš me školan Riko pitao za te. Poz- 
dravlja te puno i lijepo, pa da neka podješ s nama. A ti još 
nisi nikada ni bila. Ta šta si onda i vidjela u svom Životu? 
— Bit će i Mena i Karla i Kata! | | 

— Školan? — Kako to on baš mene zove? — Ta on 
me i ne poznaje! 

— Ah, što kažeš, kao da ne znam! Pozna se vas dvoje 
i te kako! — zažmirka Klarica vragoljasto. — Već me je 
više puta pitao za tebe; sve mi se čini, da te voli, premda 
Karla uvijek oko njega oblijeće. | A 

— Što se šališ! — prošapta Gjorgja gotovo bez daha. 
— Odakle bi on mene volio! i 

Djevojče se čisto zbuni, problijedi na taj glas, pa se 
opet za čas živo zarumeni, poniknuvši nikom. Stidila se po- 
gledati u oči svojoj drugarici — sveznalici, Živo je obuzelo 
čudo, kako to ona umije tako lagacko pripovijedati o tim 
stvarima. — Bože moj, koliko je umna i zborita ta _Klarica! 

— Kažem ti, — nastavi napastovati Klarica — on te 
voli, uvijek propitkuje za tebe, pa je Karli sve zaludu! — 
Samo će s tobom plesati. Da vidiš, kako će se jediti Karla! 

Gjorgji se čudan pričinjaše taj razgovor, al ugodan i 
zavodljiv, van reda zavodljiv. — Al ipak ne obreče ništa, pa 
se tekar pod suton vrati kući s ljutim žaocem ožidanja u 
dosele spokojnoj svojoj duši, te po prvi put u svom vijeku 
nemirno prospava noćcu. Kao i uvijek spavaše baka na pola 
otvorenih očiju. Najednom prisluhnu pomnije, pa se oglasi: 

— Što ti je, Gjorgja? Jesi li bolesna? 

— Nisam, — uzdahnu Gjorgja. 

— Jesi li se sinoć prekrstila svetom vodicom ? 

— A da, babo! 

— Pa spavaj, spavaj! 

Gjorgja se pritaji, pa zaspi istom iza kako se pijevci 
ozvaše o ponoći. 

Buduće se nedjelje Gjorgja neobično dugo vrzla po 
odaji. Već je sve pospremila i udesila, i više se puta opet 
dotaknula iste stvarce. Sve joj se nekakova riječ otimlje 
na usta. 

— Spremaj se na misu! — požuri baka. 

— Ta dospjet ću, babo. 

Pa iza male stanke priupita nasumce: 

— Babo, jeste li vi polazili plesove u svoje mlade 
dane ? 

Baka se uspravi na krevetu, pa zirnu svojim sumrtvim 
pogledom, i pomuča časak, kao da se domišlja. 

— A da, polazila sam, — polazila na tanac do pokoj- 
noga Vicka On je svirao u svirce, i plesali bismo nedjeljom 
po podne. Sve bi se družice sastale tude — i bilo bi nam 
veselo, — pa pod večer svaka svojoj kući. Al sad već nema 
takovih tanaca, — zatiru se stari, dobri običaji. Sad lunjaju 
djevojke po noći s obrazinom na licu, i ogledaju se pred 
zrcalom kraj svijeće, da im se prikaže nečastivi (potari ga 
sveti križ!), i kite se i mažu. | 

— A ma za što to da im se prikaže nečastivi, babo? 

— Ne znaš ti, ne znaš, mlado ludo! — Tko god miluje 
i izopačuje svoje lice, taj nije s Bogom pošao. Noć je za 
počinak, u noćno doba obilaze zli dusi, i mame pogane kr- 
šćane, u pakao ih mame, rano moja! 

— Pa i ja sam se koji put pogledala u zrcalo u noćno 
doba, kad no me bolio zub, — i nikad mi se ništa nije 
prikazalo. 

— Bog budi s tobom! Al ne ogledaj se više, drago 
moje! — Prikazao bi ti se na griješnu misao, Bože oslobodi! 

I baka se naglo prekrsti. 

Malu ostavi svakolika hrabrost na ovaj razgovor; al će 

ipak sažeti ono malo jošte smiona srdašca, pa će baki na 
priječac : 

— Pa sve polaze plesove: i Klara i Karla i Mena. — 
Bih li i ja, babo, pošla jedan put s Gašprinom Klaricom ? 

— Ti! — zapišti starica. — Da li te već muti djavao! 
— S Klarom? Gle, tko bi to mislio od Gašprine Klare! — 
Nikad ni do vijeka! — Neka sve ope polaze, kuda im drago, 
— ne će, ne boj se, doći daleko. Al ti ne ćeš, dok je babe 
u životu. Za što molim dan za danom, da te Bog očuva od 
napasti? — Nikad! Radje da živa padneš u grob! 


Starica se bila živo razgnjevila. Oči joj se kroza svu 
maglu zakrijesile, i probio je mučan znoj. 

— Nude se prikriži svetom vodicom, pa budi spokojna, 
dijete moje, kao i dosele! — Podji na misu, pa se pomoli 
Bogu, i mahni se Gašprine Klare! Jesi li čula, mahni je se! 
— Zločesto društvo — gotova propast! 

Gjorgja uzdahnu, i ne odvrati ni riječi. Uze molitvenik 
i podje u crkvu,. smućena, tužna. Bakin je govor posvema 
preplašio 1 savladao. — Pa ne ću poći, — pomisli, — ostat 
ću živa i bez toga. — Pomoli se pobožno, da joj se nikad 
ne prikaže nečastivi. l | 

I opet minu sedmica dana. Raspuhala se bura, zameo 
snijeg, zaledili se prozori. Duga, dosadna sedmica, kad no se 
tek iza prozirnih stakala vidjao nejasan pojav susjednog ško- 
lana, a zujio žaloban cilik gusala, žaloban, da te srsi prolaze; 
daje ti se na plač s nerazumljive tjeskobe i čeznuća. — Sli- 
jedeće nedjelje na putu od crkve srete se Gjorgja sa svezna- 
licom Klarom. Klara to jedva dočekala, pa prosu na dušak: 


— Hoćeš li s nama barem večeras? — Ah, zabave li 
posljednjeg puta! — A školan Riko neprestano propitkuje za 
tebe, i žao mu bilo veoma. Čas prije izruči mi ovu kiticu 
bosiljka. — Podaj Gjorgji, — reče, — i kaži joj, da će mi 
srce pući od tuge, ako me ne usliša večeras. A ovo joj od 
mene zavjet. | 

Gjorgja primi hitro kiticu s crvenom vrpčicom, pa ju 
pomno sakrije med prste, i uzdahnu. | 

— Ne mogu, ne smijem. Pitala sam babu, al ona ne 
da ni pomisliti. 


— Pa umakni! — Baba rano zaspiva. 

— Nemoj za Boga; — griješna li si! Ta umrla bih od 
straha. — Baba rano zaspiva, istina, al se i budi po noći. 
Ta proklela bi me mahom! — Ne mogu nikako! 

— Idi, beno! — zažali je Klara. — Tako ne ćeš nikada 
sreće steći. — Pa što će ti baba; ti hraniš sada i sebe i nju. 


— Promisli, promisli! 

I tako se rastadoše. | 

— Tako ne ćeš nikada sreće steći —! — Te su na- 
pasne riječi cijeli dan plazile po njezinoj pameti. Al ne pre- 
može ogriješiti se o baku, te ostade kod kuće. Cjelunu zavjetni 
darak i spregnu se; — al ne zaboravi. 

Slijedećih joj dana neprestance i naumice presjecao pute 
oškolan Riko, zirkajući joj pouzdano i drsko u zaplašene oči. 
A ona se zažarivala, nešto joj nasilna zadrhtavalo u dnu 
grudiju, ključalo u mozgu, pa bi svakiput obnevidjela, ne 
znajući gotovo, kuda koraca. A izmicala se njegovu susretu ; 
bilo joj stidno, misleći, da već sav svijet znade za njihovo 
milovanje. — Jedne večeri upravo zamicaše, u uličicu do 
svoga doma, kad li joj opet Riko zakrči put. Ona se lecnu 
i zakorači unatraške. 

— Dobar vam večer, Gjorgjo! — prošapta Riko drh- 
tavim glasom. — Ne bježite preda mnom! 

Gjorgja stade. Neki vrući, ugodni mlaz prostruji joj 
tijelom. | 

— Poručivao sam vam, zaklinjao vas, — Al zaludu. — 
Ne bijahu li vam dragi moji poruci ? 

— Ne pitajte! — Zateći će nas! — usplahiri se dje- 
yojče, ne naviklo ovakim domjencima, pa pokuša, da prodje. 

— Ne puštam vas bez odgovora! — planu mladić i 
prihvati je za ruku. — Tako vam Boga, odgovorite mi, 

upokojite me! Ja vas volim, toliko yas volim, da ne mogu 
živjeti bez vašeg milovanja ! 

Gjorgja se nenadano osovi, upre oči rayno u njegovo 
.lice, pa progovori drhtavim glasom, al jasno i zvučno: 
— Ija vas volim! 
Mladac je prihvati u naručaj. Ona osjeti njegov dah na 
. svom licu i sladak cjelov, potraja tako časak, pa se prenu 
i trže. 


— Hvala ti do Boga! — šapnu on. — Al me usreći 
posvema! Obreci se za sjutrašnji ples! Zborit ćemo o ljubavi 
našoj. — Obreci! 

— Ne smijem — od babe — — ` 

| — Ne treba baba znati! — Umakni! — Čekat ću te 
kod Klare. — Obreci! — sladjahno drhtaše mladićev glas. 

— Doći ću! — dahnu ona i odbježa u kuću. 


Jedva dočeka, dok usnu baka, pa onda uze jur uvehnulu 
kiticu bosiljka, i dugo je, dugo dragaše usnama.. 

Sjutradan se baba časkom pridigla i prošepesala po 
sobi, al je na brzo stegnulo u kostima, pa se povratila u 
krevet. Tužila se na jako tištanje u prsima. U suton zadri- 
jemala, teško hripljući. U sobici gori žižak, kao i svaku noć. 
Taj im trošak od prijeke nužde; jer starica ne bi mogla inače 
da počiva. Po noći joj treba da dohvati vode, da protrlja 
uljem bolne grudi, ne bi li lakše odisala. — Gjorgja se pri- 
tajila, da se baka u nedoba ne probudi. Razgrnula postelju, 
savila pokrivač, kao da bi netko poda njim ležao, pa stala 
usred sobe, potiskujući dah. Prsa joj se talasaju, na sljepoči- 
cama igraju joj žile, šumi joj u glavi. — Baka se ne miče; 
— zaspala prvim snom. Gjorgja postade trenutak, pa se na 
prstima prošulja kroz vrata i tiho ih zaključa. Zatim pretapa 
preko stepenica, pa plaho preskakuta ulicom do Klarina doma. 
— Tude joj se dojam prve griješke u životu brzo rasplinu 
kraj vesela klicanja Klarina i živa bljeska s Rikova oka. U 
živoj žurbi obukoše domina, što bi pljesnuo dlanom o dlan. 

— Alaj vam dobro pristaje domino! — kliknu Riko 
Gjorgji. 

— Nitko te ne će prepoznati, draga! — zapljeska Klara 
rukama, previjajući se pred ogledalom okretno poput mačke. 

U taj par prispje i Klarin pratilac, Rikov sudrug, suh 
i sagnut, poput kvake. 

— To je moj dragi! -- pošapta Klara. 

I društvo u dva para odskakuta u plesnu dvoranu. — 
Zablještiv sjaj tude i neopisiv žamor zagluši Gjorgju posvema, 
i zatomi u nje spomen na čamnu odajicu, na nemoćnu baku 
i na čitav svijet. Činilo joj se, kao da je neka nepoznata, a 
prijatna sila ljulja po tom toplom, mirisnom zraku, u pri- 
lježnu zagrljaju od nedavna ljubljena prijatelja. Koliko novote, 
blaženstva, koliko pouzdanja u novu svoju, iznenadnu sreću! 
Nije se više smućivala s njegovih ljubeznih riječi; neka osobita 
snaga, smjelost života usadila se nevidno u njezino srce. — 
Dugo, dugo trajaše ta omaglica, dok se najednom, — ne 
znade, kako, — ne nadjoše.na svježu vazduhu, pod zyjezdo- 
vitim zimnjim nebom. Oštro noćno povjetarce lahori i ugodno 
joj prohladjuje oznojeno lice. Pred očima joj sinu bajna morska 
pučina, obasjana čarobnim mjesečevim sjajem, kao da se poyila 
srebrnim pojasom. Po nebu se krile snježni oblačci, pod oto- 
čjem pliva prozirna maglenasta koprena. — Gjorgja poznavaše 
taj noćni svijet samo po djetinjskim pričicama: — kako se 
ono po mjesečini na obalnome pijesku kupaju bijeli utop- 
ljenici sa staklenim očima. Sretan, tko se ugne! — I drhtnu 
joj nešto oko srca. Riko joj muče pritiskao ruku na grudi, 
i vodio je pod sjenu ne kuća, u sumračnu, strašljivu 
osamu. 


— Vratimo se! — šapnu Gjorgja. 
— Ne jošte! — Ovo nam prva sretna noć! — 
— Strah me je! — prošapta opet djevojče, pa osjeti 


. pokajnu zebnju oko srca. 
— Kraj ljubavi moje! — slatko će prikoriti Riko. 
I drugi njegov cjelov oćuti na svojim usnama, i njegov 

vrući dah opet ju zavodljivo podraga po licu. — Silenije 
zaleprša vjetrić, i omahnu joj kukuljicu s glave. Studena pro- 
maja ohladi joj čelo, sjeti se bakina spomenka o djavlu i 
njegovim napastima. Rikova se ruka grčevito, strastveno ob- 
vijala oko njena tijela, i drhtala, osjetljivo, nasilno. Djevojka 
se trže, ogleda. Poput strijele munu joj glavom neka jasna 
pomisao, pa se trže od slatka umora, izmaknu se, i stade 
bježati. Nešto odvratno, nešto ogavno pogna je s toga mjesta. 

—- Gjorgjo! Gjorgjo! — poču za sobom požudne klicaje. 
Al ona bježi s utješljivom željom, da umine otuda, da za 
Uvijek ostavi iza sebe taj nemili zgodjaj, kao da je nikada 
nije tude ni bilo. Pred kućnim dverima kao pred rajem 
odahnu joj pri srcu, udje i bez daha klonu na stepenice. 
Počinu časkom, pa se umorna, klecavim koracima uzvera 
stepenicama. Pred vratima popostade, pa zaviri kroz ključa- 
nicu. Baka leži na uznak; ništa se nije promijenilo. Tiho 
otvori vrata, sklonu se mahom u kut i svuče. Zatijem se 
uputi do kreveta, pa uz put ustrmi ukočen, plah pogled na 
babin ležaj. Žutkasto svjetlo uljanice trepeljilo po njenu pe- 
peljastom, navoranom licu. Spavaše duboko. Djevojče klonu 
krevetu na rub i sjeti se dužne molitve. I tada nenadano, 
silno, poput proljetne kišice iza sunca navrije joj mlaz utje- 
šljivih suza na snježni, hvala Bogu! čisti djevičanski ležaj. 1 
neodoljiv neki nagon je ponuka, te prihvati bakinu ruku, da 
je poljubi, da odade grijeh, ustvrdi nevinost i obreče pokoru. 
Lecnu se: ruka hladna, teška. 


— Babo! — zavriska, i pritisnu cjelov na staričine 
usne. — Jednako ledene i usne i glava i čitavo tijelo. A na 
pola otvorene oči ne trenuše ni trenom. — Užasna pomisao 


prostruji kroz djevojčinu pamet. Potrese ukočenim tijelom, 
zoynu ju slatkim imenom, al zaludu. 


— Starica bješe usnula čvrsto, za uvijek. 


x * x 


I zaista nije Gjorgja nikad sreće stekla, kako pravo 
proreče Gašprina Klarica. A znala je Klarica poslije i okititi 

širom svijeta Gjorgjino svetaštvo. Kako i ne bi, kad ona 
uporno preziraše sreću, za kojom tegnuše ostale družice, i o 
koju se neprestance jagme i bore, sveudilj o novim pokla- 
dama tražeći nove zabave i nove ljubavi. Riko i ostali oti- 
snuše se u svijet za svojim zvanjem, pa kad se poslije koji 
od njih navrati u svoje staro gnijezdo prvih uspomena, onda 
nehajnim tek pogledom obdari ocvali „predmet“ svojih prvih, 
nezrelih čuvstava. 

A Gjorgja žurljivo polazi bogomolju i grob svoje bake, 
brižno se kloneći svijeta. Nizak humak s istrošenim krstom 
pohranjuje joj jedine vrijedne uspomene mukotrpnoga života. 
Ona se tude redovito sjeća svoga prvog pohoda na taj sveti 
humak. Bilo to odugo iza one zlokobne noći. Dok su baku 
pokapali, ležaše ona u teškoj groznici, od koje se tek u pro- 
ljeće oporavila. Prvi pohod namijeni pokojnoj baki. I tude s 
novom silom provali ljuta pečal i pokora njene duše, što se 
ne uzmože iskajati pred njome, dokazati joj svoju nevinost i 
izmoliti oprost gotovo neoprostivu svetogrdju. Jer starica prije 
smrti bješe doznala za njen grijeh — pokrivač na njenu kre- 
vetu bijaše nakon staričine smrti posvema razgrnut, pokazujući 
i na pola slijepcu prazninu djevičanskoga ležaja. Starica pre- 
minu bez nužne pomoći, s užasnim uvjerenjem neharnosti i 
grijeha svojega unučeta, — i neuspjeha svojih vrućih molitava. 
— Tako eto ona mala, svedjer sirotna Gjorgja traje sumorne 
i pečalne dane, — bez nade i olakšice. — Tek kadikad — 
za topla jesenjskoga dneva pod jasnim nebom i lagašno pli- 
vajućim oblačcima — probudi se u njoj sladogorka uspomena 
na prve podrhtaje mladenačkog srca, na prvu slutnju ljubavna 
prosnutka. | 

Jednom, podugo iza toga, sretnu se na ulici s društvom 
vidjene gospode, i medju njima prepozna — Rika. Zagleda 
ga po prvi put iza ljubavnog ročišta. Upotpunio se on u 
otmena muža; čudo božje, kako ga i prepoznade. A i Riko 
zapazi nju, — i raširiše mu se časkom oči, — časkom samo. 
Na usnama kao da mu opazi drhtaj navrele riječi. Nu za čas 

uze mu lice prvašnji, mirni izražaj, i on uminu s društvom, 
bezobzirce. Gjorgji se pričini, kao da mu se lice s laka ožarilo. 
— A ona, pošavši po poslu do znankinje, vrati se besvjesno 
s pola puta pod svoj stari, pusti krov. Tude joj živio još 
jedini drugar mračnih dana, — u zapećku preo onaj isti 
stari —- bakin mačak. — Ona se sleže na svoj rabotni stolac 
kraj prozorka, razgleda se po pustoj odaji, opazi prazan ležaj 
svoje dobre bake, i poćuti u čitavu tijelu ubitačnu nemoć. 
Srce joj se stegnulo, zamaglilo joj se časkom pred očima, — 
oblio ju studen znoj. — Preko krovovlja zabliješti joj na 
susret dobro poznata krpica mora; — zagleda se na zatvoren 
prozorak Gašprina doma, i uzdahnu teško, duboko --- — — 
A tamo negdje preko ulice, uz nesigurnu svirku harmonike, 
kroz poklicaje pijana društya ozivala se dobro joj poznata 
melodija: | | 
«Oj košutko, crna oka — — — » 


x * ox 


Iz grada krenuo skroman sproyod. Čopor milosrdnih 
duša dobrahno se razredio umah iza gradskih vrata. Medju 
preostalima koracaše Ššaljivac Nadalin. On u opće ne zane- 
maruje nijednoga sprovoda. 

— I tako ode stara gitara! — gurne Nadalina susjedka, 
mladja neka švelja, kad se već sprovod izvan grada stao kre- 
tati u potpunu neredu, gurne ga i pogleda značajnim, izvje- 
dljivim pogledom. 

— Eh, Bog joj dao duši lako! — Dobra je bila; nije 
se zamjerila ni mačetu, — uzvine Nadalin svojim pena 
krupnim očima, ozbiljna, studena lica. 

Tona žena, i par bližnjih, što počuše ovu izmjenu riječi, 
nasmjehnuše se pridušeno. Mišljahu, da se Nadalin po običaju 
pritajeno šali; jer nijedna duša u gradu nije nikada drugačije 
vagala njegovih rijeći. Nu on niti ne zamijeti ovoga pridušenog 
smiješka, nego se zagleda pod brid nedalekoga brijega, što se 
oštro crtao na vedrome nebištu. Podno tog brijega stere se 
domaće groblje. - 

— Kako krasan dan za pokop! — šapne on jedva čujno, 
i zamisli se. 

Po tom se nijednoj duši više ne uzrači, da iznova po- 
dirne u šaljivu. žicu autora „sličice o probodenom srcu.< 


(«Vienac» g. 1893.) 

Luka „Sveti“. 


ad se u gradu iza obilnih jesenskih kiša pojavi prva pra- 

mazimska vedrina, pa se pod večer raspuše živahni burin 

oko ušiju šetalaca tajnovitim, nikad nerazumljivim, a sve- 

djer ugodnim šaptom, potiskujući prema jugo- zapadu 
sivkaste krpice razlomljenih oblaka, — koli se voljko iza ve- 
čere prošetkava po ulicama, pa na pojav domaće luči zadje 
u rasvjetljenu konobicu; susjeda ili poznanca, na kratak, obrz 
razgovor. 

Tako se i večeras u oči ,Svih svetih“ spretno sazdanom 
uličicom od obale do ,staroga trga“ žurkaju hitri prolaznici, 
tarući si dlanove u povodu drhtavih ježura, što ho sa nagle 
studeni plaze čeljadetu oko ledjiju. Upravo pred par dana 
stigoše Kastavci sa svojom robom: sitnim, slatkim jabučicama, 
na pola dozrelim nešpulama i s krupnim kostenjima, što no 
im se miris s pržnice na daleko razlijeva po vazduhu, sigurno 
navještajući zimnu dobu i po njoj vladu društvenih zabavica 
oko domaćega ognjišta. — Razgovorljive djevojčice veselo 
potcikuju ulicama i hikotaju obijesno, grijući prezeble prste 
na pečenim kestenjima, sto no ih sasuše u džepoye za ušte- 
djen par soldina ili ih, — a to je običnije, — ishitriše na 
miloštu za par vižlastih pogleda il za pola ljubazne besjede. 

Iz narijetka niza prolaznika sustaviše se dva glasna br- 
bljavca baš na prelomu uličice, pa sloški zakrenuše u pokrajnu 
kratku udubinu do postolarske radionice, što no joj se ponad 
vratiju oštro iztiče snažna daska s kićenim natpisom: ,Luka 
R., cipelar.“ Preko polovice daske jasno sjaje puna mjesečina 
iza dimnjaka suprotne kuće, te odaje pogledu pretila angjela, 
kako drži valovitu vrpcu — plahti nalik — a na njojzi ki- 
ćeni naslov debelim, odrješitim pismenima Nasuprot mu u 
polusjeni razabiru se obrisi sličnog vis-à-visa. 

Ova se vrpca na okrajcima neočekivano naglo suzuje į 
opliće vijugavim, rašljastim tracima oko gojnih, kratkih bedara 
angjelskoga para Da dulje promotriš, prividilo bi ti se, da 
se angjelski obrazi laskayo smiješe na mjesec, muče iztičući 
srodnu si oblinu. A i stopala su u tih blaženih stvorova! 
Prosti Bože! — kao da je dobrosluta sudbina hotomice obil- 
nošću natopila skroman kist neznana umjetnika, neka bi po 
smjelome crtežu učarao što obilniji prid vlasniku cimera, Dao 
Bog meštru Luki, te bi mu se sve konte odlikovale ovako 
snažnom potporom trudnome tijelu! — 

Došljaci krjepko tisnuše kvaku, te udjoše sigurnim ko- | 
rakom. Očevidno: nije im po prvi put. Zatekoše u skupu 
čitavu obitelj, jošte u poslu. 

Gospodar Luka sjedi na tronošku uz cipelarski stočić, 
i uprav zabija u debele škornje posljednje kljince. — Pro- 
strane li trupine u majstora Luke, Bog da blagoslovi! Sve 
je to u njega obilno, široko, puno, tromo. A glave! Tako 
potpuno okrugle glave, kao u majstora Luke, i ne pojavi se 
više! Pa ne samo, što je okrugla, van i bez ikojeg staračkog 
nabora, posvema glatka i svjetla sa svojih beskonačnih oblina, 
poput misirače. Širok, tubast nos sklonio se med vanjkušaste 
jabučice. Oči se vosvema utopile; isposred dvajuh pravilnih 
lukova kao usred gorskoga jezerca zirkaju sitne zenice, i 
napornom silom naginju na površinu, na domak božjeg vi- 
dokruga. S toga majstor Luka, kad će da pogleda po strani, 
mora da se navrne čitavim tijelom, — Jednom se vragoljasti. 

veseljaci drsko okladiše, jesu li uši na glavi majstora Luke, i 
kraj osobitoga rešpekta naprema njegovoj poštovanoj osobi 
uspješe ga tobože pravo oglednuti istom za tjedan dana, — 
te im obretoše jedva zarub iza debelih obraznih uvojaka. — 
Pa da bi barem kakova svjetlija crta prosjevnula iz tog bla- 
ženog lica! Posvuda žutkasto- blijeda brst; — i ista prosjeda, 
lanenasta kosa, jednaki debeli, okratki, kan da podstriženi brci 
i obrve na toliko se skladaju s tom temeljnom bojom, da ih 
je teško iz daleka razaznati. Tako to lice ni iz bliza ni iz 
daleka ne odaje svojeg ličnog izražaja, uvijek najednako, 
mrtvo i jednolično, kao u lipova sveca. Možda je kraj 
ostaloga i to uzrok, što ga — ne zna se, kada, — 
prozvaše svecem — Lukom „svetim“. U njega je zaista i 
sve ostalo toli oporo, ukočeno i sumorno, toli nemjenljivo, 
kao u sveca. | 

Luki nasuprot sjedi za rabotnim stolom sinak mu jedi- 
nak, neoženjeno čeljade od blizu četrdeset godina. Slika i 
prilika očeva; posuo ga kratak i negust, gotovo mladenački 


brk; mladje mu se.salo čvršće i tjesnje drži kostiju. — Malo 
podalje stolića sjedi na st&cu Lukina kćerka jedinica — dje- 
vojče od koje tridesete, — i badka tromo iglicom u šarenu, 


očevidno svečanu haljinu. Prenačinja koješta za sjutrašnji 
blagdan. — 


Kad no tanka spodoba krojačkoga meštra Nadalina iz 
komšiluka utaknula šiljast nos kroz vrata, gane se majstor 
Luka i zakrene glavom prema njemu, pa umah zavine vratom 
i u obilnoj krivulji svrati pogled opet na poso — na široki 
poplat neobdjelanih škoranja. 


— Hvaljen Isus! — ozva se tanko grlo došljakovo, a 
za njim grbav mališak — vragoljast trgovački kalfa iz su- 
sjedne ulice, — zapišti krještavim glasom: 


— Dobar večer, kume Luka! 


— Navijek hvaljeno ime Isusovo! — zapjevucka Luka, 
— a tebi dobar večer i sjutra u jutro! — 

Ne trpi Luka modernih pozdrava, nego odrješito ljubi 1 
uporno naglasiva pobožnjačku starinu. 


— Hvala, Luka, na ozdravu! — živo će guravac. — 
Sladila vam večera poslije sjutrašnje maše! 


— Bio dan obao, kako tyoja pleća, pa onda meni sve- 


jedno! — migne Luka očicama, i udari čekićem. 
— Evala, majstore! — Kad obnevidite, onda ćemo 
skupa omjeravat oćale: — koje na moja pleća, bit će najbolje 


za vaš nos! | 

— Al ja volim imati nos na glavi; znadeš barem, koja 
ti je prava strana — — 

— U mene su obadvije, kao u pravoga novca —! — 
nasmije se grbayac i vragoljasto zaškilji. 

Luka se mrva gane, i podigne oči, ali ga u smišljenom 
odgovoru prekine sinak: 

— Zaludu, oče! — predebeli su klinci. 

— A čemu ti ruka, nejače! — Udari! — podatna je 
koža. Kad ponaresteš, ako Bog da, ne će te više osipavat 
žuljevi po dlančiću. — 

Sinak ni ne pisne, nego udari življe. 

— Udri, udri, sinko! — podbode Nadalin. — Ne žali 
kože; i onako joj nije sudjeno dugoga vijeka! — 

— Ne će je trebat parati zbog starosti, — kao ni — 
onaj! — Nadalinova šva! — pripecne Luka, 


— Ali — onaj! — sukno će se preradit, a od stare 
kože ne načiniš ni krpe, — zapjevka Nadalin kroz nos, opo- 
našajuć domaćinu. 

— Lako za to, dok je krojačke paučine! — suzbije 
Luka. 

— Ajte s Bogom, majstore! — nasmije se Nadalin. — 
S vama nije nikako, van u pravdu! | 

— A mi dodjosmo na čestitku! — pridoveza guravac. 

— A nu! Na čestitku? — ozrije se Luka na govordžiju. 


— Pa da! — Sjutra syiće vaš vlastiti blagdan. 
9 

— I pravo reče! — otpovrne Luka. — | jest pravo: 
moj i vlastit; ali vas dvoje teško ćete izmedj sviju svetih na- 
letit na svojega. 

— Briga vas! — požuri se guravac. — Samo ako je 
vaš medju njima. 

— Bome i očev i sviju nas, ako Bog da! — oglasi se 
kćerka, 

— I mačjega kašlja! — rasrdi se Luka, što mu i kći 
eto pustila jeziku maha. — Kad on zbori, ne mpi u kući od 
domaćih ni slovca. 

Djevojče se pokunji i zamukne, te prigne glavu još i 
dublje nad posao. Samovladan starac! — A onamo udari 
sinak krivo po klincu, i prelomi ga po sred sredine, pa stane 
i razjazi usta. 

— Avaj sinko! — pozirne Luka, pa prekrsti ruke na 
prsima. — Ako si za zanat, a ti ga uči, ako nijesi, a ti se 
lovi drugoga kruha! Talijan nauči opicu plesati, a ja tebe 
nisam vrijedan, klince zabijati! 

U to baš bane majstorica, debela, oniska ženčica, pos- 
panih očiju, pa nazove glasno i smješljivo: — 

— Hvaljen Isus! 

I koliko je majstor Luka nastojao, da je oduči „ceriti 
zube“, uzalud! Majstorica je svedjer zborila nasmješke, poka- 
zujući svoje krupne, narijetke zube. Majstor Luka yjeroyaše 
po narodnoj predaji, da je riječ kroz narijetke zube lako lažna; 
pa stoga i koliko bio uvjeren o čestitosti svoje planinke, 
opet bi uvijek u dnu duše sinuo, kad bi mu se Kata onako 
nesmišljeno, na pusto rasmijala te obijelila zube. A onamo 
ipak ne imadjaše srca, da je pred društvom ravno obezobrazi. 
.— Tako se i sada tek sagne dublje nad posao, i značajno 
zamukne. A Kata otare pomno ruke o ručnik, pa skrene 
ravno do ormara, prošušti po haljinama i ispukne iznutra 
star muški ogrtač sa širokim krznenim ovratnikom. — Pri- 
došlice se sloški pogledaše. — Gazdarica rastegne ogrtač 
plećima prema svjetlu, potrese njime do dva tri puta, i raz- 


131 


gleda ga pomno. Od jutra se jur isprašivao, kefao, provje- 
trivao i pogdjegdje na zarubima prišivao, da mu se u neyid 
izgube nezgodice ljetnje čame. — Obilan zimnji ogrtač, baš 
prema gazdi! — Pridošlice se ustrijeliše pogledom u to dobro 
znano čudo u gradu, te oslasno ogledju tabar majstora 
Luke. — | 


Koliko god Iuka svojim pojavom zanaša svačije oči u 
gradu, toliko se opće zanimanje hvata i njegova slavljenoga 
tabara. Nitko mu u gradu ne zna za iskon; mladjarija pozna 
ga oduvijek jednaka, a starost se ne može da dosjeti, kada 
je majstor Luka po prvi put okitio njime svoja strojna pleća. 
Teče priča, da ga je dobio na dar od pokojnoga trgovca Blaš- 
kovića: al on to odlučno poriče, i srdi se na tu pričicu ništa 
. grče, no što bi se srdilo plemče, kad bi se izbajalo, e je 
kupilo plemićku listinu za pladanj leće. A ipak ne kaza Luka 
nikada nikome, odkada ga nosi, i odakle mu zametak. Pravo 
zaista čudo! On s njime dijeli godišnju dobu na dvije pole. 
Na „Sve svete“ ga oblači, a na Gjurgjev danak svlači, i to 
mu je koledar bez promjene i prigovora, pa se miješalo u 
zraku, kako mu drago. Tako starac više puta u listopadu bez 
njega ozebe, a u travnju se poda njim oznoji, poriče ipak 
sye te neprilike, i slavi svoju davnu navadicu sa bezprikorne 
shodnosti, uvjeren jamačno u svom kultu starine, da se ni- 
kako drugčije nemože da dijeli godište u dvije dobe — u 
zimnju i.ljetnu. A ta dva dana u godini i jesu najznameni- 
tija u njegovu živovanju. Na „Sve svete“ dokonča starac 
račun s ljetnim nebom, te se uvuče u tmurni, buroviti zadah 
zime say savcat: sa cijelom obitelji i kućanstvom, i tada istom 
počima slavno živjeti. To se razdoblje navješta pečenim pu- 
ranom na „Sve svete“, a nadostavlja i dokončava s kiselim 
kupusom i slaninom, od koje i jeste valjda čitava obitelj 
Lukina onako masnih obraza i okruglih oblika, da ti se čisto 
nadade zijevati, baneš li iznenada u njegov dom, Obrazi obli 
i spokojni poput pune mjesečine, i sve sporo i tromo, kret- 
njom i zborom, počamši od gazde pa sve do pospana mačka 

* 

u zapećku. Reć bi očaran svijet! — U to doba izlazi majstor 
iz svojega doma redoyito samo po poslu: jutrom na trg (jer 
on sam skrbi za svoju skromnu kuhinju), pa na blagdanje 
maše, na sprovode najboljim svojim prijateljima i odličnijim 
znancima, a kadikad — po nenadanu hiru — na predvečer- 
nju šetnju i nabrz razgovor u komšiluk. Inače sveudilj kutri 
u svojoj radionici, i zavirkuje na vrata, pa oglediva nebo i 
prolaznike, posvema zadovoljan, što mu je dobri Bog priu- 
štio, te se ne razbija škrblju izvan svojega doma. Ta se 
blažena polovina godišta svršava na Gjurgjevo, kad no se 
redovito okreće proljetnje janje na ražnju. Odsele započimlju 
žive jutarnje šetnje po obali, prometna vreva stranjskoga 
svijeta kroz dan i dosadni ulični domjenci po večeri, i duge 
beskonačne blagdanje dangubice. Kamo god se okreneš, oda- 
svuda te zaokuplja uporna vrućina, i prošikava. obilan znoj. — 
Neprijatno je to, dosadno i nedaćno doba po majstora Luku. 
On se u opće i ne zna snaći dalje praga s onako kusastom 
trupinom bez svojeg ogrtača; dosadjuje mu ljetna vojska ko- 
jekakvih matoraca, što no ih samo ljetni žar kadar izmamiti 
iz zimnjih duplja, — pa ona glasnost razgovora: — u čita- 
voga grada kô da je jedno oko i uho. Nema tu, brajne, 
dugih i sporih domjenaka pri čadjavoj, skrovitoj luči iza 
»Zdrave Marije“, ni onih ugodnih počitaka izpod debela 
gunjca bez dosadna i napasna zuja komaraca!. Po noći se 
prevrćeš poput ribe na žeravici, a po danu izlažeš blaženome 
miru navikla osjetila zaglušljivoj buci 1 prežarkome svjetlu. 
— Stoga i ne možeš lice majstora Luke po ljeti pravo ni 
prepoznati; — oči se gotovo utopile ispod duboko zaklop- 
ljenih, žmirkavih trepavica. — Pa da pravo kažemo: u tom 
posnom razdoblju ribice i šalete, — kad no se ostanci slanine 
s pante počimlju od starosti žutjeti, — rijetko se kada puši 
masan zapah iz Lukine kuhinje: — preotimlje mah kuhinjska 
idila! ribica i palenta, šalata i sočivo — i suhi hljebac. — 

Nije, ne, pjesničke naravi u majstora Luke! — on je 
posvema zimnje, realno čeljade. — 





133 


Gazdarica potrese još jednom slavljenom kabanicom, pa 
će onako iz dna duše i očekivajući potpunu dobro- . 
volju: — 

— Ogrni, Luka, da oglednem pravo, je li sve u redu! 

Luka odloži posao, jasnim pogledom zaokruži po društvu, 
pa ustane, obuče i razgleda. 

— Nijesu ga moljci? — upita, a onamo već ga iz jutra 
oštro pregledao. 

— Nijesu, ne! — odvrati gazdarica laskavo. | 


I majstor Luka od čista milja pokroči po sobi. — Čudna 
li ogrtača, da od Boga nadješ! Boje mu doduše ne bi nitko 
premogao da ostavi potomstvu u opisu; — jer se s temeljne 
zelene prelijeva prema svjetlu poput duge; — al što mu je 
do sagradnje, o tom teče stara priča, koliko se to remek- 
djelo starinskoga rukotvorstva odlikuje upravo čudesnom 
otpornošću suprot najsnažnije sile u svemiru —- suprot zubu 
yremena. Još je sveudilj jedro srce u te klasičke tvorevine, 
kao i za dana mladenačkog joj sjaja: — čilo sukno i topla 
postava od vate, ako i podobro zbijena. Ali s polja nekako 
prigiba starkelja šiju dod bremenom  srebrokosa vijeka: — 
atlasna mu se postava grdno izlizala, a od godine do godine 
izronila mu izvana na suknu već po gdjekoja nova krpica, 
pahuljasta i jasna, poput svježe mahovine na starome dubu. 
— Al manimo! Kako li se on lako, komodno, upravo od- 
lično zakapča pod grlom jednom jedinom kopčom od sjajna 
poput zlata metala, što ju prikrivaju dva angjelka veoma 
dugih krila i sitne glave, u velike nalika lastavicama! Pa kako 
je to obilan, topao, pouzdan štitnik proti nazebi! — 

Dok je majstor Luka kićeno koracao po sobi, nasmiješi 
se guravče, pa će tobož nehajno upitati Luku: , 

— A kad ćete, po Boga, već jednom u penziju s tim 
svojim preutrudjenim rabotnikom? 

— Bilo bi bome i doba! — prihvati Nadalin, — da 
uzmete mjeru za kakvu novu kabanicu il ,menčikov;“ — 

krpetinu. 
Luka stane uposred sobe, podboči se, pa povikne snažno: 
— Što, čifuti? 


Domaća čeljad pusti ruke od posla i meka se zapla- 
šeno u oca. 


— Mrtve cijene! Vaše mrtve cijene! — Mrtva roba! 
— recite radije, — jer je odrtai prije nego li se obuče. Pa da 
je i za badava! Ova će miljenica sa mnom i do groba! Roba 
je ovo, po kojoj se ne biste vi ni do vijeka ugojili; kraj 
nje biste se davili palentom, kao i ja kraj ove svoje poštene 
kože, | 

— Ali vašoj koži ima dodora, kamo 1? ne bi suknu! 

— Idi, idi, mudarče! — uzvine Luka svojim prikrive- 
nim očicama, tė podpuno pokaže zenice. — Stari moj tabar? 
Dobar mi je, kao materinja zipka. 


— A da kojim čudom propane, onda nije druge, van 
koj par metara nova sukna, pa eto gotova mladenca! 

— Pregrizao si jezik, dao Bog! — zapjevka Luka. — 
Potrajao on još pedeset godinica! Živ on, živ i Luka. Nego 
lako za to; sačuvaj Bog gorega zla! 

»Sveti* Luka mahne nehajno rukom i popodje k orma- 
ru do stijene, pa pomno svuče desni rukav, omahne nešto 
življe lijevim, te složi rukave u obe šake. Po nesreći zadjelo 
se desno krilo o zid, te se ne da otkinuti. Luka brižno pri- 
skoči i prigleda: a to se sukno zakvačilo o neopazljiv čavlić 
na zidu i rasporilo ravno, kao da si ga razrezao škarama, 
u jezičac na palac duljine. Zagleda se Luka časkom u pravi- 
lan jezičac nove luknje, pa uzdigne glavu prema nebu i pro- 
mrmlja medju zubima: — 


— Odstupi napasti! — slava tebi Gospodine! — 

— Aha! rekoh li ja, da treba novoga? —- klikne Na- 
dalin i pritrči, te opipa luknju. 

Luka ni riječi. 

— Ima u mene po koja krpica, majstore, ako treba za- 
lijepiti, — ozva se grbavac. 

— Neka, neka! — promrmlja Luka. — Ako je škode, 
ima i pomoći. Eto, Kato, na zlu sreću prihvati se igle. A ti, 
sinko, ruke k sebi, pa na počinak! Zatrni, Kato! 

Tako je Luka uvijek odrješito prekidao večernja posijela 
u svom domu, samo što je večeras nešto ranije i okosito 
odsjekao svoju zadnju. A došljaci razumješe dobro, pa se 
mahom pobraše. Al im djavo ne da mira, pa na rastanku 
pribode najprije grbavac: — 

— Loša sreća, majstore! Treba platit mašu. 

A Nadalin nadoveza: — 

— I škrbit za noy ,menčikov!“ — A 

Slabo se primile majstora Luke ove ujedljivke. On ih 
jedva i poču; nego se zamišljeno ušetao po sobi, pa nesvi- 
jesno mrska kroza zube: — 

— Pa baš danas! Baš danas! — Slava tebi, Gospodine! 


I sveti Luka ne kaza više ni crne ni bijele. Ova ga 
nezgodica zatekla veoma neugodno: al on se, blažen čovjek, 
nikada ne jedi, nego samo sazivlje ime Gospodinovo. — Sinak 
se brzo pobra u krevet; — ne treba mu dva put prikričati! 
— a kćerka još proteže pretile lakte po zraku, pa na široko 
zijeva. Majstorica navlaš zasporuje i maša se kojekakvih tri- 
čavih stvarca, tobož da poredi, a onamo misli, kako bi po- 
nukala muža, da po običaju štošta odredi za sjutrašnji blagdan. 
Stara je navika, da majstor razdijeli novac i odredi obrok. 
Al on šuti, šetkajući po sobi na prsima prekrštenih ruku, i 
neprestance miče usnicama. Majstorica se već prihvatila i šva, 
te krpi najnoviju luknju na zlosretnome tabaru, pa i svršila 
posao, a starac sveudilj šetka po sobi i uporno šuti. Golemo 
se čudi majstorica Kata i legne na počitak, pa sve drži jedno 
uho poviše nad vanjkušem, ne će li uvrebati koje slovce iz 
muževih ustiju. Zaludu! — Konačno stane Luka uposred 
sobe, uzdahne duboko i spremi se u postelj. Ali ni prije po- 
čitka — kako no inače običaje — ne popita se ni za vatru 

na ognjištu, ni za ključ u kućnim vratima, nego se nijemo 
zavali, i odugo krtoli po postelji, pa mnogo kasnije, nô obično, 
počme istom glasito hrkati, 


II. 


Sjutra dan obavio službu Božju i prigledao u kuhinji 
oko tukana na ražnju, pa se prošetao obalom na prisoju 
sunca. Pozdravio se i porukovao s mnogim znancima, i samac 
nastavio šetnju do kraj gata. Kako li Luka obzirno hoda, 
držeć svedjer na prsima prekrštene ruke, pa nesigurno i plaho 
tapka, kao u strahu, da će svak čas po nesreći pričepit koga 
toga! Kad bi Božja volja bud s kojeg domaćeg oltara pokre- 
nula kojega sveca na gradske pločnike, jedva da bi se kraj 
najbolje volje mogao drugačije kretati, nô što se kreće Luka 
»sveti*. A zgodna li dana! Dragota mljedne jeseni! Jučeranji 
burin posvema se utišao, more glatko jedva se gdjegdje po- 
datno i slatko mreška u modrastim prugama pod lagašnim 
tlakom potajna zračna lahorca. — Sunce pripiče i natiskuje 
sitan znoj na Lukino lice. Majstor šetka uz obalu i sijeća se 
ovoga blagdana iz dugoga niza godinica — šezdeseta bije 
yeć starcu na vrata — i uživa u uspomeni, sporedjujuć | 
svakovrsna naličja neba, što no ih dosele pokazivalo skromnome 
pokloniku svetoga dana. I opet se čudi starac nemjenljivoj 
snagi i šaru prirode za prve po vlastitu mu koledaru zimnje 
šetnje. Upravo ovako nebo smješkalo mu se i više puta, i ' 
isti užitak draškao ga uživanjem na pola vjerskim, na pola 
tjelesnim, i ista nada u zdravo, obilno živovanje zimnje sye 
do Gjurgjev- danka, kad no uvijek jednako skladno i uporno 
probija rana priroda, rastvarajuć pupoljke i proiznašajuć 
nježne savitke listića u božji vazduh. — Slatko se sijeća starac 
iskrene domaće časti i veseli se pečenki s oporom, žutom 
korom i blagoslovnoj nazdravici uz čašicu vinca; — al opet 
nema jednakoga pokoja u njegovoj duši. Kadikad prekine 
lagašan slijed tromih koraka i stane, pa se zagleda u tle i po 

dugovjekoj zimnjoj navadi pribire krila svome ogrtaču, ako- 
prem mu pod njim i odviše toplo. Iz potaje muti mu slatki 
pokoj ona sinoćna najnovija, bi reći, kobna rasporina. — Pa 
upravo u oči današnjega dana! 

Stoga se baš ne rači danaske starcu, uživati punom du- 
šom Božju blagodat. Zaludu i blagdanja čast, i slavan odjek 
općenitog oćuta, e se je stožerni blagdan u svom potpunom 
slavlju razvio do vrška: — kad no kod objeda čeka kućna 
družina, kako će gazda na pojav pečenke zabosti viljušku u 
hrbat, da vješto raščini blagoslov božji, da razdijeli zalogaje 
i podigne čašu u vis u. slavu općega blagdana i imenjaka. 
— Oglodala se danaske već i sljednja kost, a gazda ni crne 
ni bijele. Prema tome je i družina muče ovršila svoje, sve 
oživo i u nijemu čudu, što se eto prolomio stari, davno u- 
stanovljen red pri ovom  blagovanju. Blažena domaća lica 
ne izgubiše u povodu ove iznimke ni tračka svakdašnje bez- 
brige, pa i ako je gazdarica oćutila potrebu, da lane: — 

— A kuda nam se djenu blagdanji blagoslov, Luka? 

»Sveti“ se Luka nikad ne srdi, pa s toga samo objeli 
oči na planinku 1-progundra: — 

— Muči, ženo! — Bi reći po svem, da kadikad dolazi 
blagoslov sam po svojoj glavi. | 

Upropasti se žena, kao da živ djavo sjednu na sto. 
Čudo Božije, što se Luka tako zborom zaletio. I zaveže ma- 
hom, pa više ni piska; samo žapimice smućenim pogledom 
ispod oka mahne preo te blažene, dosele sveudilj djevičanske 
duše. 


NI. 


Sjutra dan — u petak — podranio Luka po običaju, 
` pa se zaputio niz ulicu do obale. Sve je jednako vedro i 
jasno, kako se i pristoji tihoj jeseni u primorju. Jednako kao 
i lane na ovaj drugi dan tobož zimnje šetnje pospano zijeva 
susjetka piljarica Žefa pred svojem konobom; tamo podalje 
ljenivo proteže kolega Martin svoje duge, tanke lakte nad 

radničkim stolom, po kobnoj svojoj navadi sporo odlučujući, 
bi li već jedared udario čekićem po skalupljenoj koži, a na- 
suprot mladi brijač pred širom otvorenom brijačnicom važno 
pabirči po jučeranjim novinama. Iz radionice ga potpiruje 
obilan parfenski miris kroz inače dobro poznat, smožni masno- 
kiselasti zapah. — A malo niže stari kramar Jure raspore- 
djuje na oglede ciglenu robu po pločniku, dok se nasuprot 
oko doma Vice Katalinke o drvenim prečkama vjetre žutkaste 
djetinje prnje. — Sve to motri Luka ispod oka tobože ne- 
vješto, i tromo se pomiče prema obali. Tamo kraj funtane 
sjatila se hrpa čeljadi oko ribarske vage. 

— Baš zgodno! — pomisli Luka, i pridje, da razgleda 
trg. Dok on bliže, a to se isposred hrpe oglasi živo Vice 
Katalinka, tresuć po običaju gojnim tijelom, te su joj. se la- 
gašne suknje trepećke oplitale oko obilnih bedara. Luka se 
mahom  ozlovolji. — Poznaje on dobro tu vješticu još od 
mladosti, kad no na blizu stanovahu, ona još mliječna vijo- 
glavka, a on jur stariji kalfa u pokojnog si meštra. ĮI od onda 
jošte imadjaše Luka razloga, da se potuži na njenu smutljivu 
ćud, pa na zlobni škandal, što no ga svojim opakim 
jezikom upriličita upravo u oči vjenčanja njegova s gazdaricom 
Katom. Razlozi tome škandalu ostadoše za uvjek tajni, i ako 
su gradski zanovjetalci nekada, tumačeći potlašnju njihovu 
mržnju, iznašali na javu svakovrsne bajke. Nu te su bajke u 
istinu jedna drugu toli odlučno pobijale, da je konačno ostala 
na pravu Lukina slavna besjeda: — da ponestane laži, onda 
ne bi bilo ni Vice Katalinke! — U povodu ove maglovite 
zgode ,sveti“ je Luka uporno izbjegavao i samu sjenu Vicine 
omražene osobe. On ostade u tom do skrajnosti odlučan i 
dosljedan. S toga i danas, opaziv njenu odurnu pojavu, htjede 
yeć da umakne, kad li mu zape oko o košaru srebrnastih, 
vanredno krupnih, a još živih srdeljica. Luka u velike voli 
tečne, a k tomu jeftine srdeljice, pa se za čas za pravo čudo 
predomisli, zaboravi čisto na Vicinu blizinu i kao za napast 
neku umiješa se u trpu, te stane preko ramena prednika 
ogledavat izložene košare. 

— Dvadesetiosam! ljte ih sami! -— buči Vice i za- 
kreće tijelom, kao da će otić, a sveudilj stoji na mjestu. — 
Gospodska cijena, Boga mi! 

— Odmjeri mi, Vicko, frtaljić i pô! — zazuji dosadan 
glas Lukin. 

— Aha! — migne Vica. — Frtaljić i pol, po gospodsku, 
a mi drugi da samo njušimo, ako Bog da! 

— E, svakomu svoje! — naheri se Luka, i posegne u 
džep za kožnatom kesicom. — Jeftinije od zečevine. 

Vica se nadme 1 podboči. 

— Gle! dajmo im zečevine! Daj Bog i mačetine! 


— Ono? — Je li slatka mačetina, kome sladi? — na- 
krivi Luka posvema svoj potkožen vrat, i zirne na pola prema 
njojzi, vadeć novac, polagašno, komad po komad. 

— To ti znaš bolje od mene. 


— A kako bih ja znao, kad ne šurujem s Talijancima? 
— zapjevulji Luka i odbroji konačno cijenu, pa stane skla- 
dati ribicu na papir. 

— Gle, gle! Ne šuruje s Talijanima! — plane Vice kao 
živa Žeravica. — A kuda lane moj mačak? Propade preko 
dana kao u bezdan; bio upravo petak, a onaj dan nijesu Ta- 
lijanci valjda zakvačili mreže preko ulice, niti je itko u su- 
sjestvu mrsio, van što se samo u nečijoj kuhinji cmarilo i 
dimilo, kao na Božić! | 

Luka zaškilji ravno na Vicu, i prekriži se. 

— A što se križaš, vukodlače! 

— Eh, što ćemo! Ne voli Vice majstora Luke, pa eto 
laže, Bog joj prosti! Voli ona Talijance, pa ne da na njih. 
A volila je nekoč i rumunjskog kapuralića — sve u zdravlju! 
— odgovori Luka tihano i smota ribice. 

— Što ti, staro strašilo! -- razbjesni se Vice i nahrupi 
proti Luki, te mu tisne štrbac pod nos. — Evo ti na za 
tvoje Talijance i za tvoga kapuralića, ti, koji si izio lane 
moga mačka, tate, doglasniče! 

— Je li tvojih mačaka, kad po sreći ne imaš kćeri? — 
ustupi Luka za korak unatraške. 

— Ti, ti, jezuita! — nastavi Vice sveudilj da tura štrbac 
Luki pod nos. — Ti, koji si proti meni krivo prisegao, Lu- 
terane, galiote, jarčino stari! 

Bi reći, da je i „svecu“ dogrustilo. Tromo digne krupnu 
desnicu i prihvati Vicinu šaku, pa joj je snažno potisne pod 
nos, da se je mahom zacrvenio poput paprike. Vice se ne- 
moćno otimlje, pa kad je pusti, zalomata rukama, zajada i 
odziba se do funtane, složi se pod njom na stepenice i pri- 
hvati se za čelo. 

— Tate Isusov! — zavrišti. — Vode, ljudi! Ubi me, 
ljudi! — stane vapiti. | 

Luka se okameni, te uze svraćati očima po skupu, kao 
da traži iskreno svjedočanstvo; ali odasvud cere se zubi upo- 
sred bezobzirna smijeha i stoji glasan hihot zabavici priklone 
čeljadi. Odasvud zajeda se u nj širok i preuzetan sjaj na 
obijesan rug razvaljenih očiju; sve, i prijatno i neprijatno, 
sve se smije, te ne mari pazit, da poštedi njegovu eto javnu 
nepriliku. Poniknu Luka nikom i protura se nijemo i oče- 
vidno mrsko kroz hrpu zadovoljnih smijača, te ne znajući, 
kako, pade na kućni prag. Putom mu sveudilj zvonio u 
ušima Vicin vrisak i hihot svjedoka, a pred očima mu se 
svijetlili bijeli zubi i iskrave oči iz okolne hrpe. — Nije Luka 
već ni po svom nadimku javni junak na divanu; njegov jezik 
znade mahnut i opalit tek pod domaćim krovom, pred po- 
vjernom družinom; — a onamo ceri se i dere ulična fukara 
u obijesnu smijehu, i svaki se od njih — sluti Luka — 
jedva dočepao dobre zgode, da se nasmije na njegov račun. 

Došav kući, baci očajno ribice na ognjište i promrmlja: 

— Da, to je slutnja od prekojučer. — Eto, kao da je 
sam djavao imao danaske posla, te zajašio i napregnuo onu 
poganu žabu! 

Jedva Luka priglednuo oko svoga rabotnoga stolića, a 
ono se s ulice oglasi krještav glas Vicin. — 

— Dodji, dodji, hinče, da te poljubim s mojom pošte- 
nom papučom! | 

A iza toga krika zamrmori. galama svakojakih glasova, 
sitnih i piskutavih, krupnih i gromornih. Sjatio se komšiluk 
pred vrata. Luka se strese; u cijelom vijeku nije mu se jošte 
pridesila. ovakova zgoda. Gazdarica Kata bane u sobu i raz- 
jazi u nj svoje krupne, mljedne oči. Iza nje zaplašeno i iz- 
vjedljivo lice kćerino. A blagi mu sinak kod stola podigao se, 
i naćulio uši, pa se zabuljio razinutim usnama u prozorak 
prema ulici. — Kućni mir majstora Luke nadje se eto po- ` 
slije toliko godina u neprilici i dvojbi! — A Luki progorjelo 
tlo pod nogama; neki nenadani stid pred kućnom čeljadi — 
što ga dosele nikad ne osjeti — navrije mu pod obraze mr- 
ljastom rumeni, te se nehotice krene prema vratima. Usput 
ga podraže po prstima tračci kožnata biča, što no visio o 
zidu, a rabio najprije za nejačad, a potle po potrebi za do- 
maću mačku. Nehote pograbi ga za držak, i ispane na vrata. 

— Tate, dešperanče! — zavrišti Vice, posrnu proti 
proti njemu i zahiti se papučom: Papuča pljesne o zid baš 
Luki pokraj glave. Silan smijeh ozva se u čoporu gledalaca, 
Na par koraka stala Vice, te ga striže očima. U taj tren skoči 
Luka, što još nikad skakao nije, i nenadno saleti Vicu, pa 
je stane nemilo oplićati bičem po kostima. Vice vrisne i po- 
vuče se med svjetinu, a Luka se mimo domaću, zaplašenu 
družinu povrati naglo u svoj dom i klone na stolac. Iz vana 
se kroza smijeh oglasivala gromka buka i na mahove bolež- 
ljiv, bijesan vrisak pomamljene Vice. U kući sve se oči u 
strahu uprle u domaćinu, kao da se ne mogu prečuditi, što 
se to strašna pridesilo. Pomalo stišayala se u vani buka, te 
majstor Luka podigne oči. Sve jednako dočekuju ga izvjedljivi 
pogledi. U ruci mu jošte držalo od bića. 

— Što buljite? — povikne i djipne sa stolca, omahnuv 
žestoko bičem po zraku. U tili čas se isprazni soba, i ostade 
prazna dugo i dugo, i jošte u one trene, kad no se već Luki 
stišala žuč i svetački mu se mir poyratio na lice. — Onda 

on duboko uzdahne i skrušenim nekuda glasom dozove sina 
na svakdanji posao. 


IV. 


Kojih četrnaest dana poslije toga ,Sveti* Luka srdljivo 
nateže kožu na kalup i lupka čekićem žestoko i naglo, te 
mu se podava i plasne pod snažnim udarom poput smole. 
Bijaše Luka živ i poslen, kao nikoji dan poslije one zlosretne 
zgode. Tromi sinak poglediva ga izpod oka, te se grdno čudi 
očevoj žurbi. A i Kata zavirkuje u sobu, i u nekom čudu 
strahu li? — plaho sažimlje ramenima. Luka zapazi tu izne- 
nadnu žurbu, pa se od navade okosi: 

— A što ti danaske progorjelo mjesto, Kate? 

— Ništa, ništa! — odgovori Kata skromno, i izidje. 

Čas zatim pokucka na vratima, pomoli se sudski do- 
stavljač i nazove „dobar dan!“ pa stane usred sobe i važno 
rastvori svežanj hartija. Opaziv Luka došljaka, onijemi i ukoči 
se na svom tronošku. Iz ruke mu izpane čekić. A sinak se 
razine i prekrsti ruke u krilu. — Sudski teklić hladno pre- 
bire hartije, pa izpukne onu pravu, mahnu njome po zraku 
i prostre je vješto na stolić, sve bez ikakova šuma. Zatim 
izvadi pero i pruži ga Luki skupa sa velikim arkom. 

— Što je to, prijatelju dragi? — upita Luka iz tihana 
i počeše se iza uha. 

— Ta eto Vicina tužba. Pozivlje vas na sud. 

— Na sud! — Šalite li se, prijatelju dragi? 

— E, zla mi šala, optrčavat gradom. Nego potpišite, 
pa da grabim dalje! 

— A što, — zašto? 

— Ta prosto za to, da primiste pozivnicu. 

Luka se digne, zine pečalno u teklića i zajada: — 

— Upokojite me, dušo Božja! Kakva tužba, da od Boga 
nadješ? 

— Eh tako! Tužba, prava pravcata tužba. Traži Vice 
kaštigu na vas. Nego potpišite! Hiti mi se po daljnjem poslu, 

— Ne mogu, — ne umijem, — stoji Luka sveudilj 
ukočen. 

— A vi stavite križ! Nude, prihvatite pero! 

— Križ! Oh, križ je ne pomogao! — zastenje Luka i 
dodirne pero. — A što ću sada, žalosna mi majka! | 

— Ništa! — odgovori teklić mudro. — Kontra- tužba, 


pa što Bog dade i sreća junačka! 

Teklić smota hartije, pozdravi se i ode žurljivo. Luka 
se nijemo zagleda za njim; iz zarudjela mu lica stao proši- 
kavati znoj. Istom kad je teklić već dobrahno odmaknuo, 
dosjeti se, e ga je valjalo popitat, u čem li je ta kontra- 
tužba. Uzvrpolji se ,Sveti“ Luka; uminu mu krepka radišnost, 
1 spokojstvo, kô da ih otpuhnuše vile. Ne misli više na čekić 
ni kožu, van usput izgrdi brižnu Katu, što udje, da se popita, 
pa ni pet ni šest tisne pozivnicu u džep, 1 odjuri sve bez 
mantije, ma i da se računa zimnja doba po njegovu koledaru. 
Kućna čeljad zgleda se plaho, te se muče pita, što se to 
jamačno zloguka pridesilo ocu. Nije se Kati ništa toliko za- 
sjeklo u dušu, koliko što Luka odmaglio na zimnji dan bez 
svoje kabanice, — valjda po prvi put, što je nosi. Zao znak, 
bez dvojbe, i silna smutnja u njegovoj duši. I tako zaplašena 
istrča na vrata, tude jedva dospije doviknuti k ćeri: — Zlo 
je, bogme, s ocem! — te odpiri u komšiluk, pa se izjada 
redom bez oduška u tri susjetke. 

A Luka uperi ravno do kuma Jankovića, čižmara, što no 
je glasovit pjevač u baritonu, te bolje pozna talijanske arije 
i svakojaki djavoluk, nego li žilavu dušu ustrojene kože. 
Žuri se Luka sve onako bez tabara, kusast, kao pokisla 
mačka, a hod mu nesiguran, bojazljiv. Syačije se oči otimlju 
za njim, a dobri mu znanci zijaju u čudu, što li se to ne- 
prilično zadrlo u njegov dobro poznati koledar, te se eto 
pojavlja bez svojega zimnjega tabara. Ali se Luka i ne do- 
sjeća jadu, van grabi žurno, bez oduška. Ured ove tjeskobe 
mamio ga dobar glas kumov, da mu se povjeri i zatraži pri- 
jeke pomoći. — Kum se Janković po potrebi rado hvata 

svakoga plemenitijega zanata. On bijaše nekada i statista u 
tršćanskoj operi, pa to mu se pozna i dandanaske, U zgodama 
znade se snaći i kao konobar pri svečanim častima, i kao 
raznosilac pozivnica odbor4 u opće svrhe, i u opće, kao sva- 
kojaki sposobnjak, koji no već odavna pustio na vjetar 
svoju čižmarsku karijeru. — Danaske upravo popravljaše 
pokvaren organet, a na stolu čeka već vještu mu ruku ra- 
stavljena harmonika. 

Nemalo se začudi, ugleday kuma Luku u tako nepri- 
lično doba, a onako kusasta. Mahom prestane rabotati, pa 
pogladi svoju kljinastu bradicu, nategne u oštar luk svoje 
tanke, guste obrve, i zakopa pogled sitnih, živih očiju rayno 
u Lukino zaplašeno lice. — Čim Luka udje, umah klone na 
stolac, pa se stane ogledavat, kao da bi hotio istjerati nepri- 
lična slušaoca iz odaje, ako se gdjegod desi. 

— Cossa ghe xe de mal! — zapjeva kum Janković, 
stavno se držeć, pa zamahne krjepko rukom. — On je sve- 
čane momente u svom životu uvijek vičan propjeyavati ta- 
lijanskim arijama uz žestoke, originalne mote po načinu pje- 
vača talijanske škole. | 

— Ne jedi Boga, kume! — smrkne se Luka. — Ne 
dolazim ti na veselje, nego mi je do nevolje ljute.“ . 

— Cossa ghe xe de mal? — ponovi kum, raskriliv 
dugačke si lakte. 

— Mani se šale! Zlo je. — Zovu me na veliki sud. 

— Sve zlo i u tom! — Bijah svoj vijek mnogo krat 
na sudu, pa me evo živa i zdrava. 

— Eh, eh —! — zajada Luka. — Ti, ti! Ali ja, hvala 
Bogu, ne bijah nikada te zle sreće, pa mišljah i zaklovit oči, 
a da ne prekoračim strašnoga praga. A sada eto ona sotona 
u ljudskoj spodobi, — potari je sveti križ! — tjera me na 
muke. 

— Pa što ne bi prokušao i ti, kako i ja? — Svi smo 
mi na jedno brdo tkani. Koža kao i koža! Što protura jedan, 
protura i drugi, i 

— Eh, kume, ne muči me! Ti si čovjek pismen i na 
pola mudrac; što se tebi prividja bijelo, lako se meni crni 
pred očima. Nijesmo mi, kume, ne, na jedno brdo tkani! 
| Dostojno li pogleda cipelarski Muje svojega kuma 
ona ovu kićenu hvalisavku! | 
— Priznajem, kume, da je ovdje — (kucne se po čelu) 


— svakome drugačija podstava; ali srce — (pritisne grudi) 
— u svakoga ono pozna-i radost i žalost, i svija se pod 
udarom zgoda poput kože na našem kalupu. — Priučavaj se; 


nikad nije kasno! 

Umjetnik čvrsto pogladi svoju bradu, uzvine glavom, 
pa se oštrim, svjetlim — glumačkim pogledoia poput Mehara 
upilji u mlohavo i kiselo lice svojega kuma. 


— Hm! Hm! — zavrti Luka glavom. — Sve je to 
dobro i lijepo, i bit će pravo rečeno; nego — bez zamjere 
— onaj! — čini mi se, da je Juka prestar, te bi se još što 


učio. . | 
— Ne tako, Luka! Čovjek uči danomice. ' Sretan, tko 
se tome ne izmiče. | 

— Pusti ti mene nesretna, neka se izmičem!: 

— Pa čemu priviknu, bičem opletavat babe? 

— Eh, to su drugi računi! Zanijelo me srce. 

(— Eto vidiš: kad te zanijelo, sad valja da biješ bitku 
do kraja, ostao, propao! 

— Nijesam ja doš6, kume, da me učiš trpjeti, van da 
me kako otmeš iz ljutoga tjesnaca. Ti umiješ; da bude tako 
meni otvoren svijet, brajne! — zamahne Luka dlanom 
preko rijetke kose, sve umilno i laskavo popjevavajuć glasom, 
— Sjedi, kume, Bogom te kumim, pa piši kontra- tužbu! 

— Budi ti i ta! Nego da ti pravo kažem : što me vijek 
traje, ne bijah kadar napisati ni slovca na suho. Ovdje ti u 
poslovnici meni drveni prsti. 

— Bilo ti blagosloveno! — požuri se potvrditi Luka, i 
opipa džep, pa se nasmiješi nekako na pola živahno, na pola 


žalobno. 
10 

— Ta ti valja! U parone Luce dobra kapljica i pokrajna, 
osamna sobica, Odavna ne zavirih tamo u ovo nekako posno 
doba, pa hvala Vici i tvojoj kesici! 

Luka se namršti na tu posljednju besjedu, i već nabra, 
usta, da primetne nešto; ali se dosjeti u pravi čas, te pro- 
gutne zamišljenu riječ. — 

Već bome pokasno u noć vrati se Luka doma. Korak ` 
mu nesiguran, zadijeva se o posoblje. — U krevetu prokr- 
toli se gazdarica, naćuli uši i prozuji drhtavim, plahim glasom: 

— Jesi li zdrav i živ, Luka? — 

— A? — prodere se Luka hrapavim glasom i teško 
uzdahne, pa upravo nagazi na stolac i prevrne ga. Gotovo, 
što se i sam za njim ne složi na tle. 


— Bog budi stobom! — zajada žena i sjede, te se 
prekriži. — Ide li napast do kraja, da nas potlači! 
Prevrnuo se eto svijet: — po prvi put, što Luka izvan 


velika blagdana noćari, te se pijan vraća kući. 

A Luka škrine zubima 

— Šuti, ženo, šuti samo ovoga puta; jer ne dao Bog, 
čudo će se dogodit noćas! 

Sirota se Kata zakopa hrlo pod pokrivalo, pa uzdahne 
pregorno: 

— Ni groziti se nije znao dosele blaženi čovjek. Bog 
budi s nama! : 


V. 


I započe sud pred mnoštvom slušateljstva. Izim svjedoka 
prišlo nekoliko odličnih prijatelja novine i par danguba srednje 
ruke. — Najprije obrazlaže Vice, kako no mirno stajaše kraj 
ribe na trgu, dok ne banu Luka kao živa napast. Stade je 
dražit s Talijancima i s rumunjskim kapuralićem. Ni to dosta, 
nego kako ona planu u pravednu gnjeyu, da obrani poštenje, 
posegnu rukom i udari je po nosu. A kasnije, kad no u miru 
prolazila njegovom ulicom, da će kući, istrča i izlema je ne- 
milice kožnim korbačem. Još nikada ne položi krštena duša 

ruke na njezino tijelo, a sada, pod starost, izmodrio je, stari 
pritajeni vuk, jezuita i razvikani svetac — djavolji svetac — 
da se tri dana i tri noći ne mogaše pravo snaći. 

Dok je tako Vice uvjerljivo jadala, stajaše Luka nepo- 
mično poput kipa, skrećuć tek pogledom sad na nju, sad na 
suca, sad na svjedoke i slušateljstvo, i pridižuć s laka desnicu, 
da se u zraku naglo prekrsti ispred želuca. 

— Križaj se, križaj! — završi Vice, — al će ti ovoga 
puta slabo pomoći križ! 

Zatim razveže Luka; 

— Nijesam ja — ono! — gospodine suče, još u svom 
vijeku prekoračio sudbenoga praga, — čast mu i dika! Nego 
napast, vražja napast bijaše. Ukazalo mi se još i dan prije 
— crna li dana! — zlo 1 prezlo znamenje. Da ne budem 
ono jutro krenuo iz kuće, jadan, onako nevino i ništa zla 
sluteći! Prolazim kraj ribica, vidim ovog živog djavla med 
narodom, i nikako mi se ne će, da pristupim, samo da nju 
obidjem. Al da napast bude potpuna, zasrebrni mi se pred 
očima košara srdeljica, te pridjem, da kupim za večeru. U 
to ova stade da zagriza, pa me opsova na prečac i izgrdi na 
na dušak, kao za plaću, da me i danas lijepo sram. Da sam 
joj izio nekakovya mačka, pa štrpcem ravno pod nos. Od 
sramote odbijem joj gnjusnu šačetinu, a ona, ne budi lijena, 
diže galamu, da sam je tobož udario. I složi se na tle, pre- 
tvorna zanovjetalica, pa stade da vrišti i jada, kao da je 


obsjeo sam nečastivi. — I jarcem me okrsti, a da sam drugi 
čovjek, Bog i duša! — recite sami! — eto zla i nesloge u 
familiji. — 


Vice se ne uzmože uzdržati, nego prospe: 

— Da zla u familiji! Glejte mi mladenca! O, kaplja ti 
srdačna pala! 

«Luka nastavi mirno: 

— Onda — ne bilo joj dosta — dodje pred moju kuću, 
— a ne zausput, kako kaza: jer dotn joj prije mojega, — te 
podiže galamu, pa najzad svuče papuču. ——. Tate! — viče, 

— Dešperanče, eto ti pripravna papuča, hajduče stari, da te 
omahnem po zubima! I hiti se svojom blatnom papučom 
mimo me u moja poštena vrata. .Sjatio se narod na sablazan. 
Bruka i sramota! Ne mogah odoljeti srcu, pa da ju ustrašim 
pridjem s korbačićem — , 

— Da s korbačićem! — nadme se Vice. 

— — pridjem s korbačićem od špage, što rio se njime 
tjeraju mačke, pa je potprašim malko po suknji, da se djavo 
prestraši 1 donakon ukloni. 

— Da korbačić! Da potpraši! O, ljudi Božji, čujete li? 
— A kandžija, kandžija od kože; — sva sam modra bila od 
nje! Svjedoci, svjedoci! Pod prisežno ime! 

I dodjoše na red svjedoci. Sprežu smijeh i pričaju, kite 
stvar što bolje Luki u prilog, da srde Vicu; jer je Vice čita- 
vome gradu jur odavna sjela za vrat. — Jedni kazuju, kako 
ju je Luka samo s laka omahnuo — pogladio njenom rukom 
po licu, kad no mu štrpcima uzjurišala pod nos. A Vice se, 
na opći škandal složila ‘na stepenice podno funtane, te stala 
kričati kao pomamljena, te sirota Luka ne znade od sramote, 
kuda li će očima. A drugi opet kite, kako- je u bijesu, bučeć 
duž cijele ulice, došla pred Lukina vrata i tude sazula papuču, 
pa se zatrkivala do pred Lukina vrata i hitila se u nje 
papučom, dok siromah čovjek ne bješe prisiljen, te izidje s 
malim korbačićem, i oplete je par puta po suknji. 

I puče sud. Vice, višput jur osudjena, odnese tri dana 
zatvora, a Luka, neporočan dosele i povrh toga u napast 
uveden, samo pet forinti globe za gradske siromahe. 


VI. 


Luka se stisne u kut sudbenoga hodnika, dok je Vice 
mimo projurila, sipajući strijele. I počeka tude, dok i na ulici 
zamuknu i posljednji zvuk hrapavog joj tenora. Onda se 
istom krene, te muče, poničući nikom, obidje put domu po- 
krajnom uličicom, samo da mimoidje Vicinu konobu. — 

stezalo u grlu, kao da mu se tude zaustavio zalogaj. — Na 
ušću u domaći kutak nadvjesile se susjetke na pendžere, te 
ga prožimaju širokim, izvjedljivim pogledima, da mu se čisto 
zaledenilo oko srca. Pogleda ih redom ispod oka, nakašlje se: 
ljutito, pa se izdere drhtavim, gotovo plačnim glasom : 

— A što ste se razinule, yražje druge! 

Susjetke naglo i bez riječi uvuku glave unutra, samo 
jedna, najzubatija, potraja časak i ispod glasa proiznese : 

— Gle, ljepote Božje! — I mačka gleda papu! 

Luka premuča i udje u kuću. — Gazdarica Kata poču 
ovaj sraz i smuti se žestoko u svojoj duši. Luka nikad do 
danas ne sazva vražje ime. Strašno je Zzvučilo to ime njojzi 
iz njegovih ustiju. Sjeti se Božjega straha i zadrhta zbog 
muževe pogane riječi. A da bi tko drugi, već on sam, muška 
glava, usadio njojzi ovaj strah ma baš duboko u srce! — 
Nu i koliko prezala, uplesti se u njegovu smutnju, opet 
sažme srce, te će ga dočekati blagim, ponešto skrbnim be- 
sjedama: 

— Ne zanagljuj se, ljubljeni Luka, ne huli i ne vrijedjaj 
Boga! On će sve okrenut na bolje, svetilo se ime njegovo! 

Luka se tresao po čitavu tijelu. 

— Što? Što sve! Šuti, luda ženska glavo! — izbijeli 
oči, stisne šake i uzvine glavu prema stropu, kao da bi hotio 
sazvati Božji gnjev na čitav svijet, što ga eto gleda osramoćena. 

Teška pokora pade na dom ,Svetoga“ Luke. Prva tri 
dana nije iz kuće ni izlazio. Motao se oko posla, radio 
žurljivo i naglo, na prekide, često po sobi šećući. Treći dan 
tako usred posla baci iznenada čekić u kut, djikne sa tronoška 
i uze opet šetkati po kući, zureći u tle i pucketajući od časa 
na čas svojim tučnim prstima. Našla se tude u brzo i žena, 
pa razvalila na nj oči. Kad li on najednom stade uposred 
sobe, pa zajada punim glasom: 

— O, mantijo, mantijo, crni dane moj! — Čuješ, ženo? 
Pogan sam, pogan! Igraju mi prsti. | 

Kata se u misli prekriži. 

— A ne znaš li, jadna, što mi je žao? 

Kata šuti i bulj: u muža. 

— Da je nijesam na mjestu ucecao, kao š šugavu mačku. 
Vidiš, ovako, — ovako! 

Luka prihvati postolarski stolić, te tresne njime dva put 
o pod, da se je alat razletio na sve strane, a sirota sinak, 
blijed poput zida, skočio u kut. Kata ne premognu istrajati, 
van zalomi rukama i odleti u susjedstvo, prikričav zausput 
kćeri u predvorju, neka hiti za njom, jer se je otac do kraja 
pomamio. — A Luka se zagleda u porazbacan alat, pa u 
zaplašena sina, te uzdahne duboko. 

— Sjedi, dijete, sjedi! — reče svojim običnim, blagim 
glasom, i pobere strpljivo komad po komad alata, pa uze 
umah, da nabija po kalupu. — Odlahnulo mu, i kao da mu 
se razbila sva pečal oko duše. 

Da bi tako Kati! — Blijeda i bez daha uleti u kuću 
susjetki Žvanki, pa onako u prvom strahu ispriča na dušak, 
kako se Luka pomamio. 

— A što besjedi? — upita susjetka kao na vatri. 

— Šara svakojako. — O, mantijo, mantijo, crni dane 
moj! — viče. — Igraju mi prsti! — pa ščepa stolić i udari 
njime dva puta o tle, da se je alat razletio po svima kutima. 

— Bože pomozi! — zalomi susjetka rukama. — Pot- 
kurite ga blagoslovenim tamjanom, susjetko! Tude nije čist 
posao ! 

— Oh, jadna li sam 1 nevoljna! — zajada Kata. — Kći 
joj stoji po strani; sve joj drhću od straha problijedjele usne. 

— Potkuri ga, velite? Al je Luka mahnit. Da se ne bi 
— oslobodi Bože! — još i gore razbijesnio na.tamjanov miris? 


— Ne bojte se! — Ako je što — takova — Bože 
oslobodi! — proći će ga mahom, jer od tamjanova kada od- 
stupa i sam nečastivi, — potari ga sveti križ! 


Nanjušila vruću novicu i bližnja susjetka, pa se i ona 
uplela u razgovor, te tako dobro odugo potrajalo brižno 

posijelo. Kata kući, a ostale u bližnje susjedstvo, svaka na 
svoju stranu, — Pod večer eto ti za čudo i krojača Nadalina 
do majstora Luke, neka bi mu uzeo mjeru za cipele. 

— Pomozi Bože! — pomisli si Luka. — — Hvale mi 
radnju s čvrstoće; al se gdjekoji mršte, što odveć tutnji. A 
sad i ovo zanovjetno plesalo eto priznaje, da je bolje trajno, 
nego li bajno! ; 

I Luka veselo čučne, te stane mjeriti. 

— Ne bi li onako otanje — olakše, više po gospodsku? 
— slatko će popitat Luka, zareziyajuć noktom po mjeri od 
hartijske vrpce. 


— Bog oslobodi! — Čisto po domaću! — ponagli 
Nadalin. — Opekoše jur i mene tanki poplati. 
— Aha, majstore! — ushitno će Luka. — Goyorah bi 


ja oduvijek: debelo, trajno? Al se danas sve pomamilo za 
finoćom. Neka bude jedan put i na Lukinu! 

— Eh, tako, tako! —- potvrdi Nadalin susretljivo. — 
Pa kako inače, — zdravlje ? | 

— Dobro meni; Bog dao tako i svakome. 

X — Eh, pa neka, neka, držite se! Dao Bog, znali mi se 
pohvalit tako i do godine! --- srdačno će Nadalin, pa se 
preko običaja naglo pozdravi i ode. — U predsoblju zateče 
gazdaricu, kô da bješe naručena, pa joj migne važno i otajno. 
Kata pristupi bliže i prikloni uho. 

— Što je, za Boga? — upita Nadalin brižno. 

— Eto, poslao Bog pokoru na griješnu familiju. Poše- 
merio, oslobodi Bože, i nikako na bolje, van svaki dan to gore. 

— Uroci! — podiže Nadalin ruku visoko u zrak i uzvine | 
čudnovato očima, da su Katu srzi podišli. 

— Uroci, velite ? 

— Dakako, uroci. Da što bi drugo! — potvrdi Nadalin 
vještačkim, ponešto svečanim glasom. — Kažite mi po duši, 
što spominje, kad mu onako — dodje? 

— Na mantiju vapi, te vapi. Odonda nije se je više ni 
dotaknuo, a onomad je izišao bez nje iz kuće, što nikada dotle. 


— Eto vidite: bacilo mu uroke na mantiju. Nego znate 
što, draga majstorice? Uzmite tajno urečenu kabanicu, pa je 
o ponoći objesite u dimnjak, blagoslovite svetom vodicom 
kitu šmrekovine, pa potkurite i pustite, neka tako stoji do 
zore. Tako kroz tri noći redom, pa ja kriv, ako vam bude 
mantija ikada više pačila! 

— Hvala majstore! — uzdahne Kata. 

-- Bogu hvala! — Nego Luka ne smije o tom ništa 
ni slutiti. 

— Otkloni Bože! Čisto me ga je strah od ovo neko- 
liko, kaki je. — Nego ne zamjerite! — uputila me susjetka, 
neka ga potkadim tamjanom ? 

— Ne škodi ni ta! — odgovori Nadalin stayno. — 
Neka i tamjan pročisti od svoje. Samo vi ljudski potkurite 

— Ne bojte se, to je moja škrb! Samo da Bog usliši. 

— Bit će, bit. Znat ćete mi se pohvalit. A sada s Bo- 
gom, majstore! 

— S Bogom majstore! | 

I Nadalin se odšulja u prvo susjedstvo, ostaviv na silu 
ljekaricu u teškim mislima. ' 

Kad je Luka na večer ušao u spavaću odaju, nanjuši 
tamjanov miris. Ne dade mu se vjerovati s prvoga maha; 
izboči nos visoko, usrkne obilnije zraka dva tri puta. | 

— Ma što ovo — kao da bije po tamjanu? 

. Kata zastrepi. 

— Zaudaralo po kiselu zelju, a danas me nešto snalazi 
mučina, pa potkurih, da odbijem zduhu, 

— Aha, ugadja, zbilja ugadja! Gle, nekada — ono za 
prvih dana našega braka, sjećaš li se? — kako no palismo 
tamjan svaku večer, kad no nam stan zaudarao po vlagi! I 
ne pokoristi ništa, dok nije gazda popravio kroy i prezidao 
Zid. A sada —- i pravo imaš! Ni brige ni za vlagu ni kiselo 
zelje, nego se drugi djavao uselio u naš dom, neka bi ga za 
vazda izagnao sveti ovaj miris, slava tebi, Gospodine! 

Luka se prekrsti i počme da se raspravlja. 

— Pravo reče Žvanka! — pomisli Kata sva vesela. — 
Bog joj platio! 

Sjutra dan se Luka rano ustao, uredio se, pa na po- 
lasku spokojno prihvatio mantiju s kljina. Na vratima najed- 
nom stane, obazre se po sobi oštro i pazljivo, zaokruži po- 
gledom po čitavoj kući i zaustavi se sumnjivo na Katinu licu, 
da ju je čisto zazeblo oko srca. I neprestance nanjuškuje po 
zraku nemirnim nosnicama. 


— Ma, Kato, u nas neki djayô zaudara po dimu? 

— Ne govori, jadniče, — Kaki djavo! — lecne se. 
Kata. 

— Ta sve mi se čini. — van da je napast kakva. 

— Prekriži se, pa miruj, i ne mi uvijek na napast. 
Ja, duše mi, ne osjećam ništa, 


— Ajde. de! — upokoji se Luka i muče izadje na svježu 
buricu. — Vrativ se kući te svlačeć mantiju, ogleda je, su- 
mnjivo i kihne žestoko. Opet ga ujeo miris dima. Objesi 
mantiju na klin, pridje k peći i pogladi je, pa opaziv, da je 
mrzla, otvori vrata i zaviri na ognjište. Tamo nedužno br- 
boće grah ponad skromno razgorena ugljena. — I vrati se 
u sobu, pa sjede za dosao. Najednom se usred posla prene 
i upita naglo: 

— Ono — je li mačka kod kuće —: 

Sinak zine u nj u čudu, a Kata se opet lecne i pogleda 
ga na široko. 

— Ta eto je u zapećku, BOB budi s tobom! Što će ti 
mačka? 

— Dobro, dobro! Samo čuvaj, .da ne bi kako raznijela 
vatru. Sve me nekako spopada slutnja. 


Kata sumnjivo i brižno sažme ramenima i opet umakne 
u susjedstvo, da se izjada i posavjetuje, što si opet Luka 
utuvio u glavu bojazan od vatre. — 

Na večer ložnica opet potkurena tamjanom, još obilnije, 
nego juče, baš kao u crkvi iza večernje. 

— Ma čini se, — opazi Luka srdljivo, — da je preveć 
toga svetog dima. — Ovaj oblak kadar je raspršit čitav 
pakao — — 

—- Bože pomozi! — zaskoči Kata naglo. 

— — a kamo Ine bi hudu zduhu jedne zdjele hrane. 

— Pa dobro; drugi put ne ćemo tako obilno. 

— Ne treba nikako, kad nije sile. Čvrst miris ne da 
spavati. 

— Ajme meni, već ni sam ne podnaša tamjana! — za- 
brine se Kata. — Sad mi sve ufanje u Nadalinoyu svjetu! 

Sjutradan se Luka po običaju ustao, uredio se i požu- 
rio na jutarnju šetnju. Subota je — vrući djelatnik, kad no 
uvijek par mušterija očekuje za nedjelju gotove naručbine. 
Ovoga reda čeka Nadalin svoje postole najzad do osme u 
jutro. — I ne gledeći pravo, maši se Luka za mantijom o 
čavlu, ali mu se prsti dotaknuše zida. Nema mantije na 
pravome mjestu, gdje visi i čeka ga svako jutro već kojih 
dvadesetipet godinica. 

Lecne se Luka, pa ponešto nestrpljivo povikne: 

— Jesi li je već uredila, Kato? 

Nema odgovora. Čudno zavrti Luka glavom, pa zovne 
i po drugi put, ožešće, srdljivo. Opet ni glaska. Luka u 
predsoblje, a to žena sjedi u kutu, zatisla oči dlanima, uz- 
diše i na trene stiska šake, pa se udara po sljepočicama. 


— Što je, ženo? — zadeveti se Luka. — Koja ti je 
napast, krštena dušo? 

— Ne pitaj, Luka! — uzdigne ž žena zakrvavljene i izo- 
pačene oči. — Ne pitaj! 

— Kato! — jedovito će Luka. — Nikad te još nisam 
— ono! — udario. — — 

— Eto, čuj! — kako da ti kažem? — ukradoše mi 


mantiju. 

Kata se prezavo digne i ostane na mjestu, kao da oče- 
kuje, kaki li će joj usud pući. A Luka se upropasti. Usta 
mu na pola otvorena zanijemiše, razvaljenim očima kriyuda 

lijevo, desno. Čas dva gledaše ga tako žena, pa se onda po 
mačju privine uza nj i u nesretni čas slatkim ženskim glasom 
uzjuriša na njegovo veledušje: 

— Valja, da ti sve otkrijem, pa makar mahom propala. 
— U zao čas tegnuh da razbijam čare, pa u dobroj misli. 
objesim je, da se vjetri i — ukradoše je. 


Luka djikne, kao da ga nešto ožeglo, turne ženu u zid 
i ogleda se, pa u čas za čudo vještim okom uvreba praljaču 
u kutu i posegne za njome. A žena brža lastavice otprhne 
kroz vrata. 


— U dobar čas! — šapne Luka i spusti nemoćno pra- 
ljaču iz ruke. U jedan ga mah pusti gnjev i obični mljedni 
izražaj spokojnosti pade mu na lice. Zaroni u misli, te se 
ušetka po domu. Sinak se nevidno ušuljao i prišao do posla, 
a Luka ne mari, van šeta po sobi, maše desnicom po zraku 
i lomi prste u teškom računu, pa odmahne, zaviri kroz pen- 
džer i izidje iz kuće, po drugi put u svom životu bez kaba- 
nice. — U vani popuhuje jetka burica; oštar zrak i teško 
naoblačeno nebo navještaju skori — prvi snijeg. Ne mari 
Luka za široke poglede znanaca, van prekrstio ruke na prsima 
kao ono, kad mu ,miljenica“ oko grudi, i žuri se, ravno u 
magistrat. 

— Dobro jutro, Luka! — susretne ga pozdravom grad- 
ski kapetan iza stola, jedva mahnuv pogledom preko hartija. 
— Koje dobro nosi vas ovamo; 


— Zlo mi jutro i zlo me dobro nosi! — ozva se plačni 
glas Lukin. 
Kapetan podigne oči. 


— Gle! Zar se prevrnuo kalendar i čitav svijet s njime, 
ili to nije Luka, što stoji preda mnom? 


— Ne pitam vas ja za koledar gospodine kapetane! 
Nego pomozite, ako Boga znate! — Ukradoše mi tabar. 


— I prava doba, da naručite novoga! 

— Eh, odgovori Luka žuko. — Ne ću ja novoga, pa 
da mi ga poklonite. Za to ste vi tude — policija — da 
ukradeno povratite. 

— Teški su to puti, dragi Luka. Od sto kradja pronadje 
se jedva po jedna, a dok bi se i pronašla, eto lako i Sjutgjeve 
dana. 

— Ali ja tražim pravicu! — poviče Luka očajano. 

— Eh, pa dobro, dragi Luka. Dodjite pred poldan, — 
da sastavimo zapisnik. 

— Avaj! Vidim veće: teško meni po tim vašim dugim 
pismenim putima, — zakrene Luka glavom i priškilji bez- 
nadnim pogledom na kapetana. 

— Što ćete? Strpljenje! A dotle il zepte il kupite novi! 

— Dakle tako i nikako drugačije ? 

— Da kako bi drugač, van da vam ga s mjesta učaram 
ovdje na stô? 

Luka se u odgovor pokunji i ode ravno do doma, istim 
putom, još dublje zamišljen. Čini mu se, da čuje sijaset poz- 
drava i kako ljudi hihoću oko njega, i vidi množinu ve- 
selih lica, gdje zijaju, u nj s lijeva i s desna, kao ono, kad 
ga Vice obruži javno. Komaj se dočepa doma, pa se namah 
zaklene u pokrajnoj odajici, i ne pokaže se više sve do objeda. 
— Toga se dana u Lukinoj kući objedovalo kasnije, preko 
običaja. Luka se medjuto ukrotio, te ne pazi prezavu ženu, 
bi reći svak čas spremnu, da umakne. Ne gleda ni koga, van 
žvače hranu preko volje i uzdiše. A šute i ostali — kao na 
podušju. 

Teški dan doživi eto pošten i skroman taj domak! Dan, 
pun kobna značenja, a na dospjetku svom bez jasna izražaja. 
— S toga se i nije ni spavalo spokojno te noći pod Lukinim 
krovom. Nitko, počam od majstora pa do blaženoga sinka, 
nije se mogao oteti POBubnu tlaku gustoga, teškoga vazduha 
kućnjeg. 

Pa da nijesu doai — opetuje češće gazdarica Kata, pa 
sve još i kroz polusan. 

Namrštio se zrak, navalila bura, zasipao snijeg. -Bijesni 
zima u punome mahu, prvom syojom snagom. Već i vrapčad 
kucka na pendžere od puke nevolje. Luka se sijeća jeftine 
. slave prvašnjih godina, kako no on — starac — pod štitom 
svoje kabanıce za ovakovog kijametá kô da bi za šalu šetkao 
ulicama i u sramotu natjeravao kržljavu i mekoputnu mla- 
djariju. A sada! — Evo već treći dan ni da nosa pomoli na ' 
zrak, taman kao uznik. — Nešto pred poldan ustane se od 
posla, pa udje u drugu sobu, i fino je zaklene za sobom, da 
ne bijaše čuti o tom ni najslabijeg zvuka. Pa otvori starinski 
ormar i iz najdčnjega udupka ispukne starinsku  škatuljiču 
pod ključem, izvadi iz nje trbušastu kožnatu kesicu, prospe 
na stô hrpicu starih cvancika, pa ih poreda redom tri po tri, 
i stane računati. Kad račun, bi reći, bijaše gotov, sgrne ih 
pomno u kesicu, pregorno hukne, zaveže je i opet brižno 
spravi. Zatim se onako golišav otputi ravno do trgovca, onoga 
istoga guravoga vragoljana, što no ga u oči ove zime draškao 
rad njegove ,miljenice“. I pogodi novu kabanicu. Srce mu 
pucalo, kad odbrajaše cijenu: dvadeset forinti! — I još lanu 
guravče, da mu daje tobož kao starome prijatelju i od mi- 
losrdja ponešto, što ga sažali rad pretrpljene nesreće! — Al 
pravo reći : kabanica dolična, jednako iste boje, kao i ukradena. 

— Hoćete li je umah obući? — upita ga trgovče, po- 
tresujući vješto i na visoko novom kabanicom po zraku. 

Majstoru se Luki i preko volje omicalo oko o svjetloj 
brsti ove nove nametnice, pa pošuti časak, kao da ne poču 
pitanja. Zatim se iznenada smrkne, zamahne glavom i tvrdo 
odgovori : , 

— Neću! | E 

Trgovac zamota kabanicu i Luka je pod pazuhom Žur- 
ljivo ponese kući. Činilo mu se, kao -da svatko iza debele 
omotne hartije nazire kletu novu kabanicu, pa se pognuo 
poput griješnika, te kopka žurljivo po visoku snijegu. 

Za objedom se razgalilo nešto neba nad tjemenom, pa 
zaigrala vesela sunčana nit po zrncima čila snijega, te se 
iskri vragometno i zavodljivo. A vrapčja četa čeprka po le- 
denoj kori, omuhava se oko obloka; ovda onda projuri čil 
prolaznik, ovda onda i matoro čeljade, hvatajući se kadikad 
za uši, i obilazeći pomno skliske krivudice sniježna nogostupa. 
Sve veselo, prijatno. — Bura, bi reći, popušta. Luki se ne- 
kako razigralo srce. Otvori zamotuljak, pa razgrne novu ka- 
banicu 1 ogleda je prema svjetlu — pred čitavom kućnom 
čeljadi. Šuti i razgleda, a lice mu navlaš mrko, zlosrdno. — 


Strojan je kroj i u nje, a svjetla, dugačka dlaka; preli- 
jeva se na svaki kret, na svakom naboriću. Ovakove novote 
ne ćeš, Boga mi, naći ni u svakoga trgovca! A platio je za- 
oštedjenim grošićima, pa bi se, Bog i duša, pravom mogao 


njome da ponese. — I obuče je. Prostana je, lagašna; oda- 
svuda te čisto miluje tanahna, meka podstava poput perja. — 
Al to je baš ono! — ne pristaje uza tijelo, kao ona prijašnja; 


ne svijaš lagano lakte poda njom, ne tuče te po koljenima 
pravilno i skladno, van nekako strši oko tebe, kao i da nije 
tvoja vlastita. — Luka uzdahne, pa se ispod oka razgleda po 
sobi i po ostalim licima. — Kata se zabuljila u nju, i sve 
joj sjaji lice od čuda i milote; sinkan strijelja očima, a razja- 
zio usta, kô da bi je bio kadar namah proždrijeti od puste 
želje, da je njegova. A kćerka naginje lice, da je ogledne sa 
sviju strana, očevidno, ne bi li uhvatila sjaj sa svakoga na- 
bora. — I nehote prošeta se Luka pokraj čeljadi. 


— Ah! — ote se Kati. 

Od onog doba domaće nezgode slabo su oni medju se 
divanili. — 

— Pa kako vam se svidja ova hrdjarija?t — primetne 
Luka. 


— Ah! — ozva se gazdarica blaženo. — Blagosloyeno 
mu, tko ti ukrade onu prvu — krpetinu! 

— Ne jedi Boga! — grmne Luka. 

— I opet eto kažem: — onu krpetinu! Nijesi ni ti 
zadnji u gradu: čemu da se i ti ne poneseš jedan put no- 
votom? Blažen svaki grošić, što ga plati, pa makar se cijelu 
zimu davili kašom. A Bogu hvala, što ona grdoba izidje iz 
kuće; ne bijaše posljednje doba ni blagoslovena, — kako uza 
nju kao da na kuću baciše čare. 


— Ajde, de! — zadovolji se Luka i izidje na prvu 
pravu zimnju šetnju. — Kao „svetac“ koracaše svakako 
mnogo stavnije i prikladnije, nô dosele. A to mu priznade i 
majstor Nadalin, koji je izrično lako pregorio, što mu majstor 
Luka za čitavu sedmicu dana kasnije doyršio naručene cipele, 
— samo da ga vidi ovako lijepa i u mladca preporodjena, 
— kao nikad nikoga. 


VIII. 


I opet se povratio mir u dom ,Svetoga Luke“. On se 
više ne srdi, ne prizivlje vražjega imena, ne huli, ne pogani 
i ne bije ženu. Žive se po starom. Luka marljivo radi, po 
običaju išetiva, a po manjku iz stare kese ne opaža se na- 
zadak u kući ni u čem, ni na stolu, ni na zboru, — Ne 
smetaju ga ni pošalice tijesnih pr,jatelja. A konačno sve se 
priviknulo na njegovu novu kabanicu. Samo kadikad, — 
usred čame zimnjih, tmurnih predvečerja, — snadje ga neo- 
bična misao, kuda li se djela njegova „miljenica“, i nije li 
s njenim skončanjem skobljena i njegova nesreća: — ne će 
li se i njemu slučiti ,iznenadna?“ Onda vijerna Kata nastoji 
svake ruke razlozima da razbije njegove brige, pa mu ko- 
načno ispriča pravu zgodu — zatajiv dakako Nadalina, da 
osujeti nove pravde i zapletaje, — i pridoda, kako je valjda 
i sam nečastivi umaknuo pred njenim čarobnim ustukom. A 
majstor Luka na pola vjeruje, na pola ne vjeruje, pa tobož 
tajinstveno i po mudrački sliježe ramenima, 

U tò preko noći na „čistu srijedu“ osyanu na gradskoj 
lampi pred Lukinom kućom obješen ,mesopust“ od slame, 
— a u starom Lukinom tabaru. Sjatilo se pokladne pijan- 
čadi i ranih dangubica, prigledale susjetke i podigla se galama. 
— Istom Luka probio oči, pro soči mu družina živu novost, 
e se našla stara kabanica. Luka priviri na nuca, a ono iz yana 
zaori kao iz jednoga grla: — 


— Živjela kabanica, živjeo Luka Sveti! — 


Luka sažme usne, pa stisne šake, da juriša suprot be- 
zočnosti pijanog pokladnog doba, kad no li u pravi čas bane 
odnekle policista i skine sablazan s javnoga dobra, te ponudi 
Luki njegovo dobro prepoznato vlasništyo. 


— Mante! — viče Luka kroz na pola otvoren prozor, 
jošte u noćno ruho slabo odjeyen. — Podajte je prvome si- 
romahu, a onome dobra večera, koji se kaže, da me nje lišio. 
Na zdravlje mu večera! — i napast Vice Katalinke! 


Sve društyo udari u srdačan smijeh, a i javni zvaničnik 
s njime. — Luki se činilo, kao da se smiju na račun vještu- 
rine Vice, a majstorici Kati, kao da se više nikad ne će po- 
novit vragolije, što no ih na juriš održa ovo nekoliko zadnjih 
mjeseci. — Vica Katalinka na ovu javnu uvrijedu svojega 
ugleda mudro šuti, a u gradu medjutim, bi reći, da je ugled 
majstora Luke usupor bezbrojnim pričicama ipak općenito 
porasô, — a to samo za volju novome kaputu. To najbolje 
svjedoči i večera, što no je usred te korizme upriličio na 
sam ,šalus populus“ — u srednji- korizmeni četvrtak. Oda- 
zvaše mu se i majstor Nadalin i guravac iz trgovine 1 još 
nekoliko susjednih tijesnih prijatelja. Pod konac se prva dvo- 
jica svečano zavjeriše, da će na obal računa ove večere i troška 
za novu kabanicu, dokle budu živi, naručivat cipele samo u 
majstora Luke, — pa makar da tutnje. I majstor Nadalin na 
račun toga obećanja priznade svoju vragoliju, a ,Syeti“* mu 
mu Luka ne zamjeri ništa; — jer on se sada opet potpuno 
obukao u svoju ,svetačku“ kožu, — 

I čitav svijet bijaše tom odlukom koliko zatečen, toliko 
i zadovoljan; — jer konačno ,Sveti“ Luka usupor neprili- 
kama staroga tabara i odlikama nove kabanice morade ostati 
sam sebi i svjema ostalima — opet jedan te isti. — 

I. 


1 našem starom, domoljubnom gradiću na liticama morskim 
šušti već od nekoliko dana od uha do uha šuman i slavan 
glas: — gospodi od vojničke komande odilaze, a ma- 
gistrat zaposjeda nova — civilna domaća uprava. Već se 

tome nagadjao i skori rok. Premda se je jednodušno tvrdilo, 
da se time ispunjava davna želja cijeloga gradjanstva, ipak 
pretežita većina ne shvaćaše, u čem je baš ta civilna uprava. 
Svima bijaše jasno, da će vojničku gospodu zamijeniti gospoda 
domaća; al to je samo ljuština znamenitoga dogadjaja. — O 
jezgri samoj te novote za čudo se nije nigdje zametao razgovor. 
Samo lepršahu krilate riječi: — bit ćemo svoji, slobodni! — 
Pa ipak se na tu pustu, nejasnu riječ svima širile grudi sred 
nekakva nerazumljiva zanosa, a jezici se ruzvezali, da je sva- 
kome bilo u isti čas veoma ugodno i ne baš posvema spo- 
kojno pri duši. Kamogod zadješ, sreta te već po koji znanac 
ili baš i na pola znanac blistava lica, pa kao da čestita: —- 
zlatila nam se godina 1871.! Do mjesec dana možda eto nam 
naše uprave, naše slobodice! — Ta blistava lica i te krilate 
riječi na svakom koraku postadoše do skora već i čisto do- 
sadne. — | 
Jednog lijepog dopoldneva šetkao po pločniku pred 
vidjenom dvokatnicom na obali vremešan čovuljak. Valjuškao 

se živahno poput prazne barčice na morskim talasima. Ruke 
zakopao duboko u džepove, a dobro ugojen trbušak izbočio 
velevažno. Šrit lagašne kapice namaknuo duboko nad nemirne, 
sive oči, pa žmirka iza njega sad ravno preda se, sad na ne- 
mirnu pučinu, što no ju uzvaljala silovita jugovina, a prižarila 
jasna traka sunčana. Udobne cipele veselo mu škriplju; on 
očevidno uživa, udešujući prema tome svoj lastoviti hod. 
Kadikad skuči nožne prste, pa se zanjiše prema promijenjenu 
načinu škripanja, ko da bi hotio da zapleše cancan. A pri 
tom: zazvoni počešće rasijanim drobišem po džepu, pa svrne 
pogledom u svoj dućan, pun žurbe i kontaša, te mu se na 
glatku licu odrazi jedva vidljiv smiješak ispod kratkih sijedi 
brkova. | 
= Taj bezbrižni čovuljak trgovac je i kućevlasnik, šior 

Vincenco Besedić, — inače poznata tvrda i neslomljiva natura 
prvoga stepena. On ničemu ne vjeruje, svemu se ruga; u tom 
i jeste suština njegova zadovoljstva. On ne može nikako da 
trpi ni prazna stola ni učenih razgovora. — I u ovaj čas se 
nekako po nagonu sprema, da omlati koga toga, što to. — 

Dok je on tako šetkao i treskao munidom po džepu, 
banu preda nj iza ugla dvoje čeljadi: suh i visok mrkonja u 
crnom kaputu, olašten i dosadno čist, poput mačke, i trom, 
onizak debeljković u neobično prostranu odijelu. Živa pro- 
timba! U dugajlije je izrazito lice, pronicavo oko, kićen, play 
brk; — debeljković zirka u svijet nepđuzdano, gotovo plaš- 
ljivo na svoje izvaljene, zelenkaste oči, a široko mu, plosnato 
lice obraslo žutom, čupavom bradom. 

Šior Vincenco uzmakne dva koraka unatrag, izboči još 
i više svoj ugledni trbušak, a po licu mu se razlije izraz 
osobitoga zatečenja. | 

— O, povero mondo! — zapjevka. — Stojimo li na 
nogama ili na glavi? 

I u istinu: g. Paulo de Santić, dugonja, i barba Fran 
Starešić jošte nikad u svom životu nijesu skupa u društvu 
zakoraknulr ulicom. G. Santić ubrajao se u noblesu, a barba 

Fran u priprosto gradjanstvo starinskoga - soja.. — Gospodin 
je Santić u svoje doba dugo vremena študirao na sveučilištu, 
al se ne zna, da I je ikad svršio nauke. Zatim se je mnogo 
godina ogledavao. po svijetu, da se u svem ,usavrši“ — s 
pomoću. debele kese pokojnog svoga oca. — Tako se je i 
zbilja povratio iz ,svijeta“ gotov, odličnom duhovitosti prožet 
čovjek. On gledaše sve s visoka, i svi mu se plaho podavahu, 
ni sami ne znajući, rad šta. Kretao se u društvu samih ča- 
snika i činovnika, gdje je znao poticati maštu gospodja osla- 
snim pričicama iz svojih svjetskih doživljaja, a tek gospode 
osmrtnicama netom užitih zubataca, — „kao pasara,*) go- 
spodo moja! — Pola smo ga a leso,¥¥) a pola na žeravci, 
pa zalili dračevcem!“ — A na to posebito društvo davalo 
mu pravo izviše i njegovo plemićko ime i u svakom pogledu 
besprikorna vanjština. O, g. je Santić veoma fino naobražen 
čovjek, a imade i dosta fino naobraženu gospodju, tek što je 
ponešto mrzovoljna i ukočena. (Al zato, vele, da mu je tisnula 
u ruke priličan miraz.) 

Barba Fran nasuprot mrzi iz potaje na to ,posebito“ 
društvo u gradu. On u svakom ,naobraženom gospodinu“ 
već po nagonu nekom nazire ,šugavu ovcu gospodnju“. Kao 
fanatični konzervativac gleda on iz svog uskog kruga prijekim 
okom na moderni napredak znanosti, i proklinje pršljivo kra- 
snorječje mladih lakovjeraca. Tu je mržnju prenio s modernih 
ljudi i na iznenadne pojave domaćega kulturnog napretka, 
na koliko je slab glas il: dalek trag o tom mogao do njega 
da dopre. — Ponudiše mu jednom na potpis sabirni arak u 
neku umjetničku svrhu, a on se do kraja razdraži, pa će od- 
sjeći upravo ubojito: — Znam ja, dragi moj, što znače sva 
ta vaša natucanja o umjetnosti i znanosti, o kulturi ! Sve su 
to fantazije slobodnjaka, i framašuna, vi Babilonci s vašim 
bezbožnjačkim tornjem! — Ja pridajem svake godine svoj 

bogoljubni grošić za oltar svetoga Franje patrona, i basta, 
gospodine moj! — Neka si na te vaše folje druga koja budala 
zapisuje dušu! 

Pa ipak — divna čuda! — jutros na ulici baš pred 
crkvom sv. Franje pristupi iznenada g. Santić k barbi Franu, 
ili ne! — barba Fran k Santiću, — ili ne, ne! — Bog si 
ga sam znao, tko pristupi kome! Oni se u jedan nerazumljivi 
tren jednom riječi — snadjoše, zbližiše u momentu zajedničke 
dobrohotnosti, izprepletoše si dlanove, naglo se pozdraviše i 
popitaše za zdravlje. 

— Dobar dan, šior barba! 

— Sluga, sluga, gospodin Santić! 

—- Kako vaše junačko zdravlje? 

— Dobro, hvala na pitanju! — A vaše! 

— Dobro, izvrsno! — A vaša familija ? 

— Dobro, hyala! — Pa kako inače? 

— Ta eto, ponajviše, kako drugi hoće. — A bismo li 
se časkom prošetali ? 

— O, drage volje! 

G. Santić priskoči na lijevu stranu, našto se barba Fran, 
— ako i mnogo starije čeljade, — ugne unatraške, da obidje 
Santića. Ovaj ne dozvoli toga, te se i sam ugne unatraške, 
(1 tako se za te nijeme pošte obojica nadjoše ledjima uz crk- 
veno pročelje, baš podno drevnog basreliefa svetih apostola. 

— O, molim! — promrska barba u neprilici. 

— O, prosim lijepo! — nakloni se Santić ljubezno, i 
uze da koraca svojim lagašnim i otmenim korakom, obujmiv 
barbu desnicom preko krsta. Barba popodje usporedce, na 
pola žurno, na pola krzmajući, kao da koraca preko velebit- 
skih škrapa. 

— Da, rekoh, kako drugi hoće! — oglasi se Santić 
nakon okratka muka, — premda baš ne bi moralo da bude 
tako. A, zbilja, što se čuje, kad će već biti izbori? Pomislite! 
— Brodarić načelnik ! 

— Načelnik? — zine barba. 

— To jest — hotio bi biti — ašpirira. Al ja si rekoh: 
onda bolje, da ostane sve pri starom! 

— Ah! — iznenadi se barba. 

— Ta da, molim vas, čovjek neuk, sebičan. tvrd — 
neskladan, u opće, nepodnosljiv ! 

— Da, da, — istina živa! — potvrdi barba, 

— Pa, da vam iskreno kažem, — uprô se protiv mene: 
— ja da bih imao postati bilježnikom! Ni na kraj pameti! 
— U ostalom, kad bi me pozvalo povjerenje gradjanstva — 
s pukog patriotizma, vjerujte m: — ne bih se baš ni kratio, 
ne, ne bih se kratio! 

— Da, da, to ne bi bilo loše! — požuri se barba da 
potvrdi. — To bi bilo izvrsno, ekscelentno! 

— Razvikao je, da sam slobodni zidar, framašun, ja, 
koji sam se pomolio Bogu u crkvi sv. Petra u Rimu, koji 
sam bio u Palestini, na spasiteljevu grobu! 

— Ah! Ah! — Lijepo, vjere mi, lijepo! 

— Al, rekoh si, čekaj, moj dragoviću! — Imade nas 
još ljudi, koji su ti vrsni pokvariti račune! — Znate, — al 
medju nama rečeno — — 

— O, svakako, apsolutno ! 


— Ja sam mozgao i mozgao — hm! — načelnik! Na- 
čelnik! — Hoće se tu i pimeti 1 srca, gospodine. moj! U 
jednoga je ovo, u drugoga ono, — fali te fali! Ali u jednoga 


samo stječe se oboje — — 

Santić se sagne barbi nad lice i žmirne tajinstveno, da 
je ovoga umah nešto zapeklo u želucu, a na čelo mu stao 
probijati sitan, bodljiv znoj. On nehote stane, te se zagleda 
u Santićevo lice. Ovaj podrža još časak istu: situaciju, zatim 
se blagohotno nasmiješi, uspravi se, stisne mu krepko desnicu, 
te će odrešito: 

— U vas, gospodine moj! 

Barba Fran se blaženo nasmiješi, pa će u nemaloj ne- 
prilici uzmahnuti ramenima i promucati: 

— Hm! — Da, da! — Al ja opet ne znam — — 

— Ali ja znam! — prekine ga Santić i pothvati pod 
ruku. — Upravo u taj čas snadjoše se iza ugla očima u oči 
sa strašnim šor Vicencom Besedićem. — S toga nije ni čudo, 
što se je ovaj tobože začudio i posumnjao, stojimo li na no- 
gama ili na glavi. — 

Dalo se o tom posumnjati i s drugih neobičnih i ne- 
dvojbenih znakova u gradskom Životu od skora. — Tako je 
bilo više i drugih gradjana, koji su s prvog maha u potaji 
svoje duše zagrabili u samo srce stvari, pa se u dnu proni- 
cava si uma stali domišljati, koliko će novih časti spasti na 
buduću upravu, s kakovim sve naslovima i dohocima. Koji 
se svojom srećom podadoše ovome stvarnome posmatranju, 
tima nijesu bila baš dosadna blistava lica oduševljenih sugra- 
djana, te su sa sve to većim zanimanjem motrili, kako doz- 
rijeva novota.. To je njihovo zanimanje na toliko nasporilo, 
da si gotovo na očigled opažao, kako se čeljad preporadja. 
Bilo je medju tim stvarnim ljudima značajeva zatvorenih i 
upravo čvrstih, kojima — što ljudi pamte — nije nikad silazio 
tmuran nekakav i strog izražaj sa lica. Bilo ih je, koji se nikad 
nijesu. vidjali u društvu, većem od dvojice: mračnjaka i mr- 
zonja, što sveudilj kutre posred sopstvenih misli, — i oholica, 
što se ponašahu na visoko, ne gledeći na ništa do li na ne- 
beske oblake, — i onih ne baš ni ovakih ni onakih, kojima 
nije nitko mogao do kraja doći, niti ih itko uspio spoznati. 
— Bog si ga znao, rad šta! Ti bo niti su baš mračnjaci niti 
kutronje niti oholice, van nekakve, reko bih, žive mašine bez 
značenja i svrhe, što su se kadre s tobom i razgovarati i 
smijati i plakati — od puke navade. — Pa sada se sva ta 
čeljad najednom kano da otresla svojih starih, značajnih 
obličja, i svima se lica upravo izgladila i zablistala poput 
novih forintača. Odasvuda se pojavila prijaznost, društvenost, 
blagohotnost, ama što samo hoćeš! Mogao si ljude ovijati oko 
prsta. 

Da budeš prije šior_ Franceska Brodarića — najačega 
gazdu u gradu — nakon duga natucanja o neprilikama s 

tržnih cijena u Marsilji ma samo iz daleka podsjetio, kako 
bi ti par pedesetača zgodno pokrpao slučajno podrti džep, on 
bi se umah naoblačio, omaknuo brižno okom po strani, po- 


pipao se po vanjskome džepu, pa očajno promrmljao: — oh, 
sakramento, upravo sam zaboravio; — moram odgovoriti na 
jedno važno pismo! — S Bogom! — Do vidova! — 


Prije si se mogao čisto rasplinuti od samog tužakanja 
na zao udes svoga mladenačkoga života, kako ti posvuda za- 
tvaraju vrata, pa te — domaćega sina — upravo bogumrsko 
otpravljaju, kad zamoliš za kakav god namještaj ili preporuku, 
— a g. Joso Maletić, koji je posvuda sjena društvu, uho raz- 
govoru, — žuko bi ti se nasmiješio i odsjekao: — dobru 
grošu ne treba preporuke, gospodine moj! — On prolazi sam 
po sebi, a kriv groš grjehota je proturavat! — 

A sada! — 

Za rodjendan šior Franceska nije prije znao ni Bog ni 
djavo, a ovoga puta darova on stotinu forinti gradskoj ubož- 
nici, pa s kim god bi se susreo, umah bi stao da raspravlja 
o ciljevima i zamašaju nove domaće uprave, — kad budemo 
znali, da sa svojim ljudima imademo posla. 

A g. Maletić stao zaustavljati mlade ljude po ulicama, 
pa ih potreptavao po ramenima i prišaptivao im tajinstvenim 
glasom: — Bit će službica kao boba — u našoj novoj upravi. 
Tomu njemačkomu jeziku jedared odzvonilo! — Znaš li ti, 
dragane moj, da smo upravo u neprilici za onako par valjanih 
mladenačkih pera; — stari naraštaj skroz je pokvaren od 
njemškutarstva. — Ja sam o tom jur češće razgovarao s umi- 
rovljenim savjetnikom M. i s kanonikom N. — Da, mlade 
domaće ljude čeka lijepa budućnost! — 

Činilo se, kao da se je odnekle prolomila podzemna cijev 
djavolske mašine po naputku doktora Oxa, te svojim blagot- 
vornim kisikom oživjela to solidno mjestance. — Čeljad, po- 
lazeći tih dana u pohode, morala si prije skrojiti čitav plan, 
kuda da se nevidjena pokrade. Jer odasvud vreba oštro oko 
dobra znanca i prijatelja, da te zadrži s obilnih par riječi u 

potpunoj radosti s nenadana vidjenja. Pa kraj svega toga ni 
jedan od posjećenih sretnika nije se mogao da pohvali, e mu je 
čorba išla u slast. Jednostavno čorbi ni traga, nego sama kaša. 

Na sve je to šior Vicenco žmirkao ispod oka, poput 
mačke pokraj mlijeka, i sve si dobro pamtio. — A sad eto 
najednom nova prizračja te ere u uličnoj slici novih Dios- 
kura! — 

Na usklik šior Vicencov nasmije se Santić srdačno i 


otmeno, — pa će naglasiti: 

— Ne na glavi, ne, u istinu, štor Vicenco. — Ne na 
glavi, nego na nogama. 

— Ma čini mi se svakojako, — bezobzirno će Besedić. 


— Al ja sve mučim, i tresem mumnidu po džepu, pa ćemo na 
koncu vidjeti, tko ima pravo. 

— Dobro, dobro, a dotle da popijemo čašicu komovice! 
— jednako će Santić. 

Jedva došljaci u dućanu omaknuše pryu čašicu, — za 
pokušaj, kad li udje susjed Brodarić, rijedak inače prihodnik 
u Vicenca. On upade sasma slučajno, da se popita za zadnju 
cijenu brašna. Spremno mu namaknuše čašicu, pa zapodješe 
razgovor ponajprije o svagdašnjim tricama, a onda o skorim 
novotama u magistratu. 

— Jedva je vjerovati, gospodo moja! — otpočme Santić, 
— jedva je vjerovati, koliko ova novota zanosi pučanstvo, 
sve poprijeko, staro mlado, muško žensko. 

— I moju kuharicu! — namršti se Besedić. — Pravda 
se s mojom ženom ovo zadnjih dana, kao da je sam vrag u 
nju uljez6! —. 

Santić premuča ovu opasku. 


— A toliko smo dugo stenjali pod sabljom! — nastavi. 
— Hm! — oglasi se Besedić. 
— Znak je to, — primijeti Brodarić, — da se ćutimo 


zreli za samoupravu, i da ćemo njome, ako Bog da, moći 
dobro ravnati. 
— Dao Bog! — uzdahne sućutno barba Fran. 


170 


| — Da se samo dobro počme, brižno će Santić. — Dok 
se složimo u osobi načelnika — — 

— I bilježnika, — primetne barba. 

— A ja! Ne će biti ništa! — zavrti iznenada štor Vi- 
cenco glavom. — Ništa, ništa i opet ništa! 

— Zašto! — sažalno će Santić. — Na kom temelju — 

— Na dobrom temelju: jer ne može biti na jedanput 
deset načelnika, razumijete li, deset, ako ne i dvadeset! A ja 
vam kažem, da je teško naći i jednoga, — ali pravoga. 

— Lako za to, lako! — uspriječi se Santić. 

— Možda bi ti, Vicenco? -— pecne Brodarić. 

— Zašto ne, zašto ne! — potvrdi barba. 

— Što, zašto ne? — Kad bi mi vrane mozak ispile! 
— Nego nadjite mi u gradu čovjeka, koga ne gane ni suza, 
ni žena, ni dinar, pa kapu dolje! Pokažite mi ga! Je ľ možda 
koji od nas takov? 

Pri tim riječima zabode štor Vicenco svoje prste daleko 
u zrak, pa zaokruži smionim pogledom po svima licima. 


— A dotle, — nastavi, — bio tko mu drago! Bit će, 
koji zgodno preteče ostale. — A ja? — Ja volim tresti munidu 
po džepu. 

— Ta znamo, da ne haješ ni za što, — smrkne se 
Brodarić. 

— A, ta valja! -- nasmije se štor Vicenco. — Za tu 
riječ još jednu čašicu na moj račun! 

— Pa da! — nastavi Brodarić. — Čitav grad ožida novu 
dobu kao ozeb6 sunce, vjeruje u bolje kao u evangjelje. 

— Kortešuje, — promrmlja Vicenco kroza zube. 

— Zanosi se, samo ti ne smiješ bit zadovoljan. 

— A šta se, vraga, pjevčite! — razviče se Vicenco. — 


Jeste li kada gledali, gdje Bunjevac prodaje živad, — kad 
pusti iz gajbe i piliće i kokice 1 kokota. Kokot zalomi krilima, 
glasovito zakukurikne, prošeta se gizdavo, zakvači kljunom 
kakvu god tricu i zacvrkuta nada njom, da namami kokice. 

to ti se šepiri i kokodače i slavi slavu, kad li eto pretrglije, 
pa sve skupa strpa u novu gajbu. Unutra ti se to opet ras- 
komodi, izvjedljivo obilazi svaki kutić, lomata krilima i ko- 
kodače, kao da je tu išta bolje, nego li prije. A ne znam, 
zašto: — živad ista, gajba kao i gajba! — Jeste li razumjeli, 
gospodo moja? Ako niste, razbijajte si glave! 
ior Vicenco sklopi ruke na krstima, pa se ušeta žestoko 
po dućanu, što je znak, da je od volje divaniti. — Ali slu- 
šaocima ne bješe do toga, van se i preko volje nasmijaše i 
u pritvorenoj šali pobraše iz dućana. 

— Ništa za zlo! — okrene se Santić s praga. 

— Slobodno sve! — izbijeli Vicenco na nj svoje blistave 
oči i mahnu srdito rukom. 

— Uvijek isti, — dosadan! — promrmlje Brodarić. 

— Mante! — mahnu Santić prezirno rukom, pa se u 
isti tren srdačno obrati k barbi i ljubezno se s njime pozdravi. 
Ostavši tako na samu s Brodarićem, prihvati ga za puce od 
kaputa, pa će mu povjerljivo i važno, obazrijev se prije na 
sve strane: | 

— Šta vam se čini? Ovaj mahnitaš! — A znate li, tko 
će bit načelnik ? 

— Tko? — hitro će Brodarić. * 

-- Barba Fran - ! — namršti Santić obrve na po- 
rugljiv način. | 

— Ako mu dadu, — ponešto zlovoljno će Brodarić. 

— Medju ostalima, koji mu ne će dati, bit ću i ja! — 
stisne Santić ruku Brodariću. — Pomislite si! Razvikao po 
gradu, da se ja otimljem za bilježništvo! — Priznajem, da 
se ne bih kratio, odazvati se povjerenju grada — s pukog 
patriotizma, — ali da se otimljem, — smiješno! — Pa da 
sam bezbožnjak, slobodni zidar! —- Boji se stari, da mu se 
ne pomrse računi. i | 

— Da, da! — potvrdi srdačno Brodarić. | 

— A što se tiče načelnika, — ja ga znam, 1 vi ga ta- 
kodjer znate, je 1 de? — Mi se razumijemo! 

Santić značajno zažmiri i još jače stisne desnicu Broda- 
riću, a ovaj na isti način značajno i povjerljivo kimne glavom 


u znak, da se u istinu razumiju. — Ta kako se i ne bi ra- 
zumjeli, Bože moj! — kad je Brodarić najugledniji novčar 
u gradu. 

II. 


Barba Fran uživa najviše u svojoj spokojnoj popol- 
dneynoj siesti (po večeri bi se umah zakopao u blazine). A 
može mu i biti! On nije ni trgovac, ni špekulant, ni novčar, 
nego po prilici sve troje u malom ; jer živi od prihoda svojih 
dviju kuća i vinograda, a i ponešto od baštinjene glavnice, 
Tim dovoljno namiruje svoje skromne potrebe. U njega nije 
ni mnogo znanja ni.mašte. Kad je umah s početka zapeo bio 
u gimnaziji, dadoše ga u trgovinu. Odatle se maknu po malo 
i „u svijet“, ali ne poluči opažljiva uspjeha. Kad mu otac 
obolio i naglo po tom preminuo, vrati se kući, okani se 
trgovine, pa se smiri na očevini. Kasnije priženi nešto imutka 
i odonda se već ne maknu preko gradske medje. Pravi bo 
gradjanin čistoga soja u nas se nikad ne kupa, premda mu 
se,bistro more talasa pred pragom, i nikad ne prelazi gradske 
medje, van da pod moraš ili s nevolje teške. — Ne znajući 
tako, kuda bi djeo dokone si ruke, isprosi po zapletenoj ro- 
djačkoj protekciji mjesto privremenog tržnog nadzornika u 
domaćem magistratu. Tu se motao par godinica, dok ga ne 
istisnu jači mićenik, a da se ni dan danas ne zna, kako. A 
značajno je pri tom, što on na to ne pisnu ni riječi. — I 
opet ne znade Fran, kuda bi s rukama. — Živući tako dok6no 
jednoličnim, ,domaćim životom“, a bez djece, imadjaše dosta 
vremena, do si svaki dan iza obroka priušti odugu siestu. 
Tada bi čitkao pročitane jur novine iz gradjanske čitaonice, 
pa za promjenu stari nekakav odrpani rječnik sveopćega znanja 
i umijeća, sveto pismo, misirski sanovnik ili Kačića. — 

I danas je razastro novine po stolu, al ih nije ni načeo 

da čita, već se nemirno i neodlučno vrzao po sobi. I koliko 
se on inače odlikuje odmjerenom sporošću vremešna čovjeka, 
danas mu za čudo ne bi čovjek prisudio ni tridesete. Šetka 
sobom gore dolje, popostaje kraj obloka, pa opet šetka. A 
pri tom strastveno smrče burmut iz starinske, srebrne bur- 
mutice. — Najednom stane usred sobe; lice mu se počme 
sve to jače vedriti i smiješiti. Konačno tapne nogom o pod 
i promrmlja: | 

— Pa zašto ne! Dakako! Tko koga preteče! — Pravo 
reče Vicenco! | 

Pa zatim zovne živahno: 

— Lucijeta! 

Iz susjedne sobe udje visoka, mršava žena, sitna, oštra 
lica, pa se svojim sivim očicama zagleda u Frana. 

— Što ćeš? — upita zlovoljnim, boležljivim glasom. 

— Znaš, što? — bučno će Fran. — Vidiš, isprazni de 
ovaj ormar, properi ga dobro i prevuci stakla zelenim zavje- 
sama. — 


— Da izpraznim? Čemu? — zlosrdno će Lucija. 
— Pst! — stavi Fran prst na usta. — Ne presjecaj! — 
— Ne pitaj ništa, nego ovrši! — A da baš znadeš; — sve je 


to za naš boljitak. 
Barba se približi, zagrli gospu Luciju, pa će joj poti- 
hanim glasom u samo uho: | 


— Ti i ne slutiš ništa, benice! — Sad se bliži nova 
era, pa — Bog zna! — Trebaju načelnika, — a? — a za 
taj trh nisu baš svačija ledja. — Hehe! 


Barba se pri tim riječima pogladi po svom gojnom 
trbušku, zažmirka tajinstveno, pa se nestašno okrene na lije- 
voj peti. —- 

— A da, baš bi to i bilo za tebe, — ti dišturbi, seka- 
ture! — a onamo ne umiješ ni u svojoj kući pravo držati reda! 
— prigovori gospa Lucija posve razblažena, a prividno brižno. 

— U kući! — To je drugi posao! — nastavi barba 
jednakim načinom. — Drugačije je to ondje — u uredu. Ti 

samo nadzireš i paziš, da li drugi svoje rade. — Kad je 
čovjek na čelu, hehe! Onda nam se, ph! i ne će trebat puno 
brinuti za taj blaženi kućni red! — U kući će se samo 
primati posjeti, i paziti na dobar ton. A ostale tričarije! — 
tko da i haje za to! — Gospodin načelnik! — — On se 
samo onako naprečac oštro zagleda podvorniku u oči, pa 
odreže: — A ti, Jakove, hajde, prošibaj moju garderobu, — 
a ti, Jakove, hajde, propraši moju biblioteku, — a ti, Jakove 
— — hehe! — i tako dalje! — A on će malo za tim tapat 
preko stuba i strići ušima poput zeca, ne će li se odakle 
god pojaviti koja krštena duša. Onda će do dva puta tihano 
pokucati po vratima samo jednim prstom, pa prikloniti desno 
uho na ključanicu. — Unutra kao da netko potihano reče: 
naprijed! Al to, čini se, nije glas gospodina načelnika, to 
kao da je nešto zašuškalo, ili se možda gospodin načelnik 


samo nakašljao. — Ion će, rab božiji, opet nešto jače po- 
kucat po tri puta dvjema prstima, i opet priklonit uho. — 
Naprijed! — grmi u sobi, a on, podvornik, uspravi se po 


soldačku i pootvori vrata, pa kroz onu usku pukotinu baci 
u sobu najprije lijevu, pa onda desnu nogu, korakne do tri 
puta, stane, pa službeno zapita: Što zapovijedate, gospodine 
načelniče! — — Hehe! Što zapovijedate, gospodine načelniče! 
— Idi ti, Jakove, pa preokreni tamo taj kut, — potraži tu 
i tu tricu, a ono druge bagaže smjesti na tavan, da mi pro- 
sjaji soba kao zrcalo, razumiješ li? — A on će: — Razumi- 
jem, gospodine načelniče! — reći, -— vaša poglavitosti! 

Barba Fran kraj te vizije čisto zaboravi svoj ozbiljni 
značaj i svoje godinice, pa se potpuno okrene na lijevoj peti 
i posrne u naručaj gospi Luciji. | 


— Dobro, dobro! — nasmije se gospa Lucija tobože 
sve na silu, a lice joj se čisto preobrazi. — Al tko ti reče, 
da će baš na tebe pasti kocka? 

— Moja dobra slutnja i mrvičak mozga, — pokuca se 


barba laskavo po čelu. — Samo ti prazni ormar! 
— Ali čemu za to prazniti ormar? 

— Samo prazni! — zapovjedi barba odrješito s očitim 
i u njega neobičnim pouzdanjem u samoga sebe. 

— Ne ću baš, dok mi ne kažeš! — usprpoši se gospa 
Lucija. 

— Nu, samo pospremi, pa ću ti onda sve povjerit, 
sve do kraja, — laskavo će Fran. 

Gospa se Lucija konačno sasvim udobrovolji, pa stane 
prazniti ormar. Pri tom okrhnu obiteljsku zdjelu za dvanaest 
peršona i razbi kristalan svjetiljnik, jur jednom nakon jednake 
nezgode slijepljen. Za zdjelu bijaše obadvoma do kraja žao, 
al se namah i pritješiše, da će možda opet banut koji Talijan 
s čudotvornim lijepom. — Zatim opra s polica razne kolobare 
od ulja, vina i masti, ispukne odnekle zabačenu zelenu kiklju 
i prekroji dvije zavjese, pa ih razastre na staklene vratnice 
ormara. — Barba Fran prigledivaše s nemalom nasladom. 
Kad ormar bijaše preuredjen, stupi pred ženu, pa ju zapita 
tajinstvenim glasom: 

— Misliš li, da će ormar sada ostati prazan? — Nipošto! 
U nj će biblioteka, u prkos gospodinu Brodariću ! 

— Kakva biblioteka? — izbijeli oči gospa Lucija. 

— Biblioteka u prkos Brodariću, u prkos čitavome 
svijetu! Sve ću ih zateć, sve preteć, pokazat diplomaciju! 
Da vidiš samo! 

Barba Fran se nije dugo smišljao. U ovako kritičan čas 
valjalo je biti hitra uma i odlučne volje. On ispukne sa tavana 
negdje ispod krovnih rebrenica kojekuda porazbacanih sedam- 
naest komada starih koledara, što no ih već miši odavna na- 
grizli. Jednome bijaše već čitav hrbat izjeden, te se raspadao 
kao prava hartijska strvina. 

— Al ovaj ipak ne ćemo priložit, — bojazljivo prigo- 
vori gospa Lucija. f 

— Samo praši! — prosvjedova odvažno Fran. — Te 
će starine tekar i zanašat! — Tko će djavao i turit nos 
unutra ! 

I tako sabraše njih dvoje sve te koledare, desetak starih 
trgovačkih protokola još od pokojnoga barbina oca, kuharicu 
Prato, misirski sanovnik, dva odrabljena albuma, iz staroga 
nekakva sanduka beletrističku knjižnicu barbina djeda — ne- 
kakvog magistra — od dvadesetak svezaka starih talijanskih 
komedija i par njemačkih igrokaza, — pa konačno desetak 
knjižica posudjenih, što no, kako je već običaj, slučajno zao- 
stadoše. Našlo se i nešto hrvatskih knjiga iz ilirske dobe, i 
negdje u pivnici u udupku prozorka odavna zametnuta sveska, 
na debelo pokapana čadjavim lojem, što je Bog zna otkada 
već služila za stalak svijeći. Bijaše to Demetrova Teuta s 
nečitljivim potpisom vlasnika u šiljastom stilu gotskih pismena. 
-- Sav se taj starež na čisto ostrugao, sve se pomno oprašilo, 
pa se zrak u kući najednom zavio u gustu oblačinu prašine, 
i uzeo ujedati za nosnice nekakvim oštrim, kiselastim zapahom 
stare hartije. Taj se oblak razlio na sve prozore, i sve u kući 
stalo nemilo kihati, počevši od gospe Lucije pa do šarena 
mačka u zapećku. Dapače se i susjednih mačaka prilijepio taj 
defekt. Susjed postolar, neočekivano uzbunjen s te zračne re- 
volucije, izleti s čitavom obitelji na vrata, te stane njuškati 
po zraku svojim šiljastim nosom. 


— Šta li se to ondje desi? — zapita se u očevidnoj 
sumnji. — Da li se čeljad seli, ili su svi zajedno naglo 
oboljeli ? 


Barba Fran je medjutim sav taj starež složio u svoju 
novu biblioteku. I par školskih knjiga dobro mu dodje, te 
ispuni čitava dva gornja pretinca. U najdonji složi stare ne- 
kakve novine, što ih napoprijeko poveza u svežnje. Onda 
pribra pomno nekoliko ,komedija“, pa ih porazmjesti kojekuda 
med ostale sveske, izvukav im hrpte za pô palca unapred, da 
su mu u potrebi umah pri ruci, 

I tako barba Fran sve pod stare dane osnova biblioteku 
u svom domu, na što jamačno nikad ni u snu nije mogao 
pomišljati. 

Po tom sjedne za stô i napiše na dušak šest pisama, te 
pozva za sjutradan k crnoj kavi na važan prijateljski razgovor 
Santića, Brodarića, štor Vicenca, Maletića i još dva lica: mladog 
domaćeg orguljaša Žana Svudačića i starog pjevača diletanta 
Baltazara Frulića. 

— Čast umjetnosti! — mrmljaše zadovoljno barba, 
pišući cifrastim pismenima natpise za ovu dvojicu. 

Čudni umjetnici! 

Žan Švudačić pokazć se u svom životu pravim Passe- 
partoutom. On je izučio trgovačku akademiju, ali se od prvog 
koraka radje pleo u zabavna društva kao glazbeni diletant. 
Kako u svom potlašnjem životu nije nikad prodao ni za dva 
groša robe, pomisliše, da će se naći na svom mjestu kao 
perovodja znatnog prometnog zavoda u gradu, pa ga tamo i 
namjestiše. Inače je u Žana krjepka narav, kao i u štor Vi- 
cenca. Nemilice ubadaše taj nemalo golišav dugonja svoje 
prste u svačije posle! Znao je, kako no riječ, što se dnevice 
u svačijem loncu kuha. Oštro je palila njegova obijesna kritika 
i lijevo i desno, al su je ljudi općenito trpjeli, baš kao i 
porez. Tako je i barbi Franu ne jedan put pričao Žane sum- 
njive bašnice o nebeskom carstvu Kine. Pa ipak nije ga barba 
mogao, ili bolje, nije ga smio u ovoj zgodi da zametne. 

Baltazar Frulić nasuprot čovjek je vremešan, al još 
sveudilj svjež i zanosljivy, premda mu već — pričaju — davno 
pao mraz na tjeme. Taj se mraz doduše nije opažao ; jer je 
Frulić veoma pomno svima načinima gajio svoju grivastu 
kosu i debeo, ponosit brk alla Viktor Emanuel. Bradi je 
pustio samo duboke zaliske, da budu stafaža vidjenomu brku. 
Čovjek onizak, zbijen, crnomanjasta, četverouglasta lica, oblači 
se redovito u široka, kockasta odijela i valjuška se, hodajući, 
kao da poplesuje. — I Frulić je čovjek donekle svestran. On 
sveudilj snatri o talijanskoj operi i korzu i nikako ne može 
da zaboravi svoje tršćanske i venecijanske dneve, što no ih 
se nekada u zlatno doba svoje ekonomije znao do sita naužiti. 
Sladak prizvuk njegovih riječi u oči krasnome spolu i zlosretni 

»dolce far niente“ nijesu ga ostavili ni u potlašnje dane, kad 
no je upravo dokrajčivao da troši nekad lijepi miraz svoje 
žene. — U njega je uvijek na pregršti dobrih ideja. Za tijesne 
«prijatelje imade u zalihi po desetak glasovitih arija iz starijih 
opera i nekoliko izvrsnih zakulisnih pričica. On pjeva zdušno, 
»con animo“, poput kakova vidjenog talijanskog tenora. 


Istom kad je barba Fran napisao ova pisamca, osjeti 
potpunu spokojnost te zapuši lulu, pa se stane blaženo 
osmješkivati kroz guste koloture dima. — 


Sjutradan za streste čekaše nestrpljivo svoje uzovnike. 
Valjano se pripravio. Iz domaćeg podruma ispuknuo desetak 
botiljaka,. i namaknuo poželjnih zakusaka: sira otočnoga, žuta 
poput zlata, debele talijanske salame i oraha. Primaknuo jošte 
na izbor i prekomorskih cigara, što no ih odavna već dobio 
na dar, i na sreću spravio za dobru zgodu. — Čekajući tako 
i ogledajući svoju biblioteku, ćutio je osobito zadovoljstvo sa 
samim sobom, i više nešto: neki zanos, koji nije prayo ra- 
zumio, ali ga je to više ćutio, ćutio živo i naporno, kao nešto 
neobično, strano i nasilno. 

— Ne prividja se baš loše! — pomisli, pa nakloni glavu, 
zatvori oči i opet ih naglo otvori, da shvati posvemašnji dojam 
toga novog pojava u svom domu. U to netko pokucka na 
. vrata. Barba zatvori hitro ormar, pa podje u susret. — Ba- 
nuše Santić, Maletić 1 Baltazar. 


Domaćina se upravo preljubezno porukova sa svima i 
otmenim kretom desnice ponudi sjedala. Santić se s mjesta 
ogledne vještačkim okom po stolu, a ostala dvojica stadoše 
si trti dlanove, ne znajući, o čem da zametnu razgovor. — 
U tom blaženom gradiću nijesu sastanci na toliko u običaju, 
da bi se čovjek u tudjoj kući ćutio svoj vlastit. Došljaka 
obuzme nekakvo čuvystvo nesigurnosti i tjesnoće; on se hvata 
stvari, kao da su lomljive, od pepela ili od paučine, a zbori 
podušeno i obzirljivo, kao da su stijene u okolo sazdane od 
samih karata. Pa ni slutnja nove ere ne uzmože da zatomi u 

ljudi tu slaboću. — Gospoda se popitaše za zdravlje i po- 
sjedoše oko stola. - 

— Što je to nova u vas, barba Frane? — otpoče Ma- 
letić. — Mišljah, da imate sa mnom samim razgovora, al eto 
se sretosmo sva trojica s istim pozivom. 

— O tom kasnije, — odgovori domaćina ljubežljivo i 
nekuda skromno. — Tiče se opće stvari. 

— To sam i mislio! — naglasito će Santić. 

— O to je lijepo, zaista! — razblaži se Frulić. 

— Da, o tom kasnije, — ponovi domaćina. — A sada 


izvolite okusiti, gospodo moja, da se prije mrva okrijepimo. 


Barba otčepi oprezno botiljku i nali čaše. Društvo se 
kucne u dobro zdravlje. —- Od tog časa postade im svima 
nekako toplije oko srca. Čestita pjenušica nije mogla ni ovaj 
put da zataji svoje hvaljene žice. — U taj čas prispje i Bro- 
darić, te se nemalo začudi, zatekayši oveće društyo. Samo 
Žana i Vicenca ne mogoše dočekati. Napokon domaćina ža- 
lobno opazi, da nijesu jošte svi na okupu, pa mimo to objasni 


povod i svrhu današnjeg sastanka. 


. Kaza, da se je, proniknut mišlju i skrbi za čast i buduć- 
nost ovoga grada, — u oči nove ere posyema uvjerio, e je 
gradjanstvo u tom yažnom času dužno, ostaviti dobru uspo- 
menu u stare gospode, kojoj. je vlast, hvala Bogu, sada na 
domaku. On ne taji: sve jedva čeka, da se stara gospoda 
maknu, a i rok je za to, na sreću, jur na blizu. — Al, go- 
spodo moja, — kaza, — treba, tako rekavši, i djavlu kadikad 
prižeći svjećicu. — Valjalo bi stoga u čast staroj gospodi 
pri odlasku upriličiti kakvu god zabavu, na primjer glazbeno- 
deklamatornu večer, koja bi svojim programom toj zgodi 
najbolje dolikovala po svojoj ,nutarnjoj“ jezgri. — 

Taj svečani uvod zateče društvo i nadahnu ga nekom 
ozbiljnošću. Kako je domaćina tako odlučno i priprayno za- 
sjekao u samu stvar, svima se na licima i nehote pojavi ne- 
kakay brižan i važan izražaj. Jedva bi se tko mogao sjetiti, 

da bi se ikad išta u gradu tako jednodušno odobrilo i pri- 
hvatilo, kao taj ,predlog“. Domaćina ne naidje ni s jedne 
strane na prigovor, dapače svi pobrzaše, da svoju reknu, da 
objasne, da dodadu, ako se u opće već štogod može da do- 
dade. Činilo se, kô da se svatko boji, da ga ne bi koji drugi 
u stvari pretekao. 

— Ija mislim, — prihvati Brodarić, — da nam je to 
za pravo dužnost domaćinska. I ja sam na to umah u početku 
pomislio. Stara gospoda valja da ponesu odavde ugodnu uspo- 
menu naše dobre volje i — — 

— I uljudnosti, — upade Maletić. 

— Fina takta, — svečano nadopuni Santić. 

— Da, fina takta, gospodo! — nadoveza domaćina. — 
— Neka baš po tom poćute, da nam doliči primit magistrat 
u svoje ruke. 

Po tom predoči na dušak sadržaj oprosne zabave. Ona 
ne bi smjela biti značaja ni odviše radosna, da ne bi možda 
kome palo na um, kao da se vesele, što se riješiše stare go- 
spode, a opet ni odviše ozbiljna, kao da možda nisu kadri 
poćutiti pravoga veselja na domaku nove ere. I onda namah 
razloži, kako bi valjalo zgodnim domorodnim pjesmama i 
kojom deklamacijom ponajprije prodičiti slavnu prošlost grada, 
pa konačno dovršiti pristalom glumom. Pjesme i deklamaciju 
misli on prepustiti posvema u ruke priznatih vještaka, ,Frulića 
i Syudačića, a o izboru glume imali bi se svi ukupno po- 
savjetovati i složiti. 

— Da, gospodo, — završi domaćina, — poćutimo svi 
složno, da smo apostoli nove ere našega javnoga života! 

Brodariću se ova fraza očevidno ne svidje, te sagne lice 
nad tanjur. 

— Apostoli! — pomisli on. — Vidi, vidi Frana! Kô 
da svi ne znamo, koliko važe pokojne Agate sin! Pa apostol! 

S ovih nenadanih i stranih razmišljaja poćutiše svi ne- 
kakvu unutarnju trzavicu živaca i neobičnu razdražljivost. 
Doumiše se iznenada, da ih je barba Fran pretekao. Sve je 

to čisto njegov domišljaj, a oni tek da slušaju i odobre. S toga 
se svatko potrudi, da održi neko ravnovjesje. — Svatko uz- 
nastoja, da na jedan mah složi i naglasi svoje posebno mni- 
jenje, da se ne bi možda kasnije pomislilo, e je taj i taj dao 
svima ostalim rog za svijeću. — Tako se rasprede dogovor 
u jedan malr do najtanjih tančina. Za pravo, oni se svi sla- 
gahu u istom, ali ipak svatko oćuti potrebu, da drugačijim 
riječima rasprede istu misć ostalih. Tako se rasprava na to- 
liko razvukla i zamrsila, te konačno ne znadjaše nitko, što u 
istinu tvrdi i što mu ostali poriču. Muka s toga naprezanja 
šiknu svima znojem na zažarena lica, al kraj toga ipak svatko 
jasno osjećaše, da ne smije popustiti. Nijedan se ne htjede 
pokazati nevježa. Konačno se sred općenita napora stadoše 
pogledati nekud islabljenim, gotovo mučeničkim pogledima. 
Zažarila im se lica i počela iz potaje podrhtavati. — Taj 
općeniti nesklad jedva jedvice skrivaše silan dim smotaka, što 
no se poput mučeničkih aureola sveudilj na novo razvijao 
nad smućenim glavama. — 

U taj skrajni čas banuše jur zaboravljeni uzovnici, Žan 
i Vicenco. Banuše slobodni i svježi, vodajući se pod ruku.— 
Taj nenadani pojav zajazi u čas hrlu bujicu riječi. Nastade 
tišina i svima odlanu pri duši. 


— Corpo de Bacco! |— klikne Vicenco naprečac. — 
Gospoda se, Boga mi, srdačno vesele! — A kuda vam se 
djela konferencija, o kojoj već čitav grad buči? 

— Kasno po poldan k maši! — žalno će domaćina. 

— Dakle: “te missa est? — zaškilji orguljaš. — To će 
reći: idite, odakle ste i došli! 

— Ne tako! — prosvjedova domaćina. — Dapače: o- 
stanite, gdje ste! 

— Pa što ste dokončali? — upita Vicenco, 

— Još konačno ništa, — odvrati domaćina i ponudi sjedala. 

— Strijela Božja! — sklopi Vicenco dlanove. — Još 


ništa! A mi mislimo doći na gotovo, da samo stavimo pečat! 
— A o čem je baš govor! 

— Ta kad već sav: grad govori o tom, onda valja da 
znaš, da se govori o oprosnoj slavi, — zlovoljno će Fran. 

— Znam, znam. Ali šta treba toliko razbijati glavu. — 
Učinimo komediju, pa basta! 

— Ta u tom smo svi složni, — reče domaćina i zaokruži 
pogledom po umorenu društvu. 

— Dakako da jesmo! — potvrdi Frulić. 

— E pa koga ste djavola onda disputirali do sada? — 
zalomi Vicenco rukama. | 

— Načinit ćemo komediju; to je bez prigovora, — 
stade Žan da suglasi Vicencu. Štor Vicenco ljubovnik, barba 
Fran intrigan, Santić kapetan gusara, šior Francesko inkvizi- - 
tor, a barba Joso jezuita. Ja ću šaptat. — A Baltazar, — Bal- 
tazar — šarlatan! — kuda ćeš bolje! — Za malo da ga ne 
zaboravih.— Zgodnu djevojčicu priuštimo šor- Vicencu za 
dragu, i na koncu saspimo mu tri balote u štumak. Ja pak 
ne ću bit toj komediji kriv! 

— Al po komediji priuštit ćete mi ipak i porciju pa- 
prikaša! — nasmije se Vicenco 

— Pa pijmo! — završi Žan. 

Maletić se smrkne. 

— A kad ćeš već jedanput doći do ai sinko moj? 


— reče. 

— Stalo me! — razobijesti se Žan. — Tko je nema, 
ne može je ni izgubiti. 

— Ija velim! — potvrdi Vicenco. 


U to se domaćina uozbilji, pa će ponešto strogim tonom: 

—- Kad smo se složili u ideji, hajde da izaberemo glumu. 
Ostalo ćemo lakše, al gluma je glavno. — U mojoj biblioteci 

— Šta? — poskoči Vicenco. — U tvojoj biblioteci? — 
Otkad si ti to postao knjigoljub ? | 

— Daj si mira, Vicenco! — prigovori ponešto zbunjeno 
Fran. — Predložit ću vam nekoliko djela. 

On ustane i otvori orman. | 

— Čorpo de Bacco! Ta to je nekad bila tvoja kreden- 
ca! — klikne _Vicenco, pa skoči pred orman, nakrene glavu 
i uze kritičkim pogledom promatrati tu novu biblioteku. 

— Biblioteka, Boga mi, i te kakova biblioteka! Odlična 
biblioteka, kao u kakova kanonika! — Koliko te stoji taj 
luksus? 

— Za mene to nije luksus, — odgovori barba Fran 
studeno, pa zagrabi odovud i odonud po nekoliko knjiga, i 
razastre ih po stolu. l 

— [Izvolite izabrati! — reče. 

I nehote s nenadane izvjedljiyosti prihvatiše svaki po 
jedan svezak. Besedićevu po nesreći manjkala polovica na- 
slovnog lista; — na preostaloj polovini spasiše se samo dva 
početna slova: — Ba. 

— Ba! — Barica, -- barba, — baba — — Koji je to 
bijes? — Evo vidite, gospodo: — ba — ba —! [za ova dva 
slova može se svaki djavo da skriva. — Ne, dragi moj Frane! 
Neka me djavo nosi, ako nisi ti, obješenjače stari! ispuknuo 
ovu tricu negdje sa tavana, gdje su je miši toliko godina 
derali, plešući po njoj. Jest, Boga mi, gospodo! Izvolite samo 
pomirisati! 

Besedić prinjuši knjigu, uzvine nozdrvama, pa je pod- 
metne Santiću pod nos, neka i on pokuša. 

— Čuješ, Vicenco! — uvrijedi se domaćina, — okani 
se bar u ovom času svojih loših navika 1 ludorija! 

—- Da ludorija! — Nu pa kaži, što je to? Okrsti to dijete 
imenom! 

Barba prihvati knjigu i uze da ju ogledava: — 

— Ba — ba —? — pa okrene nekoliko listova. — Hm! 
— Boga mi, ne sjećam se, — izmuca u neprilici. 

— Jesi li je čitao? — Kaži, jesi li je čitao? — neda 
Besedić oduška. — Sto na pet, da nijesi! Ajde, da se kladimo! 

--- Vicenco! —- razjedi se barba. — Nemoj se rugati 
po svom ružnom običaju, da, po svom veoma ružnom obi- 
čaju. — Konačno ako ti nije s voljom, da se o stvari stvarno 

raspravlja, onda nije ni meni stalo, neka sve voda nosi! Neka 
stara gospoda odu na miru, briga me! Bar će znat pripovije- 
dati, kako smo ih muče otpravili! — 


- — Neka idu u miru božjem! —- nasmije se Vicenco.— 
Ja ću im još zabadava prisvijetlit na put! 

— Ne. ne, to ne smije da bude! —- oglasi se Baltazar. 

— Ali mi ipak nisi odgovorio, da li si je čitao! — na- 
stavi Vicenco sasma spokojno. 

— A sjećaš li se ti, što si prekjučer jeo? — otresne se 
domaćina. 

— Da mi bješe išlo u mozak, sjećao bih se! 

— Nemojte, gospodo! -— ZI će Baltazar. — Ma- 
nimo se šale! 

— Da, da, dokončajmo! — povladi Santić. — Danas 


izaberimo glumu, sjutra je proučimo, pa ćemo prekosjutra 
porazdijelit uloge. 


— Al kako? — zaškilji Žan nazlobno. — Hoćemo li 
na ždrijeb? 

— Ja mislim, da se uzme koji god komad. Komad kao 
i komad! — oglasi se Maletić. — Glavno je, da se popuni 
program. 

— Eh, da! — prigovori Baltazar. — Ti misliš, da je 
to, izabrati si odijelo u dućanu. — Valja pogoditi smisao — 
duh — razumiješ li? — duh! 

— Pa dobro! — Uzmi ti taj duh na sebe! 


— Predloži ti! Slobodno ti, kao i svakome! — umiješa 
se Santić. 


— Ne, ne, neka predloži Baltazar! — oglasi se opet 
Vicenco. — Ta ti si već igrao na daskama. Sjećate li se, kad 
no kao kuhar započe s monologom: — Ej, tako mi pečena 
tijesta, — ej, tako mi pečena tijesta! — Onda si bio vrago- 
metno hitar! Pet puta uzastopce: ej, tako mi pečena tijesta, 
i tako svrši komediju u tri časka; zastor pade, pa basta! 

U društvu se ozva podmukao smijeh. 

— Ti u opće nemaš prave mjere u divanu! — zapolari 
se Baltazar. — Konačno treba i stupiti na daske! — Sad 
imaš i ti prilike, da se oslaviš. Govordžija si poznat; znamo 
svi ! 

— Vrijeme bi bilo, gospodo, da ozbiljno započnemo, — 
mrko će Santić. — Neka domaćina predloži prvi, je li de? 

Domaćina pak htjede da ublaži dojam malo prije izre- 
čene pošalice, pa zamoli ponešto svečano Baltazara, neka on 
predloži, kao poznati vještak. Baltazaru osobito ugodi ta tanka 
obzirljivost, pa će naprečac, zamahnuv knjigom, što ju ima- 
djaše u ruci: 

— Dakle neka se glumi ova: — Izdajstvo u obitelji. — 


Mučan rad započe ovim istim časom, kad pade ,stvarni“ 
predlog. U čas isprekriža se preko stola čitava mreža hitrih i 
izvjedljivih pogleda. — Nešto je teška i tamna palo na trpezu, 
i udarilo baš pod nos svakome od prisutnika. To nešto stvar 
je bez boje i mirisa i bez olina, al zuji u ušima novim i čisto 


nepoznatim zvukom svojega imena. — Izdajstvo u obitelji! 
— Kratak čas potraja taj teški miik, al i dosta dugo, da obori 
svoju olovnu težinu na svačiju pamet. — Prvi se ozva Bro- 


darić bojazljivim, nesigurnim glasom: 
— lzdajstvo u obitelji. — To je tragedija! — Bojazljiv 
i nesiguran bijaše taj glas, al zazveči ipak nasilno, željan 


borbe. — Svima ponešto odlahnu: rasprava je započela. — 
Baltazar uzvrati udar: 

— Nije tragedija. — Evo piše: figura sociale. 

— Onda je to komedija, — primetne Santić. 

— Sociale! — To ne bi mogla biti komedija, — pri- 
govori Baltazar. 

— Da koji je onda djavo? — izbijeli Vicenco oči po 
društvu. 

—- Ne, gospodo! — važno će Baltazar. — Sudeći po 


naslovu, to nije ni žalosno ni veselo. To će biti nešto osred- 
nje: — žalosna komedija, ili, kako kažu: tragi- komedija. 

— Klasički, — rastumači Santić. — Radje da odabere- 
mo štogodj veselo. — Neka se glumi komedija, kao na pri- 
mjer: Prvi megdan Rišelje-ov. 

— To! — prigovori Maletić. — Kanimo se Rišelje-a! 
Po svoj prilici lakoumna francuska komedija, i ništa više. —- 
I ja sam za komediju, ali pristojnu. — Neka se radje glumi 
evo Figarova ženidba. 

— Ne, gospodo! — odlučno će Brodarić. — Ja držim, 
da je ovakim zgodama priličnije štogodj ozbiljna. Gluma je 
glavna točka, pa je pristojno, da bude ozbiljna, kao i sama 
svečanost. — Ja predlažem Teutu. Povrh toga i domaći je 
komad. 

Društvo se ponešto osupne na ovu primjedbu. Znalo se, 
da je šior Francesko po svojem mišljenju i ukusu više Tali- 


jan, nô Hrvat; — i u obitelji govorilo mu se talijanski. — 
Žan se sumnjivo nasmije, pa će na pola u šali: 

— Pravo ima šior Francesko. — Štogodj ozbiljna: ili 
Teutu ili Tomu Morusa. 

— Kao u sjemeništu! — naruga se Baltazar. 

— A gdje nam je scenerija za tu predpotopnu Teutu 
u stihovima? — opazi Maletić. — A gdje li osoblje? Gotovo 


pola grada valjalo bi maskirati! 

— Kad se do sada ne mogoste ni u čem složiti, poku- 
šajmo Skupca, -— Molijevova Skupca, — kaza domaćina. — 
Brodarić naćuli uši. | | 

— Skupac! — To ne zvuči ugodno, a moglo bi biti po 
koga i uvredljivo. 

— Kako za koga! — nabaci Vicenco nehajno. 

— Nu, pa što ćemo onda? — očajno upita domaćina. 

— Još nije štor Vicenco ništa predložio, — tobože će 
nehajno primetnuti Žan. 

Vicenco s mjesta prihvati: 

— Neka se igra: Ba -— ba -— babauc, kako li: 

— Pokažite! — umiješa se Žan, i prolista par listova. 
-— To je Barbir seviljski — jednako po prilici, što i Ženidba 
Figarova. 

— To smo već zametnuli, — studeno će Brodarić. 
— A onda igrajte sve ukupno, pa će biti svakome pravo! 
— okosi se Vicenco i smota krišku pršuta. 


— Jesam li ja rekao, neka odluči ždrijeb? — naglasi 
Žan. — 

Sijelo se zgleda: nikomu se nije račilo, da prozbori o- 
srednju riječ. -- Prvi se žrtvova domaćina: 


— Nije druge, gospodo: — ponesimo svaki svoj komad 
kući, pa sjutra referirajmo svaki o svojem, bar da znamo, o 
čem je govor. 

— A ne da se igramo slijepoga miša, — upotpuni Žan. 

Taj se predlog pričini svima za čudo naravan, pa nakon 
kratka razgovora kraj čašice vinca ponese svatko sa sobom 
svoju knjižicu, svoju povoljicu. 

U tili čas bane gospa Lucija u zadimljenu sobu, pa se 
bez riječi s pogledom punim pitanja usadi pred muža. 


— Mučan posao! — zabrinuto će Fran. — Nisam se 
nadao. — Djavolski Brodarić iznio najprikladniji predlog, kô 
da mu ga sam djavć prišapnuo. — Nu ja sam ih ipak pre- 
tekao! — Srde se s toga, znam, ako 1 ne kažu. 


Gospa Lucija ne primetne ni riječi, vam samo pregorno 
pogleda prazne botiljke, zaliven stolnjak 1 zadimljen zrak. — 
Taj pogled mnogo znači u genre-u našega starinskoga, patri- 
jarhalnoga gradića. 

S jednakim pogledom poprati i susjed cipelar procesiju 
gospode niz barba- Franove stepenice, pa čudnovato zaklima 
glavom. Sjeti se nedavna dima i kihanja u susjednom domu, 
što no je sve dotle uvijek trajao spokojne, samostanske dane. 

— Miješa se svašta! — šapnu. — Eh, to je politika! 


II. 


U predvečerje istoga dana oživi grad lagašnim, žurnim 
prikazama krasnoga spola, što se u to doba veoma rijetko 
po ulicama pojavljuju, pa s toga i to većma u oči udaraju. 

U njih je različita starost i objem, samo se volja odaje u svih 
jednaka. Brzahu zažarenih lica, — Bog i duša! — sve bez 
umjetnih primjesa. — Ta se lagašna vojska u čas isprekrižala 
po mreži gradskih uličica, — čudesno brzo i neopazno, — 
pa iščeznula bez traga. — Kako se to desilo u nedoba, dalo 
se lako slutiti, da se je „negdje nešto dogodilo.“ 

— Pomislite! — oduši Linda štor_ Franceska u Balta- 
zareve Tereze, — nakaniše, da igraju komediju o skupcu, 
očito uz nos solidnoj klasi, što svoje drži, a tudjega ne traži! 
Krasne zlobe! — Pa to da publika gleda! — da se bosotinja 
smije! — A Boga mi! dan danas sve se novcu klanja. Tko 
je kriv čijoj praznoj kesi? — Ne znači li to baciti nam ne 
jednu, već najednom obje rukavice u lice? 

Tereza je u velike cijenila gospu Lindu, al ju ipak bocnu 
njeno naglo umovanje; jer je i Baltazar već odavna načeo 
da troši od glavnice. To se doduše nije naročito priznavalo, 
ali se je znalo. — S toga premuča opasku o praznoj kesi i 
objema rukavicama; al zato prosipa s druge strane: | 

— Oprostite! — Čini mi se, da su vas krivo izvijestili: 
— prikazivat će se Izdajstvo u obitelji, famozna komedija. — 
Šiba lakoumne supruge, žene spore savjesti i modernih ma- 
nira, — vi me razumijete! — Ekscelentan komad! 

— Jeste li ga čitali? — svine gospa Linda usnice. 

— Dakako! — Malko je papreno, doduše, — papreno! 
— zapjevuca Tereza, značajno se smiješeći. 

Gospa Linda se trzne. — Ona je veoma rado općila sa 
starom ,gospodom“, i to sve u modernome tonu. — Odgo- 
vori nehajno, gotovo studeno : 

— Konačno, ja nijesam bila nikada protiv komedije 
takve vrsti — to je svakako moderno; — ali se ipak ufam, 
da će se igrat nešto sasvim drugo: — kraljica Teuta, viteška 
igra iz stare ilirske dobe, — igra domoljubna i odlična. 

— Teuta? — Ako sam dobro upućena, taj su komad 
zabacili s prve ruke, jer da je odviše plačljiv. 

— Jeste li ga čitali? 

— Nijesam ga mogla dobiti. 

— O, ja sam ga čitala. Suho zlato! 

— A dozvolite: jeste li čitali izdajstvo ? 

— Nijesam ga imala pri ruci. — Al sam naslov! — 
Čini mi se, kao početak propovijedi. A u tom vječnom mo- 
ralisanju nema ni trunka zabave! 

— Nasuprot baš u tom je zabava, kad se čovjek može 
da nasmije, dobro znajući, čemu. 

— Nasuprot! Baš to nije zabava ! 

— U ostalom: kakvog je tko ukusa! 

— No, dakako: — kakvog je tko ukusa; sasyim naravno! 

I gospe nenadano navratiše razgovor na sasvim ine stvari, 
na svakojake trice, pa se nabrzo i rastadoše. Gospa I.inda od- 
bježa do gospe Barbare Vicencove, a gospa Tereza do gospe 
Rozalije Santićeve, 

— Molim vas! — dahne Linda ćisto zadahtana. — 
Nemojte, da vas smetam ; vidim, da se upravo oblačite. Jedan 
časak samo! | 

— O molim, molim! — Neizrecivo mi je ugodno! Za 
vas i cijeli dan! — raznježi se gospa Barbara. 

— Koja novost! — klikne Linda. 

— Novost?! — požudno će Barbara. 

— Ah! — Pomislite! — Tereza tyrdi, da će se prika- 
zivat Izdajstvo u obitelji! — Frivolna komedija, baš po ukusu 
veoma čudnih ljudi! 

— Ajte, molim vas! Tko na to i misli! 

— Ali ona tvrdi i prisiže, da će se igrat Izdajstvo u 
obitelji ! 

— O, to se ona vara! 

— I ja mislim, da se vara. 

— Tako sablažnjiv naslov! 

— Jeste li čitali? 

— A vi? 

— Nisam ga čitala, 

— Ni ja. 

— Al sama priznaje, da se ruga gospodjama fine nao- 
brazbe, što ne kutre samo u zapećku, nego se znadu snaći 
u svakom društvu. 


— I ona to priznaje! — U ostalom, hvala Bogu, krivo 
su je uputili! | 

— I ja rekoh: — krivo su je uputili! 

— Nu pa što mislite vi? s 

— Molim! — Baš bih rada znala, što mislite vi? 

— Ali molim! Izvolite samo kazati svoju misao ? 

— Pa dobro! — Teuta, kraljica Teuta. — Jeste li čitali? 


— Nisam. A vir 

— O ja sam čitala! 

— Ja ne znam baš. — Moj se Vicenco nije još pravo 
riješio. : 
— Ne treba nam dalje! — Kraljica Teuta, narodna 
junakinja! Pompozno! — A oni, pomislite, hoće nasuprot da 
igraju kakvoga god skupca i izdajstvo u obitelji! Da izvrgnu 
ruglu imutak i finoću! Pa Starešić! — No ta svi mi, hvala 
Bogu, veoma dobro znamo, na kakvim je nogama njegovo 
gospodarstvo! On bi trebao, ali mu nitko ne će da povjeri 
ni pare! Ni moj muž! 

— Oh, to ja dobro znam! Ni moj! 


— Dakle vi ostajete pri Teutt? — zanagli se Linda. 

— Ja se još ne mogu snaći. Moj Vicenco jako je neo- 
dlučan; — gotovo mu nije ni stalo, da se miješa. — S toga 
sam se upravo spremila, da skočim do Lucije. 

— Iste smo misli! — I ja sam upravo do nje! 

U isto je doba Tereza u gospe Rozalije raspredala ovaj 
domjenak: — 

— Teuta! — klikne ona još na pragu. — Teuta! — 


Nekakva kraljica Teuta iz one dobe, kad su još ljude na živu 
zakapali! — 

— Vi ne znate! — suzbije ju namah domaćica. — 
Teuta se ne će prikazivati. 

— No, i ja mislim! 

— Podnipošto! — Prvi megdan Rišelje-ov! — Zgodan 
salonski komad, fin i duhovit! 

— Prvi megdan Rišelje-0ov? — Nije mi poznato. 

— Dakle niste čitali ? 

— Nisam. 

— Oh, ja jesam! — Duhovito — neopisivo! 

— Nu Izdajstvo u obitelji! 

— Zvuči nekako odveć turobno. 

— Jeste li čitali? 


— Nisam. 
— Oh, da! —- Ozbiljan komad, podnipošto turoban. | 
Komad čisto moralan — proti modernomu braku. 


— No, svakako bih voljela, da se odabere i Izdajstvo 
u obitelji, nego li Teuta. 

— I ja bih voljela Rišelļjea, nego li Teutu ili Skupca. 

— I Skupca! Na svaki način! — već radi Lucije, — 
da si koješta ne umušlja. 

— Kô da se sve to baš mora oko njih da vrti! 

— Oh, da! Baš tako! — A Figaro! Ženidba Figarova! 
— Hahaha! — nasmija se Rozalija prilično naravno. 

— Zar i nekakav Figaro? — No, to me čisto frapira! 
— Oh, moj muž, — on nije kadar ni desetine da ispripo- 
yijeda! 

— O da, nekakav brijač Figaro ! 

— No to bi bilo nešto za našu frizerku japi 


— Da, da! — Takva šta u opće ne priliči finomu 
društvu. 

— Nikako! — A čiji je to obret? 

— Maletićev! 


— Ah, Maletićey! — Svetac! — Na što pak taj misli! 

— Ta znate, da on ljubi brijački ceh. Sad je li taj izbor 
slučaj ili sudbina, Bog bi ga znao! 

— Upravo ste mi oteli s jezika! — žmirne značajno 


Rozalija, — Hahaha! 


192 


U to doba ,studirala“ je gospa Lucija svoga Skupca i 
razblaživala se već unapred raznim efektima. Pri tom nije 
ni časka puštala s uma lica štor-Franceskova. On joj izvrsno 
nadomiještaše original Harpagona. A taj mrski Harpagon ni- 
kako ne bi smio potisnuti u kraj njenoga Frana! — Za te 
zabavice banuše pohodjanke: najprije gospa Linda s Barbarom. 
a malo za tim Tereza s Rozalijom. 

Gospodje se presrdačno pozdraviše i raspredoše razgovor 
o vremenu i skorom odlasku stare gospode, o živahnosti u 
gradu, i kako će gospa majorovica odmaglit sa svojim iluzi- 
jama kamogod na kordun, medju vuke i hajduke. Za toga 
miroljubivog razgovora imale su gospodje dovoljno vremena, 
da prouče jedna drugoj fizionomije. One si narayno ne htje- 
doše umah naprečac da iskale srce. Oba para pohoda, i sama 
medju sobom u neskladu, nadahu se, zateći gospu Luciju na 
samu i prosuti vatru, koliko bi bilo moguće: — al na skupu 
okusiti taj krvavi zalogaj, ne rači se ni jednoj. — Konačno 
gospi Barbari ne dade djavô mira, pa će iz daleka podjariti: 

— Oh, Bože moj! koliko tih predloga! Nu ništa mi 
nije toliko kuriozno, koliko taj brijački Figaro ! 

Gospa Tereza je po pravilu dobre taktike udarila na 
najzgodniju točku: — točku bez obrane. Po nesreći bijaše 
Figarov zatočnik ocyao neženja. 

— Pomislite si barba-Josu! — zapjevka Linda, trepnuv 
vragometno svojim dugim, baršunastim trepavicama. 

— Taj bogomoljac! — primetne Rozalija. 

— Četrnaesti apostol! — nasmije se Barbara, 

— Konačno ja bih voljela, da se glumi sve ostalo, — 
i ista Teuta, nego li ta brijačka komedija! — prizna gospa 
Lucija. Í 

— I ja bih prije pristala na sve ostalo, i na istoga 
Skupca, nego li na tu sapunsku šalu! — odjekne ponešto 
drhtav glas gospe Linde. —- Obje se gospodje trenom ošinuše 
munjevitim i značajnim pogledom, i u isti mah nasmiješiše 
se jedna drugoj veoma srdačno i bezazleno. — Ostale go- 

spodje opaziše jasno taj nijemi sraz i zatreptaše s potpuna 
zadovoljstva. I nenadano progori im mjesto. Još časak nestr- 
pljivo posjedješe, pa na jedan mah poustadoše i preljubezno 
se oprostiše s domaćicom. Rastadoše se u vrlom prijateljstvu, 
pa se raspršiše opet ulicama, sve okolišajući do doma, da se 
mimogred pozdrave koja s kumom, koja sa susjetkom, ili da 
kupe u dućanu kakvu god tricu. 


Još se nije u gradu ni posjedalo za večeru, a već je 
grozničava kritika posvuda rasplela svoje niti. Natucalo se i 
o modernim ženama i o krvoločnoj kraljici, o brijaču i finome 
salonu, o komunizmu 1 plutokraciji, o bračnoj nevjeri 1 bu- 
dućem načelniku. U tihom inače obiteljskom vazduhu brujili 
rogoborni dijalozi, šumio i siktao prosvjed na jaki spol. Mnogoj 
duši pokvariše san te noći svakojake šaroyite sanje, baš kao 
da se je nekakva mora slegla nad blaznive ložnice toga do 
kraja spokojnoga gradjanskog svijeta. — 

Neodlučni i ne posve iskreni šior Vicenco proguta te 
večeri ponajviše jetkih. Njemu se gospa Barbara popela na 
dušu poput čička jetkim prikorom, što nije i on koji komad 
predložio. 

— Uvijek ti je mudrost na jeziku, a onamo svaki djavo 
može te da preteče. Zar su drugi mudriji od tebe: taj matori 
Starešić, taj šuplji Santić, ludi Maletić, prosti Brodarić, taj 
pantalon Baltazar! I svi oni predložiše nešto, samo ti, pišivi 
mudarče, samo ti ne bješe kadar otvoriti usta. Ah, bila bih 
se izjela od jeda, kad danas stajah medju njima, i one sve 
znadu, sye do piknje, a ja kao bena, kao bluna, razvaljujem 
usta i čudom se čudim! 

Dugo je tako prodikala gospa Barbara. Uzalud joj Vi- 
cenco svečano obećao, da će sjutra i on predložit svoj komad; 
ona ne uzmognu pregorjeti sramote i zatomiti žuči. Razabrav 
šior Vicenco, da ništa ne hasni, začepi si pamukom oba uha, 
pa se okrene k zidu. — Valja ipak priznati, da mu se to 


već odavna nije dogodilo. | 
13 

Sjutradan se opet po dogovoru sastade vijeće u barbe 
Frana. Kô i prvi put bijahu gospoda isprvice veoma ljubež- 
ljiva i vanredno uljudna ; al se je ipak svakome od njih pot- 
kradao na čelo nekakav potajan, tmuran oblačak. I ako još 
nije prijetila općenita oluja, ipak je svatko ćutio, da bi se 
samo kojim čudom mogla ova stvar sretno rasplesti. S te je 
bojazni baš i proključala u njima neka otajna, upravo srdačna 
živahnost. Svatko se postarao, da već jednom minu nemiri 
“buntovnih večeri, kakova je bila ona sinoćnja, i da se riješe 
fine paučine, što no ih odasvud omotala, otpokle se u taj 
posao upletoše ženski prsti. Baš u povodu toga zavlada 
svjema neka osobita srčanost, osvoji ih neka živa želja, da 
. dodju do kraja ovome zapletaju. Već se nije nukalo ni oko- 
lišalo, nego se uzelo zboriti sasma odrješito. 

Prvi se zaleti Baltazar: 


— Ja sam proučio Izdajstvo u obitelji. Baš obratno, no 


što rekoste: — to je sušta komedija, a kraj toga dovoljno 
ozbiljan i za ovu zgodu upravo doličan komad. 
— Ako ćemo komediju, — prigovori Santić, — onda 


radje da se glumi izrazita, laka komedija, kao što je Prvi 


megdan Rišelje-ov. Uvjeravam vas, gospodo, da će se dojmiti 
stara 1 mlada, vješta 1 nevješta. 


— To isto vrijedi i za Ženidbu Bugari; — primetne 
ispod glasa Maletić. 
— Iza Skupca, — nadoveza Fran. 


— Al ja sam u načelu proti takovim tendencioznim 
stvarima, koje bi mogle koga da taknu i uvrijede, ma 1 s 
daleka, — prosvjedova Brodarić. — Teuta je komad, koji će 
čitayo općinstvo zadovoljit i zanijeti. To je naša stara i do- 
` morodna tragedija, — o našoj ilirskoj davnini. 

— Ilirskoj! — nasmije se domaćina očevidno zlobno. 

— Zar si ti postao kozmopolita? — upita Brodarić 
jednako zlobno, 

— Kozmopolita! — Nisam ja godine četrdeset i osme 
nosio cilindar, nego crven-kapu! — ustrmi Fran svoj vrući 
pogled na Franceska. 

— Al si se ofrkavao oko savjetnika W., — starog ap- 
solutiste, da postaneš tržni nadzornik ! 

— Ali ja sam u svoje doba pošteno služio, — a netko 


je drugi u isto doba svakojako dobavljao živež za magistrat 
i posadu, premda ga nismo vidjeli ofrkavati se ni oko koga! 

Brodarić se trzne: | i 

— Gospodine moj štovani! -— povikne visokim glasom. 
— Imenuj de toga nepoštenog dobavljača! 

— Treba samo otvoriti blagajničke račune, pa će se 
mahom vidjeti. — Tu ne treba drugog imenovanja! 

— Gospodine moj! — uzdrhta Brodarić. — Ti si ispod 
moje kritike, znaš li? , | 

— Ako sam ja ispod tvoje kritike, gospodine moj! — 
plane Fran, — onda si ti ispod svačije kritike, onda za tebe 
nema kritike na ovom svijetu, razumiješ li? — onda si ti 
izvan svačije kritike! 

Ostaloj se gospodi jošte ne uzrači, da se umiješaju u 
taj zanimljivi spor. 

— Dobro, dobro! — ustane Brodarić. — Znam ja, odakle 
taj vjetar duva! 

— Pa odakle taj vjetar duva? — izboči se Fran, ukopav 
obje ruke u džepove od hlača, 

— Ti si svojoj gospi rek6 kao gotov umen, da ćeš po- 
stat gradski načelnik i da će se s toga igrati taj tvoj Skupac, 
tobože nekomu u prkos. Znam ja to, sokole moj! Ti si njoj 
kazao: bić ću načelnik i glumit će se Skupac, i ništa nego 
Skupac. Baš kô da te koji djavć svrbi s toga Skupca! 


— Baš obratno! — zapožari se Fran. — To se ti upi- 
reš zubima i noktima, da postaneš načelnik, i ti si kazao 
svojoj gospi, da će se igrat ta tvoja Teuta, — ne bi li se 


možda poradi te domorodne glume za uvijek zaboravio tvoj 
cilindar od godine četrdeset i osme! 


am 

Opazivši ostala gospoda pogibeljan oštrac rasprave, po- 
. slutiše na jedaa mah, da bi tako moglo i njima doći do ti- 
jesna, pa se umah blagostivo, al odlučno umiješaše. 

— Ali molim vas, gospodo! — poče Santić. — Ne- 
mojte upletati osobnosti u svetu stvar općega interesa. Nama 
mora samo plemenit cilj da lebdi pred očima! 

'— A ne da se zaplećemo u ženske historije, — zaleti 
se Maletić. — Ja nisam oženjen, hvala Bogu! — pa ću izni- 
jet indiferentan dredlog. 

— A što? — plemenit cilj, indiferentan predlog! — 
okosi se Brodarić. — Kô da ne znamo, što se je sinoć na- 
klapalo kod Ancore! 

— A što se je naklapalo kod Ancore? — upita Maletić. 


— Debela Irma priča putnome i namirnome, da će se 
glumit tvoj tamozni brijač Figaro. — Ona, naravski, uživa u 
tom; jer brijanje ide i u njezin posao! 

Maletić se ponešto smete. 

— Molim, to se mene ne tiče. Nu ne ću reći; — mo- 
guće da je koji od gospode tamo intiman. Možda se netko 
te netko nije još odviknuo starih slaboća, kao ono, kad je 
bježao do Trsta za ljepušnom komedijašicom iz Mletaka. 

— Tko to? -- zanagli se Brodarić. 

—- Toga nisam dužan kazati ni na čiji poziv. — Tko 
e kriv, taj će se jur sam oglasit. 

Za toga razgovora sjedio je Žan muče, i s osobitim zani- 
manjem promatrao lica. On se je spokojno smješkao, pijuckao 
i pušio cigaretu. — Kad je več bilo došlo do gusta, poma- 
kne se i on, gurne potajno svog susjeda Vicenca, pa se digne 
i ozbiljno predloži nagodbu. 

— Gospodo! — reče. — Ja vidim, da se na taj način 
nikad ni do vijeka ne složiste. Očevidno je, e smo svi od 
krvi i mesa. O toj zabavi buči već čitav grad. Da ne bude 
i yećeg šuma, dederte, da ja konačno nešto predložim. 

— Pa dobro! — ozva se na jedan mah nekoliko glasova. 

— Do sada još nije ior Vicenco predložio nijednoga 
komada, a nisam ni ja; — nu ja se unapred slažem s njime, 
i tako imademo većinu od dva glasa. 

Nitko ni riječi, a Vicenco za čudo ispukne s mjesta 
nekakvu malenu, odrtu knjižicu, pa će na pola ozbiljno, na 
pola u šali: 

— Ja sam se dokopao negdje u kući ove komedije, 
kojoj su se valjda smijali 1 moj otac i djed, a rada bih joj 
se nasmijao i ja. Stara je, kô crkva, a baš s toga bit će i 
valjana. Evo: — Colonnello — pukovnik! — 

— Naslov sam kao da je stvoren za zabavu vojničkoj 
gospodi! — pohvali Žan. 

Ostali se iznenadiše. Nov interes zavlada društvom. — 
Prvi preuzme knjigu Baltazar, i premetne nekoliko listova. 

— To je starinski komad, — opazi nehajno, i izruči 
knjigu domaćini. 


— Hm! — oglasi se domaćina, pregledav osoblje, i 
doda je Brodariću. 

— I nespretan! - — prigovori Brodarić, pregledav tako- 
djer osoblje, pa je predade Santiću. 

— Pa zašto nespretan? — upita Vicenco. 

— Ta tu dolazi i bubnjar! — odgovori Santić namjesto 
Brodarića. 

— Pa zašto ne bi došao i bubnjar! — nasmiješi se 
Vicenco, al ne baš od srca. — Gdje je mjesta pukovniku, 
tamo može doći i bubnjar! 

— A tko će igrat bubnjara, molim vas? — upita Bal- 
tazar, preuzey knjigu. — Ta to je upravo nemoguće! Bub- 
njara ne ću igrati ni ja, ni ti, niti ikoji od nas, ni sljednja 
duša u gradu. — Bubnjati — na pozornici! 

— Bubnjati! — Ta to je upravo kuriozno! — prido- 
metne Maletić, i stane da lista do knjizi. 

— Al on ima i ulogu! — uplete se Žan. 


— Kakovu ulogu? — upita Maletić, 

— Evo takovu! — povikne Žan i zgrabi knjigu. — 
— Evo! Ne kaže li on: — jesu li vam oštri mačevi? 

— To ne će moći da kaže kakavgod istom nažigač! — 
primetne Vicenco. 

— Pa tim bolje, kad ima ulogu! — naruga se Santić. 
— Uzmi je koji god od vas dvojice! 

— Za par riječi! — nasmije se Baltazar. 

— Nije istina! — Evo ima i dalje! — prosvjedova 
Žan. — Ali momci, vaše su puške zaposjele stjenice! Vi ste 
kebri! Ja ću vas jednim mahom pozobati! 

— Taj je bubnjar očiti prostak! — zagadi se Santiću. 

— I u opće, — potvrdi Brodarić, — takove su šale 
odveć krupne, — o puškama i stjenicama! 

— Pa neka vam sam gospodin Bog navijesti komad! 
— razmaše se Vicenco. — Ovdje bi trebalo glumiti sedam 
komada, pet rad oženjenih, a dva rad neženja! 

— A, tako vi to govorite, Vicenco!' — raspali se San- 
tić. — Sad znam, zašto je jutros vaša gospa pitala placko- 
mandantovicu, bi li plackomandant posudio bubanj i uniforme! 

— Hehe! — protare si Brodarić dlane. 

— Haha! — poprati ga Fran. 

— Pa dajmo pik- nik, za Boga! — klikne Vicenco. — 
Neka djavo nosi i žene, kad im već nije moguće svjema 
udovoljiti! 

— Ne, štor Vicenco! — nasmije se Žan vragoljasto. — 
— Radje ždrijebajmo! 

— Pa ždrijebajmo! — prihvati Maletić. , 

Na taj predlog pristadoše i ostali bez prigovora, gotovo 


zadovoljno.: — Dok je Žan motao cedulje, društvo se kucnulo 
za zdravlje. Ta nova, sretna ideja pomiri ih posvema. Neka 
sreća odluči, da ne bude ničije krivnje! — Domaćina uze 
stari porcelanski vrč, pa iz te žare najmladji od sviju — Žan 
— ispukne — Pukovnika! 

— Živio! — klikne i zagrli Vicenca. — Naša je po- 


bjeda, voli nas sreća! — Igrajmo umah na lutriju! 

I tako. se svrši taj teški porod, s česa svjema u istinu 
odlanu pri duši. Teška se borba dokončala, čvor se nekim 
čudom mirno razriješio. — Gospoda se na to prijateljski 
složiše, pa urekoše noyo ročište, da se izabere stalni odbor 
i razdijele uloge. Zatim se opet prihvatiše čaša, a Baltazar 
zapjeva začinku iz Trovatora.— Već pokasno spremiše se na 
rastanak. Domaćina s punom čašom pozdravi uzovnike : 

— Čestitajmo si, gospodo, što sretno riješismo to pita- 
nje, — to prvo pitanje na osvitku nove ere našega javnoga 
života! 

— Za tog svečanog pozdrava zaželi gospa Lucija u po- 
krajnoj sobi, da si svi do jednoga polome vratove niza stepenice. 
— A susjed cipelar opet šapnu: 

— Eh, politika, politika, — to je prava politika! — 


V. 


Sjutradan dodjoše na dogovor svi članovi gotovo u isti 
čas, osim jedinoga Brodarića. Udariše u tančine. Domaćina 
iznese pitanje, u što će se da uporabi čisti dohodak. On mni, 
da bi ga valjalo posvetiti siromasima grada. Santiću se ta 
ideja obzirom na svečano obilježje zgode pričinjala odveć 
obična; po njegovu mnijenju valjalo bi na trošak čistoga do- 
bitka upriličiti sjajan oprosni banket. I Žan pristade uza nj. 
Baltazar pak, sjećajući se iz svoje prošlosti mnogih bučnih 
kazališnih ovacija, predloži, neka se gospodje, što odlaze, i 
diletantice obdare skupocjenim kitama cvijeća. Maletić pristade 
uz Baltazara, a Vicenco uz Santića. — U taj čas bane na 
vrata Brodarić, pa će tajinstvenim, nazlobnim glasom: | 

— Ne znate li zadnju novost? — Gjeneral dolazi 26-toga! 

— Pa onda! — uzmahne Vicenco ramenima. 

— Dakle se ne dosjećate jošte, gospodo moja! — klikne 
Francesko pobjednički. 

— Čemu? — zapita Fran. 

— Ta komedija je talijanska! — veselo će Brodarić. - 

— Valjalo bi je pohrvatiti! -- dosjeti se Santić. 

— Gle, kako se tome nitko ne doumi! — pljesne se 
Fran prstima po čelu. 

— A uloge valja da se razdijele nadulje za tri četiri 
dana! — primijeti žurno Baltazar. 

— A tko da pohrvati komad? — upita Maletić ni naj- 
manje zabrinuto. | 

— I prepiše? — nadopuni Brodarić. 

— Boga mi, ja ne pačam! — obrani se Žan. 

— Ja još i manje! — klikne Baltazar. 

— Dakle? — upita lakonički sretnik žare. 

— Što sada? — zabrine se domaćina. 


— Ništa! — rastumači Maletić. — Ne bješe nam ni 
posezati za tudjim komadima! 

— Ja bar nisam tome kriv! — ponosno će Brodarić. 

— Eh, žara je odlučila! — zažali domaćina. — 

— Dakle hoćete li Teutu? — upita spokojno Brodarić. 


— Znate li što, gospodo? — uze Maletić nakon kratka, 
al neprilična mûka. — Najbolje je okaniti se svega. 

— I ja mislim! — odobri Santić. 

= — A zašto? prikorno će domaćina. 

— Zašto! — mahnu Maletić krepko objema rukama. 
— Ima sto razloga. — Ja nisam od prvog maha bio zá to, 
al sam šutio, da se ne bi reklo: mutisloga! 

— I ja takodjer! — potvrdi Brodarić. 


— Ni ja ne marim! — primetne Santić. 

— Eh, gospodo! — sažalno će domaćina. — Ja sam 
učinio svoje. Perem ruke! 

— A ja sam za ovaj put sluga pokoran! — naglasi 
Brodarić porugljivo i odjuri naglo. 

— Šteta! — podsmijehne se Vicenco. — Šteta za tvoju 


biblioteku, Frane. — Ne bismo li malko po njoj pobrkali ? 
Vicenco se digne, pa stane premetati po bivšoj kredenci. 
Domaćina se uzvrpolji. Vicenco ispukne nekoliko knjiga. 

— Koledar godine 1845., — koledar godine 1847., — 


koledar godine 1857., — koledar godine 1870., — strazza 
godine 1868., — Conto corrente, — kuharica, — sanovnik, 
— grčka gramätika, — album! — Strijela Božja! Ta to je 


zbirka starina! Nije ni čudo, što je s voljom božjom pobijedio 
moj colonnello sa tavana! — 


— Hahaha! — nasmije se Žan glasno i obijesno. — 
Biblioteka časne starosti! Historička biblioteka, Boga mi! 

— Bilo radje ostati pri mom pikniku! — zaklima Vi- 
cenco glavom. — Čemu umah biblioteka i to šaranje i na- 
duvanje! Nije to za nas, dragi moj Frane, očevidno nije to 
za nas! — Kako ono kaže sveti Agustin — kazivao mi jed- 
nom neki pop: — najludje je samoga sebe varati! 

— [opet si nesnosljiv! — razjedi se domaćina, nastojeći 
zatajiti stid i zatomiti znoj na zažarenu licu. — Žao li ti za 


Pukovnika! Ili se možda srdiš, što ti je gospodja utaman 
naručila plesno odijelo! 

— I bubanj! — pripecne Santić. 

— Al šta je sve to prema biblioteci! — vikne Vicenco 
raskalašeno. — Moja žena kao i žena. Al biblioteka! Corpo 
de Bacco! Babanj moje žene i tvoja biblioteka, to se ne da 
sravniti ni iz daleka! — 

— Neka ih djavo sporedjuje! — nasmije se Santić, 

— Samo vi šutite! — nastavi Vicenco s jednakim tonom, 
— Vaša je gospa rastrubila po gradu, da bubnjar u Pukov- 
niku žive žohare zoblje na pozornici! 

— Pa eto propao je, taj prostak! — nasmije se Santić 
srdačno. 

— Jest. propao je! — nastavi Vicenco. — A mislite li, 

da je tome kriva njegova prostota, ili talijansko mu ruho? 

| — Vrag si ga znao, što je upravo krivo! — promrmlja 
Baltazar i zagleda se u krugljicu hljeba, što ju valjao med 
prstima. 

— Medjusobna je zavist kriva, gospodo moja! — po- 
tihano će i naglasito Vicenco. — Ja nijesam diplomata, ali | 

ipak iza gdjekoga od vas vidim pretendenta u novom magi- 
stratu, a iza sviju ženu. 

— A gdje ostade tvoja? — nasmije se Maletić. 

— A gdje li debela Irma kod Ancore? — ošine Vicenco. 
— Budimo iskreni, pa pijmo za vječnaju pamet našemu ne- 
donoščetu ! | 

Jovijalni prizvuk Vicencova razmatranja osokoli društvo. 
Tim dobrim ljudima svali se s duše težak i suvišan trh s 
nenavadnoga naprezanja, kojemu nijedan od njih ne bješe ni 
navikao ni dorastao. Za ovo par žurljivih dana trebalo se 
natjecati, da jedan drugoga ne preteče, da ne odnese slavu 
novote. I sam se domaćina bio iznenadio s domašaja svoje 
namisli. A sad se taj trh nenadano svalio, lagašno, bez ičije 
sile i krivnje. A pri tom nije se nitko mogao da potuži s 
tudjega uspjeha. Trkalište noye ere eto se najednom stišalo, 
a trkači ne od svoje volje, van od puke nužde, u jedan mah 
spokojno odahnuše. Iskreno veselje zavlada društvom, što se 
je čvor ove zgode eto tako lagašno razriješio, prvi čvor na 
osnutku nove ere. Ova nijema nagoda podade starome, ba- 
štinjenome komoditetu daynu vlast. 

I tako svikolici podigoše čaše na visoko, pa se srdačno 
kucnuše s Vicencom, s mužem, koji slavi ljude, što ih ne 
gane ni suza ni žena ni dinar. — U zvuku njihovih čaša 
ozvanjaše nešto krjepko, pobjedno. Iza duga naklapanja 1 na- 
tucanja otkri nova era svoju zbiljsku jezgru; — dojedan za- 
gleda u nju, i nitko se ne prepade s toga pogleda. Dapače 
nešto dobro poznato sinu im iznutra svojim svagdašnjim do- 
maćim crtama. Neki odavna usadjeni korijen u njihovim 
dušama proklija s nova klicom nade u jasnu budućnost, do 
kraja sličnu dobro znanoj, bezbrižnoj prošlosti. Ta čemu bi 
drugomu i mogla nalikovati nova i sretna era? — U čas 
zbaciše ti zlosretni naprednjaci od nužde navučenu krinku 
nerazumljive ozbiljnosti, i davne duševne žice s nova zaječaše. 
Sve u čast nove ere smijalo se i bubnju i brijaču, i novoj 
biblioteci i nuručenim haljinama, i smutljivim ženama i de- 

beloj Irmi, i pilo se u skupno zdravlje i dobar sporazumak, 
pilo se odvažno i srdačno. Domaćina je na velike jade gospe 
Lucije naručivao sveudilj nove parove butiljaka, pa ih se na 
stolu u čas sabrala čitava kumpanija. Zanosno se omicale 
svačije oči po tim slavnim trofejama na dospjetku stare, 
skršene ere apsolutizma, na dospjetku te jednolične, dosadne, 
solidne ere. Nov, svjež dašak po domaću shvaćene slobode 
zaleprša zrakom. — Ona nevidljiva podzemna cijev doktora 
Oxa eto se prolomila i poda tim solidnim gradjanskim krovom, 
što je odavna prednjačio vrlom, od starine baštinjenom stro- 
gosti običaja. Nije se ni pamtilo, da bi se pod njim poput 
snijega bijeli, prekomorski stolnjak igda zakapao vinom, a eto 
od nedavna polijeva se već evo treći po redu, a danas upravo 
curi s njega dragocjena kapljica na djevičanski pod. — Kad 
je pak šior Vicenco na rastanku pozvao čitavo društvo na 
pukovnikove karmine k Ancori, onda se i gospi Luciji ko- 
načno potkrade očajan klik: 
— Oh, prokleta politika! 


VI. 


Na pukovnikove karmine ne dodjoše ni Brodarić ni barba 
Fran, samo da se ne sastanu nakon podmukla okršaja. Ostalo 
društvo još u mamurluku od jučer započe zabavu veoma 
bučno. Debela se Irma već dobrano oznojila, služeći pohotni 
stol. — Na polju se oglasiyala prpošna ljetna burica na oduge 
zamahaje, šumno i nasilno, tresući vratnicama i zanašajući u 
sparnu i zadimljenu odaju svježa, puna uzduha, s kojega su 
i plamečci svjetiljaka sladje zaplamtivali. 


Dakle general R. dolazi zaista 26-toga, — oglasi se 
Santić važnim glasom. — Danas konačno dopro služben glas. 

— Čuli smo, čuli! — ozva se Baltazar. — Po tom eto 
doskora i izbora. — 

— I komplimenata! — primetne Žan. 


— I frakova! — smrkne se Vicenco. 

— A gdje su nam Fran i Brodarić! — spomene Maletić. 
— To su načelnici! — ozbiljno će Vicenco. — Nisam 
li vam kazao, da bi bilo dobro jedino, kad bi se moglo iza- 
brati njih desetak ili dvadesetak? — A konačno ne bih dva 
puta rekao, da i ovdje ne sjedi koji pretendent. Zar ne, Joso? 
— Ne pačam! — odgovori Maletić mudrački. 


— Cujte me, gospodo! — nastavi Vicenco. — Znam, 
doduše, da nema nijednoga medju nama, koga ne bi ganula 
ni suza, ni žena, ni dinar. Al svejedno: — ljudi smo! — 


Ako nismo najbolji, nismo ni najgori. Ja nisam diplomata ni 
političar, al me jedi, što se eto snuje za nas, a bez nas. Eto 
već dva pretendenta! Bit ću načelnik, pa basta! — A ostali 
tek da šute, pa primu na znanje? Ne ću ja! — Neka se čuje 
i naša, pa došli oni amo ili ne došli! — S toga predlažem, 
da i naše društvo večeras proglasi svoga kandidata. Budi opo- 
zicija! Je li de, Joso, bi li prihvatio? 

— Ne bih se bogme otimao! — odgovori Maletić odre- 
šito. — O tom mi je već nešto natuknuo i prepošt. 

— Prepošt! — klikne Santić. — E, čast! — Onda smo 
na pola sigurni! — Nego čuste li onomadne one pričice o 
dobavljaču i tržnom nadzorniku? — Lijepe priče! 

— Obične! — slegne Vicenco ramenima. 

— Ali mene se boje! — nastavi Santić. — S toga su 
i razglasili, da se otimljem za bilježništvo. — Ja se baš i ne 
bih nećkao — s pukog patriotizma — — 

— Znamo, znamo! — vikne Vicenco. — Konačno zašto 
ne bi! Pa ja kažem: da Bog poživi budućega gradskoga na- 
čelnika Maletića, budućega gradskoga bilježnika Santića! — 

— A bili se našlo iza mene koje mjestance? — upane 
u riječ Žan, na pola u zbilji, na pola u šali. 

— Pa zašto ne! I gradskog kapetana Žana! — A ti, 
Baltazare, udari tuš! 

Baltazar se podigne, opipa se po sili zatim uzbaci 
glavu, mahne desnicom poviše stola, pa zapjeva visoko, 
kićeno: 

— Još Hrvatska nij' propala, dok mi živimo! — 

— Izvrsno! -— vikne Vicenco. — Da žive naš gradski 
blagajnik Baltazar! — I u to ime opet tuš! 

Baltazar se duboko nakloni, ispravi se još ponosnije i 
opetova pjesmu. Ovaj put tako silovito lomataše rukama, da 
je svjema postanulo nekako tijesno pri stolu. On je i ovu 
pjesmu pjevao poput talijanskoga tenora. I tude se u višim 
notama podizao na prste, uzvijao očima i lijevom rukom 
grčevito pritiskao grudi. 

Ne zna se, da li sa same popijevke, da li s načina pje- 
vanja, postade svjema konačno sasvim tijesno na sjedećke. 
Šior Vicenco skoči, pa zaplesa s Irmom, a Žan ih stade oble- 
tavati poput satelita. Vidjevši to Santić, zaplesa sa stolicom, 
a Malelić skoči na stol, pa stade taktirati. I tako se ista po- 
pijevka opetova do tri puta uzastopce. 


Kad se društvo rastajalo, počela već i zora rudjeti na 
osvitak dana. — Odnekale iz podruma ozva se pijevac. 


— I on se veseli, što je živ, ma i ne bio načelnik! — 
zahohota Vicenco. A Baltazar zatetura niz ulicu. 
— S toga još jedanput: — Još Hrvatska — — — 


Sjutradan se i ostali ženski svijet stao odlučno tužiti 
ste „proklete politike“. Dojadila im smućena lica bračnih 
drugova i kojekakve lakoumne, upravo poganske riječi. Nao- 
paki svijet! — A gospoda se medjutim sred mamurluka opet 
sastadoše kod Vicenca ,na slane srdelje“. Zborilo se o akciji 
za izbor. Vicenco po običaju nemirno šetkao po sobi. Na- 
jednom usred razgovora sagne se naglo nad prozor i duboko 
se pokloni. 

— Sluga ponizan, gospodine načelniče! — vikne. 

Mimo je prolazio Francesko Brodarić. (A njih dvojica 
imali su odavna potajnih zakučastih računa medju sobom!) 
— I tim izrazitim srazom istom započe ozbiljna „izborna 
politika“. 

Do skora prispije u grad jur naviješteni gjeneral R. 
Gradjani mu s mjesta upriličiše banket, jednodušno, bez raz- 
like mnijenja 1 uvjerenja. Bilo je zaista i komplimenata i 
frakova. Netko se klanjao poradi vlastite koristi, a netko sa 
izvjedljivosti, sa pohlepe za novolom, sa žurbe, da ne ostane 
nevidjen iza ostalijeh, Ali rijetki klanjali se iskreno i drage 
volje. A sčesa to, teško je pravo pogoditi. Valjda je stara 
uprava sa svojim sabljama odveć dugo potrajala, i tako po- 
stala dosadna samo zbog svojih predobro poznatih ličnih crta. 
I dosada mnogo šta odlučuje u javnom životu. — 

Valja priznati, da ih je zaista zanosila noyota, da su 
joj se veselili i s nje zamrzili na starinu, kao što i staro ruho, 
još danas snosljivo, ne ćeš sjutra kraj novog niti da pogledaš. 
Tako i sada s nekom nerazumljivom zlovoljom gledahu na 
obilježje jučerašnje vlasti, — na sablju. Pri tom se sjećahu, 
kako ih je ta sablja ljuto gonila na „red“, a da nijesu ni 
pitali ni znali, da li s pravom ili s nepravom. Oni vjerovahu, 
da ih je kadikad i posjekla, ali ipak ne bi nitko bio kadar 
tačno pokazati brazgotine. Vlast je prečesto u mislima široke 
publike mimo sve ostalo kriva samo s toga, što joj se moraš 
pokoriti. Al kraj svega toga ipak nijesu ti obnovljeni gradjani 
bili podobni, oteti se blještavilu gjeneralskog portepeja. Dapače 
se žurili, da preteče jedan drugoga, plaho, ali proračunano. 
— I Vicenco se našao medju njima. I on se je povlačio 
medju redovima poklonika, premda nije očitovao niti šta u 
prid nove ere niti u prikor stare, a pravdao se interesom 
svoje ,stranke“, svoje sred mamurluka začete ideje. Tko da 
mu s toga prigovori! — 

I nastadoše silna gošćenja i zabave. A: gjeneral uzvraća 
gradjanima sjajnim banketom, pa umah zatim otputova, ostaviv 
iza sebe povjerenika, — da ovrši izbor zastupstva. Taj se 
izbor protiv očekivanja zategnuo za nekoliko mjeseci, što je 
znatno ohladnilo i zanos i dobru volju u gradjanstvu, — 
Konačno zasjede u magistratu domaće vijeće, a tjedan dana 

zatim  izabraše i načelnika. Pri tom propade i što" Francesko 
koga prozvaše ,dobavljačem“, i ,učenjak“ barba Fran. A 
propade i kandidat „stranke“ Vicencove. Na preporuku voj- 
ničke gospode, a uz pripomoć domaćih notabiliteta izabraše 
načelnikom — umirovljena oficira. Ostale pak službe na da- 
leke, maglovite preporuke zapadoše većinom strane ljude i 
baštinjene prijašnje službenike. Domaće se ,stranke“ dakako 
pocjepkale, pa nijedna ne htjede da popusti ni za dlaku. 
Barbi Franu dobaciše ipak mrsnu kost — tržno nadzorništvo, 
ali nipošto za volju njegovoj biblioteci, nego s obzira na 
davnu mu praksu u toj struci. I Santića zapade bilježništvo, 
jer ga zbog njegova „pukog patriotizma“ potpomogoše sve 
tri stranke. — Stara gospoda medjutim iščeznuše naglo po 
novim službama, muče i na gluho, baš po službeničku. Go- 
spodin major odmaglio na kordun, „med vuke i hajduke“, 
ostali kojekuda po široku svijetu, a svi do jednoga ,u sretan 
nepovrat“. — 

Poslije toga poteče stvar običnim tokom, na tiho i čisto 
po domaću, Opet se svatko obukao u svoju staru kožu, dobro 
sačuvanu kožu odavna odgojenih misli i navika. Novi se proces 
razvio lagašno, da ne može laglje, a sveopći interes popusti 
već za par tjedana: i težnje i strasti utaložiše se posvema. 
— Pa što je to novo i teško u toj novoj eri? — kao da 
čitaš pisano na studenim i mljednim licima. — Ta upravo 
šala, obična šala, zabroditi novim brodom po staroj pučini! 
— Čemu smo se i inatili toliko! — 

I tako slavnoj oksidaciji na osvitku nove ere iščeznu 
svaki i slijednji trag. — 


VIII. 


Jednog popoldneva već za nove ere u oči zime razmahala 
se oštra bura i gotovo pomela s ulica već i slijednji trunak 
prašine. Sa zamagljenih brdina bila sumnjiva studen; zrak je 
mirisao po prvom snijegu. — Ostara žena u laganu prtenu 

odijelu mota se po hodnicima gradskog magistrata. Lice joj 
se i ruke zarumenjele od studeni, ma i da si je omotala odrt 
rubac preko glave i prsiju. — Obzirala se dugo i zapitkivala 
žurne prolaznike, bi li smjela sa svojom tegobom do gospo- 
dina načelnika, dok joj se jedan pisar znanac ne smilova, te 
joj u neke jade pokaza vrata, neka udje. — Gospodin se je 
načelnik. upravo bavio važnim, žurljive naravi iskazom, pa 
jedva saslušav njenu tegobu, uputi je, kamo pripada, — re- 
darstvu. — Gospodin je gradski kapetan upravo dočitavao 
važan nekakav spis o noćnoj sablazni, pa je s toga smjesta 
otpravi do bilježnika, — ,ako se u opće dade što učiniti“. 
— Gospodin se Santić naježi na njen pojav, i promrmlja, da 
to ne ide ,u njegov djelokrug“, pa ju posla po jednome pi- 
saru u kancel, neka se priupita, — „kako njezina stvar do 
danas stoji“. — Tude je turkalo od jednoga do drugoga, pa 
joj na koncu razložiše, da je to ,stvar“ važna, koja ne može 
ni iz daleka da spada na kancel, nego neka se još pobolje - 
popita i sve iznova potanko razloži g. načelniku. — Stvar 
je zapletena, — rekoše joj manji bogovi nemilo suhim glasom, 
— ne ide to tako napopreko, kako si tkogod upili u glavu. 
Najprije valja ustanoviti, u čiji ,djelokrug“ ide taj djavo. — 
Žena onijemi i ode. U hodniku sjedi na klupi stari, sijedi 
podvornik Jakov, crvena nosa i kuštrave brade, sjedi smrknut 
i puši iz napukle, čadjave lule. — Podvornik je to još iz 
„Stare dobe“. — Ženi sinu tračak nade, pa onako ispreturana 
razloži smjernim glasom podvorniku, u čem je njena tegoba. 

— Bila sam kod načelnika, — reče, — i kod kapetana 
i kod bilježnika i kod pisara, i svi mi rekoše, neka se upitam 
u drugih, kamo to spada. — Kuda bih sada? 


— Ne znam ni sam, draga moja. — Otidjite opet na 
k načelniku! | | 
— Al on me je već otpravio; — srdio bi se. — Nije 


mu ni sada bilo prayo, što sam došla. 

— E, nije druge! — uvjerljivo će podyornik, omahnuv 
je gustim dimom. — Tako nam je svima, svima jednako! 
Valja slušati! —- Gospoda su gospoda. 

— Al ovo su ipak sada naša nova, domaća gospoda, 
— — prigovori žena. 

— Stara, nova, — svejedno! 

Žena ne odgovori ni crne ni bijele. Zagleda se u tmurno 
zimnje nebo, ote joj se težak uzdah, pa sune na vrata, na 
udar studenim zamasima neprijatna vjetra. 

Njoj, jadnici, nije možno čekati samilosti i pomoći od 
gospodske povoljice, niti možda od opet ,nove ere“, kad 
ljudi rek bi ostaju sveudilj najednaki. — 

(«Vienac» g. 1893.) 

Na badnjak. 


9 
Vaa je po zadnji put parnjači s palube zamahnuo traka- 
cgklstom kapicom, pa kliknuo: — S Bogom za uvijek, Senju 
moj! Kad te vidjeh, vidjeh! — nije ni krštena duša na 


obali mislila, da će se igda povratiti. Tako je odlučan 
priglas strujio kroz njegove riječi, dok se za vazda odricaše 
rodnoga gnjijezda! A domorodci u nas — davna priča! -—— go- 
vore više prizvukom riječi, nô riječima samim, pa se fino 
domaće uho rijetko može u tom prevariti. — Prpošno lepr- 
šahu na burici traci engleske kapice, pod domaćim nebom 
odrte, dok se parnjača kićeno odmicala mimo kraj gata. Sla- 
yan bijaše to odlazak! Hrpa gredjana, što stajahu na gatu, 
nije pravo razumjela, čemu li je ta nasilna slava. Nekoji naz- 
riješe u njoj nepravednu žalbu na domaće gnijezdo, a nekoji 
preuzetnu, drsku grožnju, što se njome kao da izriče i kazan. 
Tko ga požali, tko ismija: —- nitko ne će plakat za tobom, 
rekoše. Ali svi osjetiše nenavist: — mliječan jošte klipan, 
grlata nišnimrva odriješio se eto sveza rodjene zipke, bez 
krzmanja i straha. Kao da se baš on prvi dosjetio, da je kod 
kuće tijesno! — 
I prekrižiše ga za uvijek, i isti još dan smetnuše s uma. 
Koliko obmama otkrije brzopleto vrijeme! -— On se je 
ipak povratio — poslije tri para godinica, na sam badnjak. 
Vraćao se cestom od Novoga, samodrug. -— Raspustila se 
čitava sila bure, snijeg zameta drage. U zraku šumi i bruji, 

omata i gura čeljade božije oda sviju strana. — Njih dvo- 
jica koracaju mučno, uporno: pored sve studeni i lagašna 
odijela šika im znoj na čelo, ma da i ne ćute nogu. Onaj 
drugi, gojan; vremešan mladac, rumena lica i lanenastih kosa 
bez prestanka huče u šake, što no od studeni već ponjadiše, 
pa ih protariva o haljine. Ogleda se sad na nebo, sad na 
more, pa šiba okom ravno po cesti, i broji okuči i drage. 
I žmirka očima zbog studeni, potresuje glavom  srdljivo, i 
odmiče žurno, grčevito kopajuć izlizanim peticama po čilome 
snijegu. I domaći sin koraca takodjer žurnim korakom, ali 
krivuda i spotiče se, kao na šetnji. Ne pazi na pravac, popo- 
staje i priklanja uho huju i svičuku domaće bure. A ona 
bruji kroz uske drage, raskriljuje se na ušćima i svira u br- 
zojavne žice, pa se protiskuje na pučinu, kopa duboke, mrke 
brazde, zapljuskiva pjenom i rasipava morsku prašinu, te 
vitla njome visoko u zrak, On na široko širi oči i vreba za 
svakim pramom njenim po pučini, te pazi, koliko će se vi- 
soko koj put uzigrati vrzino kolo. Pa pozire dalje preko 
. pučine na Krk, na vrbničku glavinu, bašćansku okuč, pa na 
bridove senjske drage i niz velebitskih šiljaka, Krčka se obala 
umiva u visokoj pjeni srdljivih valova, velebitsko pleće na- 
mrštilo se pod sivom obrvinom oblačne magluštine. — I ne 
skriva golih ruku, nit potresuje tijelom, da sačuva toplinu. 
Kuda li se to njemu mješte ove brižice gube hitre misli! — 

Divna li ono užitka na rodjenoj obali sjajnog ljetnjeg 
popodneva, pod žarkim modrim nebom bez oblačka, pred 
morem bez valića, na gradskoj obali usred tišme ljudi, usred 
živa šuma, kretnje i zbora! Pa na trgu, gdje no domaća de- 
rančad obilno kupuje slatki otočanski žir za izmoljen novčić, 
i krade ga izmedju koljena kupaca u povodu djetinske obi- 
jesti! — U živoj trki zavirkuje on oko obale na svaki čamčić 
ribara, na svaki povlak obalnog udičara, zadirkuje se o sve 
i svakoga i čeka jedar, moćan glas „Zdrave Marije“. Onda se 
. podaje užitku skromnoga večernjega obroka kraj ulične pjevanke, 


jeku mornaske pjesme sa brodova i glasne harmonike iz 
* 

bučnih krčama, pa šaptu tihe, nerazumljive molitvice — i 
mamu spokojnoga sna. — — 

Jače zahuja bura, dragi na ušću. Sudrug mu prekora- 
cao jur na drugu stranu, pa se već uspinje uz visoku obrje- 
žinu. Domaći sin žurljivo zagrabi za njim, vješto se uklanja 
zapusima vihora, gura se ramenima kroz zračni tlak, saginje 
se i spruža i preteče drugara. A ovaj hoda sveudilj pravilno 
j odmjereno, ne obaziruć se ni najmanje na njegovu žurbu. 


Cijelim putom, otkako se združiše, ne prodivaniše ni cigle. ` 


Onaj sivokosi govori samo njemački, a na porabu mu tek 
po koja naška: da isprosi kruha, vode, krajcarak, da ‘pozajmi 
koju tricu. On ne mari za široke poglede, nerazumljive psovke; 
samo da se ruka maša u džep, u orman: — bij me, ali me 
i poslušaj! — Otkako mu domaći sin pozajmio u Novom 
groš za roščić hljeba i čašicu rakije, ne prozboriše medju se 
više ni riječi, nego hodaju u nijemu društvu, što ga rječito 
tumači i podržava osjećaj zajedničke bijede i slut zajedničke 
mete. Ovako sloški putuju sigurnije, ako i dosadno. 

Sunce se već šuljalo pod brid krčkoga Trskavca; morska 
se pjena o njem.rumeni, a ploština valova odsijeva u ljubi- 


často. -— Mnogo već draga premahnuše teškim, pustim putom.. 


Biva tjeskobno. Iza okuči, na udaru prebijesnoga vihornog 
zamaha, onaj se rumeni mudro ogleda na suputnika, te upita 


žestokim kretom ruku, jesu li daleko prve kuće. < 
— Umah, umah! — povika senjsko dijete. — 
Ta oda njih nije ni pô milje do Senja — I jurnuše 


naprijed. Ljuto li se zajeda nalet bure i u slijednji članak! 
-- Hitro se naklanja decembarska noć. Naglo se zagasiva 
. zapadni ruj; — po snijegu zablještiva već žutkast sjaj mje- 
seca, što se netom išuljao iza maglovita ruba velebitske obr- 
vine. A bura raste! | | 

Prvi tračak crvenkaste kućne luči zasjaji iz bližnje 
dražice. | 

— Sveta Jelena! — kliknu Senjanin, i zadrhta mu 
srce. — Eto na domaku gotovo predgradje gradsko! — I 

pojuriše sloški. Nijemac muče stade pred prvom kućom, i 
okrenu se prema drugu, kao da bi ga hotio upitat, bi li bio 
slobodan ulaz. A ovaj se niti ne obazrije na taj smiješan 
upit, van se zagleda u zadnje tračke zapadne rumeni, što 
ginu u zaprašenom, bijesnom vazduhu, navještajući tešku, 
strašnu noć. — A kako blizu! — 

Zlatokoso djevojče poviri na vrata prvoga domka, i u- 
gledavši strance, stade. te uprije u nje izvjedljive, prijatne 
oči. Nijemac razumije s prvog maha smisao tog otvorenog 
pogleda, te se obazrije na druga, i pokaza glavom: 

— Gemer? — | 

Kaza i udje u kuću — u pravi čas. — Na stolu se na 
visoko puši zdjela tvrde palente, a kraj nje prbuta tanak da-. 
šak pare: s obvarenih haringa i orosiva bocu crnoga dalma- - 
tinca. Susrete ga sijedi domaćina, i razumje u čas, što je i 


> kako je, te srdačno ponudi siromašku trpezu. Posjedoše te 


prionuše uz večeru pri drijemnoj, čadjavoj uljenici, pokraj 
 zažarene peći, što no ju obilno najariše oblićima sa zaruba 
šume, sa domaće, škrte golote. Toplo je i ugodno u tom 
tankom, zadimljenom zraku. Stranac povečera, kaza: — „i 
tanke!“ —, te se čedno spusti na kup božićne slame u kutu, 
i blaženo usnu. | 

A senjsko se dijete voljko nasmiješi: — Čudan li je 
taj Nijemac! Još samo pô milje! 

Iz daljine zavodljivo svijetli crveni lučki feral kroz me- 
ćavu, svečano navještajuć blizinu dobro znana, pouzdana života 
pod okrugom svojih. čarobnih zraka. — Domaće se dijete 
već važno ogledava po gradu, i govori stavno i uvjerljivo: 
— Ah, nije se, ne, nije se ni u čem promijenilo naše rodjeno 
gnijezdo! — A kad kuma Matijica na to ponosito opazi, 
kako je prizidala kući staru djedovsku mirinu i preuredila 
“na novom krilu udobnu odajicu (što on i onako netom ra- 
zabra iz posljednjega pisma), onda on samo zažmiri, sažme 
usne, i svejedno tobož nevješto opetuje: — Ah, nije se, nije 
baš ništa promijenilo u tom našem blaženom mjestu! A u 

svijetu: — na Rijeci, u Trstu, pa drugdje, — haj, Bože 
moj! — 
Iza duge stanke žestoko naleti bura, i gurne ga o obodni 
zidac. Al on ne počeka, dok mine zamah, van se koči i bori, 
te dogazi do duboka snijega. Sve dublje propada mu noga, 
sve slabiji biva mu korak. Mučno, nestalno i sporo kopa se 
preko nameta, u prsima .mu se pomalo raspiruje neobična 
vatra, dah mu biva težak i bolan. Stegnulo ga oko rebara, 
u gutu ga sažimlje. — Bi li se možda vratio do Nijemca! — 
Šala! Sada nije više niti po milje! Dokopat će se. — 

— Drži li se, Bog zna, onaj stari bršljan pećine, pod 
kojom no se toliko puta sigrao s Menom, — gdje no si za- 
dadoše riječ, — i onaj kamen usred trsja, na kom ono iz- 
dubaše početna slova svojih imena? — Tamo na uglu u 
»širokoj kuntradi“ — koli se živo sjeća! — zapisa čas prije 
odlaska na zid njena doma kićene riječi: — S Bogom, Mena, 
za uvijek! Ispisa crvenkom, oštro i odlučno, u tajnoj osami 
podno prozorka neprohodne uličice, kuda se rijetko tko stran 
promiće. Tajan, težak zapis u oči odlučna rastanka, u čas 


nemila  nesuglasja.  Oprostiv se tako za uvijek s tim 


tihim, osamnim mjestancem, zasjenitim i ovlažnim, munu 
još jednom pregornim pogledom po zidovlju staroga trošnoga 
domka, — i prividi mu se, kô da se netko pomolio iza pro- 
zornih stakala. Postade časak, okrenu se na pola, i pričini 
mu se, nerada pričini, da je to puki pojav časovite obmane. 
I silovitim, slavnim zaokretom nastavi svoj put odatle su- 
protnim smijerom, za uvijek, odlučno, ponosito. Koliko li mu 
dosele ugadjala, koliko li ga podjednako pekla ta stavna od- 
luka kroz ovo šest godinica! — Bog zna, da li se jošte drži 
taj oprosni natpis; — nije li ga isprala kiša, il izbrisao jo- 
gunluk ulične derančadi, il možda pokopao zamaz, što no 
ga tegnuo na trošnu pupilsku kuću nabacit bivši tutor — njen 
sadanji muž --? Bog zna? -- On mora to sve sada da raz- 
gleda, i po tom da se zaista po zadnji put oprost s nevjer- 
nim gnijezdom svojih mučnih uspomena. — 

Mećava nasporuje, snijeg sve to više raste. Nedaleka 
luka slavno sjaji kroz gustu mećavu; magloviti, svjetli traci 
bilježe u vazduhu obod grada. Sve se radosno i značajno 
svijetli, iz svake kuće probija luč u svetu badnju noć. I tamo 
na „Gorici, u zakutnoj uličici gornjega grada, — u rodje- 
nom mu domu, — jasno tumači značajno ovo svjetlo svetu 
radost domaće čeljadi u oči davnih obrednih slika, a u slutu 
sjutrašnjega blagdana. Vare suhu ribu; zrak miriši po prženu 
ulju, na prerano prostrtu stolu trepere božitnje voštanice. I 
sjećaju se njega, ma da ga se ni u snu ne nadaju. Puste li 
sreće, pojavit se iznenada, i pripomoć dopjevati staru božitnju 
pjesmu: — Narodil se kralj nebeski —! — 

Bura jurnu žešće, zapuhne ga oštrim snijegom ravno 
u lice i pod grlo, pa ga gurne silovito i prevali u namet. 
Ruke mu se zabodoše kroz ledenu sniježnu sukoricu mal' ne 
do ramena. Mučno se iskopa,” otrese se i zagrabi dalje. Ne- 
razumljiva toplina razplazila mu se po žilama. — 

— Stari će roditelji klicat od radosti, a mala seka — 
sada već do mala djevojče — motrit će ga izvjedljivo i za- 
tečeno svojim krupnim, crnim očima. I konačno očekivat će 
usred uzajemnog suglasja, sred živa razgovora prvi jek zvona 
na polnoćku. — Pojavit će se tamo jamačno i Mena, — i 
on će je zagledat — poslije toliko godinica —! — | 

I opet nov vrtlog zavije mu se oko tijela, 1 sruši ga u - 
snijeg. Preda njim se ukočio visok- sniježni obronak — brzo- 
javnim stupcima gotovo do polovice. — A bura bruji iz vi- 
soka, sikće, svira, lomata i brije, pa se vije prhkim, bodljivim, 
snijegom, te zakrčuje stazu. Kao da se grozi, kruto, ozbiljno. 
— Al nije daleko! Eto iza bližnje drage prvoga selišta — 
' Sy. Martina; odonuda šale, priletit u grad! Tek da pregazi 
ovaj namet, i da malko počine kod vatre. I gazi snijeg sve 
do pojasa, i pregazi ga, te zadje na poledicu uz drugu od 
grada dragu. Tude puše bura iz duboka jarka, prolama se 
kao kroza cijev, i gura te nemilice, bijesno. Tri puta pade, 
i opet se pridiže, pa osjeti neumolnu volju počitku. I pre- 

gazi čitavu dragu, hvatajuć se za obzid, ukrućen u ledenu 
koru, pa dospje do nova nameta, još i yećeg od prvoga. I 
uprije iznova, da gazi lomljivom, jazovitom stazom. Do Sv. 
Martina nema jošte ni trista koraka. Uze puzat uza ledeni 
brijeg, upopreko, da prevari daljinu, da se što brže dokopa 
prve luči i okrjepe. Puzajući uroni, te se stade prokopavati, 
veslajući rukama. Premoćna toplina i last proli mu se čitavim 
tijelom. Iznenadni zamah bure prostre mu pod lice sniježno 
uzglavlje. Uzračilo mu se, počinuti, te opet uze da snatri. 

— Što li će pomislit Mena, kad se opet sretnu —?. — 
Hoće li se sjetit starog milovanja, priznat krivnju? — On 
joj ne će natuknut ni slovca — Bog oslobodi! — volja je 
zborit samu! A onda ostavit mu rodno siromaštvo za uvijek, 
konačno za uvijek. I o ćem da se i zabavi tude! Ona neka 
ostane sretna i blagoslovena, a on će opet —- trbuhom za 
kruhom. Ne da se živjeti u tom dosadnom, dokonom gnji- 
jezdu, usred tih blaženih golokrakih barba i kumpara. — 

I zaspiva — od puke dosade. — 

— U stolnoj crkvi prelijeva se svjetlo s mrakom ispod 
pobočnih kapela, ori se pobožni pijev kroza sladak bruj mi- 
loglasnih orgulja. Čudno li pobožnih, uznešenih očiju! -— 
Pod korom otimlje se mladež strogoj pobožnosti, te šapće, 
. domiguje, vraguje. A Mena niti pjeva, niti domiguje. Ona se 
sjeća davnih — davnih uspomena — — i vruće cjeliva kru- 
nicu, pa usupor tome ne sluša — podnipošto ne sluša valovita 
jeka božitnje pjesmice: | 


— Narodil se — kra — alj — ne — beski —! — — 
Čudo! — i bura švićuka: — 
— — — kra — alj — — ne — be — da E CR E 


I pomračiva sjaj, zamire pjesma — — — 

Na dan Boga Božića donesoše u grad prvi mljekari 
osebitu novicu, da se je smrznulo domaće dijete — gotovo 
pred kućnim pragom. — A bjeloputi, tobož kržljavi Nijemac 
isti je dan obilazio domaće pragove, i častio se dobrohotnim 
milodarima s obilne trpeze i iz raspućene kese. | 

— Čudo! — dosjeti se po koji prostodušni domorodac 
na njegove duboke poklone, — čudo pravo, kako je ovaj 
eto iznio živu glavu! — I radovahu se srdačno s tog čudnog 
slučaja, zirkajući s obilnim dobrodušjem u njegove pune i 


oble obraze — 1 valovit stroj njegova lanenastog brka ispod 
krupnih mu, mirnih — tobož trudnih, skromnih i odanih 
očiju. — 

